
Cursul de istorie politică universală modernă şi contemporană îşi propune a 
oferi un cadru fundamental pentru situarea într-o perspectivă diacronică a 
proceselor şi fenomenelor politice ale lumii occidentale de la 1492 şi până în 
zilele noastre. Scopul cursului nu este acela de a oferi o informaţie 
enciclopedică superfluă, o colecție de date lipsite de semnificaţie reală 
pentru cei care studiază Științele Politice, ci de a integra demersul 
istoriografic în schema de analiză pe care aceştia o vor aplica realităților 
concrete. Parafrazându-l pe Durkheim am putea spune că 

Istoria este ştiinţa politică aplicată. 
1492 sau 1453? Când şi cum începe modernitatea? 
Multă vreme, istoricii au plasat, nu fără naivitate, începuturile modernității în 
anul 1453 — punct terminus ce avea măcar meritul simplificării 
interpretărilor: la 1453 cădea Constantinopolul — ceea ce însemna sfârşitul 
puterii bizantine ce domnea de un mileniu peste bazinul mediteranean — iar 
în vest lua sfârşit Războiul de 100 de ani, marcând astfel naşterea, în Franța 
şi Anglia, a monarhilor naționale ce vor deveni noii actori ai scenei 
europene. În acelaşi timp, o dată cu sfârşitul Bizanțului, cărturarii greci s-ar 
fi refugiat în Italia, aducând cu ei semințele Renaşterii. Astfel, la toate 
nivelurile, 1453 furniza un sfârşit necesar şi în acelaşi timp dramatic lumii 
muribunde a Evului Mediu. 
Astăzi, metodele şi interpretările istoriografice mult mai rafinate ne îngăduie 
să pătrundem dincolo de comoditatea instituirii, cu pretenţii universaliste, a 
unui asemenea moment 0 al modernităţii. Vom vedea în acest curs că la 1453 
Renaşterea mergea deja către amurgul ei baroc, că procesele centralizării 
politice în marile state naționale din Europa au fost mult mai complexe şi 
mai dificil de delimitat, în fine că sfârşitul Constantinopolului nu a fost un 
moment crucial nici măcar pentru Europa Orientală, ci doar un eveniment, 
de altfel previzibil, dintr-o lungă continuitate istorică, ale cărui consecinţe s- 
au revelat abia pe termen lung. Anul 1492 nu are deci nici el cum să 
constituie un reper absolut; alegerea sa este pur convenţională, impusă de 
comoditatea împărțirii discursului istoric în etape încadrate de jaloane 
temporale fixate mai degrabă de un consens al istoricilor decât de o 


semnificație obiectivă decelabilă. Am preferat însă a da o limită inferioară 
modernității mai degrabă la 1492 decât la 1453, pentru că marile fenomene 
şi procese politice ce o caracterizează tind a se agrega spre sfârşitul secolului 
XV; ele nu apar ex nihilo imediat după căderea Constantinopolului şi 
sfârşitul Războiului de 100 de ani, ci sunt rezultatele unor evoluţii — sau, 
adesea, involuţii - de durată. În acelaşi timp, 1492 marchează descoperirea 
Americii, punct nodal în expansiunea europeană; iar colonialismul şi, mai 
târziu, imperialismul, vor constitui permanent un pandant al istoriei moderne 
şi contemporane a Europei. 

Amurgul Evului Mediu, cum îl numea marele istoric J. Huizinga, a fost 
epoca unor crize cu mult mai profunde decât cele în plan politic sau cultural 
pe care cu multă ingenuitate le identifica o istoriografie pozitivistă şi 
progresistă. La un secol după Marea Ciumă de la mijlocul secolului XIV, o 
gravă depresiune demografică continua încă să afecteze Europa. 
Consecințele sale în plan economic erau extrem de acute: progresele 
înregistrate în secolele XII-XIV fuseseră pierdute cu totul, atât din lipsa 
mâinii de lucru cât şi a epuizării zăcămintelor de metale preţioase din 
Occident, şi nu în ultimul rând, a distrugerilor provocate de războaie — mai 
ales în Franţa şi în Spania. Manifestările unei dezvoltări economice de tip 
capitalist nu apar decât în cazurile excepţionale ale Ţărilor de Jos şi oraşelor 
din nordul şi centrul Italiei. 

Consecințele în plan politic ale unor dezechilibre de asemenea proporţii nu 
puteau fi mai puţin semnificative. Puterea descentralizată şi autarhică a 
feudalilor, ce caracterizase întregul Ev Mediu, a decăzut rapid în lipsa bazei 
sale economice — proprietatea funciară, afectată de criza forței de muncă şi 
de consecințele deflaţiei. Ei s-au văzut nevoiţi să intre în slujba suveranilor 
teritoriali ce dispuneau de sumele necesare menţinerii aparatului 
administrativ şi militar caracteristic puterii politice moderne. Cei ce doreau 
cu orice preţ să-şi păstreze independenţa s-au reorientat către veniturile 
obținute din războaiele private, formă semi-oficială de banditism specifică 
mai ales micii nobilimi germane (Riffertum), sau au devenit mercenari, 
precum condotierii din Italia. În schimb, la nivelul statelor, procesele politice 
caracteristice au devenit, cu mult înainte de mijlocul secolului XV, cele ale 
unificării şi centralizării politice în jurul persoanei suveranului. Dacă 
centralizarea reprezintă o unificare administrativă şi juridică internă, 
unificarea este o centralizare politică şi militară externă a unor regiuni ținând 
de aceeaşi națiune — atât cât poate fi de relevantă această noțiune la 
începuturile modernităţii. Cele două procese sunt practic indisolubile, iar 
termenul ce le uneşte este puterea monarhului. Această figură a “principelui” 
ocupă, în epoca modernă, locul central deținut până atunci în viaţa politică 
de seniorul feudal. Trebuie însă remarcat că adesea centralizarea, ca şi 
unificarea politică, sunt moderne mai degrabă prin consecințele lor decât 


prin mijloacele de realizare. Astfel monarhia de la Paris devine suprema 
instanță politică pe întreg teritoriul Franţei prin reunirea marilor feude la 
domeniul regal ca urmare a alianțelor dinastice. În mod similar unificarea şi 
centralizarea administrativă spaniolă este produsul medievalei uniuni între 
regatele Castiliei şi Aragonului. Privilegii şi instanțe de natură feudală sunt şi 
ele utilizate în scopul eliminării centrelor concurente de putere; de pildă, în 
umbra monarhiei, o instituţie destinată unui mare viitor se cristalizează în 
acest amurg al Evului Mediu: adunările de stări, al căror caracter este 
corporativ, pregătind însă instituţiile reprezentative moderne. În Anglia, 
Parlamentul este instituit în 1215; în Spania, Cortesurile apar la 1287; 
Stările Generale franceze sunt înfiinţate la 1302. Întreaga Europă, din Prusia 
până în Ţările Române, adoptă asemenea instituţii ca pe un scut împotriva 
abuzurilor regale, prin rolul lor de aprobare a deciziilor monarhice 
excepţionale şi contrare cutumei. Arma principală pe care şi-o însuşesc este 
însă legată de impozite — creație a fiscalităţii monarhice din secolul XIII — a 
căror aprobare şi percepere intră în atribuţiile adunărilor de stări, oferindu-le 
un mijloc de presiune asupra regilor. În procesul centralizării, suveranii înşişi 
şi le vor alătura, în primul rând pentru a obține subsidiile necesare, dar şi ca 
aliat împotriva feudalității, căci toate aceste adunări au în componență o 
cameră inferioară burgheză — Camera Comunelor în Anglia, Starea a II-a în 
Franța şi Spania — care adesea dobândeşte preeminenţa asupra clerului şi 
nobilimii, ca în Țările de Jos sau în Wurtemberg; alteori, însă, adunările 
ostile vor fi reduse la un rol simbolic de autoritatea monarhică — cazul 
Spaniei. 

Procesele politice ale centralizării monarhice în Franța 

La 17 iulie 1453, în bătălia de la Castillon, comandantul englez John Talbot, 
veteran a zeci de campanii împotriva francezilor, pieri în mod lamentabil 
luând cu asalt o poziţie întărită apărată de artilerie. Astfel lua sfârşit Războiul 
de 100 de ani, ce opunea din 1337 Franţa şi Anglia; şi dacă la începutul 
conflictului acestea mai erau încă state feudale, în ultima jumătate a 
secolului XV cele două regate găsiseră liantul necesar construirii unui stat 
modern în sentimentul patriotic generat de această neîncetată stare de război. 
Dacă francezul de la 1350 nu se considera supusul regelui Franței, ci al 
seniorului local, şi prin urmare al suzeranului acestuia, fie el englez, burgund 
sau german, un veac mai târziu aceste legături feudale fuseseră înlocuite de 
un stat concentrat în jurul suveranului, o monarhie centralizată şi patriotică — 
dar nu încă naţională. În plus, francezii învăţaseră toate lecţiile militare ale 
războiului; iar la Castillon, ca şi la Formigny în 1450, englezii fuseseră bătuţi 
cu aceleaşi tactici cu care învinseseră la rândul lor mai înainte la Crecy, 
Poitiers ori Azincourt: defensiva pe poziţii fortificate, eficientizarea tirului 
infanteriei, şarjele ordonate şi extrema mobilitate a cavaleriei — la care 
francezii adaugă şi utilizarea artileriei de câmp. Însă marea inovaţie a epocii, 


a cărei importanță politică, militară şi economică este incalculabilă, era 
introducerea armatei permanente în Franţa la 1445, operă a regelui Carol 
VII. Un asemenea instrument de politică internă şi externă nu era însă la 
dispoziţia majorităţii monarhilor europeni, căci el depindea de existenţa unei 
structuri politice centralizate, unor instituții militare regulate şi unor venituri 
importante ale Coroanei. Până la sfârşitul secolului XV, doar Veneţia (1455) 
şi Burgundia (1471) îşi putură permite armate permanente. Ea servi însă mai 
ales politicii fiului lui Carol, Ludovic XI (1461-1483), adevăratul artizan al 
unității Regatului Franţei. La începutul domniei sale, nobilimea anarhică 
înființase împotriva autorității monarhice “Liga Binelui Public”, reunind 
peste jumătate din teritoriul Franţei — domeniile a 6 mari case feudele şi ale 
vasalilor acestora — sub patronajul ducelui Burgundiei, Carol Temerarul 
(1467-1477), principalul concurent al monarhiei franceze. Forţele regale fură 
învinse; şi doar grație ajutorului vechiului duşman, Anglia, Ludovic se putu 
redresa pe plan intern şi extern. Carol Temerarul, în schimb, rămăsese un 
suveran medieval, trăind de pe urma războiului; când ambițiile sale în 
Germania îl aduseră în conflict cu elveţienii, infanteria acestora, înzestrată cu 
arme de foc, îl zdrobi în bătăliile de la Granson şi Morat (1476). Într-o 
ultimă tentativă de redresare, Carol pieri la asediul oraşului Nancy în 1477. 
Franţa era astfel debarasată de marele ei rival; şi fără protectorul lor, seniorii 
rebeli fură deposedaţi pe rând de domeniile lor între 1473 şi 1481; iar în 
1482, prin tratatul de la Arras, Ludovic îşi împărți Burgundia cu împăratul 
german. În acelaşi timp, el confiscă complet feudalităţii guvernarea şi 
administraţia regatului şi reluă expansiunea economică stopată de război 
printr-o politică protecționistă de stat. Cronicarul Chastellain ni-l descrie 
astfel pe acest principe modern: 
Vroia să vadă toate piețele şi graniţele regatului său, să cunoască tot şi 
toate... Vroia să facă totul după capul său şi se amesteca în cele mai 
mărunte treburi ale regatului...În realitate părea mai degrabă făcut 
pentru a domni asupra lumii decât peste un regat. 
Totuşi, când fiul său minor, Carol VIII, urcă pe tron în 1483, marii seniori, în 
frunte cu ducele de Orleans, se opuseră regenței şi încercară să reîntroneze 
anarhia feudală. Nereuşind să-şi susțină poziția în Adunarea Stărilor 
Generale, unde Starea a I-a proclamă principiul suveranităţii poporului 
(1484), nobilimea recurse la arme şi fu învinsă în “Războiul nebun” (1488). 
Ca urmare, ultimul mare domeniu feudal, Bretania, trecu în mâinile coroanei 
şi astfel, în ajunul războaielor italiene, Franţa era destul de puternică pentru a 
răsturna cu orice mişcare în exterior fragilul echilibru ce domnea între statele 
europene. 
Centralizarea politică în Anglia 
Succesele obţinute de Henric V în Războiul de 100 de ani păreau a amenința 
libertăţile tradiționale ale poporului englez apărate de Parlament; căci 


monarhul guverna mai degrabă de la Paris decât de la Londra. Când Henric 
muri pe neaşteptate în 1422, însăşi unitatea regatului a fost amenințată de 
acelaşi parlament, controlat de marile familii aristocratice şi care nu mai 
reprezenta decât interesele acestora; or noul suveran, Henric VI, era slab şi 
aproape nebun, neputând constitui contra-ponderea necesară la imensa 
putere a feudalilor. La 2 ani după sfârşitul războiului, în 1455, verii din casa 
de York ai regilor Lancaster se ridicară împotriva suveranului cu sprijinul 
atotputernicului conte Warwick şi al veteranilor din Franţa, declanşând ceea 
ce s-a numit “Războiul celor două roze” — din cauza trandafirilor de pe 
blazoanele caselor rivale. 
În ciuda conflictului intern, rapid transformat într-o rebeliune endemică a 
marilor seniori, centralizarea a făcut progrese. Eduard IV de York, ce urcă pe 
tron în 1461 după victoria de la Towton se dovedi suveranul renascentist 
prin excelenţă. El se grăbi să-l înlăture pe Warwick care se răsculase, lichidă 
apoi casa de Lancaster şi, bazându-se pe burghezie, slăbi atât nobilimea cât 
şi Parlamentul. Fratele şi succesorul său, Richard III (1483-1485), făcu 
greşeala de a-i ucide pe copii minori ai lui Eduard; lipsit de popularitate, fu 
înlăturat în bătălia de la Bosworth de Henric Tudor, un supraviețuitor al 
casei Lancaster, ce reinstaură stabilitatea în ţară. Efectele războiului se 
dovediră de altfel benefice: războinica aristocrație engleză era decimată, 
burghezii şi ţăranii erau dezgustaţi de anarhia feudală; în schimb economia, 
de care seniorii războinici nu îndrăzniseră a se atinge, era extrem de 
înfloritoare, şi ea furniză baza Angliei moderne care se putu astfel lipsi de 
marile armate permanente de pe continent. Pe drept cuvânt, Macaulay 
Trevelyan scria că 

Povestea prefacerii Angliei medievale în Anglia modernă ar putea fi 

scrisă foarte bine sub forma unei istorii sociale a negoțului englez cu 

postav. 
Epoca dinastiei Tudor va fi astfel o epocă a comerțului în care puterea 
monarhică se sprijină pe ţăranul înstărit(pyeoman), pe micul nobil 
întreprinzător (gentleman) şi mai ales pe negustor; burghezul, şi nu 
războinicul, a fost figura politică principală a Angliei moderne. 
Centralizarea politică în Spania 
În acelaşi timp, Peninsula Iberică mergea și ea pe drumul unificării şi 
centralizării politice. De un secol lupta de recucerire a Peninsulei din mâinile 
arabilor - Reconquista - stagna, iar autonomiile provinciale şi anarhia 
produsă de foştii combatanți rămaşi fără ocupaţie generau revolte endemice 
în cele două mari regate ce-şi împărțeau Spania, Castilia şi Aragon. Abia la 
1469 moştenitorii acestor tronuri, Isabela de Castilia şi Ferdinand de Aragon, 
se căsătoriră la Valladolid; ceea ce nu antrenă imediat şi unificarea Spaniei, 
căci Isabela este aprig contestată de partidul nobiliar pro-portughez. Când în 
1475 se proclamă regină, războiul, finanţat de lusitani, izbucneşte atât în 


interiorul, cât şi la graniţele Castiliei şi doar intervenția lui Ferdinand îi 
salvează tronul; dar prin Convenţia de la Segovia Isabela este obligată să 
accepte egalitatea şi reciprocitatea unirii cu Aragonul, în ciuda superiorității 
teritoriale şi economice a castilienilor. Compromisul se dovedi însă durabil, 
graţie atât excelentei colaborări între cei doi suverani cât şi captării nobilimii 
în administraţia statului 
Într-un singur an, 1492, se va scrie întreg destinul puterii spaniole. La 2 
ianuarie emirul Granadei predă oraşul spaniolilor, după 10 ani de lupte; 
astfel, întreaga Peninsulă Iberică aparține creştinătăţii. Pe 31 martie, Regii 
Catolici — cum au fost numiți de papă pentru credința lor - decretează 
expulzarea evreilor ce refuză să se convertească în decurs de 4 luni. Gestul — 
târziu în raport cu celelalte regate occidentale (Anglia îi expulzase în 1290, 
Franța în 1394) — a urmărit depăşirea condiției de ţară marginală, chiar 
eretică, la granițele creştinătăţii, rezultat al toleranței religioase din perioada 
Reconquistei. Însuşi Erasmus, invitat în Spania pe la 1500, refuză să vină în 
acest regat excentric, supus aculturaţiei arabe şi iudaice. Pentru a se debarasa 
de această reputaţie, Regii Catolici au introdus după lungi ezitări Inchiziția, 
expulzarea evreilor devenind astfel un gest inevitabil. Mult mai târziu, 
Ferdinand se justifica pentru acest gest: 

Ne era imposibil să acționăm altfel. Ni s-au spus atât de multe lucruri 

despre evreii din Andaluzia încât chiar dacă era vorba de propriul nostru 

fiu nu am fi putut împiedica ce s-a întâmplat. 
Însă cel mai important eveniment, aproape neluat în seamă de contemporani, 
avea loc la 17 aprilie, când Regii Catolici semnară “Capitulaţile de la Santa 
Fe”, aprobând proiectul expediției spre Indii a lui Cristofor Columb. 
Renaşterea şi politica italiană 
Renaşterea a fost în general privită ca un fenomen cultural din care au decurs 
consecințele numite renaştere politică, economică, juridică etc. O asemenea 
interpretare ne aruncă în capcana unui determinism mecanicist, eludând 
evidența strânsei legături dintre manifestările spiritului şi existenţa unei 
infrastructuri politice capabile să le suporte. Redescoperirea antichităţii, 
înălțarea artelor şi literelor pe cel mai înalt piedestal ca şi marile progrese 
tehnologice culminând cu inventarea tiparului, au fost în bună măsură efectul 
stabilizării politice şi revirimentului economic; şi avem exemplul unui 
fenomen cultural similar eşuat ca urmare a absenței acestor condiţii, în cazul 
“renaşterii fredericiene” de la începutul secolului XIII. 
Influențele renașterii asupra politicului sunt însă la fel de importante. Însăși 
concepția asupra statului şi a relaţiilor acestuia cu cetăţeanul şi cu celelalte 
state a fost complet transformată. 

Ceva nou apăru şi prinse viaţă în istorie: statul ca o creaţie conştientă, 

voită şi chibzuită, statul ca artificiu iscusit, ca operă de artă. 


Astfel descria Jacob Burckhardt în monumentala “Cultură a Renaşterii în 
Italia” noua formă a statului renascentist. Ludovic XI, Henric VII sunt 
modelele acestor artizani ai politicului în marile monarhii centralizate din 
Occident; în timp ce în centrul Renaşterii, în Italia, paradigma este 
reprezentată de mărunțţii tirani locali, a căror stăpânire se limitează adesea la 
oraşul fortificat şi împrejurimile sale, dar care poartă o politică mult mai 
calculată şi mai elaborată, decât oricare din marii suverani europeni. 
Utilizarea rațională a tuturor resurselor puterii, luciditatea cinică a politicii 
interne şi externe, dar şi vocația mecenatului, devin comportamentul ideal al 
noii generaţii de conducători care se impun în a doua jumătate a secolului 
XV. Onorabila, dar falimentara politică a unui suveran medieval precum 
Carol Temerarul nu poate primi decât blamul acestora. 
Elveţienii nu sunt decât nişte simpli țărani, şi chiar dacă i-ar omori pe 
toți, asta nu ar da nici o satisfacţie magnaților burgunzi, care ar pieri în 
luptă. Chiar dacă ducele ar ocupa Elveția fără rezistenţă, veniturile sale 
anuale n-ar creşte nici măcar cu 5000 de ducați. 
judecă cu răceală ambasadorul milanez aventura helvetică a lui Carol. 
“Principele” lui Machiavelli (1513), ca şi “Institutio principis christiani” a 
lui Erasmus (1516), nu sunt decât reflecția teoretică a practicilor noii 
generaţii de politicieni, reflecţie pesimistă în cazul secretarului florentin, 
pătrunsă în schimb de optimismul idealului “principelui creştin” la autorul 
“Elogiului Nebuniei ”, ce încearcă să deturneze spre țeluri umaniste politica 
raționalizată (ca şi prietenul său, Thomas Morus, în “Utopia” — 1518). 
Cealaltă figură emblematică a politicii renascentiste este condotierul — 
comandant al unei trupe de mercenari angajat cu contract (condotta) de un 
stat italian. El transformă anarhicele dueluri individuale ale războiului 
medieval într-o “operă de artă”. În secolul XV, războaiele condotierilor sunt 
purtate după toate regulile artei militare redescoperite în clasicii antichităţii; 
iar învingătorul este elogiat de poeți şi umanişti. Pe de altă parte, războiul 
este o afacere şi condotierii se feresc să-şi irosească capitalul uman în lupte 
sângeroase; iar nesfârşitul şir de războaie al Renaşterii italiene nu sunt cel 
mai adesea decât aranjamente reciproce între căpitanii de mercenari. 
Condotierul este şi expresia unei uluitoare mobilități sociale: astfel, 
Francesco Sforza devine duce al Milanului, deşi tatăl său a fost un ţăran 
sărac înainte de a ajunge mercenar. Totuşi, majoritatea condotierilor sunt de 
origine nobilă (deşi adesea bastarzi), pentru că războiul acesta savant, de 
manevre, ce caută cu orice preţ să evite bătălia decisivă, cere o excelentă 
cunoaştere a tacticii şi strategiei, mari abilități diplomatice şi stăpânirea 
mijloacelor propagandei care să înlocuiască realizările militare efective. Ei 
dispar însă la sfârşitul secolului XV - începutul secolului XVI, când 
războaiele italiene introduc armatele permanente şi arta uciderii în masă; 


ultimul condotier va fi ilustrul Castelan de Musso, ce-şi croieşte un principat 
în nordul Italiei la 1525. 
Tiranul şi condotierul sunt protagoniştii celei de-a doua jumătăţi a secolului 
XV în Italia. Politic, peninsula manifestă tendinţa opusă celei a monarhiei 
franceze sau engleze, refuzând unificarea în favoarea concentrării în câţiva 
mari poli de putere: regatul Neapole, mare monarhie feudală condusă de 
suverani spanioli, ducatul Milano, republicile aristocratice ale Veneţiei şi 
Florenței şi statul pontifical constituit din imensele domenii ale papalității. 
La 1454, pacea de la Lodi încheie conflictul de decenii dintre Milano şi 
Veneția şi stabileşte balanţa de putere în Italia; ambițiile politicienilor 
Renaşterii strică însă permanent echilibrul fragil al acesteia, şi până la 1492 
istoria peninsulei nu este decât istoria interminabilelor războaie dintre marile 
state, secondate de puteri de mâna a doua — Ferrara, Genova, Mantova. În 
1464, bătrânul condotier Francesco Sforza, acum duce al Milanului, reia 
ostilitățile cu Veneţia şi ocupă Genova; ameninţarea unei dominaţii milaneze 
în nordul Italiei duce rapid la formarea a două blocuri de state: Ferrante I de 
Neapole (1458-1494) se aliază cu papalitatea, iar Lorenzo de Medici, 
conducător informal al Florenței din 1469, îşi alătură Milano, Veneţia, 
Ferrara şi Mantova. Eşecul conjuraţiei Pazzi — ce urmărea lichidarea lui 
Lorenzo şi instalarea unui guvern pro-napoletan la Florenţa - declanşează în 
1478 un război deschis între cele două coaliţii. Florentinii, părăsiți de aliații 
lor, sunt învinşi în anul următor de condotierii Federigo da Montefeltro şi 
Alfonso de Calabria; dar Lorenzo pleacă la Neapole pentru a negocia cu 
Ferrante şi obţine o pace avantajoasă în 1480, întărindu-şi în acelaşi timp 
poziţia în interiorul Florenței. Doi ani mai târziu papa, aliat acum cu Veneţia, 
atacă Ferrara, susținută de florentini şi de noii lor aliați, napoletanii; cum 
statul pontifical trece de partea acestora, intervenţia milaneză duce la o pace 
forțată, ruptă în 1484, când feudalii napoletani se revoltă împotriva domniei 
tiranice a lui Ferrante; noul papă, Inocenţiu VIII sprijină rebeliunea şi în 
replică napoletanii şi florentinii îi invadează statele, silindu-l să ceară pacea. 
După acest război, Florenţa dobândeşte poziția centrală în sistem, căci atât 
Ferrante şi Sforza, cât şi papa, sunt în cele mai bune relaţii cu Lorenzo de 
Medici; iar când în 1487 acesta este atacat de genovezi, Milanul îi sare în 
ajutor, stabilind pacea în Italia până la 1494. 
Oricât de instabilă ar părea această balanţă de putere, rezultatele războaielor 
nu afectau niciodată fundamental statele italiene, în bună măsură datorită 
prudenţei lui Lorenzo, care evită orice apel la forțe externe; iar când Ludovic 
XI îi oferi ajutorul său, el răspunse 

Îmi este peste putinţă să jertfesc siguranţa întregii Italii interesului meu; 

să dea Dumnezeu ca regilor Franţei să nu le vină în gând vreodată să-şi 

încerce puterile cu această ţară; căci atunci Italia va fi pierdută. 


Or exact acest lucru se întâmplă după moartea lui Lorenzo (1492); în vreme 
ce la Florența călugărul Girolamo Savonarola îi izgonea pe Medici, 
instaurând un regim teocratic, uzurpatorul milanez Ludovic “Maurul”, 
contestat de Ferrante, decise să-l cheme în ajutor pe Carol VIII al Franţei, 
sub pretextul revendicării tronului napoletan de către acesta, ca urmaş al 
dinastiei de Anjou; şi astfel începea acel şir de războaie ce vor ruina Italia şi- 
i vor compromite pentru secole unitatea politică. 
Înaintarea otomană în Sud-Estul Europei 
La 29 mai 1453, după aproape două luni de asediu, sultanul Mahomed II 
cuceri Constantinopolul, metropola spirituală a lumii est-europene, 
provocând o imensă spaimă în sânul creştinătăţii, atât răsăritene cât şi 
apusene. Contemporan cu tragicul eveniment, istoricul bizantin Ducas scria: 
Toată Constantinopolea era de văzut în corturile din tabăra turcilor, iar 
oraşul pustiu şi mort, gol şi fără de glas, neavând nici chip, nici 
frumusețe. 
Curia romană, în frunte cu umanistul Eneas Silvio Piccolomini, predică o 
nouă cruciadă pentru eliberarea cetăţii şi alungarea turcilor din Europa; dar 
rezultatele fură practic inexistente. În sud-estul Europei, temându-se că vor 
cunoaşte soarta Bizanțului, statele creştine se grăbiră a se supune puterii 
otomane. Mahomed II, acum înscăunat pe tronul defunctului Imperiu 
Bizantin şi erijându-se în moştenitor al acestuia, nu se putea mulţumi doar cu 
atât; conştient de importanţa geopolitică a Istambulului, el şi-a impus 
controlul deplin asupra strâmtorilor. În următorii ani, dornic de a-și asigura 
stăpânirea în Balcani fără teama de posibile defecţiuni ale vasalilor săi 
creştini, adesea tentaţi de alianţa cu Veneţia sau Ungaria, cuceri în întregime 
Serbia (1459), în afară de Belgrad, ce rezistă eroic în 1456 apărat de forțele 
maghiare sub comanda lui Iancu de Hunedoara, apoi sudul Greciei (1460), 
Trapezuntul ţinut de dinastia bizantină Comnen (1461) insula Lesbos, 
stăpânită de ultimii urmaşi ai familiei imperiale (1462), şi Bosnia (1463). 
Turcii nu reuşiră în schimb să se impună la nord de Dunăre, unde 
suzeranitatea lor, deşi veche de aproape jumătate de veac, rezista doar până 
la apropierea armatelor maghiare de hotarele Ţării Româneşti; mai ales Vlad 
Ţepeş le opuse, între 1459-1462, o înverşunată rezistenţă, în alianţă cu 
Ungaria. În cele din urmă însă, Mahomed II îl impuse pe candidatul său la 
tronul muntean, Radu cel Frumos. Un alt conflict de durată îi opuse în 
Grecia, între 1463 şi 1479, pe otomani venețienilor, care nu se mulțumiră 
doar să-l sprijine pe rebelul albanez Skanderbeg, ci încercară să încheie o 
alianţă şi cu principalul rival al turcilor în Orient, Uzun Hasan. Mahomed II 
îşi învinse însă pe rând duşmanii: Albania căzu cu uşurinţă în mâinile lor 
după moartea lui Skanderbeg, Uzun Hasan fu zdrobit de otomani cinci ani 
mai târziu, iar venețienii încheiară şi ei pacea în 1479, în schimbul libertăţii 
comerțului. Puterea turcilor era atât de mare, încât în 1480 ei debarcară chiar 


în sudul Italiei, iar Papa se pregăti să evacueze Roma, când Mahomed II 
muri pe neaşteptate, lăsându-şi imperiul epuizat de neîncetatele campanii şi 
pradă războiului civil între fii săi. El a fost însă adevăratul fondator al 
Imperiului Otoman, “stăpân al celor două regiuni [Anatolia şi Peninsula 
Balcanică] şi al celor două mări [Mediterana şi Marea Neagră]”, deschis în 
acelaşi timp influențelor umanismului occidental, dar şi ortodoxiei; iar la 
sfârşitul secolului XV, Imperiul deveni cea mai mare putere europeană. 

Criza care urmă morţii lui Mahomed II dădu în cele din urmă câştig de cauză 
elementelor conservatoare, ce reinstituiră regimul juridic al shariei (legea 
religioasă a Islamului), dar războiul civil generă, prin implicarea altor puteri 
islamice, complicaţii pe plan extern. Aceasta a dat un răgaz Europei şi a 
permis, graţie personalităţii lui Ştefan cel Mare, ascensiunea Moldovei la 
rangul de putere regională. 

Succesele domniei lui Ştefan cel Mare (1457-1504) au fost cel mai adesea 
determinate de  vicisitudinile politicii otomane. Printr-o diplomaţie 
conjuncturală, oscilând între Polonia şi Ungaria, beneficiind de mari venituri 
de pe urma comerţului est-european, ale cărui drumuri străbăteau Moldova, 
domnitorul a putut să reziste cu succes aproape o jumătate de veac tuturor 
tentativelor de cucerire şi chiar să-şi impună politica în Muntenia vecină. Pe 
termen lung, turcii s-au dovedit însă învingători şi în acest conflict: între 
1475 şi 1484 ei şi-au realizat vechiul lor ţel de a-şi institui controlul asupra 
Mării Negre, cucerind pe rând toate porturile comerciale creştine, iar în 
1538, în urma anexării sudului Basarabiei, Marea Neagră deveni un lac 
otoman, interzis negustorilor occidentali. Aceasta a însemnat ieşirea mării 
din circuitele comerțului european şi integrarea ei în economia regională a 
Imperiului, şi în acelaşi timp, decăderea puterii centrale în ţările în care 
aceasta îşi trăgea forța din sumele rezultate din acest comerţ: Moldova, Țara 
Românească şi, ceva mai târziu, Polonia. În plus, pe termen lung, cererea tot 
mai mare a pieţei Imperiului Otoman şi în special a Istambulului a dus nu 
doar la creşterea controlului politic turcesc asupra ţărilor riverane Mării 
Negre, ci şi la o specializare a economiilor acestora, constituind un factor 
major de subdezvoltare. 

Ortodoxia: o altă lume europeană? 

Din punct de vedere politic, imperiul Bizantin ce se prăbuşise definitiv la 
1453 era complet nesemnificativ, reducându-se practic la Constantinopol şi 
hinterlandul acestuia. Semnificaţia sa fundamentală era însă acea spirituală, 
ce-l făcea egalul Romei în Estul ortodox; importanţa sa era însă invers 
proporțională cu mijloacele de care Bizanțul dispunea efectiv pentru a-şi 
susține poziția. Singura soluţie întrevăzută de împărații confruntați cu 
această situație a fost apelul la creştinătatea occidentală, în condiţiile în care 
nici una dintre ţările ortodoxe nu era suficient de puternică; acest gest era 
însă extrem de delicat, căci implica sfârşitul schismei ce despărţea de la 1054 


creştinătatea răsăriteană, ortodoxă de cea occidentală, catolică, şi unirea 
celor două biserici, idee respinsă cu hotărâre de elitele est-europene ataşate 
de ideologia  cezaro-papismului (afirmând subordonarea clerului 
conducătorilor laici) şi ostile deci primatului suveranului pontif, ce ar fi 
decurs dintr-o unire a bisericilor. Încă de la 1274, împăratul Mihail VIII 
recunoscuse la Conciliul de la Lyon supremația papei; dar clerul ortodox 
respinse ferm această tentativă de unire; abia în fața iminenței pericolului 
otoman loan VIII, însoțit de o delegație de înalți prelați greci, decise unirea 
cu Roma la Conciliul de la Florenţa — Ferrara (1438-1439). La întoarcerea 
din Italia, delegaţia se izbi de un val de ostilitate din partea ortodocşilor, ce 
declarară că-i preferă pe turci catolicilor, determinând ruperea unirii şi o 
acută dezbinare politică la Constantinopol. La rândul ei, creştinătatea 
occidentală nu-şi îndeplini prea energic promisiunile, singura tentativă de 
cruciadă, condusă de Iancu de Hunedoara, fiind zdrobită la Varna (1444). 
După 1453 nu mai exista nici un centru al ortodoxiei, în ciuda secularelor 
tentative ale statelor sud-est europene de a-şi afirma vocaţia imperială pe 
fondul crizei finale bizantine (Țara Românească, Bulgaria şi Serbia în 
secolul XIV, Moldova la începutul veacului următor). Mahomed II ar fi 
putut lua uşor locul împăraţilor Bizanțului; dar o nouă putere, a cărei 
creştinare fusese opera grecilor, pretinse moştenirea acestora, arogându-şi 
titlul de “a treia Romă” şi țelul mesianic de refacere a creştinătăţii în spiritul 
ortodoxiei: Marele Cnezat al Moscovei. Biserica rusă nu se lăsase atrasă de 
ispitele unioniste, moscoviţii reprezentau singura putere politică importantă a 
lumii ortodoxe, iar marii cneji se înrudeau cu familia imperială bizantină; era 
deci firesc ca Marelui Cnezat să-i revină misiunea de care Constantinopolul 
nu se arătase demn. Sub Vasile I (1425-1462) şi Ivan III (1462-1505) statele 
ruseşti mai slabe au fost anexate de moscoviți; în mare măsură pentru a 
legitima aceste acțiuni, Ivan III a proclamat la 1472, după căsătoria cu o 
principesă bizantină, “a treia Romă” şi a adoptat vulturul bicefal ca 
emblemă. Combinată însă cu închiderea de către turci a Mării Negre şi 
ieşirea estului Europei din circuitele comerțului internațional, această 
reorientare a lumii ortodoxe către un pol excentric a separat-o complet de 
occident, definitivând un clivaj care de un mileniu nu înceta să se 
adâncească. Astfel, din secolul XV istoria Europei devine practic istoria a 
două lumi separate şi diferite. 

Începuturile colonialismului european 

Expansiunea Imperiului Otoman nu a dus la o reorientare doar în politica 
est-europeană. Occidentul devenise conştient de iminența cuceririi 
Mediteranei de către turci, a căror flotă militară era la sfârşitul secolului XV 
cea mai puternică din Europa. Legăturile comerciale ale vestului cu Orientul, 
stabilite în timpul cruciadelor şi menținute prin neguţătorii venețieni şi 
genovezi, erau acum definitiv tăiate, economia Imperiului Otoman 


menţinându-şi cu stricteţe tradiționalul caracter autarhic şi regional. Statele 
occidentale s-au văzut deci silite, mai ales ca urmare a penuriei de metale 
prețioase, cu efecte deflaţioniste, să caute accesul la alte pieţe extra- 
europene. 
Iniţiatorii acestei întreprinderi au fost portughezii, care la începutul secolului 
XV erau poate singurii deținători ai tehnologiei şi expertizei necesare 
realizării unor mari expediţii navale. Sub înalta protecție a infantelui Henric 
“Navigatorul” (1394-1460), ce a pus la dispoziție resursele Ordinului 
templierilor, navigatorii portughezi au urmărit un plan grandios ce viza 
cucerirea Africii de Nord, descoperirea de noi tărâmuri occidentale şi 
explorarea vestului Africii şi a Indiei, şi în acelaşi timp căuta alianța 
împotriva Islamului cu misterioasele regate creştine din Asia şi africa. Deja 
la 1415 o primă expediţie militară a stabilit un cap de pod la Ceuta, în 
Maroc; câțiva ani mai târziu, au fost ocupate arhipelagurile Madeira şi 
Azore, viitoare escale pentru expedițiile africane. Pe la 1430 Portugalia 
construia primele caravele în şantierul naval din Sagres, inițiat de Henric 
“Navigatorul” şi care a reunit elita navigatorilor şi cartografilor 
continentului. În următoarea jumătate de veac flota lusitană, prima din 
Europa, a explorat întregul litoral vestic al Africii: în 1436 descoperea Rio 
de Oro, în 1446 Guineea, 4 decenii mai târziu Diego Câo explora estuarul 
fluviului Congo şi țărmurile Angolei cu ajutorul marelui geograf Martin 
Behaim; în 1487 Pero da Covilhao, călătorind în secret în Arabia, descoperea 
Etiopia creştină, țelul utopicelor căutări ale infantelui Henric; în fine, la 1488 
Bartolomeu Diaz ocolea Capul Bunei Speranţe, deschizând un nou drum 
spre piețele Orientului Îndepărtat, interzise până atunci de bariera otomană. 
După numai 10 ani, Vasco da Gama atingea la rândul său țărmurile Indiei, 
declarând gazdei sale, monarhul din Calicut 
Că de 60 de ani regii Portugaliei trimiteau anual corăbii în călătorii de 
descoperire către meleagurile astea, ştiind că aici există regi creştini ca 
şi ei. Şi din această cauză trimiteau să se descopere menţionatele teritorii, 
nu fiindcă le-ar trebui aur şi argint... 
Acesta avea să fie însă cântecul de lebădă al eroicei epoci inițiate de Henric 
“Navigatorul”. Mai realişti, urmaşii săi se supuseră imperativelor politice şi 
economice. Deja aurul şi sclavii Africii recompensaseră deceniile de 
explorări — şi exploatări — metodice. Roadele călătoriei lui Vasco da Gama se 
văzură când regele Manuel I trimise o nouă expediție — militară de data 
aceasta — şi îşi institui controlul asupra coastelor Indiei. În 1502 Vasco da 
Gama însuşi pedepsi cu cruzime oraşul răsculat Calicut, întorcându-se cu o 
pradă colosală; doar câțiva ani mai târziu, suveranul portughez numi primul 
vice-rege al Indiei. Se năştea astfel primul imperiu colonial modern, ce avea 
să facă din Portugalia - pentru o vreme — cea mai puternică economie din 
Occident. 


Noua lume se anunţa însă atât de bogată încât nu puteau întârzia să apară noi 
competitori. Primul dintre aceştia era celălalt stat iberic, Spania. Epuizată de 
costurile centralizării politice, aceasta nu căuta decât un debuşeu pentru 
nobilimea sa rămasă fără ocupație şi mai ales un imperiu colonial care să o 
aducă la nivelul Portugaliei; astfel că la 1492 Regii Catolici acceptară 
proiectul navigatorului genovez Cristofor Columb de a căuta o rută 
occidentală către India pentru a concura comerţul lusitan. În schimb, 
caravelele lui Columb descoperiră insulele Mării Caraibelor, iar în 
următoarele expediții explorară arhipelagul Antilelor şi atinseră țărmurile 
continentului american. Țelurile lui Columb nu mai erau însă comerciale, ca 
în prima sa călătorie; interesele neguțătorilor din Sevilla şi ale coroanei 
spaniole impuneau colonizarea şi exploatarea noilor teritorii — chiar şi cu 
preţul exterminării indigenilor — pentru a prinde din urmă decalajul faţă de 
deschideau bogăţiile coloniilor americane, în comparaţie cu resursele sărace 
ale Spaniei. Astfel se deschideau apetiturile hegemonice ale monarhilor 
spanioli în Europa. Dacă secolul XV se încheia cu dominația economică a 
Portugaliei, cel ce-i urma se anunţa a aparţine puterii politice a Spaniei. 


Întrebări de verificare: 

1.Cum s-a desfăşurat procesul de unificare şi centralizare politică în vestul 
Europei în a doua jumătate a secolului XV? 

2.Care sunt dimensiunile politice ale Renaşterii? 

3.Care au fost, în estul şi în vestul Europei, consecinţele expansiunii 
otomane? 

Tema II 


Epoca Reformei (1492-1568) 


După parcurgerea acestei teme veţi învăţa: 

1. Lupta statelor europene împotriva monarhiei 
universale habsburgice 

2. Reforma şi consecinţele ei politice 

3. Expansiunea otomană sub Soliman Magnificul 


Imperiile coloniale şi împărţirea lumii 
Crearea primelor imperii coloniale generă la sfârşitul veacului al XV-lea o 
problemă fundamentală de natură politică şi juridică: cine avea autoritatea de a 
arbitra conflictele din şi dintre ele, atâta timp cât nu aparțineau efectiv universului 
politic european şi structurilor normative ale acestuia? Papalitatea se grăbi să-şi 
aroge acest rol, considerând că 
gestul apostolului Petru de a călători pe mare a exprimat privilegiul pontificatului 
ce îi dădea dreptul de a stăpâni întreaga lume. 
Acţiuni efective întăriră aceste pretenții; deja la 1440 papa Eugen IV confirmă 
portughezilor posesiunea coastelor de vest ale Africii, iar la 1455 succesorul său le 
recunoscu atât teritoriile ce urmau a fi descoperite ulterior cât şi dreptul de a supune 
popoarele necreştine. Explorările lui Columb introduseră în scenă un nou competitor: 
Spania, a cărei poziţie părea extrem de fragilă în faţa primatului colonial portughez. 
Noul papă, spaniolul Alexandru VI Borgia (1492-1503) confirmă însă fără ezitare 
teritoriile americane Regilor Catolici chiar din 1493. După negocieri, la 7 iunie 1494 
Portugalia reuşi să obțină o poziție ceva mai avantajoasă prin tratatul de la 
Tordesillas, care instituia o linie de demarcaţie între emisfera occidentală — spaniolă - 
şi cea orientală — lusitană — printr-un meridian situat la 370 de leghe vest de insulele 
Azore. Extinderea imperiului colonial spaniol în Oceanul Pacific, urmare a călătoriei 
lui Magellan în jurul lumii (1519-1522), a dus la o delimitare similară a sferelor de 
influență în acest spaţiu prin tratatul de la Saragosa (1529), conferind astfel 
întreprinderii coloniale un caracter de monopol sacralizat de confirmarea pontificală. 
Reforma va oferi însă şi altor state legitimitatea necesară intervenţiei în acest sistem. 
Războaiele italiene până la încoronarea lui Carol Quintul 
Aventura războaielor italiene a avut efectul de a transpune politica balanței de putere 
ce domina raporturile dintre statele peninsulei la nivelul întregii Europe. Deja în 
secolul XVIII istoricul şi filosoful Condillac considera că intervenția franceză în Italia 
a schimbat fața Europei. Până atunci, naţiunile se ocupaseră separat de tulburările 
lor: în clipa aceea Italia, Germania, Franța, Anglia şi Spania începură să se 
observe şi să formeze ligi împotriva puterii care le părea cea mai de temut. 
Carol VIII, suveran utopic ce visa la recucerirea Bizanțului şi Ierusalimului, se lăsă 
extrem de uşor atras de Ludovic Maurul în revendicarea patrimoniului napoletan al 
angevinilor, care nu-i apărea de altfel decât ca o escală în marşul spre Locurile Sfinte. 
Armata sa, în schimb, a fost probabil prima armată modernă, formată din trei arme — 
infanterie, cavalerie şi artilerie — plătită din finanțele statului francez şi luptând pentru 
bani, şi nu pentru un senior sau pentru onoarea feudală. Pe 22 februarie 1495, după un 


marş triumfal, Carol intră în Neapole; la 20 mai părăsi oraşul, în fața coalizării statelor 
italiene cu Imperiul German şi cu Spania, şi-şi croi cu greu drum spre Franţa în lupta 
de la Fornovo. Ca urmare, francezii evacuară peninsula; dar patru ani mai târziu 
războaiele reîncepură sub noul rege, Ludovic XII care, renunțând la îndoielnica 
alianţă cu Maurul, îşi alătură Veneţia în revendicarea Milanului. Ducele fu izgonit de 
trupele franceze, iar într-o încercare disperată de a reveni cu ajutorul elvețienilor, fu 
prins şi dus în captivitate în Franţa. Ludovic XII nu se mulțumi doar cu atât şi printr- 
un tratat secret şi-l alătură pe Ferdinand de Aragon. Trupele franceze şi spaniole 
invadară sudul Italiei, iar Ludovic se încoronă la 2 august 1501 rege al Neapolelui. 
Descoperirea Italiei le luase mințile francezilor; nu erau destul de tari pentru a rezista 
farmecului ţării. Cuvântul descoperire este cel mai potrivit. Însoţitorii lui Carol VIII 
nu au fost mai puţin uimiți decât cei ai lui Columb. 
scrie Michelet în “Istoria Franței”. Ludovic nu-şi putu însă păstra tronul decât până 
în 1503, când spaniolii, înspăimântați de dezechilibrul balanței de putere, îl trimiseră 
pe marele general Gonzalvo de Cordoba să recucerească Neapole. La Cerignola şi la 
Garigliano celebrele regimente spaniole de infanterie (tercios) îi zdrobiră pe francezi, 
iar Ferdinand se proclamă rege al Neapolelui, instaurându-şi la rândul său dominația 
în Italia. Familia Borgia şi Veneţia, ultimele puteri independente din peninsulă, se 
prăbuşiră la rândul lor sub loviturile papei Iuliu II (1503-1513). În calea Spaniei mai 
rămâneau doar francezii din Milano; împotriva lor, papa organiză o “Sfântă Ligă” cu 
toate marile puteri europene. În ciuda victoriei de la Ravenna (1512) asupra trupelor 
Ligii, Ludovic XII, atacat pe toate fronturile, abandonă Milanul, iar ultima rezistență a 
republicanilor florentini aliați cu Franţa căzu sub loviturile lui Gonzalvo de Cordoba, 
care reinstaură dinastia de Medici. Mai mult succes avu succesorul lui Ludovic, 
Francisc I (1515-1547) care după ce încercă fără nici un succes să recupereze Milano 
pe cale diplomatică, se ciocni cu trupele elveţiene ce apărau ducatul, provocându-le o 
răsunătoare înfrângere la Marignano (13-14 sept. 1515). În fine, prin tratatul de la 
Noyon (1516) Francisc obținu Milanul, în schimbul renunțării la pretenţiile 
napoletane. Împăratul Maximilian, care fusese inima Ligii, fu părăsit de aliaţii săi, 
situația din Italia înclinând astfel din nou în favoarea Franţei. 

Carol Quintul: între Imperiul German şi monarhia 


universală 
La sfârşitul secolului XV Imperiul (Reich) german se înfățişa ca un mozaic de state 


independente, a căror coeziune era vag asigurată de împărații din casa de Habsburg. 
“Bula de aur” dată în 1356 de Carol IV prevedea alegerea împăratului prin vot 
majoritar de către un colegiu format din 7 electori: arhiepiscopii de Mainz, Trier şi 
Köln, contele palatin, regele Boemiei, ducele Saxoniei şi markgraful de Brandenburg. 
În schimb, suveranul pontif era exclus de la această alegere. Maximilianl a încercat să 


dea o organizare acestui conglomerat politic de sorginte feudală, întărind autoritatea 


împăratului şi dietei Reichului în faţa principilor. În 1500 el încercă chiar să instituie 
un “guvern al Imperiului”, mai uşor de convocat decât dieta compusă din nenumărații 
seniori germani; dar acesta fu desființat doi ani mai târziu. Singurul rezultat efectiv al 
reformelor sale a fost împărțirea administrativă a Germaniei în 10 “cercuri” şi crearea 
unui organ juridic suprem, Camera imperială. Pe plan extern, după insuccesele 
italiene, ultimii ani ai domniei lui Maximilian au fost dedicați consolidării puterii 
casei de Habsburg în Europa. Nepotul său, Carol, domnea deja din 1516 asupra 
Spaniei şi Ţărilor de Jos; Maximilian se strădui să-l urce şi pe tronul imperial. 
Electorii se temeau însă prea tare de casa de Austria; ei păreau a i-l prefera lui Carol 
pe Francisc I sau pe Frederic de Saxonia. Susținut financiar de bancherii Fugger şi 
psihologic de francofobia electorilor; candidatul de Habsburg se impuse în cele din 
urmă în dauna celui francez, fiind ales la 28 iunie 1519. Francisc transformă însă 
eşecul său imperial într-o rivalitate de nestins față de Carol V (“Quintul”) şi încercă 
să-l atragă de partea sa pe Henric VIII al Angliei, care ar fi putu înclina balanţa în 
favoarea francezilor; fu însă lipsit de succes, ca şi pe frontul italian, unde războiul 
reîncepu, aducând mari victorii imperialilor care şi-l alăturaseră pe cel mai bun 
general francez, conetabilul de Bourbon. Încercând să recucerească Milanul, Francisc 


însuşi fu capturat după dezastrul de la Pavia (1525). 


Ar fi putut fi începutul dominaţiei habsburgice în Europa, căci nimic nu mai părea a 
sta în calea lui Carol Quintul; dar tocmai proiectele de monarhie universală ale 
împăratului fură principalele obstacole în realizarea acestui țel. Cumulând domeniile 
Habsburgilor şi cele spaniole, stăpânirea lui Carol era imensă — un imperiu “peste care 
soarele nu apunea niciodată” — şi din această cauză imposibil de guvernat; 
administraţia sa era atât de debilă încât împăratul a fost nevoit să călătorească o zi din 
patru în lunga sa domnie pentru a asigura guvernarea posesiunilor sale dispersate. 

De 9 ori am fost în Germania de Sus, de 6 ori am trecut în Spania, de 7 ori în 

Italia, de 10 ori am venit în Flandra, de 4 ori, atât pe timp de pace cât şi pe timp 

de război, am păşit pe pământul Franţei, de 2 ori pe cel al Angliei, de alte 2 ori am 


înaintat împotriva Africii, ceea ce în total ar face 40 de călătorii, fără a le socoti şi 

pe cele de mai mică importanţă 
declara Carol Quintul în testamentul său politic. În acelaşi timp, dimensiunile 
Imperiului îl obligau pe Habsburg să poarte războaie pe mai multe fronturi deodată: 
împotriva francezilor în Italia, împotriva tendințelor centrifuge ale suveranilor 
teritoriali în Germania, împotriva turcilor în Ungaria şi în Mediterana. . Ca urmare, 
fratele său Ferdinand primi în 1522 conducerea posesiunilor germane ale casei de 
Austria, iar în 1531 fu ales succesor la tronul imperial; ca urmare el trecu la 
reorganizarea teritoriilor sale, continuând opera lui Maximilian I într-un spirit 
centralizator mai modern, deschis către colaborarea cu principii chiar peste capul lui 
Carol. 
Nu acelaşi lucru se putea însă spune şi despre împărat. Adevărat suveran medieval, 
Carol era ghidat în politica sa europeană de țelul restaurării Imperiului creştin 
universal, în dauna factorilor centrifugi reprezentaţi de monarhiile naționale şi de 
Reformă; în slujba acestui ideal, el organizase pe întregul continent un păienjeniş de 
căsătorii dinastice menit a institui supremaţia casei de Habsburg din Portugalia până 
în Danemarca. În același timp, personalitatea sa a fost şi cea a unui conducător 
modern, uzând de toate mijloacele politice interne şi externe, aliat cu instituțiile 
bancare şi favorabil apariției capitalismului, creator unei armate perfecționate care în 
ultimă instanţă va fi marele instrument al politicii habsburgice. 

Războaiele italiene până la pacea de la Cateau- 


Cambrésis 

Prin tratatul de la Madrid (1526) Francisc I fu eliberat în schimbul abandonării Italiei 
şi Burgundiei. Întors în patrie el refuză să se conformeze acestor prevederi şi declanşă 
un nou război în alianță cu statele italiene (“Liga de la Cognac”). Armatele sale nu 
avură însă succes. În fruntea trupelor imperiale conetabilul de Bourbon invadă 
peninsula şi neavând cu ce să-şi plătească soldaţii le permise să jefuiască Roma şi să-l 
răscumpere pe papă; dar fu el însuşi ucis în aceste tulburări (1527). Pacea de la 
Cambrai consfinți în 1529 înfrângerea lui Francisc; dar el nu abandonă speranţa de a 
pune mâna pe Italia, poarta spre inima Europei centrale. Alte două războaie, în 1536- 
1538 şi în 1538-1547, nu reuşiră să modifice substanţial situaţia: Franța nu era destul 
de puternică iar Imperiul avea de luptat şi pe alte fronturi, un rezultat decisiv părând 
practic imposibil. Succesorul lui Francisc, Henric II, se alie cu principii reformați 
germani şi mută conflictul la frontiera renană, cucerind oraşele strategice Metz, Toul 
şi Verdun. Carol Quintul încercă fără succes să reiaMetz în 1552 şi fu învins doi ani 
mai târziu la Renty; războiul continuă fără vreun rezultat atât pe Rin cât şi în nordul 
Italiei până în 1556, când forțele păreau complet epuizate; dar după un scurt 
armistițiu, Filip II, fiul lui Carol şi succesorul său pe tronul Spaniei, reluă operațiunile. 
Frontul italian fusese abandonat de ; teatrul de război se mută în nordul Franţei, unde 
în ciuda unei mari victorii, fercios-urile spaniole nu reuşiră să cucerească fortăreața 
Saint-Quentin (1557). Nici aliaţii lor englezi nu avură mai mult succes, pierzând 
portul Calais în 1558; un an mai târziu, Filip semnă pacea la Cateau-Cambrâsis (2-3 
aprilie 1559). Francezii renunțau definitiv la Italia, păstrând în schimb Calais şi cele 
trei oraşe; astfel luară sfârşit războaiele italiene. 


Reforma luterană 

La începutul veacului al XVI-lea Biserica Catolică 
continua să fie cea mai influentă putere politică; dar 
disensiunile interne au afectat grav unitatea ei. Între 1378 
şi 1417 Biserica Catolică a fost divizată între 2 papi, la 
Roma şi la Avignon (din 1409 şi un al treilea la Pisa). 
această criză a fost numită Marea Schismă; ea a generat 
demersuri reformatoare, precum cel al lui Jan Hus în 
Cehia sau John Wyclif în Anglia. Prin Conciliul de la 
Konstanz (1414-1418) s-a pus capăt acestei divizări a 
lumii catolice, dar şi tendinţelor reformatoare. Hus însuşi 
a fost ars pe rug (1415); în replică, discipolii săi au 
declanşat ostilitățile, rezistând armatelor catolice până în 
1434. Deşi grav slăbită de disensiunile Marii Schisme, 
papalitatea nu-şi pierduse încă rolul de actor central în 
sistemul politic al Europei; alianța sa cu Imperiul german 
îi ataşase însă eticheta de conservatorism în ochii forțelor 
modernizatoare ale monarhilor naționale centralizate. 
Încercările nenumăratelor concilii de a reforma 
catolicismul “în capul şi în membrii săi” nu mai 
satisfăceau nici dorinţele bisericilor naționale şi nici pe 
cele ale mulțimii credincioşilor. Paradoxal, Reforma a 
apărut pentru prima oară în Germania, bastion al 
modernizării catolice, şi nu într-una din verigile slabe ale 
sistemului; şi aceasta pentru că aşteptările clericilor şi 
mirenilor germani erau mult mai mari decât în orice altă 
regiune a lumii catolice. La 31 octombrie 1517 călugărul 
Martin Luther (1483-1546) afişa pe uşa catedralei din 
Wittenberg cele 95 de teze denunţând abuzurile Romei. 
Gestul în sine nu era nou; dar implicațiile sale fură 
imense, aducând practic problemele catolicismului în fața 
tribunalului statelor germane. Confruntat cu un pontificat 
rebarbativ, Luther se radicaliză rapid contestând primatul 
papei, autoritatea conciliilor dar şi superioritatea Bisericii 
în raport cu puterea politică. În 1520 el chemă nobilimea 
germană să întreprindă reformarea catolicismului; 
convocat de Carol Quintul în faţa dietei imperiale de la 
Worms, refuză să-şi retracteze opiniile şi fu condamnat 


ca eretic. Din acest moment Reforma deveni un fenomen 
politic cu implicaţii imense. 

Refuzul autorităţii imperiale pe care Carol şi Ferdinand încercau să o impună cu 
mijloace autoritare îi conduse pe principii germani spre Luther; însuşi electorul 
Frederic de Saxonia deveni protectorul reformatorului. Când papa se plânse dietei de 
la Niiremberg, nobilimea Imperiului îi răspunse printr-un memoriu care relua 
acuzaţiile lui Luther. Pontiful nu putu însă apela nici la Carol Quintul, căci acestuia îi 
convenea în fond Reforma ca sursă de divizări politice între duşmanii săi, opunându- 
se deci convocării unui conciliu. Situaţia nu era mai puţin dificilă nici pentru Luther: 
mica nobilime în frunte cu Ulrich von Hutten şi cu condotierul Franz von Sickingen 
intenționa să folosească Reforma ca un instrument în lupta sa împotriva clerului şi 
principilor; discipolii radicali, precum Thomas Miinzer, luaseră conducerea marelui 
război țărănesc ce izbucni în Germania în 1524, aruncând blamul radicalismului 
egalitar asupra Reformei. Luther fu astfel obligat să facă o opțiune politică în favoarea 
principilor germani; Tratatul asupra autorității temporale şi limitelor supunerii ce i se 
cuvin şi broşura Împotriva hoardelor criminale şi prădătoare de țărani definesc 
poziția sa în raport cu devianţele față de Reformă, dezavuând rebeliunile şi justificând 
coerciţia etatică fără a-i impune limite. Conştiinţa este liberă, nu şi exprimarea ei, care 
depinde de decizia suveranului, autoritate absolută în materie de credință a supuşilor 
săi. Bunul credincios urmează, în sfera privată, învățătura Evangheliei; dar în spaţiul 
public el are obligaţia de a se supune fără împotrivire puterilor instituite, pentru că 
libertatea exterioară nu are nici o valoare în raport cu cea interioară, creştină. 
Principii germani se vor ralia cu uşurinţă acestei dogme, care afirmă că 

dat fiind că sabia a fost dată de Dumnezeu pentru a-i pedepsi pe cei răi, a-i 

proteja pe drepți şi a păstra pacea, aceasta dovedeşte că faptul de a face război şi 

a măcelări este instituit de Dumnezeu, ca şi tot ceea ce urmează din campanii şi 

din dreptul războiului. 
Era astfel legitimată nu doar autoritatea principilor germani ci şi perpetua stare de 
război ce domnea în relațiile dintre ei, ca şi însuşirea imenselor avuţii ale Bisericii 
catolice. Propagarea luteranismului a constituit deci pentru spațiul Reich-ului un 
vector centrifug, contrar centralizării politice. Vom vedea însă cum în alte regiuni ale 
Europei Reforma a avut însă consecinţe diferite. 
Avatarurile Reformei în Anglia 
Dogmele luterane au găsit în Anglia un teren prielnic pregătit 
de Wyclif, ai cărui adepţi au fost aproape imediat integraşi în 
mişcarea Reformei. Henric VIII (1509-1547) nu era ostil 
acestei tendinţe; el a decis însă să o canalizeze, atât pentru a se 
elibera de insuportabila autoritate pontificală, controlată de 
Carol Quintul, cât şi pentru a divorța de o soţie ce nu-i dăduse 
nici un moştenitor de sex masculin şi care în plus era şi 
mătuşa împăratului. Vechiul său ministru, cardinalul Wolsey, 
era incapabil să mai mențină balanța de putere ce 
caracterizase diplomaţia engleză în relaţiile cu Carol şi cu 
Francisc I. Nereuşind să soluţioneze nici chestiunea divorțului 


el fu înlocuit cu Thomas Cromwell, discipol al teoriilor 
machiavellice, ce forță “Parlamentul Reformei” (1529-1536) 
să aprobe ruptura cu papalitatea şi instituirea Bisericii 
Anglicane prin “Actul de Supremaţie” din 1534. Clerul 
accepta astfel autoritatea monarhului, devenit “unicul şi 
supremul şef pe pământ al bisericii Angliei” (erastism). Henric 
cointeresă Parlamentul în problema Reformei prin 
secularizarea averilor mănăstireşti care fură apoi vândute 
publicului; în fond chestiunea religioasă era pentru el un 
mijloc de a-şi absolutiza autoritatea, motiv pentru care 
anglicanismul îi persecută atât pe catolici cât şi pe reformaţi 
ca rebeli față de puterea monarhică; însuşi cancelarul Morus 
fu executat în 1535. Măsurile luate de Cromwell întăriră 
această tendință, instituind o strictă reglementare etatică în 
materie de credinţă; statul impuse chiar textul cărţii de 
rugăciuni — Prayer Book a arhiepiscopului Cranmer. Reforma 
engleză a avut astfel un caracter mai degrabă politic, de 
instrument al absolutismului, îndepărtându-se de tendința 
luterană spre care Cranmer şi Cromwell vroiau să-l dirijeze în 
favoarea unui catolicism cu dimensiuni naționale şi erastice. 
La moartea lui Henric VIII fiul său Eduard, partizan al 
orientării reformatoare, S-a confruntat cu grave tulburări 
produse de catolici, culminând cu răscoala lui Robert Kett 
(1549). Eduard se stinse curând, lăsând tronul sorei sale, 
Maria, a cărei domnie avea să se remarce prin triumful 
temporar al reacţiunii catolice. Căsătorită în 1554 cu fiul lui 
Carol Quintul, Filip, devenit apoi rege al Spaniei, Maria se 
implică alături de acesta în războiul împotriva Franţei; Anglia 
deveni practic vasala puterii spaniole iar persecuțiile împotriva 
anglicanilor se soldară cu peste 300 de victime între 1555- 
1558, printre acestea numărându-se chiar Cranmer. Eforturile 
Mariei fură însă vane; după moartea ei în noiembrie 1558 o 
altă fiică a lui Henric, Elisabeta, urcă pe tron şi restabili 
anglicanismul. Parlamentul, ostil catolicilor, votă atât Actul de 
Supremaţie cât şi Actul de Uniformitate care făcea din Prayer 
Book singura formă de cult admisă. Reforma engleză îşi relua 
astfel caracterul de revoluţie laică întreprinsă de coroană şi în 
acelaşi timp se ralia reformei europene. 

Imperiul german şi Reforma 


Convingerile catolice ale Habsburgilor s-au dovedit de nestrămutat, în ciuda 
imperativelor politice, care le cereau cel puțin flexibilitate în raport cu luteranismul. 
Forţat de împrejurări, Carol fu obligat să acorde principilor libertatea religioasă la 
dieta de la Speyer (1526); dar trei ani mai târziu, în condiții mai favorabile, revocă 
decizia, provocând protestul nobilimii şi oraşelor luterane. De aici veni numele de 
„protestanți” dat adepților Reformei, care până atunci îşi spuneau „evanghelici”. Ei 
înaintară împăratului o profesiune de credinţă — „Confesiunea de la Augsburg” - 
Justificând poziţia reformată şi accentuând punctele comune (1530). Carol refuză însă 
această poziție moderată; în replică, principii şi oraşele luterane formară „Liga de la 
Schmalkalden” împotriva catolicismului şi împăratului, sprijiniți fiind de Anglia şi de 
Franța; primul lor succes fu cucerirea Wiirtemberg-ului. Carol aşteptă ca situaţia sa 
externă să se amelioreze pentru a declanşa atacul asupra protestanților; aceasta se 
întâmplă abia în 1546 când, cu ajutorul papei, Liga fu învinsă la Mühlberg iar capii ei, 
ducele Saxoniei şi landgraful de Hessa, căzură în mâinile împăratului. Acesta abuză 
însă de succes şi provocă o nouă revoltă a principilor reformaţi, grupaţi acum în 
„Uniunea de la Torgau” condusă de un fost aliat al lui Carol, Mauriciu de Saxonia. 
Răsturnarea situației îl luă prin surprindere pe împărat; cât pe ce să fie luat prizonier 
de duşmanii săi, el se grăbi să proclame toleranța religioasă (1552) confirmată trei ani 
mai târziu prin pacea de la Augsburg. Pacea religioasă de la Augsburg (25 sept. 1555) 
a asigurat protestanților dreptul la libertatea cultului şi drepturi egale cu catolicii şi a 
sancționat secularizările din principatele reformate. Ea contravenea în realitate 
libertăţii de credință, adoptând formula „cuius regio, eius religio” prin care suveranul 
decide credința supuşilor săi. Carol Quintul abdică în 1556, refuzând practic să 
accepte sciziunea religioasă a Europei şi consecințele sale, care făceau practic 
imposibilă monarhia universală catolică. El nu reuşi nici măcar să-l impună pe fiul său 
Filip pe tronul imperial; principii germani, ca şi papa, îl susținură pe Ferdinand, care 
avea o reputaţie de moderat. Succesorul acestuia, Maximilian II (1564-1576) se făcu 
chiar cunoscut ca promotorul unei politici de toleranță, atât în teritoriile habsburgice 
cât şi în Imperiu. 

Centralizarea politică şi luteranismul în Suedia 

De la sfârşitul veacului al XIV-lea ţările scandinave erau reunite prin Uniunea de la 
Kalmar care favoriza însă în mod vădit Danemarca în dauna Suediei şi Norvegiei, 
astfel că întregul secol XV a fost marcat de lupta acestora pentru eliberarea de sub 
tutela regilor danezi. Domnia lui Christian II (1513-1523) a constituit punctul 
culminant al acestui proces finalizat prin independenţa şi centralizarea politică a 
Suediei. Autentic principe al Renaşterii, Christian II şi-a binemeritat porecla de 
“Nero al Nordului” după ce, cu sprijinul papei şi al lumii catolice, a înlăturat de la 
putere familia Sture, ce administra Suedia de 50 de ani, şi a măcelărit capii 
“partidului național” suedez — fruntaşii nobilimii şi burgheziei din Stockholm — 
extinzând apoi masacrul la scara întregii țări (1520). Tânărul Gustav Wasa, dintr-o 
familie de frunte a “partidului naţional”, luă conducerea luptei de eliberare şi, cu 
ajutorul germanilor, reuşi să-l alunge pe Christian II în 1521, pentru ca un an mai 
târziu Stările Generale daneze să-l depună pe tiranicul lor monarh, dizolvând astfel 
uniunea. Ales rege în 1523, Wasa avea însă de luptat cu elementele loiale fostului 
suveran — în principal Biserica Catolică, ale cărei averi fură în cele din urmă 
confiscate de stat prin decizia Adunării Stărilor suedeze influențată de predicatorii 


luterani (1527). În aceste condiţii, adoptarea Confesiunii de la Augsburg de către 
Stări în 1540 apăru ca o opţiune politică. Ce confirma în acelaşi timp independența 
Suediei, dar şi autoritatea monarhului, care se proclamă capul Bisericii luterane. 
Până la abdicarea sa în 1560, Gustav Wasa realiză completa centralizare a statului 
şi înăbuşi ultimele tendinţe secesioniste, iar diplomaţia suedeză se reorientă către 
alianţa cu Franţa. Ca şi în Anglia, protestantismul constitui marele instrument al 
politicii regale: erastismul conferea monarhului suveranitatea spirituală asupra 
supuşilor săi, iar confiscarea averilor Bisericii Catolice îi oferea atât o bază 
economică extinsă cât şi mijlocul de a satisface poftele marilor seniori. Un proces 
similar se desfăşură şi în Danemarca după ce în 1527 Stările decretară libertatea 
religioasă, aruncând astfel țara în braţele Reformei. Pe plan extern prin păstrarea şi 
Norvegia, care-şi pierdu orice autonomie administrativă, suveranii danezi reuşiră să 
se impună ca arbitri politici în Baltica până în primele decenii ale secolului XVII 
Dimensiuni politice ale Reformei. Calvinismul 
Este incontestabilă legătura stabilită de Max Weber între Reformă şi economia 
capitalistă; dar la fel de adevărată este şi teza ulterioară a lui E. Troeltsch, pentru 
care Reforma a fost mai degrabă un vector al unor procese politice, economice, 
sociale şi culturale ce germinaseră spre sfârşitul secolului XV în mediul catolic. 
Totuşi, o opinie comună printre istorici a susținut multă vreme că protestantismul a 
adus pentru prima oară libertatea politică naţiunilor Europei; chiar şi Montesquieu 
l-a considerat o religie potrivită republicilor mai degrabă decât unei monarhii. 
Faptele ne prezintă însă o situaţie diferită şi mult mai complexă. În statele germane, 
pacea de la Augsburg a confirmat autoritatea principilor asupra vieții spirituale a 
supuşilor. În nordul Europei, luteranismul a fost principalul instrument al 
centralizării şi absolutismului monarhic, din Anglia până în Prusia. Chiar şi 
protestanții francezi nu au încercat decât să reproducă structura confederativă de 
sorginte feudală a Imperiului German. Doar Ţările de Jos au realizat o republică 
burgheză calvină; dar structura acesteia era anterioară reformei, venind din epoca 
dominaţiei burgunde. Chateaubriand afirma cu justețe că 
protestantismul nu a schimbat nimic la nivelul instituţiilor, acolo unde a găsit o 
monarhie reprezentativă sau republici aristocratice, ca în Anglia şi în Elveția, 
le-a adoptat; unde a întâlnit guvernăminte militare, ca în nordul Europei, s-a 
acomodat, şi le-a făcut chiar mai absolute. 
Şi totuşi, dacă Luther şi luteranismul au furnizat doar o excelentă justificare 
“establishment”-ului principatelor germane, alte curente protestante au introdus 
reforme instituţionale semnificative. În al treilea deceniu al secolului XVI, Ulrich 
Zwingli a pus în practică un ideal creştin purificat la Zirich, legând strâns biserica de 
puterea civilă; dintre partizanii săi s-a desprins mişcarea anabaptistă, în frunte cu 
Thomas Miinzer, ducând zwinglianismul la ultima sa consecință — eliminarea 
autorităţii politice, creaţie a Diavolului, şi înlocuirea ei cu o societate în spiritul 
Evangheliei. Anabaptiştii se alăturară țăranilor răsculați în 1523; dezavuaţi chiar şi de 
Zwingli, fură învinşi la Frankenhausen iar Miinzer, luat prizonier, fu decapitat (1525). 
Nici Zwingli nu avu o soartă mai bună; cantoanele elvețiene catolice îl învinseră în 
bătălia de la Kappel, unde însuşi reformatorul îşi găsi sfârşitul (1531). Discipoli ai săi 
difuzară însă modelul politic zwinglian la Basel şi la Berna, ca şi în regiunea renană. 
Nici radicalismul lui Miinzer nu dispăru, cunoscând o efemeră înflorire la Miinster 


între 1534-1535. La începutul anului 1534, liderii anabaptişti din Germania şi Olanda 
— Jan Matthijs, Melchior Hoffman, Jan de Leyda — se reuniră la Münster, instaurând 
un regim teocratic autoritar. Oraşul deveni astfel “Noul Ierusalim”, unde proprietatea 
era desființată, se instituia un program sever de muncă, viața privată era sever 
reglementată. Proclamat rege, Jan de Leyda decretă chiar poligamia, luându-şi el 
însuşi 17 soții; dar violența şi desfrânarea cetății anabaptiste atrase ostilitatea 
principilor vecini, atât catolici cât şi protestanți. Un asediu de peste un an duse la 
căderea Miinster-ului în 1535 şi la executarea capilor mişcării. Zwinglianismul în 
varianta pacifistă propovăduită de Menno Simons s-a răspândit ulterior în micile 
comunităţi rurale din Olanda şi vestul Germaniei; cea mai cunoscuţi urmaşi 
contemporani ai mennoniţilor, dar şi cei mai conservatori, sunt amish-ii americani. 
Tot în ţările renane, la Strasbourg, Martin Bucer institui, în numele autonomiei şi 
preponderenţei bisericii în raport cu statul, un regim politic tolerant. Ideile sale l- 
au inspirat fundamental pe Calvin (Jean Cauvin, 1509-1564) în elaborarea unui 
nou model al Reformei. Convertit în 1533, obligat să părăsească Franţa el fu 
chemat la Geneva de reformatorul Guillaume Farel. Începând din 1541 Calvin 
transformă oraşul, într-o cetate-model a lumii protestante. Administraţia 
municipală se subordona consistoriului alcătuit din pastori protestanți, a cărui 
jurisdicție a fost extinsă de la cea a unui tribunal religios la cenzura moravurilor 
geneveze. În fond el respingea autoritatea superioară a instanţelor civile, 
îndepărtându-se tot mai mult de dogma luterană. 
Deoarece preoții sunt puşi să administreze, să vestească, să propovăduiască 
mesajul divin, ei sunt datori să îndrăznească orice şi să-i silească pe toţi cei 
mari şi supuşi acestei lumi a se închina Domnului...Lor le e dat să poruncească 
tuturor, de la cel mai înalt la cel mai de jos; ei trebuie să cruţe mieii şi să ucidă 
lupii; ei vor admonesta şi-i vor povățui pe cei ascultători, vor acuza şi vor 
nimici pe cei potrivnici. Ei pot lega şi dezlega conform Cuvântului Domnului 
scrie Calvin în Institutio religionis christianae (1536) asupra rolului politic al 
clericilor. Supravegherea inchizitorială a vieţii publice şi private, care constituie 
principala caracteristică a regimului politic instituit de Calvin, nu întârzie să nască 
opoziții, cea mai celebră fiind a teologului şi medicului Miguel Servet, ars pe rug 
la în 1553. Modelul acesta calvinist al oraşului-biserică, al statului posesor de 
valoare spirituală era tot ce putea fi mai diferit de biserica de stat luterană supusă 
principilor lumeşti; or acest fapt era destinat să accentueze divergențele între cele 
două confesiuni reformate. Pe plan extern însă succesele au fost imense; devenită 
“Roma protestantismului”, Geneva trimitea în întreaga Europă misionari pregătiți 
în celebra Academie condusă de Théodore de Bèze — care veni la cârma cetăţii în 
1564. Continuându-l pe Calvin, ideile sale politice atingeau practic radicalismul 
monarhomabhilor: 
Afirm că popoarele nu sunt făcute de magistrați ci popoarele cărora le-a 
convenit să se lase guvernate de un principe sau de seniori aleşi sunt mai vechi 
decât magistraţii lor, deci nu popoarele sunt create pentru magistrați, ci din 
contră magistraţii pentru popoare... 
„Un far care luminează toate bisericile reformate”: astfel numea Calvin oraşul- 
biserică în care se transformase Geneva. Radiația intelectuală a acesteia va atinge 
întreaga Europă; şi în timp ce nordul şi centrul continentului vor rămâne fidele lui 


Luther, în vest modelul calvinist devenea forma definitorie a Reformei. Dogma 
geneveză iradie din nordul Franţei şi Ţărilor de Jos până în îndepărtata Scoţie unde 
John Knox, format în Academia calvinistă, propovădui un protestantism 
intransigent, străin de laxitatea anglicană. 

Contra-Reforma 

Răspunsul catolicismului la Reformă fu surprinzător de lent. Papalitatea era extrem de 
slăbită, atât ca urmare a pierderilor suferite în fața protestantismului cât şi a crizei 
interne accentuată de poziția echivocă a Imperiului. Un conciliu care ar fi mediat între 
catolici şi reformaţi i-ar fi răpit lui Carol Quintul pretextul pentru a continua lupta 
împotriva principilor germani, astfel încât el temporiză cât putu de mult. Abia în 
decembrie 1545 papa Paul III reuşi să convoace la Trento un conciliu în scopul 
rezolvării disputelor doctrinare şi inițierii unei cruciade anti-otomane. Protestanţii 
refuzară să participe iar împăratul, considerând că Biserica acționa prea indecis, dădu 
în 1548 un interim prevăzând articolele de credință în vigoare până la adoptarea 
deciziilor conciliului; ceea ce nu întârzie să-i nemulțumească atât pe protestanți cât şi 
pe catolici. Papalitatea recursese între timp la alte mijloace de acţiune, cel mai 
important fiind înfiinţarea ordinului iezuit (1540). “Compania lui Isus” a fost fondată 
de Ignațiu de Loyola cu aprobarea lui Paul III; organizată în spiritul raționalității 
politice şi al disciplinei quasi-militare, ea a încercat să găsească soluții pentru criza 
conştiinţei europene produsă de Reformă. Numele peiorativ de iezuiți le-a fost dat 
membrilor ei ca urmare a frecventei invocări a numelui Mântuitorului, succesele 
Companiei atât în combaterea protestantismului cât şi în misionariatul catolic 
provocând ostilitatea puterii politice, pe care adesea iezuiţii au încercat să o 
controleze; la 1773 însuşi pontiful a desfiinţat temporar Compania. 

Atât la nivelul maselor cât şi al elitelor acesta a reuşit să devină motorul Contra- 
Reformei. În timp ce vechiul cler şi umaniștii se dovedeau incapabili de a gestiona 
criza, iezuiții au pus în acţiune cele mai variate mijloace, de la misticism şi 
exacerbarea religiozității populare până la controlul statului de către Biserică. 
Restul clerului li s-a alăturat în lupta contra-reformatoare odată cu terminarea 
lucrărilor Conciliului de la trento (1563). Dogmele enunțate de acesta atingeau 
practic toate domeniile în încercarea de a reactiva catolicismul; ele nu au reuşit 
însă refacerea unităţii acestuia, atâta timp cât numeroşi suverani au refuzat să 
aplice deciziile tridentine temându-se de concurența puterii clericale. Pentru alții în 
schimb — mai ales pentru Habsburgii austrieci şi spanioli — Contra-Reforma a 
furnizat atât mijloacele efective cât şi ideologia necesară afirmării interne şi 
externe, devenind practic o instituţie politică. Succesele ei au fost însă relative: 
dacă în sudul Europei protestantismul a fost complet extirpat, în Germania marile 
centre ale Contra-Reformei, Austria şi Bavaria, nu au reuşit să învingă rezistenţe 
principilor reformaţi; vom vedea în cursul următor cum această ofensivă politică a 
culminat cu Războiul de 30 de ani. 

Apogeul puterii spaniole 

În pofida ambițiilor franceze ori germane, Spania a fost, de la Regii Catolici la 
Filip II, prima putere europeană şi principalul aspirant la rolul de hegemon în 
sistemul continental, miza războaielor italiene în ultimă instanță. După încheierea 
centralizării şi unificării politice la începutul secolului, Ferdinand a putut declanşa 
expansiunea colonială spaniolă la scară mondială, oprind în acelaşi timp tentativele 


de înaintare ale turcilor în nordul Africii. Nepotul său, Carol Quintul, a urmat 
aceeaşi linie politică, secondat de cancelarul Gattinara a cărui abilitate i-a permis 
să integreze în sistemul administrației centralizate spaniole şi posesiunile din 
Italia. Practic în ultimii săi ani de domnie regatul iberic a devenit inima 
posesiunilor habsburgice ce-şi trăgeau de aici grosul resurselor militare şi 
financiare, iar pe plan european arbitrul politicii continentale şi nucleul lumii 
catolice. Deşi nu a reuşit să se impună şi în Imperiu, unde era privit de electori ca 
un străin, Filip II a păstrat acelaşi rol central al Spaniei în Europa prin deținerea 
unor puncte strategice — Ţările de Jos, Milano, Neapole şi Sicilia — constituind un 
coridor spaniol între Franţa şi Germania. Factorii care au produs dominația 
ibericilor au fost însă vinovaţi şi de declinul lor. Pe plan economic, bogățiile 
imperiului colonial spaniol nu putea acoperi costurile politicii europene atâta timp 
cât nu se dezvolta şi o industrie internă; Spania era redusă astfel la rolul de piață 
pentru celelalte state europene. Imensitatea stăpânirilor spaniole afecta grav 
guvernabilitatea lor; în acelaşi timp, rolul de inimă a lumii catolice ducea Madridul 
spre o politică fanatică şi conservatoare odioasă supușilor săi. În fine, dezvoltarea 
militară avea efecte perverse. După cum scria un ambasador venețian 
Regele Spaniei deţine o elită de oameni rezistenți, disciplinaţi, apți pentru 
campanii, marşuri, asedii, dar sunt atât de insolenţi, de lacomi la bunul şi 
onoarea semenilor că ne putem întreba dacă aceşti soldaţi au fost cu adevărat 
utili suveranilor lor... Căci aşa cum ei au fost instrumentele victoriilor lor, tot 
aşa i-au făcut să-şi piardă ataşamentul şi bunăvoința popoarelor maltratându- 
le. 
Expansiunea Imperiului Otoman sub Soliman Magnificul 
Fiul şi nepotul lui Mahomed II au continuat opera acestuia de unificare a lumii 
islamice, anexând ţările arabe la Imperiu; însă abia strănepotul său, Soliman | 
“Magnificul” (1520-1566) i-a reluat programul politic, extins de la scara moştenirii 
vechiului Bizanţ la proporțiile revendicării teritoriilor Imperiului Roman, 
califatului arab şi hanatului mongol. Considerându-se pe de o parte “califul 
suprem” al lumii islamice, el i-a refuzat în acelaşi timp în Europa recunoaşterea 
titlului imperial lui Carol Quintul. Marele vizir le declara în 1533 solilor austrieci 
că 
din secolul I, de la Augustus, în Europa nu există decât o singură coroană 
imperială; aceasta este coroana pe care o poartă împăratul nostru, moştenitor 
al tronului Cezarilor. De aceea aşa-zisul imperiu al lui Carol Quintul nu este 
decât o născocire. 
Profitând de divizarea Europei, incapabilă de a susține un efort anti-otoman în 
condiţiile în care forţele statelor creştine se epuizau în războaiele italiene, Soliman 
cuceri în 1521 Belgradul, poarta de acces spre centrul continentului, iar la 
începutul anului următor insula Rhodos, cheia Mediteranei orientale, căzu în 
mâinile turcilor. Însuşi Francisc I, căzut prizonier la Pavia, decise să apeleze în 
vederea restabilirii echilibrului continental la sultan, considerându-l singura putere 
capabilă să apere statele europene în fața monarhiei universale a lui Carol Quintul. 
Soliman îşi confirmă pe deplin prestigiul prin campania împotriva Ungariei, care i 
se oferea ca o pradă uşoară după căderea Belgradului. În bătălia de la Mohács 
(1526) regele maghiar căzu în luptă iar turcii ocupară temporar Buda. Intenţia 


sultanului era de a transforma Ungaria într-un stat vasal autonom, aşa cum erau 
deja Ţările Române; dar împotriva candidatului la tron ales de Dieta maghiară şi 
susținut de turci, loan Zapolya, Ferdinand de Habsburg îşi susținea la rândul său 
pretențiile la coroana ungară, sprijinite de germanii din regat şi de o fracțiune a 
nobilimii maghiare — dar mai ales de resursele Imperiului. Acestea se dovediră 
complet insuficiente; o nouă campanie otomană îl înscăună pe Zapolya la Buda şi 
asedie chiar Viena timp de trei săptămâni (1529). Conflictul nu încetă însă, 
succesele alternând de partea celor doi pretendenți la coroana maghiară; dar la 
moartea lui Zapolya, Soliman invadă din nou Ungaria, transformând-o în provincie 
otomană (1541). O îngustă fâşie în vestul țării rămase în mâinile Habsburgilor; 
Transilvania îşi menţinu la rândul ei autonomia sub casa Zapolya. Carol Quintul 
suferi insuccese şi pe alte fronturi în faţa otomanilor: în 1535 el reuşi să ocupe 
Tunisul, dar trei ani mai târziu amiralul turc Barbarossa zdrobea flota creştină la 
Preveza, instaurându-şi supremaţia în Mediterana; în acelaşi timp, Francisc I 
încheie o alianţă formală cu sultanul în 1536, urmând ca turcii să intervină în 
războaiele italiene. Soliman exercită chiar presiuni asupra Imperiului German în 
favoarea protestanților; iar politica sa de divizare şi slăbire a puterilor creştine 
dădu roade. La 1 august 1547 Ferdinand era nevoit să semneze un armistițiu, prin 
care îşi păstra partea occidentală a Ungariei în schimbul plății unui tribut. 
Câştigarea luptei pentru dominaţia în Europa centrală de către turci a avut grave 
repercusiuni pentru Ţările Române. În deceniul 3, Muntenia a fost ameninţată cu 
anexarea la Imperiul Otoman; complicațiile politice generate ca urmare a alianței 
domnului Radu de la Afumaţi cu Ungaria au oprit acest proiect. Moldova, 
implicată mai profund în relaţiile europene, a avut la rândul ei de suferit de pe 
urma căderii regatului maghiar, Soliman urmărind să reducă independenţa ţării. 
Totuşi sub Petru Rareş (1527-1538; 1541-1546) moldovenii au mai jucat un rol 
important în conflictul din Ungaria; însă ulterior, izolarea diplomatică a dus la 
“închinarea ţării” către Soliman odată cu pierderea ultimelor debuşee la Marea 
Neagră (1538). Rupte astfel de alianțele cu creştinătatea apuseană, Țările Române 
au fost aservite Porții, care în afara plăţii tributului şi obligațiilor de natură militară 
şi economică a impus practic şi numirea domnilor de către sultan. Lipsită de 
stabilitate şi de forță, puterea centrală s-a prăbuşit rapid în favoarea boierimii, 
deţinătoare a marilor proprietăţi funciare, favorizată astfel de integrarea în circuitul 
economiei otomane. 
La Sfârşitul veacului al XVI-lea vechile dinastii s-au stins sau au fost înlăturate 
din drepturile lor...Puterea domnească a căzut şi domn putea ajunge orice 
boier sau orice pretendent care afirma, de formă, că ar fi de viță domnească, 
dar cu condiția să se bucure de favoarea boierilor. 
afirma P. P. Panaitescu. Asistăm astfel la un proces opus centralizării din 
Occident: în Ţările Române, în Polonia, în Ungaria statul evoluează spre 
fărâmițarea politică favorabilă puterii aristocrației; în schimb, caracterul local şi 
autarhic al comerțului răsăritean, ruperea acestuia de marile circuite internaționale, 
împiedică apariția atât a burgheziei cât şi a primelor forme ale capitalismului. 
În a doua jumătate a secolului Transilvania a devenit principalul spațiu de manevră 
al celor două imperii care se confruntau în estul Europei. Casa Zapolya a încercat 
fără mare succes să echilibreze construcția politică a autonomiei principatului cu 


tendințele centrifuge ale nobilimii; pretențiile ei la coroană maghiară au generat şi 
mai multă confuzie, abia în 1570 Zapolya renunțând la această revendicare în 
favoarea Habsburgilor. Un an mai târziu pe tronul ardelean se ridică însă familia 
Báthory, fidelă Porții; punând mâna şi pe coroana poloneză, ei reuşiră să reducă la 
maxim influenţa Vienei. Mai multe succese avu aceasta în Mediterana, unde, după 
moartea lui Soliman, Veneţia declarase război Imperiului otoman. În replică, turcii 
cuceriră printr-o imensă operațiune amfibie insula Cipru (1570-1571); acesta a fost 
însă ultimul mare succes al Porții. Pierderea Ciprului generă o imensă panică în 
rândurile creştinătăţii occidentale, ducând la unirea puterilor maritime 
mediteranene într-o Sfântă Ligă. Flota creştină condusă de don Juan de Austria îi 
zdrobi pe turci la Lepanto într-o imensă bătălie navală (7 oct. 1571). Deşi Liga se 
dizolvă rapid, iar Veneţia se văzu silită să încheie pacea în condiții extrem de 
dezavantajoase, era clar că situația politică, economică şi militară nu mai înclina în 
favoarea Imperiului Otoman. 

Reforma în Ţările Române 

Protestantismul s-a răspândit foarte devreme în Transilvania în rândurile populaţiei 
germane burgheze. La Braşov umanistul J. Honterus a reformat biserica săsească 
în spirit luteran în deceniul 5. Nobilimea catolică maghiară se opunea violent 
acestei mişcări, mai ales că ea a fost însoțită de difuzarea anabaptismului şi 
antitrinitarismului (reacție umanistă împotriva Bisericii catolice, cunoscută şi ca 
unitarianism). În condiţiile ocupaţiei turceşti, situaţia s-a schimbat, maghiarii 
trecând masiv la calvinism, astfel că ierarhia catolică a fost desfiinţată în 1556. 
Populația românească, în schimb, nu a aderat la Reformă. Deşi în 1566 Dieta de la 
Sibiu a decis trecerea clerului român la protestantism, efemera biserică reformată 
românească a dispărut după un deceniu. Cu toate acestea, ortodoxia nu a fost 
recunoscută drept confesiune în Ardeal, cele 4 religii „recepte” (catolicism, 
luteranism, calvinism şi unitarianism) fiind expresia raporturilor de forțe dintre 
principe, nobilimea maghiară şi patriciatul săsesc. Nici în Moldova domnitorul 
luteran Iacob Heraclit (Despot Vodă) nu a reuşit să introducă Reforma în ciuda 
înființării unei academii protestante la Cotnari. În schimb aceasta a avut un 
oarecare efect prin inițierea primelor traduceri de texte bisericeşti în limba română, 
tipărite de protestantul Coresi. 

Revoluţia din Ţările de Jos 

Prin căsătoria viitorului împărat Maximilian cu Maria de Burgundia, bogata 
regiune a Ţărilor de Jos — corespunzând azi Belgiei, Olandei, Luxemburgului şi 
unei părți din nordul Franţei — revenise Habsburgilor. La moartea lui Carol Quintul 
ele intrară în moştenirea lui Filip II; or politica religioasă acestor suverani era în 
perfectă contradicție cu caracterul celor 17 provincii neerlandeze. La mijlocul 
veacului al XVI-lea, acestea constituiau cea mai prosperă şi mai urbanizată regiune 
a Europei; iar explozia preţurilor care afectă economia continentală de pe la 1550 
dădu un avânt şi mai mare comerțului Țărilor de Jos, centrat în oraşul Anvers. De 
la începutul secolului XVI acesta devenise centrul economiei mondiale, acaparând 
vechiul negoţ al Hansei căruia i s-a adăugat tranzitul bogățiilor coloniale ale 
Spaniei şi Portugaliei. O asemenea situaţie era din ce în ce mai mult incompatibilă 
cu despotismul guvernării Habsburgilor. Deja la 1516, încercând să impună 
autoritatea consiliilor regale, Carol Quintul se izbise de rezistența privilegiilor 


provinciale apărate de Stările Generale. “Interim”-ul din 1548 dădu semnalul 
dezordinilor în Țările de Jos, împingând burghezia din nord (actuala Olandă) către 
calvinism. Filip II agravă situația încercând să oprească răspândirea 
protestantismului prin introducerea Inchiziției şi menţinerea de trupe spaniole; 
ambele măsuri fură respinse de burghezia Stărilor, care văzând clar în ele 
instrumente ale politicii autoritare habsburgice, se grăbi să îmbrățişeze Reforma 
calvină. Nobilimea, deşi catolică, se ralie acestei cauze în frunte cu conții de 
Egmont, Horn şi Brederode şi cu prințul Wilhelm de Orania, poreclit “Taciturnul”. 
Înşişi guvernatorii spanioli, Margareta de Parma şi cardinalul Granvelle, realizară 
eşecul inevitabil al politicii lui Filip II. Flamanzii cereau tot mai insistent libertatea 
de conştiinţă, respingând deciziile de la Trento; în 1565, Egmont îi înfățişă 
doleanţele lor lui Filip dar acesta decisese deja, după întrevederea cu francezii la 
Bayonne, să elimine protestantismul din Europa. Un an mai târziu, capii nobilimii 
îi cerură Margaretei încetarea persecuțiilor religioase, libertatea de conştiinţă şi 
convocarea Stărilor. Un consilier spaniol îi trată drept “calici”; seniorii flamanzi 
adoptară acest nume ca titlu de glorie şi formară o ligă împotriva lui Filip — 
“Compromisul de la Breda”. 

Monarhul spaniol păru bucuros de situație, căci revolta îi oferea un pretext pentru 
a lichida libertăţile Țărilor de Jos; îl însărcină deci pe ducele de Alba cu înăbuşirea 
rebeliunii, care între timp se extinsese în toate provinciile din nord. Acesta institui 
un regim de teroare prin “Consiliul împotriva tulburărilor”, care între 1567 şi 1572 
execută 18000 de oameni — între care Egmont şi Horn. În această situație Wilhelm 
de Orania, conducătorul informal al Ţărilor de Jos, se ridică împotriva lui Filip şi 
la îndemnurile “calicilor” luă conducerea mişcării de eliberare. Chemat în fața 
Consiliului la începutul lui 1568, se retrase în Germania, de unde chemă la luptă 
provinciile neerlandeze şi adună trupe în vederea războiului. Rebeliunea flamandă 
pregătea naşterea primului stat burghez; vom vedea cum s-a petrecut aceasta în 
următoarea temă a cursului. 


Întrebări de verificare: 

l. Cum s-a materializat proiectul politic al “monarhiei universale” habsburgice 
şi ce opoziții a întâmpinat el? 

2; Ce relevanță a avut Reforma în plan politic? 

3. Explicați importanța domniei lui Soliman Magnificul. 

Tema III 


Războaiele dintre catolici şi protestanți: de la independenţa Olandei 
la pacea de la Westfalia (1568-1648) 


După parcurgerea acestei teme veţi învăţa: 

1. Evoluţia marilor puteri europene până la Războiul de 30 de ani 
2. Războiul de 30 de ani şi pacea de la Westfalia 

3. Tendinţele absolutismul monarhic în Franţa şi Anglia 


Anglia epocii elisabetane 
Când Elisabeta urcă pe tron în 1558 regatul său nu mai era o 
putere în Europa. Spre norocul ei rivalitatea franco-spaniolă l- 
a împiedicat pe Filip II să atace Anglia până în clipa în care 
aceasta a devenit suficient de puternică. În lunga sa domnie, 
Elisabeta a ştiut cum să reia politica absolutistă de unde o 
lăsase Henric VIII, făcându-se în acelaşi timp iubită de supuşi 
— ceea ce tatăl ei nu a reuşit. Marile personalităţi care i s-au 
alăturat în administrarea afacerilor Angliei — Cecil, 
Walshingham, Drake — nu au putut niciodată umbri figura 
autoritară a reginei. Când o delegaţie a Parlamentului a 
încercat să insiste în problema succesiunii, ea şi-a afirmat 
astfel poziţia politică: 
Deşi sunt o femeie am un curaj tot atât de potrivit pentru răspunderea locului 
meu pe cât l-a avut şi tatăl meu. Sunt regina voastră unsă. Nu voi fi niciodată 
constrânsă prin violenţă să fac vreun lucru. 
În acest spirit a impus Elisabeta adoptarea celor 39 de articole formând baza 
dogmatică a anglicanismului ca religie erastică (1563); iar când 7 ani mai târziu fu 
excomunicată de suveranul pontif care trimise misionari iezuiți în Insulele britanice, 
Elisabeta declanşă o severă persecuție împotriva catolicilor, în special a celor 
irlandezi; dar nu în calitate de eretici, ci de trădători. Pe plan social, domnia ei s-a 
sprijinit pe mica nobilime de ţară (squires), educată şi relativ înstărită, care tindea să 
acapareze administraţia regatului. În economie, Elisabeta a fost creatoarea puterii 
maritime şi comerciale a angliei, extinzându-se către îndepărtatele pieţe ale Africii, 
Asiei şi Americilor, pe care negustorii şi corsarii englezi le-au smuls puterilor 
coloniale catolice. Corsarii erau practic pirați operând pentru un guvern care le 
asigura protecția sa. Cel mai celebru dintre ei, Francis Drake, a făcut înconjurul 
lumii într-o expediţie împotriva spaniolilor, fiind înnobilat de regină. În acelaşi 
timp, Elisabeta a încurajat şi navigația pur comercială, creând în acest scop 
companii pe acţiuni. 
Pe plan extern dominanta epocii elisabetane a fost perpetua stare de conflict cu Spania. Războiul s- 
a declanşat efectiv în 1588, luând sfârşit abia după moartea reginei; dar singura operaţiune 
importantă a lui Filip II, tentativa de a invada Anglia în vara lui 1588, sfârşi lamentabil când 
imensa flotă spaniolă, Invincibila Armada, fu zdrobită în Marea Mânecii şi eşuă pe coastele 


engleze. O consecinţă indirectă a acestei înfrângeri a fost şansa dată Olandei, ca şi Franţei lui 
Henric IV, de a rezista în faţa tercios-urilor; în schimb trupele engleze au eşuat în interminabilele 


revolte religioase din Irlanda şi în încercările de eliberare a Ţărilor de Jos. Puterea militară, pe 
care partidul războiului condus de Drake a susținut-o cu tărie, se dovedi falimentară în tentativele 
ei ofensive din lipsa unei economii capabile să o susţină. Aceasta a împiedicat transformarea 
Angliei în Marea Britanie — reunirea Insulelor Britanice într-un singur stat. Henric VIII a supus 
paşnic Tara Galilor; în schimb, Irlanda, complet aservită intereselor pieţei engleze, a refuzat să se 
subordoneze pe plan politic şi religios Londrei. Scoţia, independentă şi la fel de înapoiată 
economic, a fost şi ea aruncată în anarhie după instaurarea calvinismului în 1559 prin conflictul 
dintre regina catolică Maria Stuart, apărată de trupele franceze, şi supuşii ei protestanți animați de 
predicile lui John Knox. In cele din urmă, însăşi Elisabeta, văzând în regina Scoției o concurentă 
periculoasă, o arestă şi o condamnă la moarte (1587). Situaţia a înclinat astfel în favoarea puterii 
centrale de la Londra când lacob Stuart, fiul Mariei, urcă pe tronul englez în 1603, unind cele două 
coroane şi punând în acelaşi timp capăt conflictelor de la frontiera scoțiană. 
Pe plan instituțional, Anglia progresase în mod paradoxal pe calea 
parlamentarismului în ciuda politicii absolutiste a Tudorilor. La 1485 puterea 
Camerelor era extrem de redusă în raport cu suveranul, urmare a nevoii de 
autoritate produsă de război. Practic, deşi Tudorii au continuat să convoace 
regulat Parlamentul, monarhia lor era chiar mai absolută decât cea franceză. 
În Schimb, tot ei au creat premisele slăbirii autorităţii regale: pentru a reduce 
costurile guvernării, Coroana a descentralizat administrația în favoarea 
nobilimii de țară — gentry — instituind principul self-government-u/ui şi a 
refuzat să ţină o armată permanentă. În lipsa birocraţiei şi forței militare, 
suveranii englezi nu aveau deci mijloacele efective de a rezista unui atac al 
Parlamentului asupra autorităţii lor; iar acesta nu întârzie să se declanșeze sub 
Stuarți. 
Războaiele religioase din Franţa 
Numele de hughenoți dat protestanților francezi reprezenta o deformare a 
germanului eindgenossen (“confederați”). El a fost consecinţa organizării adepților 
luteranismului din Franţa într-o federaţie a bisericilor reformate. La primul sinod 
național din 1559 acestea trecură integral la calvinism, din rațiuni mai degrabă 
politice; organizarea federativă rămase însă în vigoare şi fu extinsă şi la alte regiuni 
protestante francofone. Francisc I a fost ostil hughenoţilor; dar prudenţa politică şi 
imperativele luptei anti-habsburgice îl împiedicaseră să exceleze în persecutarea 
ereticilor mai ales în primele două decenii ale domniei. Mai degrabă fiului său i se 
cuvin laudele unui istoriograf iezuit, apologet al monarhiei catolice: 
A luat toate precauţiile posibile pentru a împiedica intrarea în regat a 
noutăților în materie de religie; a dat teribile exemple de severitate. 
Henric II lansă astfel semnalul marilor persecuții religioase prin edictele de la 
Chateaubriant (1551) şi Compiegne (1557). După încheierea păcii cu Spania, el se 
alătură făţiş luptei duse de Filip II pentru exterminarea completă a Reformei. Însăși 
magistratura franceză, în rândurile căreia protestantismul făcuse mari progrese, fu 
atacată violent de suveran; doar moartea acestuia în decembrie 1559 păru a opri 
temporar persecuțiile. Sub fiul său, Francisc II, hughenoţii încercară să-şi ia 
revanşa prin răpirea regelui; eşecul conjurației de la Amboise (1560) avu însă darul 
de a duce la extrem teroarea catolică. 
Mai multe zile au fost ocupate cu tăiatul capetelor, cu spânzuratul, cu înecatul. 
Străzile din Amboise erau înecate în sânge şi pline de trupuri de morți, aşa 
încât nu puteai sta în oraş din cauza duhorii şi a infecțiilor 
scrie un contemporan al persecuțiilor conduse de atotputernica familie de Guise, 
unchi ai reginei Scoției şi soție a lui Francisc, Maria Stuart. Situaţia se schimbă 
brusc la moartea subită a monarhului în acelaşi an; succesorul acestuia, Carol LX, se 


găsea sub tutela mamei sale, Caterina de Medici, ale cărei ambiţii politice se 
ciocneau de puterea ducelui François de Guise. Era deci natural ca regenta să caute 
o alianță împotriva acestuia cu nobilimea hughenotă, condusă de regele Navarrei, de 
fratele său, prințul de Condé, şi de amiralul de Coligny. În acest scop Caterina 
convocă o adunare pentru a discuta punctele controversate între protestanți şi 
catolici şi a găsi un compromis politic şi religios. Rezultatele ecumenice ale acestui 
“Colocviu de la Poissy” fură nule, în bună parte datorită ireductibilei duşmănii 
dintre ducele de Guise şi Théodore de Beze; în schimb pe plan politic partidul 
catolic îşi concentră forțele în vederea iminentului război între cele două religii. 
Acesta izbucni la 1 martie 1562, când de Guise masacră o adunare protestantă în 
orăşelul Vassy. Condé îi mobiliză la rândul său pe hughenoți şi primi rapid ajutoare 
de la englezi şi de la principii germani; însă fu învins în bătălia de la Dreux. De 
Guise, profitând de succes, încercă să cucerească oraşul Orléans, capitala partidului 
protestant dar fu asasinat de un gentilom calvin; astfel, Caterina putu impune pacea, 
restabilind temporar liniştea în regat. În schimb ea refuză publicarea în Franţa a 
deciziilor Conciliului de la Trento, atât pentru că ar fi dus la ridicarea protestanților, 
cât mai ales pentru că încălcau libertățile bisericii gallicane (ideologia dominantă a 
catolicismului francez, formulând cerința unei biserici naționale proprii, 
independente de Roma). Poziţia regentei devenea astfel extrem de fragilă în raport 
cu partidul catolic, şi ea se reorientă spre alianţa cu acesta, consfințită prin întâlnirea 
de la Bayonne (1565) unde împreună cu Filip II şi cu ducele de Alba puse la cale un 
plan de exterminare a protestanților din Europa. În acest mod Caterina şi-i apropie 
pe aliaţii tradiționali ai familiei de Guise; dar când acțiunile ducelui de Alba în 
Țările de Jos făcură practic publice deciziile de la Bayonne, hughenoții, temându-se 
de un tratament similar, declanşară din nou războiul religios. Conde fu ucis în 
bătălia de la Jarnac cu ducele de Anjou (1569) iar în fruntea partidului veni fiul 
regelui Navarrei, Henric de Bourbon; în ciuda sfaturilor acestuia hughenoții fură din 
nou bătuţi de Anjou la Moncontour. Cum ambele tabere aveau deja pierderi enorme, 
recurseră la ajutor extern: Filip II, dornic de a submina puterea franceză, sări în 
sprijinul partidului de Guise iar Elisabeta trimise din nou ajutoare hughenoților, mai 
mult pentru a-i descuraja pe catolicii englezi. Graţie ei şi protestanților germani, 
Coligny puse pe picioare o nouă armată silindu-l pe rege să încheie o pace 
avantajoasă pentru hughenoți (1570). Caterina trecu de partea acestora, trimițând 
chiar ajutoare “calicilor”; dar în secret continua să conspire cu spaniolii şi cu tânărul 
duce Henri de Guise. În noaptea de Sfântul Bartolomeu a anului 1572 (23-24 
august), după căsătoria lui Henric de Bourbon cu sora regelui, Caterina dădu 
lovitura, profitând de prezenţa în capitală cu această ocazie a capilor partidului 
hughenot. 2000 de oameni, între care şi Coligny, fură măcelăriți numai în Paris de 
către catolicii fanatici; iar masacrul continuă în toate marile oraşe sub înalta 
protecție regală. Paradoxal, protestanții ieşiră întăriți din această încercare, forțele 
lor concentrându-se în jurul câtorva puncte întărite, cel mai important fiind La 
Rochelle. Reformații germani trimiseră şi ei ajutoare, astfel încât conflictul putu 
continua sub noul suveran, Henric III — fostul duce de Anjou. Domnia sa a fost 
marcată de intensificarea războiului civil, devenit starea obişnuită a regatului 
Franţei după apariția unui al treilea partid, al nemulțumiţilor, care sub pretextul 
căutării păcii încerca să înlăture forța familiei de Guise. Prea puţin înclinat spre 


moderație, regele înrăutăți situația prin neîncetatele sale manevre între partide. 
Astfel, confruntați cu o alianţă între Henric şi protestanți, de Guise creară în 1576 
Liga al cărei scop anunţat era apărarea religiei catolice; însă în realitate urmărea 
aducerea pe tron a ducelui cu ajutorul Spaniei. Henric însuşi a fost forțat de Stările 
Generale să adere la Ligă, devenind formal şeful ei; ca urmare hughenoții se ridicară 
împotriva regelui. Abia în 1580 convenția de la Fleix puse capăt ostilităților pentru 
cinci ani când, la moartea moștenitorului tronului, Henric de Bourbon deveni 
succesorul legitim al monarhului; situaţie intolerabilă pentru Ligă, care reaprinse 
flacăra războiului. În timp ce catolicii erau zdrobiţi la Coutras (1587), burghezia 
pariziană se ridică în favoarea ducelui de Guise şi puse mâna pe capitală, 
alungându-l pe rege (“ziua baricadelor”-12 mai 1588). Stările Generale fură din nou 
convocate în scopul depunerii lui Henric III şi încoronării ducelui. Suveranul, aliat 
acum cu protestanții, le-o luă înainte şi ordonă asasinarea lui Henri de Guise; ceea 
ce înlătură pericolul, dar radicaliză conflictul. Susținută de papă, Liga ceru 
francezilor să ridice armele împotriva suveranului lor şi-l proclamă regent pe 
Mayenne, fratele defunctului duce. La începutul anului 1589 un călugăr fanatic îl 
asasină pe Henric III, care tocmai începuse asediul Parisului răzvrătit. Noul monarh, 
Henric IV, se vedea astfel stăpân doar pe regiunile protestante ale Franței şi 
confruntat cu o armată mult mai numeroasă decât a sa. În bătăliile de la Arcques şi 
Ivry reuşi să restabilească echilibrul şi putu începe recucerirea regatului, atât cu 
armele cât şi prin propagandă. Între timp Mayenne convocase Stările pentru a alege 
un suveran catolic (1593). Adunarea se găsi rapid sfâşiată între partizanii săi şi cei 
ai Spaniei; profitând de confuzia Ligii, Henric se converti la catolicism, lhpsindu-şi 
duşmanii de orice pretext pentru a continua războiul, şi recunoscut de întregul regat, 
intră victorios în Paris la 15 septembrie 1594. Spaniolii făcură o ultimă încercare de 
a-i contesta autoritatea, dar după ce chiar Mayenne se supuse, fură obligați să 
încheie pacea la Vervins (1598), confirmând prevederile tratatului de la Cateau- 
Cambresis. Cu puţin timp înainte, Henric încheiase şi pacificarea religioasă în 
interior prin edictul de la Nantes ce acorda hughenoţilor libertatea de conştiinţă şi o 
largă libertate a cultului în afara capitalei. Protestanții aveau de acum înainte să se 
bucure de drepturi cetăţeneşti egale cu catolicii şi beneficiau de acces egal la 
slujbele şi funcțiile publice, la învățământ şi asistență medicală; se instituiau 
tribunale bi-partite iar hughenoţii îşi puteau păstra “locurile de siguranță” - cetăţi cu 
garnizoane protestante. 

Ne pare azi cel puţin ciudat că după 35 de ani de război civil Franţa s-a ridicat mai 
sus ca niciodată sub Henric IV, iar urmaşii acestuia au instituit preponderența 
franceză în Europa. Psihologic, costul războaielor religioase a fost enorm, dar 
politic ele au confirmat definitiv puterea monarhică, iar în plan economic 
imensitatea teritoriului şi populației regatului au împiedicat o criză reală, singura 
consecință majoră fiind decăderea vechiului centru comercial de la Lyon - creaţie a 
negustorilor italieni - în favoarea Parisului, devenit adevărata inimă a Franţei. În 
general, țărănimea şi burghezia s-au dezgustat definitiv de ambițiile centrifuge ale 
seniorilor, preferând să se ralieze unei puteri centrale pacificatoare; ceea ce a 
condamnat la eşec toate revoltele nobiliare ale secolelor următoare. Înseşi elitele 
aristocratice au preferat să-şi păstreze avantajele deja obținute în loc să continue 
lupta pentru a le spori; generaţia care a început conflictul era cea a veteranilor 


războaielor italiene — Guise, Coligny, Condé — dar cea care l-a sfârşit se regăsea 
mult mai bine în Henric de Bourbon şi în partidul ordinii şi al păcii. 
Independenţa Olandei; naşterea primei republici burgheze 
În vreme ce Franța mergea dinspre anarhia nobiliară către absolutismul monarhic, 
în partea septentrională a Țărilor de Jos burghezia protestantă instituia republica. 
“Calicii” puseseră mâna pe gurile râului Escaut, debuşeul maritim al regiunii, în 
vreme ce Wilhelm de Orania trecea Rinul şi invada Olanda. Stările Generale se 
grăbiră să-l proclame guvernator (stathouder); dar succesul începu să se 
întrezărească abia în 1573 după victoria de la Alkmaar şi înlocuirea ducelui de 
Alba. Când noul guvernator muri, trupele spaniole rămase fără comandant jefuiră 
Anvers şi Maastricht şi masacrară populaţia. Îngrozite, provinciile catolice din 
sudul Ţărilor de Jos, care rămăseseră loiale lui Filip, semnară cu olandezii 
“Pacificarea de la Gand” (8 noiembrie 1576) ordonând expulzarea spaniolilor şi 
restaurarea libertăților tradiționale. Regele îl trimise atunci pe don Juan de Austria, 
care ratifică “Pacificarea” doar pentru a-şi încălca aproape imediat promisiunile 
cucerind oraşul Namur; muri un an mai târziu dar diplomația sa abilă reuşise deja 
să dezbine nordul protestant şi mai avansat economic de sudul catolic. Ruptura fu 
consfințită în 1579 prin realizarea “Uniunii de la Arras” de către provinciile 
meridionale ale Țărilor de Jos, supuse lui Filip II, cărora li se opuneau cele 7 
provincii olandeze asociate în “Uniunea de la Utrecht” sub conducerea lui 
Wilhelm, a cărei independenţă fu proclamată formal la 22 iulie 1581. Chiar şi în 
interiorul acesteia apărură diviziunii în jurul ideii de a chema un suveran străin. 
Seniorii din Brabant, ostili casei de Orania, apelară la fiul împăratului german, care 
fu repede înlăturat de fratele lui Henric III; încercând să conducă despotic, acesta 
fu şi el depus în 1583. Puterea rămase astfel stathouderului şi Stărilor; când 
Wilhelm fu ucis de un asasin plătit în 1584, conducerea îi fu oferită reginei Angliei. 
Elisabeta refuză, dar încheie în schimb o alianţă şi îl trimise pe favoritul ei, 
Leicester, cu un important ajutor militar împotriva trupelor spaniole conduse de 
Alessandro Farnese, excelent general şi om politic, care reuşise să recucerească 
Anvers. Leicester, în schimb, reuşi să se certe cu Stările şi fu rechemat; iar fiul 
““Taciturnului”, Mauriciu de Nassau, deveni stathouder. 
Se născuse astfel, în convulsiile războiului anti-spamiol şi ale luptelor de partide, 
prima republică burgheză. “Uniunea de la Utrecht” era o alianță creată ad hoc 
pentru necesitățile războiului; circumstanțele politice interne şi externe au 
transformat-o în cadrul instituţional necesar concilierii libertăţilor tradiționale ale 
provinciilor de sorginte medievală cu avântul economic modern. Regimul olandez 
era astfel o “democraţie autoritară” dominată de stathouderii din familia de Nassau- 
Orania contrabalansaţi de Stările Generale de la Haga şi de autonomiile 
provinciale. Pe bună dreptate J. Huizinga considera că în noua republică 
statul era cât se poate de conservator, clădit pe o obârşie veche, ataşat de 
tradiţie şi de vechile drepturi. Simţul de libertate era viu, dar ideea de libertate 
era cea a Evului Mediu... Abia în epoca răzvrătirii, când noțiunea de “patrie” şi 
Chiar şi cuvântul “Olanda” încep să aibă un sunet de clopote şi trâmbiţe, se 
bolteşte deasupra conceptului strâmt medieval o idee de străduință comună şi 
de suferință comună... 


Un stat extrem de slab şi de descentralizat servea însă excelent interesele economice 
ale burgheziei comerciale, a cărei bogăţie constituia baza puterii olandeze. Prin 
crearea Companiei Indiilor Orientale (1602) şi a Băncii din Amsterdam (1608) ei 
vor deveni stăpânii comerțului mondial. Compania Indiilor Orientale a fost fondată 
la inițiativa Stărilor şi a stathouderului în scopul creării unui imperiu colonial 
olandez cu caracter comercial. Enormele dividende ale acțiunilor Companiei şi 
caracterul monopolist au dus la expansiunea ei în întreaga Asie prin eliminarea 
celorlalte puteri coloniale în prima jumătate a secolului XVII. Compania s-a 
transformat într-un veritabil “stat în stat”, model pentru instituțiile capitaliste 
similare din întreaga Europă; abia pe la 1700 a intrat în declin, datorită concurenței 
engleze, falimentând la sfârşitul secolului XVIII. 
“Proiectul european” al lui Henric IV 
Atât Henric IV cât şi succesorii săi au trăit cu vechea spaimă a încercuirii 
habsburgice, datând încă de la Francisc I şi de la Carol Quintul; Henric a fost însă 
primul care a încercat, pentru a conjura această teroare, să instituie un sistem de 
echilibru european care nu doar să slăbească puterea casei de Austria, ci, pe termen 
lung, să împiedice orice alt stat să-şi instituie hegemonia dar în acelaşi timp să 
realizeze unitatea întregii Europe într-o “republică creştină”. Este discutabil dacă 
autorul marelui “proiect european” a fost regele însuşi sau Sully, ministrul său; dar 
incontestabil, acest plan anunța noua viziune asupra politicii şi relațiilor 
internaționale, având statul național ca actor central şi balanța de putere ca 
trăsătură morfologică, viziune care se va impune după pacea de la Westfalia. 
“Proiectul” francez diviza Europa în 15 “dominații”, relativ egale ca putere şi 
unitare politic şi teritorial: 6 monarhii ereditare (Franța, Spania, Anglia, Danemarca 
şi Lombardia), 5 monarhii elective (Imperiul German, Statul Pontifical, Polonia, 
Ungaria şi Boemia) şi 5 republici ( (Veneţia, Elveţia, Ţările de Jos şi o republică 
italiană formată prin reunirea ducatelor din nordul şi centrul peninsulei); apoi se 
precizau raporturile dintre aceste state, grupate într-o federație bazată pe principiile 
echilibrului între “dominaţii” şi toleranţei religioase. Consiliul reprezentativ juca 
rolul de arbitru în relațiile europene şi avea ca instrument o armată federală, 
destinată atât soluționării conflictelor interne, cât mai ales războiului cu Imperiul 
Otoman; în schimb conflictele armate între statele creştine erau prohibite. Sully îşi 
sfătuia chiar suveranul să arate 
o extremă dorinţă de a stabili o solidă linişte între toți potentaţii Europei, iar 
atunci când va apărea cea mai măruntă dispută ori litigiu între ei, intenția 
voastră să fie cea de a căuta sincer toate mijloacele de a-i menţine într-o 
conviețuire paşnică. 
Henric IV încercă, se pare, să pună în practică “proiectul”; puterile protestante, 
dornice să slăbească puterea Habsburgilor, se arătau dispuse să îl sprijine, ca şi 
statele italiene. Chemat în ajutor în 1609 de Uniunea Evanghelică - ce grupa 
principii protestanți din Imperiu - Henric se pregătea chiar să intervină în 
problema succesiunii ducatelor Cleves şi Berg, grupând o coaliție europeană 
împotriva casei de Austria; când, la 13 mai 1610, fu asasinat de Ravaillac. 
Statele europene în ajunul Războiului de 30 de ani 
Politica lui Henric IV a fost temporar abandonată de fiul său, Ludovic XIII (1610- 
1643). Dominat de o mamă autoritară şi de miniştri incapabili de a urma o linie 


internă şi externă coerentă, tânărul rege oscila între alianţa cu Spania şi satisfacerea 
ambițiilor marilor seniori. Stările Generale din 1614 nu fură capabile să rezolve 
criza guvernării, iar nobilimea şi hughenoții provocară netulburaţi agitație în regat. 
O altă problemă era enormul deficit bugetar generat de politica falimentară; abia în 
1624 când cardinalul Richelieu deveni ministru situația Franţei se schimbă radical 
înăuntrul şi în afara graniţelor. 

Spania se găsea în plină decadență după moartea lui Filip II (1598). La începutul 
secolului XVII se mai găseau încă scriitori precum Campanella ori Juan de la 
Puente care să susţină ideea supremaţiei spaniole, Madridul eşuase practic pe toate 
planurile. Deşi anexase şi Portugalia în 1580, nici chiar bogăţiile celor două imperii 
coloniale reunite nu puteau face față imenselor nevoi financiare cât timp lipsa 
producției interne şi pierderea provinciilor flamande îi obliga pe iberici să importe 
mărfuri şi mână de lucru la preţuri exorbitante. În războiul din Țările de Jos ei fură 
obligați după înfrângerea navală de la Gibraltar (1607) să încheie la 9 aprilie 1609 
un armistițiu de 12 ani cu Olanda. Puterea politică a acesteia, în schimb, era în 
creştere; după ce Mauriciu de Nassau realizase în 1605-1606 o adevărată barieră de 
fortificaţii la graniţele ţării, Provinciile Unite se puteau bucura în linişte de 
profiturile celei mai înfloritoare economii europene. După armistițiu, echilibrul 
intern fu însă tulburat de o criză de suprafață, relevând contradicţiile între 
autoritarismul militar stathouderilor şi tendinţele liberale ale Stărilor. Sub masca 
disputei între calvinismul tolerant arminian şi ortodoxia gomaristă, burghezia 
aristocrată şi poporul fidel lui Mauriciu se înfruntară atât pe tărâmul religiei cât şi 
pe cel al politicului. Convocarea sinodului de la Dordrecht (1618-1619) duse la 
victoria gomariştilor şi la înlăturarea liderilor partidului advers, Oldenbarneveldt şi 
Hugo Grotius. Replică protestantă a Conciliului de la Trento şi a Inchiziției 
catolice, Dordrecht-ul a marcat triumful radicalismului şi intoleranței la nivelul 
lumii calviniste şi consolidarea autorității familiei de Nassau-Orania în Olanda. 

Tot în nordul Europei două puteri care se vor afirma în Războiul de 30 de ani încep 
să se impună pe scena politică la cumpăna dintre veacuri: este vorba de Suedia şi 
Danemarca, țări care se dezvoltaseră grație comerțului baltic. Prima dintre ele, 
agitată de tulburări religioase şi dinastice după moartea lui Gustav Wasa, s-a 
transformat la începutul secolului XVII într-o monarhie aristocratică unde Senatul 
şi Stările dominate de nobilime au echilibrat puterea coroanei. Monarhia suedeză 
era electivă, ca şi cea daneză, ceea ce a întărit rezistența Adunărilor în fața 
tendințele absolutiste ale regilor; implicarea în război era destinată a le da acestora 
forța şi prestigiul necesare. 

În Imperiul German Contra-Reforma progresase rapid după moartea lui 
Maximilian II, în principal în stăpânirile Habsburgilor. Cele două mari confesiuni 
religioase căpătaseră şi forme politice în primul deceniu al veacului al XVII-lea, 
prin crearea Ligii Catolice de către Maximilian de Bavaria şi a Uniunii protestante 
în frunte cu Frederic, electorul palatin. Rudolf II (1576-1612) fu însă confruntat cu 
probleme extrem de grave în ciuda dezinteresului său pentru politică. Pe de o parte, 
ciocnirile de la granița maghiară se transformaseră în 1592 într-un adevărat război 
cu turcii; după succese alternative, imperialii reuşiră să ocupe Transilvania. Politica 
oscilantă a principelui ardelean Sigismund Bâthory făcea însă situația extrem de 
fragilă, când condotierul muntean Mihai Viteazul, invocând un mandat imperial 


incert, interveni în forță reunind cele trei țări române sub o pretinsă dominație 
habsburgică (1600). El a fost asasinat de generalul Basta, care se făcu însă odios 
nobilimii transilvănene prin politica sa autoritară; cu ajutorul otomanilor, ei 
răsturnară dominația imperială şi Rudolf se văzu obligat să semneze pacea în 1606 
la Zsitvatorok în condiţii relativ avantajoase. Pe de altă parte el se afla în conflict 
cu Stările din Boemia, cărora fu forțat să le acorde libertatea cultului, şi cu fratele 
său Mathias, ce-i urmă pe tron. Acesta se implică la rândul său în tulburările 
dinastice din Transilvania dar austriecii fură învinşi de pretendentul filo-ture 
Gabriel Bethlen. Între timp însă evoluţiile politice din Boemia tindeau spre un 
conflict religios şi chiar naţional între nobilimea cehă protestantă ce domina stările 
şi autorităţile germane catolice. Când Mathias încercă să rezolve criza prin alegerea 
ca rege al Boemiei a arhiducelui Ferdinand, un contra-reformator implacabil, 
stările boeme se revoltară, alungându-i pe guvernatorii austrieci (“defenestraţia de 
la Praga” — 23 mai 1618). Se declanşa astfel Războiul de 30 de ani. 

Războiul de 30 de ani 

Mathias a murit în martie 1619, Ferdinand succedându-i la tron. Cu două zile 
înainte de alegerea sa ca împărat, stările boeme îl proclamară rege pe electorul 
palatin Frederic V. Bethlen a venit în ajutorul acestuia, dar nu a putut împiedica 
înfrângerea rebelilor de către armatele Ligii Catolice conduse de Tilly în bătălia de 
la Muntele Alb (1620). Împăratul a considerat că Boemia pierduse orice drepturi ca 
urmare a răscoalei ei şi printr-o constituție revizuită anulă puterile stărilor 
instituind un strict control imperial. Războiul ar fi putut lua sfârşit chiar atunci, 
căci nimeni nu se arăta dispus să-l ajute pe Frederic V, proscris de dieta imperială; 
dar pretențiile aliaților lui Ferdinand, Spania şi Bavaria, au dus la continuarea 
ostilităților împotriva principilor protestanți. Forţelor catolice le trebuiră doar trei 
ani pentru a-i zdrobi pe condotierii Uniunii evanghelice, iar Palatinatul căzu în 
mâinile Ligii. La aceasta s-a adăugat căderea oraşului olandez Breda în mâinile 
spaniolilor şi moartea lui Mauriciu de Nassau (1625). O asemenea putere 
acumulată în mâinile casei de Habsburg avea darul să înspăimânte Franţa, 
determinând-o să încheie alianţe anti-austriece cu Veneţia şi Savoia, apoi chiar cu 
Anglia şi cu Olanda al cărei armistițiu luase sfârşit. Nici una din aceste puteri nu se 
simţea încă destul de tare pentru a ataca Imperiul; o făcu în locul lor regele 
Danemarcei Christian IV, ales conducător al protestanților germani. Generalii 
imperiali Tilly şi Wallenstein i se dovediră însă superiori în repetate rânduri; 
învinşi, danezii abandonară cauza protestantă. Urmarea a fost Pacea de la Liibeck 
(1629) prin care Christian abandona lupta, dându-le Habsburgilor mână liberă în 
Germania. În acelaşi an Ferdinand promulgă “Edictul de restituire” care încerca să 
readucă situația confesională la stadiul Păcii de la Augsburg prin restutirea 
bunurilor bisericeşti confiscate de protestanți şi restrângerea libertății cultului 
pentru aceştia. În schimb îşi submină el însuşi puterea concediindu-l, la insistenţele 
electorilor, pe cel mai bun general al său, Wallenstein. Încurajaţi, principii cerură 
în continuare revocarea edictului; le trebuia însă un sprijin extern pentru a-l 
combate pe împărat. 

Richelieu, care era în realitate urzitorul tuturor acestor coaliții anti-habsburgice, îşi 
îndreptă privirile către tânărul rege al Suediei, Gustav Adolf. Acesta era deja 
celebru prin victoriile repurtate asupra ruşilor şi polonezilor; la începutul anului 


1631 el încheie un tratat cu Franţa, obligându-se să asigure o importantă forță 
militară pe teritoriul german în schimbul subsidiilor. Acţiunea sa nu ar fi avut însă 
succes dacă Tilly nu ar fi făcut greşeala de a jefui şi masacra populația oraşului 
Magdeburg, care-i opusese rezistenţă. Principii erau indignaţi; ei se raliară în masă 
lui Gustav Adolf. Electorul saxon cuceri Praga în acelaşi an; excelenta armată 
suedeză îl învinse pe Tilly la Breitenfeld şi la Rain şi generalul însuşi pieri în luptă. 
Bavaria căzu în mâinile lui Gustav Adolf, disperat, Ferdinand îl rechemă pe 
Wallenstein. În bătălia de la Liitzen acesta se ciocni cu suedezii; regele fu ucis 
chiar de la începutul ciocnirii, dar adjunctul său, Bernard de Saxa-Weimar, câştigă 
lupta. Operațiunile continuară în întreaga Germanie, teritorii imense fiind devastate 
şi depopulate în cursul campaniilor atât de către suedezi, cât şi de imperiali. Spre 
sfârşitul anului 1633 însuşi Wallenstein începu să fie bănuit de trădare, 
intenționând se pare să-şi creeze un regat propriu, astfel că Ferdinand ordonă 
asasinarea lui. Deşi lipsiţi de cel mai bun general al lor, Habsburgii mai repurtară o 
victorie însemnată în septembrie 1634 la Nordlingen , în urma căreia reluară 
Bavaria şi Germania centrală. Cauza protestantă părea pierdută, câtă vreme 
suedezii nu mai erau capabili să susțină singuri povara războiului; astfel că anul 
următor Saxonia încheie pacea cu împăratul iar majoritatea principilor luterani îi 
urmară exemplul, Ferdinand renunțând în schimb la aplicarea Edictului în statele 
lor. 

Richelieu şi-a dat seama că o intervenţie directă în conflict era absolut necesară 
continuării luptei împotriva Austriei. Până atunci Franța nu fusese capabilă să ducă 
o politică externă de asemenea anvergură, ca urmare a decăderii suferite după 
moartea lui Henric IV; de aceea Parisul acţionase prin intermediari în Războiul de 
30 de ani. În 1635 cardinalul a decis să se implice efectiv ; dar primele operaţiuni 
nu au avut succes, trupele fiind complet neexperimentate. Viena şi Madridul au 
calculat însă greşit efectele intervenției, sperând să obțină părți din Franţa; ele 
începură negocieri separate cu suedezii, fără a reuşi să-i desprindă din alianța cu 
Richelieu. În 1636 balanţa înclină din nou în favoarea protestanților după victoria 
de la Wittstock; în plus, împăratul se stinse un an mai târziu, pe tron urmându-i 
nepotul său Ferdinand III, contra-reformator la fel de fanatic, dar şi politician 
pragmatic. El a înţeles că Franța şi Suedia nu erau dispuse la o pace separată, 
urmărind distrugerea completă a puterii Habsburgilor şi slăbirea Imperiului; de 
aceea, se grăbi să ceară începerea negocierilor, aruncând vina prelungirii 
conflictului pe Richelieu. Acesta nu era dispus să cedeze atât de uşor, după 1640 
situația înclinând clar în favoarea sa: suedezii invadaseră Boemia, în nordul Italiei 
trupele franceze îi zdrobeau pe spanioli, olandezii distrugându-le în acelaşi timp 
flota. În Catalonia şi Portugalia politica centralizatoare a ministrului Olivares făcu 
să izbucnească revolte pe care Spania nu era în stare să le înăbuşe; la fel şi în 
Neapole şi Sicilia. Această decădere a puterii iberice, consfințită de victoria 
decisivă a generalului francez Condé la Rocroi (1643) avea să le fie fatală 
austriecilor. Abandonat şi de electorul de Brandenburg, Ferdinand a consimțit la 
deschiderea negocierilor de pace în oraşele Miinster şi Osnabriick din Westfalia. 
Între timp, atât Ludovic XIII cât şi Richelieu muriseră; dar noua conducere de la 
Paris în frunte cu cardinalul Mazarin era la fel de hotărâtă să continue războiul. Cu 
toate acestea, francezii nu au reuşit să obțină izbânzi pe Rin afară de jefuirea 


sudului Germaniei cât timp aici s-a aflat armata bavareză condusă de Mercy. După 
ce acesta a căzut în luptă în 1645, Condé şi Turrene s-au aruncat asupra armatelor 
imperiale, făcând joncțiunea cu suedezii, care după victoria de la Jankau ocupaseră 
complet Cehia. Danemarca, temându-se de creşterea puterii Suediei, a intrat din 
nou în luptă, de partea împăratului însă; acesta nu i-a putut trimite ajutoare şi 
danezii au fost învinşi, punându-se astfel capăt dominaţiei lor în Baltica. Principii 
Ardealului s-au alăturat şi ei eforturilor protestante, deschizând temporar un nou 
teatru de război; astfel că Austria şi Bavaria erau practic epuizate. În 1647 ultima 
dintre ele părăsi, sub presiunea trupelor suedeze, alianţa cu împăratul, semnând un 
tratat de neutralitate; dar îl denunță în vara anului următor. Gestul nu mai avea însă 
cum să-i folosească lui Ferdinand, căci în acelaşi timp imperialii erau învinşi la 
Zusmarhausen, apoi la Lens, de către forțele unite ale Franţei şi Suediei. Ferdinand 
s-a văzut obligat să ceară pacea, iar aliații se grăbiră să impună condiţii extrem de 
dure. 
Ministeriatul lui Richelieu şi începuturile preponderenţei franceze 
Din 1624, cardinalul de Richelieu a devenit ministru al regelui Franţei, bucurându- 
se până la moartea sa în 1642 de deplina încredere a acestuia. El a reuşit să ridice 
din nou ţara la rangul de mare putere pe continent, punând bazele epocii de 
preponderență franceză în Europa de după tratatul de la Westfalia. Pe plan intern, 
consolidând autoritatea regală prin slăbirea tuturor curentelor centrifuge, Richelieu 
a dus procesul de centralizare a puterii către absolutismul monarhic ce va 
caracteriza domnia lui Ludovic XIV. Absolutismul reprezintă forma de guvernare în 
care monarhul dispune în întregime de puterea supremă, instituind în acest scop un 
aparat de stat extrem de puternic. Richelieu îl definea astfel: 

regele este singurul suveran al regatului său, suveranitatea nu 

este mai divizibilă decât punctul în geometrie... 
În celebrul său Testament politic, cardinalul îşi rezuma programul în fața 
suveranului său: 

Promit să întrebuinţez toată dibăcia mea şi toată autoritatea pe 

care mi-o veți da pentru a nimici partidul hughenot, a scădea 

orgoliul celor mari, a aduce pe toți supușii la datoria lor şi a 

ridica numele regelui în faţa naţiunilor străine la punctul unde ele 

trebuie să fie. 
Suveran slab, Ludovic XIII a ştiut totuşi să se debaraseze de camarila ce-l 
înconjurase în primii ani ai domniei; nu a mai convocat nici Stările, ce-şi 
dovediseră incapacitatea de gestionare a crizelor, astfel că practic întreaga putere a 
fost delegată cardinalului. Acesta şi-a atins pe rând toate țelurile politice: seniorii 
turbulenţi care agitaseră Franța după moartea lui Henric au fost reduşi la tăcere iar 
conspiraţiile lor înăbuşite, guvernarea provinciilor, care până atunci beneficiase de 
un grad înalt de autonomie a fost dată intendenţilor regali iar ca instrument al 
puterii executive a fost creat Consiliul de Stat. Revoltele protestanților, care 
depăşiseră cu mult drepturile acordate de Edictul de la Nantes, l-au obligat pe 
Richelieu să acţioneze decis şi în materie de religie; în ciuda sprijinului englez, 
hughenoţii au pierdut principala lor fortăreață, la Rochelle, fiind reduşi la statutul 
de sectă tolerată în stat prin pacea la Alais (1629). Am văzut cum s-a impus Franţa 
şi pe plan extern, mai ales după 1635, prin lupta împotriva Habsburgilor în 


Războiul de 30 de ani; reversul acestuia a fost însă o fiscalitate excesivă, care se 
descărca mai ales pe țărănime, nobilii şi clerul fiind exceptaţi de la plata 
impozitului; ceea ce a creat grave dificultăţi atât în colectarea acestuia cât şi în 
recrutarea de trupe. Când Richelieu a murit în decembrie 1642, urmat câteva luni 
mai târziu şi de monarh, puterea a încăput pe mâinile unui consiliu de regență, 
căci tânărul Ludovic al XIV avea doar 5 ani; în fruntea statului a venit astfel 
cardinalul Mazarin. Dacă pe plan extern acesta a continuat cu succes politica 
predecesorului său, în interior povara fiscalității s-a îngreunat şi mai tare, 
provocând mari nemulțumiri; ele vor degenera în 1648 în mişcarea cunoscută ca 
Fronda. 

Eşecul absolutismului în Anglia 

lacob I Stuart nu a reuşit niciodată să înţeleagă că oricât de înclinată spre 
absolutism ar fi fost Elisabeta, ea nu a impietat niciodată asupra tradiționalelor 
libertăţi ale poporului englez, consfințite încă din 1215 de Magna Charta. El a 
aplicat metodele dure de guvernare care avuseseră succes în Scoţia şi la Anglia; 
iar aceasta a găsit în încălcarea libertății religioase un bun pretext pentru a se 
ridica împotriva puterii monarhice. În acel moment, protestanții englezi erau 
divizați în trei mişcări: anglicanii, adepţi ai religiei oficiale, numiți şi episcopalieni 
pentru că menţinuseră ierarhia clerului; calviniştii scoțieni ai lui Knox; şi, în fine, 
sectele puritane engleze, care difereau prin viziunea lor asupra organizării 
ecleziastice de la prezbiterieni (susţinători ai existenţei unor consilii ale Bisericii ) 
până la independenți (partizani ai caracterului personal ala experienței religioase). 
Dacă primii erau adepţii lui Iacob şi cereau chiar extinderea prerogativelor regale, 
în schimb mişcările protestante respingeau această autoritate; iar instrumentul lor 
politic era Camera Comunelor, dominată de micii nobili puritani. Parlamentul a 
fost în cele din urmă dizolvat de suveran în 1611, ca urmare a opoziţiei sale la 
noile impozite şi la legislația în materie religioasă; dar Iacob a fost nevoit să-l 
convoace din nou, iar apoi să-l dizolve, de două ori. Opoziția, condusă de John 
Pym şi de Thomas Wentworth, a refuzat cu hotărâre să accepte orice decizie în 
spiritul absolutismului, mai ales în domeniul libertăţii religioase. Iacob a devenit 
nepopular prin refuzul de a-i ajuta pe protestanții germani împotriva împăratului, 
astfel că puterea Parlamentului a devenit atât de mare în ultimii ani ai domniei 
încât însuşi cancelarul Francis Bacon a fost acuzat de corupţie şi condamnat la 
închisoare. Când Carol I a urcat pe tron în 1625, el a înţeles că singura cale de a 
combate puterea Parlamentului era formarea unei armate regulate cum aveau toate 
monarhiile centralizate de pe continent. Un bun pretext i-a oferit Richelieu, prin 
lupta sa împotriva hughenoţilor cu care Anglia era aliată; însă armata, pusă sub 
comanda incompetentului favorit Buckingham, a eşuat lamentabil. Comunele au 
dat vina pe suveran, prezentându-i o petiție a drepturilor (Bill of Rights) ce 
consfințea autoritatea Parlamentului, dar şi libertăţile cetăţeneşti fundamentale 
(1628). Având neapărată nevoie de bani, Carol a acceptat petiția în schimbul 
votării impozitelor, dar imediat după aceasta a dizolvat Camerele, guvernând 11 
ani ca suveran aproape absolut, alăturânduşi-l pe Wentworth (numit conte de 
Strafford) şi pe arhiepiscopul William Laud. O asemenea politică se putea susține 
pe plan intern; dar în exterior ea a însemnat neimplicarea Angliei în Războiul de 
30 de ani şi pierderea statului de putere europeană. De asemenea în Scoţia 


absolutismul în materie religioasă a dus în cele din urmă la răscularea calviniştilor 
în 1637. Lipsit de mijloace financiare, Carol nu le-a putut opune o armată; iar 
când scoțienii au intrat şi în Anglia el a fost nevoit să convoace Parlamentul. De 
abia reunit, acesta i s-a opus; iar regele l-a dizolvat (Parlamentul cel scurt, apr. — 
mai 1640); convocată din nou, adunarea a început prin a cere condamnarea la 
moarte a principalului instrument al autorităţii regale, Strafford. Carol a fost 
obligat să o acorde, iar Parlamentul a devenit astfel şi mai arogant. El era practic 
dispus să-şi asume conducerea țării, chiar dacă pentru aceasta ar fi fost necesară o 
revoluţie; iar instituțional, chiar putea să preia guvernarea. 

Nu se poate spune îndeajuns de des despre Camera Comunelor 

preelisabetană că a fost un organism rudimentar şi că Parlamentul 

cel Lung a fost în multe privinţe o organizaţie modernă complexă... 

În răstimpul dintre 1558 şi 1640 a avut loc o uriaşă creştere — 

rapida extindere a comitetelor şi a muncii duse în comitete etc. 
scria istoricul american Notestein. În 1641, după executarea lui Strafford, 
adunarea a înaintat o petiție enumerând abuzurile guvernării absolutiste 
(Mustrarea cea Mare), regele a decis să acționeze mai hotărât şi a ordonat 
arestarea capilor opoziţiei în frunte cu Pym. Încercarea a eşuat, la Londra 
izbucnind o adevărată revoluţie în urma căreia Carol a fost nevoit să-şi părăsească 
capitala în ianuarie 1642. Negocierile în vederea unui compromis cu Parlamentul 
au eşuat, câtă vreme monarhul nu era dispus să cedeze din prerogativele sale. Ca 
urmare, s-a declanşat un război civil care a sfâşiat Anglia între partizanii 
Parlamentului, în general burghezi şi mici nobili puritani, numiţi roundheads 
(„capete rotunde”, pentru că purtau părul scurt) şi susţinătorii lui Carol, proprietari 
funciari care recrutaseră milițiile locale, porecliţi cavaliers (în sensul de persoane 
arogante, cu fumuri cavalereşti). La început armatele regale conduse de prinţul 
Rupert au repurtat succese asupra slabelor miliții orăşeneşti ale Parlamentului. Pe 
termen lung, însă, se vădi superioritatea acestuia, căci Camerele erau singura 
instituție care putea ridica impozite şi deci finanța războiul. După ce Oliver 
Cromwell a reorganizat trupele roundhead în spiritul puritan acestea au zdrobit 
forțele lui Rupert la Marston-Moor (1644) şi Naseby (1645). Partidul cavalier era 
învins: Laud a fost executat iar Carol a căzut în mâinile rebelilor scoțieni, care l- 
au predat Parlamentului în 1647. Monarhul a încercat să profite de pe urma 
disensiunilor apărute după victorie între protestanții radicali din armată şi 
Camerele prezbiteriene, care încercau să înlăture pericolul unei dictaturi militare a 
lui Cromwell; nu a avut însă succes. Popularitatea lui Cromwell a devenit 
nemăsurată după ce i-a învins şi pe rebelii scoțieni în 1648 la Preston în al doilea 
război civil; el a refuzat controlul parlamentar asupra forțelor armate, iar în 
decembrie a decretat excluderea prezbiterienilor din adunare. Parlamentul cel 
Lung din 1640 devenea astfel “Coada de Parlament”. Puterea camerelor era 
zdrobită şi la începutul anului 1649 Carol a fost judecat şi condamnat la moarte de 
un tribunal militar. Executarea sa la 30 ianuarie a însemnat instaurarea republicii; 
vom vedea în cursul următor cum a evoluat aceasta. 
Evoluţiile politice est-europene: declinul Poloniei şi ridicarea Rusiei 
În Evul Mediu Polonia a fost un arbitru politic în Europa Orientală. Odată cu 
intrarea în modernitate ea s-a dovedit însă incapabilă să se adapteze proceselor 


centralizării. La începutul secolului XVI, marii magnați şi-a impus controlul 
asupra coroanei, dieta nobiliară (seimul) devenind supremul organ legislativ. 
Puterea centrală a cunoscut totuşi un reviriment sub Sigismund II August (1548- 
1572), care a realizat unirea Poloniei cu Lituania în 1569, formând Rzeczpospolita 
Polska. Odată cu el s-a stins însă şi dinastia lagellonă, ce domnea de aproape 200 
de ani, iar monarhia a devenit electivă. Noul rege, ducele de Anjou (viitorul 
Henric III), a acceptat Pacta conventa, consfinţind astfel alegerea suveranului de 
către nobilime şi limitarea puterii acestuia în favoarea seimului. După el pe tron a 
urcat principele Ardealului, Ştefan Báthory, care a încerca să unifice Europa de est 
cu sprijin turcesc. După moartea lui Soliman, Imperiul Otoman era însă în declin, 
susținând cu greu lupta anti-habsburgică; tentativele unificatoare ale lui Bâthory 
au eşuat, mai ales că puterea sa nu era consolidată nici în interior. În aceeași 
perioadă, Rusia cunoştea în schimb o evoluţie opusă. Dacă pe la 1500 țarii abia 
construiau o identitate naţională pe baza ideii de „a treia Romă”, secolul XVI a 
fost marcat în schimb de domniile lui Vasile III (1505-1533) şi Ivan IV cel 
Groaznic (1533-1584) care au realizat centralizarea şi unificarea politică în jurul 
Moscovei, extinzându-şi dominaţia de la Baltica până în Siberia. În special 
domnia lui Ivan, care s-a proclamat „ţar al tuturor ruşilor” a fost caracterizată de o 
autocrație nelimitată şi sângeroasă, care a eliminat complet puterea boierilor. Pe 
plan extern, în schimb, Rusia nu era nici pe departe atât de puternică; în lungul 
război livonian (1558-1583) polonezii şi suedezii au reuşit să-i smulgă ieşirea la 
Baltica, iar după moartea lui Ivan şi stingerea dinastiei puterea moscovită s-a 
prăbuşit sub atacurile duşmanilor interni şi externi. Această perioadă s-a numit 
vremea tulburărilor: tronul era ocupat de uzurpatori şi pretendenți, o parte a 
ortodoxiei recunoştea prin Uniunea de la Brest (1596) autoritatea papală, 
provocând conflicte religioase, în fine țăranii se răsculau împotriva recentei 
introduceri a iobăgiei. În această situaţie, Polonia, oricât de slăbită, părea un vecin 
puternic; ea reuşi să impună un ţar polonez la Moscova între 1610-1612, iar când 
ruşii îl alungară, interveni în forță cu ajutorul suedezilor. În faţa invaziei Stările 
(Zemski sobor), cuprinzând deputaţi ai tuturor claselor sociale, îl aleseră ţar pe 
marele boier Mihail Romanov (1613), care reuşi să-i respingă pe intervenționişti şi 
să încheie păci, de altfel dezavantajoase, atât cu Polonia cât şi cu Suedia (1617- 
1618). Aproape toate teritoriile vestice ale Rusiei erau pierdute; dar independenţa 
fusese salvată şi drumul către statutul de putere europeană era deschis, câtă vreme 
Rzeczpospolita se ruină în conflicte cu suedezii şi cu turcii. Când în 1648 se 
încheia Războiul de 30 de ani, coroana poloneză mai era doar răsplata unor 
interminabile lupte între magnați, ieşirea la mare era aproape complet pierdută în 
urma războaielor cu suedezii, iar răscoalele populare aprindeau întreaga ţară. 
Pacea de la Westfalia 

Conferinţele de la Miinster şi Osnabriick au reunit toate puterile occidentale, 
creând premisele marilor congrese de pace europene; ele au deschis o nouă epocă 
în domeniul relaţiilor internaţionale, prin crearea dreptului popoarelor şi a 
structurii politice a Europei moderne până la Revoluţia Franceză. Pacea semnată 
la 24 octombrie 1648 marca în primul rând sfârşitul războaielor religioase pe 
continent; în al doilea rând, deşi Franța rămânea în război cu spaniolii, punea 
capăt epocii preponderenţei iberice şi visului monarhiei universale habsburgice. 


Deşi instituţiile Imperiului au fost menținute, puterea împăratului a fost practic 
anihilată prin deplina suveranitate acordată principilor germani, care primiră 

Liberul exercițiu al superiorității teritoriale atât în domeniul 

ecleziastic cât şi în cel politic...superioritate în care nimeni, sub 

nici un pretext, nu are dreptul să-i tulbure... Ei au puterea de a 

face între ei sau cu străinii tratate, fiecare pentru conservarea şi 

securitatea sa, sub rezerva ca aceste tratate să nu fie îndreptate 

împotriva Imperiului sau a Împăratului. 
Se consfințea astfel deplina dezintegrare politică a Imperiului, garantată în plus de 
Franţa şi de Suedia. Acestea îşi asigurară pentru ele şi pentru aliații lor câştiguri 
teritoriale importante: Franţa luă Alsacia, devenind astfel şi membră în Dieta 
imperială, ceea ce-i sporea influenţa în Germania; suedezii primiră Pomerania, pe 
care o împărțiră cu electorul de Brandenburg, a cărui putere începu să se afirme 
când deveni posesorul celor mai întinse domenii dintre toți electorii. Bavaria, pe 
care Mazarin o vedea ca o contra-pondere la Austria, şi-a păstrat dreptul electoral 
pe care îl luase de la Palatin, dar şi acesta îl primi înapoi, aşa că acum erau 8 
electori imperiali. Danemarca şi Suedia luară şi ele locuri în Dietă, deschizând 
calea intervenţiei şi influenţei externe într-o Germanie deja distrusă de război. În 
fine, Elveţia şi Olanda deveneau independente. Prăbuşirea Austriei era completă; 
se deschidea astfel epoca preponderenţei franceze în Europa. 


Întrebări de verificare: 

1. Care era situația statelor europene la sfârşitul secolului XVI - începutul 
secolului XVII ? 

2. Cum au decurs conflictele între catolici şi protestanți până la Războiul de 30 
de ani ? 

3. Explicaţi cauzele şi efectele Războiului de 30 de ani. 

4. De ce absolutismul a reuşit în Franţa şi nu şi în Anglia ? 

Tema IV 


Secolul preponderenţei franceze (1648-1715) 


După parcurgerea acestei teme veţi învăţa: 

1. Politica internă şi externă a lui Ludovic XIV 

2. Evoluţia Angliei de la Protectorat la „Revoluţia Glorioasă” 
3. Ascensiunea Rusiei sub Petru cel Mare 


Franța în timpul minorității lui Ludovic XIV 
Pacea de la Westfalia i-a dezamăgit pe francezi. Hegemonia Habsburgilor luase 
sfârşit; dar pe de altă parte războiul cu Spania continua, iar excesele fiscalității 
produseseră o mizerie îngrozitoare în rândul păturilor sărace. Un grav conflict a 
opus în materie financiară Coroana şi Parlamentele, curţi locale de justiţie cu rol 
de înregistrare a edictelor, care-şi atribuiseră practic rolul de succesor al Stărilor 
Generale. În august 1648, la vestea victoriei de la Lens, Mazarin ordonă arestarea 
capilor opoziției; o violentă mişcare populară îl obligă să-i elibereze şi să accepte 
revendicările Parlamentului. Era clar însă că în ciuda pretențiilor sale această 
instituţie nu putea ţine în Franţa locul pe care camerele îl ocupau în Anglia. Când 
Fronda parlamentară părea a fi luat sfârşit Condé şi Turenne, proaspăt întorşi din 
război, încercară să canalizeze nemulțumirile în favoarea lor. Curtea a fost 
obligată să se refugieze în provincie; Mazarin a părăsit ţara, iar rebelii, 
parlamentari şi mari seniori, au pus mâna timp de doi ani pe capitală. Disensiunile 
dintre ei erau însă mult prea mari; când armata regală a blocat Parisul în 1653, 
Fronda a fost obligată să se predea. Însăși posibilitatea unei asemenea mişcări 
demonstra că în Franța construcția unui stat modern era departe de a se fi 
încheiat; dar sterilitatea acestei agitații a îngenuncheat ambițiile politice ale 
nobilimii şi parlamentului, deschizând calea absolutismului. Problemele majore 
nu au fost rezolvate; în fruntea finanţelor a venit delapidatorul Fouquet, în timp ce 
pe plan religios a izbucnit criza jansenismului, pe care cardinalul a încercat să o 
înăbuşe cu forța. Jansenismul a fost un curent teologic contra-reformator, inspirat 
de cartea Augustinus a episcopului olandez Jansenius. El a cuprins până la 
sfârşitul secolului XVIII Franţa, Italia şi Ţările de Jos. Într-un spirit rigid, 
apropiat de cel protestant, centrul jansenist de la mănăstirea Port-Royal (din care 
făcea parte filosoful Pascal) a criticat laxitatea moralei iezuite, ceea ce a atras 
condamnarea din partea papalității prin bula Unigenitus (1713). 
Tulburările interne l-au împiedicat pe Mazarin să profite de lichidarea 
puterii casei de Austria. Cei 5 ani de Frondă au permis Spaniei să 
recupereze teritoriile pierdute în Italia, deşi situaţia ei nu era cu mult 
mai bună (Portugalia îşi recâştigase independenţa în 1640, iar revolta 
Cataloniei nu a fost înăbuşită decât în 1652). Mazarin a declanşat 
ofensiva împotriva puterii de la Madrid prin intermediul alianțelor cu 
Anglia lui Cromwell şi cu principii renani; el a îndrăznit chiar să 


propună candidatura lui Ludovic la tronul imperial. Rupţi de orice 


ajutor din partea Vienei, spaniolii au fost înfrânți de Turenne la Arras şi 
la Dunes; deplina lor izolare i-a obligat în cele din urmă să semneze 
pacea. Prin Tratatul Pirineilor (1659) Franţa a obținut importante 
concesii teritoriale, dar şi mâna unei infante spaniole, care-i permitea să 
ridice pretenţii la coroană în cazul stingerii dinastiei iberice. Având 
acum mâinile libere, cardinalul a putut interveni în soluționarea 
conflictului care opunea din 1655 Suedia tuturor vecinilor ei baltici; 
prin tratatele de la Copenhaga şi Oliva (1660), mediate de Franţa, 
suedezii rămâneau puterea hegemonică a Europei de Nord, dar în 
acelaşi timp Brandenburgul devenea un actor important al scenei 
politice. Când Mazarin a murit în 1661, lăsându-l pe Ludovic să 
guverneze singur, hegemonia franceză era o realitate în Europa. 
Sfârşitul revoluției engleze 

Execuţia monarhului a consfințit eşecul guvernării parlamentare 
moderate. Prezbiterienii de la putere nu erau dispuşi să tolereze 
protestantismul non-conformist al militarilor; la rândul lor, aceştia îi 
priveau ca pe nişte episcopalieni deghizați. Cromwell se debarasă de 
aceste elemente parlamentare ostile; la 19 mai 1649 el a proclamat 
republica, Commonwalth, sub conducerea unui guvern militar. 
Autoritatea acestuia era însă contestată atât de cavaliers şi 
prezbiterieni, cât şi de cei mai radicali protestanți; iar scoțieni şi 
irlandezu îl sprijineau pe pretendentul Carol II Stuart. Imediat 
Cromwell invadă Irlanda; insula a fost readusă sub control englez iar 
veteranii războiului civil împroprietăriți cu pământurile irlandeze. 
Scoţia, dezbinată de certurile între partizanii calvini şi cei anglicani ai 
lui Carol, a fost cucerită în bătăliile de la Dunbar şi Worcester; dar 
Cromwell a menținut libertatea religioasă. Având liniştea asigurată, 
acesta a inițiat o politică comercială protecționistă prin Actul de 
navigație din 1651, care viza lichidarea concurenţei olandeze. 
Negustorii neerlandezi au înţeles că Actul instituia hegemonia navală a 
Angliei; ca urmare, în 1652 ei declarară război şi fură degrabă zdrobiți 
de flota lui Cromwell, care la sfârşitul lui 1653 s-a declarat Lord 
Protector al Commonwealth. “Coada de Parlament” a fost dizolvată, 
dar nici noua adunare nu putea fi de acord cu politica autoritară a 
protectorului şi a militarilor care dețineau puterea executivă. Pe plan 
extern, Anglia a zdrobit în alianţă cu francezii resturile marii monarhii 
spaniole între 1655-1659; dar Cromwell nu a reuşit să devină un arbitru 
al politicii continentale, cum ar fi dorit. Când muri în 1658, englezi îşi 
doreau un monarh care să pună capăt apăsătoarei conduceri a armatei. 


Noul Protector, tânărul Richard Cromwell, era incapabil să exercite o 
asemenea putere; slăbiciunea sa a lăsat cale liberă arbitrarului 
militarilor ce conduceau administraţia Commonwealth-ului. În aceste 
condiții comandantul trupelor din Scoţia, generalul Monk, a ocupat 
capitala şi a convocat “Parlamentul Convenţiei”, compus din membrii 
în viaţă ai Parlamentului cel Lung. Dominați de elementele cavalier, 
aceştia l-au proclamat rege la 1 mai 1660 pe Carol II. 
Politica internă a lui Ludovic XIV 
Odată ajuns pe tron, tânărul monarh francez a încercat să însănătoşească 
finanțele; ca urmare în 1661 Fouquet a fost arestat de d'Artagnan, în locul lui 
venind Colbert. Acesta era promotorul politicilor mercantiliste. Teoria economică 
mercantilistă, adesea numită şi colbertism, susţine că puterea unui stat depinde de 
cantitatea de aur şi de argint pe care acesta o deţine, şi care la scara Europei este 
constantă, ca şi volumul tranzacţiilor comerciale; deci pentru a spori puterea 
Franţei este nevoie să fie diminuat comerţul unei alte țări europene, ceea ce duce 
la “războaie ale banilor”, şi să fie produse acasă cât mai multe din mărfurile de 
import. Încercările lui Colbert de a pune pe picioare economia prin reformarea 
fiscalității, îmbunătăţirea transporturilor de marfă, crearea de manufacturi regale 
şi de companii comerciale, instituirea de tarife protecţioniste, au eşuat lamentabil; 
în schimb, ele au furnizat monarhului pretextul pentru a ataca marile puteri 
comerciale europene, Olanda, Anglia. 


În politica internă, sub faţada copleşitorului fast al Curţii, Ludovic XIV 
a dezvăluit rapid faţetele opresive ale absolutismului. Libertatea 
opiniilor a fost înăbuşită încă din 1662; Stările Provinciale, care apărau 
autonomia locală, au fost lipsite de mijloace de acțiune; ambițiile 
nobilimii au fost liniştite prin concentrarea ei la Versailles, sub stricta 
supraveghere a autorității monarhice; pentru un timp, chiar şi 
venalitatea funcțiilor, sursă a incompetenței aparatului administrativ, a 
fost desfiinţată. În chestiunile religioase, în schimb, regele nu a reuşit 
să apere libertățile gallicane în faţa papei; chiar şi în ultimii ani de 
domnie, când janseniştu şi episcopii gallicani au făcut front comun în 
faţa iezuiţilor, instrument al politicii pontificale, Ludovic a ezitat să 
apere până la capăt autonomia Bisericii Franţei, adesea din 
considerente de politică externă. În schimb înalții săi prelați, precum 
Bossuet sau Fénelon, au împins absolutismul până la o doctrină a 
regelui-preot, afirmând că 

Dumnezeu i-a lăsat pe regi să domnească pe pământ 

pentru ca ei să instaureze împărăția Domnului, iar când 

regii catolici fac să triumfe, prin lege şi prin forță, 

adevărul asupra greşelii, este un timp de grație pentru 

cei ce s-au rătăcit şi sunt readuşi în sânul Bisericii. 


În acest spirit, problema protestantă a fost rezolvată tranşant. După 
căderea oraşului La Rochelle, hughenoţii au rămas fideli Coroanei, 
jucând un rol important în administrație; chiar marele comandant 
Turenne era protestant. Convins de rolul său de suveran catolic, 
Ludovic XIV a declanşat mai întâi persecuții împotriva lor, pentru ca în 
1685 să revoce Edictul de la Nantes. 

Am considerat că nu putem face nimic mai bun pentru a 

şterge complet memoria tulburărilor, confuziei şi relelor 

pe care progresele acestei false religii le-a cauzat în 

regatul nostru decât să revocăm în întregime sus-numitul 

edict... 
Urmarea revocării a fost declanşarea unor persecuții la scară națională 
împotriva protestanților care refuzau să abjure; aproape un milion de 
hughenoți au părăsit Franţa refugiindu-se în Olanda, Elveţia, 
Brandenburg, unde abilitățile şi cunoştinţele lor tehnice au servit 
dezvoltării economice. Dintre cei rămaşi în ţară, protestanții din Sud au 
profitat de dificultățile externe ale Franţei şi s-au ridicat la luptă sub 
numele de camisarzi, declanşând o adevărată insurecție locală între 
1702-1710. Reacţia lui Ludovic a fost fermă: graniţele au fost închise, 
pentru a nu mai permite exodul mâinii de lucru, iar revolta înăbuşită în 
sânge. 
Armata a fost o altă mare problemă a domniei „Regelui-Soare”. Deşi 
războaiele au fost aproape continui în lunga sa domnie, el nu dispunea 
de o armată organizată, majoritatea gradelor fiind cumpărate. Crearea 
excelentului instrument militar care a servit în toate războaiele lui 
Ludovic a fost atât opera ministrului Louvois, care a reglementat strict 
problema militară, cât şi a lui Vauban, creator al unităţilor de geniu, 
genial inventator în materie de asedii şi fortificații. El a introdus 
baioneta, folosită prima dată la asediul Budei în 1686, făcând inutilă 
vechea separare între muschetari şi lăncieri, şi a creat un sistem de 
fortificații aproape imposibil de trecut la granițele Franţei; de el aveau 
să se lovească încercările de invazie de la începutul secolului XVIII. 
Conjunctura europeană în 1661 
O criză politică generală afectase toate statele europene după Westfalia. 
În Franţa ea s-a manifestat prin fondă, în Anglia a luat forma dictaturii 
lui Cromwell; în Olanda, după războiul din 1652-1654, familia de 
Orania a fost înlăturată de la stathouderat, puterea încăpând pe mâinile 
marii burghezii comerciale reprezentate de fraţii de Witt. În Suedia, 
politica expansionistă a lui Carol X Gustav impusese pentru un timp 


dominația suedeză asupra Poloniei şi Danemarcei doar pentru a fi 
oprită de Mazarin în numele menţinerii echilibrului de putere. În 
schimb, suedezii reuşiseră să slăbească Polonia în aşa măsură încât 
răscoala cazacilor conduşi de Bogdan Hmelnițki, izbucnită în 1648, nu 
a putut fi înăbuşită de oştile magnaţilor; iar în 1652, căutând ajutor 
extern, rebelii s-au declarat supuşi ai țarului, decizie sancționată de 
Zemski sobor un an mai târziu; Ucraina a trecut astfel la ruşi, ceea ce a 
generat un nou război între aceştia şi polonezi. Spania era ruinată atât 
de conflictele cu englezii şi francezii cât şi de veşnica ei criză 
financiară; în 1665 a fost grav învinsă de portughezi pe care încerca să- 
1 recucerească. Habsburgii austrieci încercau să redevină o mare putere 
prin reactivarea conflictului la granița otomană. După moartea 
principelui Rákóczi în lupta de la Gilău (1660) Transilvania era 
ameninţată de anexarea otomană; imperialii au încercat fără succes să 
impună un pretendent propriu la tron, apoi au intrat în război deschis cu 
turcii primind ajutor chiar şi de la Franţa. La 1 august 1664 ei au 
obținut o mare victorie la Sankt Gotthard, însă pacea care a urmat era 
departe de a fi satisfăcătoare, otomani profitând de situația dificilă în 
care se găseau austriecii în acel moment. 

Şi din perspectivă economică, Europa era afectată de mari transformări. 
În Occident prima jumătate a secolului XVII consfinţise apogeul puterii 
comerciale şi financiare a Olandei, care se substituise imperiilor 
coloniale portughez şi spaniol. Începând din 1652 această hegemonie 
economică a fost atacată atât de englezi cât şi de francezi; iar după ce în 
1672, ca urmare a dezastrului militar, republica a căzut sub autoritatea 
stathouderului, Olanda s-a transformat cu încetul într-un partener mai 
mic al Angliei. În estul continentului evoluţiile economice erau şi mai 
radicale: decăderea vieții orăşeneşti şi a comerțului ca urmare a 
înaintării otomane au declanşat procesul legării de glie a țăranilor, care 
până atunci nu cunoscuseră iobăgia, în scopul creşterii valorii şi 
productivității terenurilor marilor proprietari funciari („al doilea 
servaj”). În Polonia acest proces a fost instituţionalizat încă de la 1469; 
în Țările Române iobăgia a fost introdusă de Mihai Viteazul, el însuşi 
cel mai mare proprietar de terenuri din Muntenia; în Rusia legarea de 
glie a fost inițiată de Ivan cel Groaznic, dar definitivarea ei a avut loc 
abia la 1649. Din această cauză economia Europei de est a urmat o 
tendință complet opusă celei occidentale, adâncind separarea dintre 
cele două regiuni. 


Apogeul politicii externe a lui Ludovic XIV 


După 1661 Franţa a încercat să-şi asigure alianțe în întreaga Europă, 
din Scandinavia până în Spania la a cărei succesiune visa. Când în 1665 
englezii au declarat din nou război Olandei, Ludovic a decis să profite 
de conjunctură pentru a cuceri Ţările de Jos spaniole, care ar fi furnizat 
debuşeul portuar absolut necesar comerțului francez. În mai 1667 
Conde şi Turenne au invadat Flandra; Olanda, Anglia şi Suedia s-au 
mobilizat rapid pentru a preveni pericolul hegemoniei franceze, 
încheind la Haga o alianţă căreia Ludovic ştia că nu-i poate face faţă; la 
un an de la declanşarea războiului el a încheiat pacea de la Aachen, prin 
care obținea mai multe puncte importante din Belgia. Acest insucces 
relativ a determinat însă transformarea Olandei în principalul inamic al 
puterii franceze; iar în următorii ani aceasta a făcut pregătiri pentru un 
război de dimensiuni mult mai mari, care ar fi urmat să extindă Franţa 
până la gurile Escaut-ului; în acest scop, diplomaţii Parisului au obținut 
alianțe cu Anglia, Suedia şi cu principii din nord-vestul Germaniei. 
Condé şi Turenne trecură Rinul în primăvara lui 1672, cucerind cu 
uşurinţă Utrecht, când sosi vestea încheierii unei alianţe defensive între 
olandezi, austrieci şi electorul de Brandenburg. Haga crezu că venise 
momentul să ceară pacea; Ludovic respinse însă oferta. Situaţia era atât 
de disperată încât olandezii considerară că singura soluție era 
readucerea la putere a partidului războiului, reprezentat de tânărul 
Wilhelm de Orania. În schimb fraţii de Witt, consideraţi vinovaţi 
pentru dezastrul republicii, au fost masacrați. Schimbarea s-a dovedit 
de rău augur pentru Ludovic; aliații Olandei au oprit înaintarea 
franceză, iar în 1673 Spania li s-a alăturat; în schimb Carol II s-a retras 
din alianţa cu francezii, ca urmare a presiunilor Parlamentului; la fel au 
făcut şi principii germani. Operațiunile începeau să meargă greu: 
victoria lui Conde la Senef (1674) a fost mai degrabă un măcel, iar 
marele comandant s-a retras curând din fruntea armatei; Turenne, după 
ce invadat Palatinatul şi i-a bătut pe imperiali în Alsacia într-o 
campanie glorioasă, a murit la Salzbach în 1675. Doar în Maditerana 
flota franceză a reuşit să obțină succese împotriva olandezilor în 1676 
şi a luat Messina; însă în Flandra şi pe Rin, luptele au trenat cu succese 
alternative până în vara anului 1678. Temându-se că Anglia va trece de 
partea aliaților, Ludovic s-a grăbit să încheie pacea de la Nimwegen 
(1678/1679) în care superioritatea diplomaţiei sale s-a dovedit mai 
importantă decât succesele militare: Franţa a obţinut astfel de la 
spanioli provincia Franche-Comte şi câteva oraşe flamande. Tratatul de 
la Nimwegen a instituit în acelaşi timp limba franceză ca limbă a 


diplomaţiei internaţionale, situaţie ce s-a menţinut până la al doilea 
război mondial. După un asemenea triumf, un ambasador contemporan 
scria 

Dominația Franţei era ca şi stabilită în întreaga Europă 

iar regele ei devenise arbitrul acestei regiuni a emisferei 

noastre. Statul său avea încă toate forţele sale şi urma să 

capete altele noi; dominația sa devenise un rău inevitabil 

pentru celelalte națiuni... 
Ludovic nu era însă mulțumit cu rezultatele Nimwegen-ului. El dorea 
anexarea completă a Ţărilor de Jos spaniole şi stabilirea graniţelor pe 
Rin; ca urmare a format Camerele de Reuniune, care trebuiau să decidă 
asupra litigiilor de suveranitate, şi prin intermediul acestei instituții a 
ocupat paşnic Luxemburg şi Strasbourg. Puterile europene s-au 
indignat în faţa acestei încălcări fățişe a dreptului internațional; dar 
situația lor nu era atât de bună încât să le permită un nou război 
împotriva Franţei, astfel că în 1684 atât Spania cât şi Imperiul 
consfințiră prin tratatul de la Regensburg reuniunile pentru o durată de 
20 de ani. 


Restauraţia Stuart şi Revoluţia glorioasă 
Odată ajuns pe tronul englez, Carol II a constatat că nu mai putea guverna aşa 
cum o făcuseră tatăl şi bunicul său. O represiune în masă împotriva foştilor 
roundheads era imposibilă, în ciuda insistențelor „Parlamentului Cavalier” dintre 
1661-1679; iar rolul moderator între monarh şi comune a fost jucat excelent de 
cancelarul Clarendon, un veteran al „Parlamentului Lung”, care a temperat 
excesele reacționare ale regaliştilor din Camere. Au fost însă de ajuns câteva 
dezastre ca epidemia de ciumă din 1665, marele incendiu al Londrei din 1666 şi 
distrugerea flotei de pe Tamisa de către olandezi în anul următor pentru ca 
suveranul să fie acuzat — nu pe nedrept — că ţine partea catolicilor. Carol a crezut 
că se poate apăra înlocuindu-l pe Clarendon cu o cabală de favoriți, a căror 
politică internă şi externă a fost un eşec total. În schimb facțiunile create în 
această perioadă au stat la baza formării celor două mari partide engleze: whigs, 
liberali, adepţi ai toleranţei religioase, în jurul cărora se grupau protestanții non- 
conformişti, şi tory, conservatorii, susținând Coroana şi anglicanismul. Whigii au 
luat puterea până în 1681, reuşind să promulge Habeas Corpus Act, care punea la 
adăpost cetăţenii de încarcerarea abuzivă; dar în rest politica lor a urmărit doar 
interesele de partid, astfel că regele a dizolvat Parlamentul, guvernând singur cu 
ajutorul conservatorilor până la moartea sa în 1685. I-a urmat fratele său Iacob, 
care spre oroarea englezilor, era catolic şi înclina spre absolutism. Cât timp 
partidul tory l-a susținut în Parlament iar succesor la tron a fost stathouderul 
Olandei, Coroana s-a putu menţine; dar naşterea unui moştenitor al lui Iacob în 
vara lui 1688 a făcut ca politica procatolică a regelui să fie considerată 
inacceptabilă de ambele partide. Şefii whig şi tory s-au adresat lui Wilhelm de 
Orania pentru a-l chema pe tron, iar acesta nu a întârziat să debarce la Torbay cu 


o mică armată. Întreaga Anglie a trecut de partea sa, Iacob fiind nevoit să fugă în 
Franţa. Esenţa acestei „revoluţii glorioase” din 1688 nu a fost violenţa sau 
eroismul, ci instituirea noului regim pe baza consensului între forțele politice: 
Parlamentul l-a încoronat în ianuarie 1689 pe Wilhelm şi pe soția acestuia Maria, 
fiica lui Iacob II, în schimb noul suveran a acceptat „declaraţia drepturilor” (Bill 
of Rights). Aceasta interzicea monarhului să suspende aplicarea legilor, să 
convoace tribunale extraordinare sau să recruteze trupe fără acordul 
Parlamentului, care căpăta supremația politică.. Dezbaterile Camerelor trebuiau 
să fie libere iar convocarea lor frecventă; libertăţile individuale erau în mare 
măsură garantate. Prin Actul de Toleranţă din acelaşi an whigii au asigurat 
libertatea cultelor non-conformiste. 


Declinul hegemoniei franceze 

După Reuniuni diplomaţia lui Ludovic XIV s-a dovedit inabilă; el a 
reuşit să-şi îndepărteze aliaţii - Danemarca şi Brandenburg — iar prin 
revocarea edictului de la Nantes şi-a atras profunda antipatie a puterilor 
protestante. Wilhelm de Orania şi împăratul Leopold I au realizat după 
Regensburg  coalizarea forţelor europene împotriva hegemoniei 
franceze sub forma Ligii de la Augsburg, care reunea Imperiul, Spania 
şi Suedia, cărora aveau să li se alăture după „Revoluţia glorioasă” 
Olanda şi Anglia. Încercând să prevină agresiunea Ligii, Ludovic a 
atacat primul în toamna lui 1688, ocupând Palatinatul care a fost atroce 
devastat. Când Wilhelm de Orania s-a declarat împotriva lui, regele 
Franţei l-a trimis pe Iacob II în Irlanda cu o expediţie militară. În 
bătălia de pe râul Boyne (1690) iacobiţii au fost zdrobiţi, iar Londra a 
instituit în insula rebelă un regim opresiv mai dur decât cel al lui 
Cromwell. Pe mare în schimb flota franceză s-a dovedit pentru un timp 
superioară anglo-olandezilor, bătându-i la Beachy Head în 1690; dar 
doi ani mai târziu, la Hougue, aliații i-au zdrobit pe francezi, 
supremația navală a acestora luând astfel sfârşit. Pe uscat operațiunile 
au trenat pe frontul din Flandra, unde succesele forțelor franceze asupra 
imperialilor şi olandezilor între 1690-1693 nu au avut consecinţe 
semnificative; nici în Italia victoriile asupra ducelui de Savoia nu au 
putut forţa încheierea păcii. În plus, războiul s-a extins şi în colonii, în 
Canada şi în India anglo-olandezii înfruntându-se cu garnizoanele 
franceze. Spre 1695 ambele tabere erau epuizate; Franţa, fără forţe 
maritime, nu mai avea resursele necesare continuării conflictului iar 
Anglia, care devenise principalul finanţator al operaţiunilor de pe 
continent, trecea printr-o gravă criză financiară. Ludovic a încercat să 
forţeze pacea prin comiterea de atrocități ce încălcau toate regulile 
războiului: după devastarea Palatinatului în scopuri defensive el a 
bombardat 24 de ore Bruxelles şi a jefuit nordul Italiei; în schimb, 


generalii ce le urmaseră lui Condé şi Turenne nu erau capabili de mari 
victorii. Totuşi, aliații începură să cedeze: Savoia s-a retras în 1696 din 
Ligă, iar când francezii au intrat în Barcelona Spania i-a urmat 
exemplul. În toamna lui 1697 s-a semnat pacea la Ryswick: Reuniunile 
erau anulate, cu excepția Strasbourgului; Austria şi Anglia au ieşit 
întărite politic din război, fiind pregătite pentru redeschiderea 
ostilităților şi lichidarea completă a hegemoniei franceze. 
Contra-ofensivă habsburgică în Estul Europei 

Pacea încheiată de Austria cu turcii şi tendinţele contra-reformatoare şi 
absolutiste ale Vienei au nemulțumit profund nobilimea protestantă din 
Europa centrală şi de est. În 1670 ea a încercat fără succes soluţia un 
complot anti-habsburgic; reprimarea sângeroasă a acestuia a ascuţit 
contradicţiile din Ungaria imperială, declanşând în 1678 o revoltă de 
proporții sub conducerea lui Emeric Thököly; timp de 10 ani, curuții 
(„cruciații”) rebeli şi /abancii („pedestraşii”) fideli Vienei s-au 
înfruntat pe teritoriul maghiar. Thököly avea nevoie de o alianță 
externă; el a obținut sprijin de la Ludovic XIV, dar acesta era mult prea 
departe, astfel că şeful curuților a decis să se alieze cu Poarta otomană; 
în schimb turcii au sprijinit încoronarea sa ca rege al Ungariei în 1682. 
Un an mai târziu, ei au declanşat o imensă campanie vizând cucerirea 
Vienei. Capitala austriacă a rezistat două luni asediului otoman, până la 
sosirea forţelor de despresurare conduse de regele polon Ioan Sobieski. 
Sub zidurile oraşului acesta i-a zdrobit pe turci în bătălia de la 
Kahlenberg (12 sept. 1683), austriecii trecând apoi la o contra-ofensivă 
hotărâtă în Ungaria. Marele lor general Carol de Lorena a recucerit în 
1686 Buda iar în 1687 i-a bătut pe otomani la Mohács, eliminând 
forțele Înaltei Porţi din Ungaria şi intrând în Ardeal, care a fost ocupat 
militar. În acelaşi an Dieta de la Bratislava a recunoscut regatul 
maghiar ca posesiune ereditară a Habsburgilor. Sultanul s-a grăbit să-l 
trimită aici pe Thököly, care i-a învins pe imperiali la Zărneşti şi a fost 
proclamat principe de nobilimea ostilă puterii de la Viena. Cu prețul 
pierderii Belgradului, austriecii l-au izgonit din Transilvania în acela şi 
an iar după victoria de la Slankamen şi-au instituit dominaţia efectivă 
în Ardeal prin diploma leopoldină din 1691, care menținea vechile 
privilegii şi statute ale principatului, cu excepția dreptului de rezistență 
al nobilimii. În următoarea perioadă Viena a subminat însă puterea 
elitelor politice ardelene prin noi diplome care măreau prerogativele 
împăratului şi recunoşteau drepturi clericilor români trecuți la 
catolicism. Contra-ofensiva habsburgică a trenat în schimb până la 


venirea lui Eugeniu de Savoia în fruntea armatelor imperiale. Victoria 
sa decisivă la Zenta a permis încheierea păcii de la Carlowitz (1699). 
Otomanii cedau Ungaria, Ardealul (fără Banat) şi Slovenia; în sud, 
venețienii primeau Moreea recucerită prin victoria navală de la 
Mitilene (1690); în aceste condiții, Viena s-a putut dedica luptei 
împotriva lui Ludovic XIV. 

Războiul de succesiune a Spaniei. Sfârşitul preponderenţei 
franceze. 

După pacea de la Ryswick Ludovic XIV şi-a îndreptat atenția într-o 
altă direcție, care ar fi putut institui definitiv preponderența franceză în 
Europa: succesiunea spaniolă. Ultimul Habsburg de la Madrid, Carol 
II, era muribund şi nu avea urmaşi; în schimb pretendenți la 
succesiunea sa erau aproape toţi suveranii occidentali. Regele Franţei şi 
electorul bavarez erau cei mai legitimi moştenitori; dar ambii făcuseră 
greşeala de a da declaraţii de renunțare pe care apoi le renegaseră. După 
ei, împăratul Leopold avea şi el pretenţii justificate; astfel că toți trei 
monarhii făceau demersuri la Madrid pentru a-l influenţa pe Carol în 
alegerea succesorului. Diplomaţia Parisului a fost din nou superioară, 
încheind un tratat de împărțire a teritoriilor coroanei spaniole cu 
puterile maritime, Anglia şi Olanda. Carol nu a fost de acord şi prin 
testament şi-a lăsat toate statele principelui Bavariei; dar acesta a murit 
subit în 1699, obligând marile puteri să semneze un nou tratat, mai 
favorabil Imperiului, prin care Franţa primea însă posesiunile italiene şi 
Lorena (1700). Împăratul a ezitat; într-un acces de patriotism, Carol a 
refuzat orice partaj, lăsându-l unic moştenitor pe Filip de Anjou, nepot 
al lui Ludovic. La 1 noiembrie 1700 Carol a încetat din viață, iar 
monarhul francez s-a grăbit să-i accepte testamentul, ceea ce practic 
anunţa o „monarhie universală” a Bourbonilor. Bavaria, Savoia, 
Portugalia şi papa l-au recunoscut pe Filip V pe tronul spaniol; puterile 
maritime nu erau dornice să intre în război iar principii germani doreau 
doar să-şi vândă alianţa cât mai scump. Aparent nimic nu stătea în calea 
lui Ludovic; dar când acesta îşi arătă ambiția de a uni sub aceeaşi 
coroană Franţa şi Spania, întreaga Europă se ridică împotriva lui. La 
Haga, Imperiul semnă un tratat de alianţă cu puterile maritime care 
prevedea împărțirea teritoriilor spamole. La 15 mai 1702 cele trei state 
declarau război Franţei iar Danemarca şi toți principii germani li se 
alăturară; se declanşa astfel conflictul pentru succesiunea Spaniei. 
Operațiunile militare începuseră de fapt încă din 1701, când Eugeniu de 
Savoia îi bătuse în nordul Italiei pe francezi. Un an mai târziu, Villars îi 


învinse pe imperiali la Fniedlingen şi făcu joncțiunea cu bavarezii, apoi 
salvă patria acestora prin victoria de la Hochstaedt; dar planul de a 
ataca Viena eşuă. Anglia îl trimisese pe continent pe excelentul militar 
şi diplomat Marlborough; luând inițiativa, acesta 1-a zdrobit pe franco- 
bavarezi la Blenheim (1704), forțându-l pe Ludovic să evacueze 
Germania. Bavaria a fost ocupată de imperiali; când ţăranii credincioşi 
principelui s-au răsculat, armata a înăbuşit micarea în sânge şi l-a 
proscris pe elector. Nici în Italia situația nu era mai bună, după ce 
Savoia a trecut de partea aliaților. Francezii s-au mişcat lent şi nu au 
putut împiedica unirea piemontezilor cu forțele lui Eugeniu de Savoia, 
care apoi a reluat oraşul Torino după o mare victorie (1706). Ludovic a 
fost nevoit să semneze un acord prin care renunţa la nordul Italiei în 
schimbul retragerii libere a forțelor sale. Portugalia a trădat şi ea cauza 
franceză, iar la 4 august 1704 flota engleză a cucerit Gibraltarul, extrem 
de slab apărat; Mediterana era de acum în mâna sa. În 1705 arhiducele 
Carol, pretendentul austriac, a debarcat în Catalonia, care era fidelă 
cauzei sale; litoralul mediteranean al Spaniei a fost rapid pierdut de 
Filip V. După o încercare eşuată de reluare a Barcelonei, acesta a fost 
nevoit să abandoneze temporar chiar şi Madridul în 1706; castilienii 1- 
au rămas totuşi fideli, Spania rămânând astfel în mâinile francezilor. În 
acelaşi timp însă Marlborough câştiga bătălia de la Ramillies, care-i 
dădu controlul Ţărilor de Jos. Fără speranță, Ludovic încercă să 
negocieze; dar aliaţii se pregăteau deja pentru invadarea Franţei. În 
1707 şi în 1708 campaniile lor eşuară; în fine în 1709 Marlborough şi 
Eugeniu de Savoia încercară efortul decisiv şi fură opriți de Villars la 
Malplaquet. Cum şi pe teatrul de război iberic Filip redresase situația 
grație victoriilor de la Almanza şi Villa Viciosa şi guerillei castilienilor, 
combatanții deschiseră negocierile de pace . Condiţiile, impuse în 
principal de olandezi care vroiau ruina Franţei, erau mult prea dure; 
Ludovic le-a refuzat, iar reizbucnirea ostilităților nu i-a fost 
defavorabilă. În Anglia, cabinetul whig dominat de Marlborough a fost 
răsturnat, în locul lui venind conservatorii, partizani ai păcii. În 1711 pe 
tronul imperial a urcat arhiducele Carol; or puterile maritime nu doreau 
nici să reînvie „monarhia universală” a Habsburgilor. Când Villars l-a 
bătut la Denain pe Eugeniu în 1712 negocierile au putut începe cu 
adevărat. La 11 aprilie 1713 Franţa a semnat pacea cu puterile maritime 
şi aliații lor la Utrecht. Filip V era recunoscut ca rege al Spaniei, cu 
condiția renunţării la succesiunea franceză şi a veşnicei separări a celor 
două coroane; în schimb Franţa pierdea cuceririle din Belgia şi mai 


multe colonii americane şi recunoștea titlul de rege suveranilor Savoiei 
şi Prusiei (Brandenburg). Imperiul a refuzat să ratifice tratatul; dar 
Eugeniu nu putea rezista singur ofensivei declanşate de Villars în vara 
anului 1713, astfel că cei doi comandanţi începură negocierile. Pacea s- 
a semnat la Rastadt în 1714; se confirmau prevederile de la Utrecht iar 
electorul bavarez era restabilit în teritoriile sale. Împăratul a primit 
nordul Italiei, Neapole şi Sardinia. 

Petru cel Mare şi începuturile Rusiei moderne 

În doua jumătate a secolului al XVII-lea principala problemă a politicii 
externe a țarilor a fost menţinerea granițelor occidentale ale Rusiei, 
permanent contestate de polonezi, suedezi şi turci; în timp ce în interior 
mişcări de amploare au contestat autoritatea Romanovilor. O rebeliune 
a gărzilor din Moscova (streliți) l-a adus în 1682 pe tron pe minorul 
Petru, care a început să domnească efectiv abia 7 ani mai târziu. În 
tinerețe Petru a călătorit prin toate marile state occidentale ale căror 
progrese politice, economice, sociale şi militare l-au inspirat în 
transformarea Rusiei dintr-o ţară feudală într-un stat modern. Opera sa 
reformatoare a fost imensă — dar şi extrem de contestabilă datorită 
mijloacelor tiranice prin care a pus-o în aplicare ca urmare a faptului că 
era complet lipsit de aliați între forțele din interiorul țării. Prima 
transformare majoră în structura Rusiei feudale a fost crearea în primii 
ani ai domniei a unei armate regulate, organizată de specialişti 
occidentali, şi unei flote; datorită acestora a luat în 1696 de la turci 
Azovul, primul port rusesc la Marea Neagră. Reforma militară a 
generat rapid nemulțumiri în rândul streliților, care s-au răsculat; Petru 
nu a ezitat să-i execute, condamnându-l la moarte chiar pe fiul său ce i 
se împotrivise. Opoziția a fost redusă la tăcere de duritatea represiunii; 
astfel că ţarul a putut lua o serie de măsuri economice, construind în 
Ural primele fabrici ruseşti. Opera sa a fost pusă însă sub semnul 
întrebării de izbucnirea Războiului Nordului. 

Suedia deținea la sfârşitul secolului cea mai bună armată din Europa. 
Când în 1697 Carol XII a urcat pe tron, el era decis nu numai să ducă 
până la ultima consecință politica absolutistă a predecesorilor săi, ci şi 
să-şi extindă puterea pe seama vecinilor săi mai slabi. Petru a înţeles 
acest pericol şi pentru a-l preveni s-a aliat cu Polonia şi Danemarca; dar 
în august 1700 Carol i-a declarat război şi în câteva luni a zdrobit 
forţele daneze şi ruseşti fără nici o dificultate. Conflictul a continuat în 
avantajul suedezilor, care au invadat Polonia, impunându-şi protejatul, 
Stanislaw Leszczynski, pe tron; în schimb, tentativele ruseşti de a opri 


ofensiva lui Carol au fost succesiv respinse, în condițiile în care şi în 
interiorul țării izbucniseră răscoale împotriva reformelor lui Petru. 
Țarul a încercat să caute sprijin sau măcar mediere în vest, dar aici 
făcea ravagii succesiunea spaniolă, astfel că nici o putere nu era dornică 
să-şi atragă duşmănia Suediei. Carol s-a decis să profite de această 
izolare diplomatică pentru a invada Rusia în 1708; el nu prevăzuse însă 
că Petru folosise aceşti ani de răgaz pentru a-şi reorganiza armata. 
Campania a fost un dezastru; ruşii au tăiat liniile de comunicații 
suedeze şi l-au împiedicat pe Carol să atace Moscova; când acesta, cu 
forţe puţine şi epuizate, a încercat o întoarcere spre Ucraina, armata lui 
Petru l-a atacat, zdrobindu-l în bătălia de la Poltava (8 iul. 1709). 
Regele însuşi a fost obligat să se refugieze la Tighina iar ruşii au 
profitat de completa derută a Suediei pentru a pune mâna pe litoralul 
baltic. În 1714 ei au respins la capul Hangut o ultimă tentativă de 
ofensivă maritimă a lui Carol; războiul era practic câştigat în clipa în 
care Prusia 1 s-a alăturat ţarului, dar pacea nu s-a încheiat decât în 1721, 
după moartea regelui suedez. Prin tratatul de la Nystadt Rusia a obținut 
litoralul meridional al Balticii şi o parte din Finlanda; dar în primul 
rând a devenit o putere europeană. 

Pe plan intern anii Războiului Nordului au fost marcați de cele mai 
importante reforme ale lui Petru cel Mare: în 1703 el a întemeiat, pe 
teritoriile luate de la suedezi, oraşul Petersburg (capitală din 1712), 
care trebuia să fie o alternativă modernă la medievala Moscovă, în 
acelaşi timp un mijloc de a concentra într-un loc sigur periculoasa forță 
boierească şi un debuşeu important la Baltica; în 1708 administraţia a 
fost complet reformată prin crearea guberniilor, instrument al 
centralizării politice; vechiul sfat boieresc a fost înlocuit cu un Senat, 
supus în realitate puterii absolute a lui Petru, care în 1721 s-a proclamat 
împărat. Pe plan economic, comerțul extern cu cereale a luat avânt prin 
imensa extindere a suprafeţelor cultivabile şi prin înrăutățirea condiției 
iobagilor; industrializarea a fost şi ea o operă forțată, realizată cu 
mijloace tiranice, care au permis însă Rusiei realizarea unei producții 
competitive la nivel european. 

Europa în 1715 

Tratatele din 1713/1714 au pus capăt preponderenţei franceze pe 
continent. Marele învingător al epuizantei succesiuni spaniole a fost 
indiscutabil Anglia, care punând mâna pe Gibraltar şi pe Minorca a 
dobândit supremația în Mediterana. Wilhelm murise în 1702; Ana, care 
i-a succedat, a ştiut să lase puterea în mâinile whigilor dirijați de 


Marlborough, care au relizat unirea Angliei cu Scoţia sub numele de 
Marea Britanie, relansând economic şi social subdezvoltata ţară 
nordică. După căderea lor de la putere conservatorii, în frunte cu 
Bolingbroke, au obținut extrem de avantajoasa pace de la Utrecht, în 
timp ce pe plan intern au declanşat o adevărată ofensivă împotriva 
protestanților non-conformişti. Tory ar fi putut domina complet viața 
politică a Angliei dacă pe tron nu ar fi urcat în 1714 George I de 
Hanovra, care era legat de partidul whig. Aceasta a însemnat eliminarea 
conservatorilor din scenă pentru aproape jumătate de veac, deşi ei 
fuseseră artizanii păcii. Olandezii, în schimb, au dovedit că nu mai 
erau, politic şi economic, decât o remorcă a puterii de la Londra. Viena, 
după ce între 1703-1711 s-a confruntat cu o nouă mişcare a curuților 
condusă de fiul vitreg al lui Thököly, Francisc Rákóczi II, şi-a instituit 
completa autoritate asupra Ungariei. Orientată mai mult spre centrul şi 
estul Europei, Austria redevenise o mare putere prin tratatele de la 
Carlowitz şi Rastadt, în ciuda extremei dispersări a teritoriilor sale pe 
care greoaia administrație habsburgică nu era capabilă încă să le 
guverneze. În ceea ce priveşte Franţa, la moartea lui Ludovic în 1715 
succesele politice interne şi externe ale absolutismului nu puteau masca 
bancruta statului şi pierderea dominației continentale. Marele istoric 
Ernest Lavisse făcea astfel bilanţul acestei domnii 

Monarhia nu i-a supraviețuit lui Ludovic decât cu 74 de 

ani, aproape cât durata domniei sale. Ludovic XIV a uzat 

monarhia franceză. Continuitatea războiului, 

enormitatea cheltuielilor de lux, erorile unui colbertism 

exagerat, revocarea Edictului de la Nantes... au redus la 

mizerie o țară prosperă. 


Întrebări de verificare: 

l. Prin ce s-a caracterizat în general politica internă şi externă a statelor 
absolutiste ? 

2. Cum a evoluat politic Anglia de la Cromwell la George I ? 

3. Cum s-a desfăşurat şi care au fost rezultatele înaintării habsburgice în centrul 
şi estul Europei ? 

Tema V 


Secolul Luminilor şi agonia Vechiului Regim 


După parcurgerea acestei teme veţi învăţa: 

1. Politica europeană în Secolul Luminilor 

2. Relaţiile internaționale de la Utrecht la Hubertusburg 
3. Independenţa Statelor Unite ale Americii 


Marea Britanie în epoca oligarhiei whig 

Simpatiile iacobite şi politica ostilă faţă de non-conformişti au dus la 
dispariția torylor de pe scena politică odată cu instalarea pe tron a 
dinastiei de Hanovra, care s-a sprijinit pe oligarhia liberală. În 
următoarele decenii partidul conservator nu a fost capabil nici să se 
alăture mişcărilor provocate de Stuarti, dar nici să-şi combată adversarii 
în dezbaterile parlamentare. Adevăratul rival al puterii de la Londra 
erau iacobiţii refugiați în Franţa, cărora Carol XII le promisese sprijinul 
său în recucerirea Angliei. Eşecul monarhului suedez în Războiul 
Nordului şi menținerea dominației engleze în Mediterana au asigurat 
însă pe plan extern menţinerea lui George I pe tron; în interior însă 
crahul Companiei Mării Sudului din 1720 a generat o profundă 
adversitate față de guvernământ şi ar fi putut aduce restauraţia dorită de 
iacobiţi, dacă la putere nu ar fi venit în acel moment Robert Walpole. 
El a condus ţara până în 1642, evitând cu grijă orice criză care ar fi 
favorizat opoziția: a încercat să nu implice în nici un război pe 
continent, a redus fiscalitatea, a încurajat dezvoltarea industriei şi 
comerțului şi expansiunea colonială. În acelaşi timp această epocă a 
însemnat definitivarea formei instituționale a cabinetului ministerial, 
unit şi responsabil în faţa Camerelor, şi a Parlamentului. Silit de opinia 
publică să intre în război cu Spania, Walpole a fost însă demis de 
Comune în 1742 în urma eşecului operațiunilor britanice. După căderea 
sa o gravă criză s-a declanşat în clipa în care un nou pretendent Stuart a 
debarcat în Scoţia în 1745; după câteva succese inițiale, iacobiţii au 
fost definitiv zdrobiţi la Culloden Moor (1746). O urmare neașteptată a 
rebeliunii a fost abolirea feudalismului în Scoţia şi declanşarea unui 
proces de modernizare politică şi economică. În Anglia, în schimb, 
oligarhia whig a devenit din ce în ce mai odioasă prin intrigile şi 
corupția ce o înconjurau; insuccesele de pe continent în Războiul de 7 
ani au dus la prăbuşirea dominaţiei vechilor familii liberale şi la venirea 
la putere a lui William Pitt, adevărat tribun popular de orientare whig, 


străin însă de aristocrația partidului. Susţinut de un guvern de coaliție, 
Pitt a rezolvat cu succes criza internă şi externă; dar când în 1760 a 
urcat pe tron George III, autoritatea regală a învins dominația liberală 
coruptă şi uzată de aproape 5 decenii de guvernare. Monarhul a instituit 
astfel un regim de guvernare personală peste capul unor partide prea 
slabe pentru a se opune. 

Ascensiunea Prusiei pe scena europeană 

Statul prusian a apărut abia la 1618, când îndepărtatul ducat al Prusiei, 
vasal Poloniei, a trecut în stăpânirea electorilor de Brandenburg din 
casa de Hohenzollern. La Westfalia principele Frederic Wilhelm, 
supranumit „Marele Elector” şi-a extins stăpânirea în nordul Germaniei 
iar după pacea de la Oliva a ieşit de sub suveranitatea polonă. 
Conflictele secolului de preponderență franceză nu au afectat acest stat 
periferic în raport cu marile teatre de război; dimpotrivă, ele i-au 
permis să se dezvolte, grație sprijinului pe care Ludfovic XIV îl acorda 
oricărui potenţial rival al Austriei din spaţiul germanic. În 1700 
urmaşul „Marelui Elector’ a profitat astfel de conjunctura 
internațională şi l-a forțat pe împărat să-i recunoască titlul regal. 
Urcând pe tron în 1713, Frederic Wilhelm, „Regele Sergent”, a avut 
două priorități: dezvoltarea militară şi expansiunea în Baltica. El a 
atacat Suedia când aceasta era deja la pământ după Poltava şi a obţinut 
astfel mai multe puncte strategice la Marea Baltică; în interior, prin 
politica sa absolutistă, a militarizat statul prusian, creând o armată 
supradimensionată pentru mărimea acestuia; codul de legi a ajuns să fie 
doar o lungă listă de interdicții. Chiar şi Austria ajunsese să se teamă 
de puterea Berlinului şi a făcut tot ce 1-a stat în puteri pentru a nu 
permite dezvoltarea acestui rival. Când în 1740 Frederic II a urcat pe 
tronul prusian, Habsburgii au crezut că nu aveau de ce să se teamă de 
acest monarh cu ambiţii filosofice, care în tinereţe scrisese chiar un 
Anti-Machiavelli. El avea să se dovedească însă cel mai redutabil 
duşman al Vienei. 

Relaţiile europene în prima jumătate a secolului al XVIII-lea 
Imperiul Otoman a ştiut să profite de convulsiile europene ale 
succesiunii spaniole şi Războiului Nordului pentru a-şi restabili poziția. 
În 1711 Petru cel Mare şi aliatul său, domnul moldovean Dimitrie 
Cantemir, au fost învinşi la Stănileşti, ruşii pierzând astfel Azovul. Trei 
ani mai târziu, turcii au declarat război Veneţiei şi au reluat Moreea. 
Viena s-a grăbit să intervină diplomatic, iar când Poarta a respins 
ofertele de pace Eugeniu de Savoia a invadat Banatul, bătându-i pe 


otomani la Petrovaradin. Belgradul a căzut în 1717 în mâinile 
austriecilor, care şi-au impus voința prin pacea de la Passarowitz 
(1718): Turcia ceda Banatul, nordul Serbiei şi Bosniei şi Oltenia şi 
dădea dreptul supuşilor habsburgici să facă comerț pe teritoriul ei. 
Marea problemă a Vienei era însă succesiunea; împăratul Carol VI 
neavând decât fete, el a promulgat în 1713 „Sancţiunea Pragmatică” ce 
declara indivizibilitatea țărilor sale şi dreptul de moştenire pe linie 
feminină în casa de Habsburg. Asigurarea respectării acestui act 
devenea astfel prioritatea politicii lui Carol VI; însă dacă pe plan intern 
ratificarea ei nu a fost o problemă, în exterior Austria avea să se 
confrunte cu pretenţiile altor puteri. 

Spania lui Filip V era unul dintre cele mai slabe state europene. 
Ministrul Alberoni, care dirija politica de la Madrid, intenționa să 
schimbe această situație printr-o politică de anexiuni în Italia, astfel că 
în vara anului 1717 trupele sale au debarcat în Sicilia şi Sardinia. Spre 
marea surprindere a lui Filip, francezii nu l-au susținut diplomatic în 
această acțiune; dimpotrivă, ei au realizat o „cvadruplă alianță” cu 
celelalte puteri europene al cărei scop final era schimbarea acestor 
insule între Savoia şi austrieci. Spaniolii au refuzat să accepte dictatele 
acestui areopag. A fost nevoie ca flota lor să fie distrusă de englezi la 
Capul Passaro iar trupele franceze să declanşeze o invazie pentru ca 
rezistența Madridului să cadă; şi odată cu ea şi Alberoni (pacea de la 
Haga, 1720). Trădarea Parisului nu a fost însă uşor uitată, o lungă 
perioadă de ostilitate instalându-se între cele două ramuri ale casei de 
Bourbon. Spania a încercat să-şi reorienteze politica externă spre o 
alianță cu Habsburgii, primul tratat de la Viena (1725) acordând 
privilegii unei companii comerciale austro-flamande. Confruntat însă 
cu ostilitatea celorlalte state europene, Filip V s-a grăbit să cedeze şi a 
intrat în secret în tratative cu francezii şi cu puterile maritime. În 
schimbul primirii Parmei şi Piacenzei el a rupt acordurile cu împăratul; 
dar nici acesta nu a acceptat o situaţie de izolare diplomatică, aliindu-se 
cu Rusia ş Prusia (1726) astfel că după lungi negocieri s-a încheiat al 
doilea tratat de la Viena (1731) care consfințea o situație de echilibru în 
vestul continentului şi în acelaşi timp recunoaşterea „Sancțiunii 
Pragmatice”. Pacea s-a menţinut doar până în 1633, când marile puteri 
au intervenit în chestiunea succesiunii poloneze. Chestiunea Poloniei se 
pusese încă de la Războiul Nordului, când monarhul legitim, August II 
de Saxonia, fusese detronat de pretendentul suedez Leszczynski. Repus 
pe tron de ruşi, Augugst a devenit un monarh nepopular prin tendinţele 


sale absolutiste, astfel că după ce a murit seimul nu s-a grăbit să 
sprijine urcarea pe tron a fiului său, August III, alegându-l în schimb 
rege pe Leszczynski, promovat de diplomaţia franceză. Principele 
saxon beneficia şi el de susținerea Rusiei şi Austriei; când trupele 
țariste au invadat Polonia, Franţa a avut un excelent pretext pentru a 
ataca țările Habsburgilor. Miza conflictului era de fapt Lorena, al cărei 
duce urma să se căsătorească cu moştenitoare tronului imperial, 
unindu-şi astfel ţara cu Austria; or pentru francezi, o asemenea situație 
era inacceptabilă. Ei au atacat energic pe toate fronturile cu sprijin 
spaniol şi piemontez, iar ce trupele Vienei, conduse de bătrânul 
Eugeniu de Savoia, s-au dovedit inferioare: Milano, Neapole şi Sicilia 
au căzut în mâinile francezilor şi doar sosirea unor ajutoare din partea 
Rusiei a salvat situaţia militară. În Polonia, în schimb, trupele ţariste 1- 
au bătut pe Leszczynski; asediat în Danzig, acesta a trebuit să 
părăsească ţara. Războiul a luat sfârşit în toamna anului 1735 prin 
tratatul de la Viena: Neapole şi Sicilia au revenit unei ramuri secundare 
a Bourbonilor în timp ce Austria lua Parma şi Piacenza, ducele de 
Lorena schimba ducatul său (ce-i revenea lui Leszczynski, iar după 
moartea acestuia, Franţei) cu Toscana iar Parisul garanta „Sancţiunea”. 
Pacea a nemulțumit, astfel că nu a devenit efectivă decât în 1738 prin al 
treilea tratat de la Viena. 

Pe teatrul oriental, Rusia intrase din nou în război cu Imperiul Otoman. 
Austria a fost obligată să-şi respecte alianța cu ţarul; după moartea lui 
Eugeniu ea nu mai avea nici un mare general şi în plus îşi subestima 
inamicul, astfel că trupele habsburgice au fost înfrânte. Prin pacea de la 
Belgrad (1739) se restituiau Turciei Serbia şi Oltenia, în schimb Rusia 
lua definitiv Azovul. Prestigiul Vienei a ieşit extrem de ştirbit din acest 
conflict; Carol VI a murit la un an după Belgrad iar succesoarea sa, 
Maria Tereza, se găsea în faţa unei situații dificile. Aparent toate 
puterile europene recunoscuseră „Sancțiunea”; în realitate poziția 
Austriei era fragilă, atâta vreme cât sigurul ei aliat important, Anglia, se 
angajase în falhmentarul război colonial cu spaniolii. Frederic II a 
considerat că era momentul potrivit pentru a trece la dezmembrarea 
țărilor habsburgice; el a revendicat bogata provincie minieră Silezia, iar 
când Mania- Tereza a refuzat să-i satisfacă cerinţele, a declarat război. 
Excelenta armată prusiană i-a zdrobit pe austrieci la Mollwitz (1741); 
această victorie a dat semnalul intervenției inamicilor Vienei — 
Bourbonii, Bavaria şi Saxonia — care urmăreau câştiguri teritoriale pe 
seama Habsburgilor. Profitând de o scurtă pace încheiată în 1742, 


Maria- Tereza a reuşit să reziste ofensivei încheind o alianță cu puterile 
maritime, iar Rusia era gata şi ea să-i vină în ajutor. Frederic s-a grăbit 
să-l învingă pe austrieci la Hohenfriedberg şi să semneze pacea de la 
Dresda (1745) prin care obținea Silezia. Francezii, rămaşi fără aliați, au 
obținut la Fontenoy un mare succes militar, dar în cele din urmă au 
trebuit să cedeze, încheind la Aachen un tratat extrem de dezavantajos 
(1748). 
Prost ca pacea 
s-a spus despre acest tratat de pe urma căruia cel mai important aliat al 
lui Frederic nu a obținut nici un câştig după 7 ani de război. 
Pe teatrul balcanic, ruşii au decis să profite de îndepărtarea Austriei, 
mai preocupată de consolidarea poziţiei ei în raport cu Prusia, şi au 
declanşat un nou război anti-otoman. Turcia era epuizată de 
permanenta stare de conflict atât cu Occidentul cât şi cu Imperiul 
Persan, astfel că operaţiunile au decurs extrem de favorabil pentru 
forțele ţariste. În 1770 flota otomană a fost zdrobită la Ceşme, apoi 
ruşii au repurtat două victorii terestre la Larga şi Cahul, susținuți şi de 
voluntari români. Turcia a fost silită să încheie un armistițiu, iar la 10 
iulie 1774 a semnat tratatul de la Kuciuk-Kainargi care prevedea 
extinderea Rusiei la Marea Neagră, dreptul acesteia de a interveni în 
favoarea supuşilor ortodocşi din Imperiul Otoman şi un oarecare grad 
de libertate a comerțului pentru Ţările Române. Moscova ar fi dorit 
chiar o dezmembrare a teritoriilor Porții, însă austriecii s-au opus, 
lăsându-i în schimb să se despăgubească prin împărțirea Poloniei. 
Politica internă a statelor europene în secolul XVIII 
Secolul al XVIII-lea a fost un „Secol al Luminilor”. Iluminismul a reprezentat un 
curent de gândire filosofic, social, politic şi literar îndreptat împotriva 
reminiscenţelor feudale, a dogmelor şi prejudecăţilor, pe care dorea să le învingă 
prin forţa rațiunii, a educaţiei menite să lumineze minţile maselor. Ideile 
iluministe s-au răspândit în întreaga Europă, fundamentând mai întâi acţiunea 
opoziţiilor burgheze, iar din a doua jumătate a veacului întemeind teoriile 
„despotismului luminat”. In Marea Britanie, influența unor asemenea concepții a 
fost mai degrabă redusă, societatea engleză fiind ostilă oricăror intervenții 
centralizatoare, fie ele şi cu ambiţii raționalizatoare. Un Walpole, de pildă, privea 
politica mai degrabă pesimist, ca pe o lume a intrigii şi a corupției; şi deşi 
libertăţile civile ale britanicilor stârneau admiraţia întregii Europe, nici whigii nici 
tory nu s-au arătat permeabili la idealismul politic iluminist. 
Dominația spirituală era exercitată de Franţa: savanții şi scriitorii ei instauraseră o 
nouă prepondernţă, a spiritului însă, asupra întregii Europe. De la Petru cel Mare 
la Frederic II, monarhii absolutişti încercau să imite Parisul şi ideile franceze, iar 
autori ca Diderot sau Voltaire erau licitați între aceste curți periferice europene, 
cărora le aduceau o nouă strălucire. Limba franceză oferea de asemenea un 


excelent instrument de comunicare, atât diplomatic cât şi cultural, pentru lumea 
Vechiului Regim. Pe plan intern, situația Franţei nu era însă nici pe departe 
strălucită. După bancruta de la sfârşitul domniei lui Ludovic XIV a urmat căderea 
sistemului lui Law, care a antrenat o nouă bancrută şi a afectat grav încrederea în 
creditul public. Scoţianul Law a propus înlocuirea completă a numerarului 
metalic cu hârtia-monedă; în acest scop el a înființat o bancă privată, pe care 
sprijinul statului a transformat-o în bancă regală (1718); în acelaşi timp s-a creat 
o companie colonială pe acțiuni, garantată de terenurile virgine din Louisiana. 
Când Law a mărit emisiunea de bancnote şi de acțiuni, profitând de imensa 
creştere a cursului acestora, sistemul s-a prăbuşit în 1723, producând efecte 
inflaţioniste, neîncredere în hârtia-monedă, dar şi încurajarea activităților 
comerciale 
În viaţa politică s-a înregistrat o mare instabilitate: Ludovic XV fiind 
minor, parlamentele i-au acordat regența ducelui de Orleans; dar Filip 
al Spaniei, instigat de Alberoni, a emis şi el pretenţii la această poziție, 
care l-ar fi făcut arbitrul Europei ceea ce a dus în ultimă instanță la 
„cvadrupla alianță”. Nici ministrul de la Paris, Dubois, nu a fost mai 
capabil să realizeze unitatea de acțiune a celor două ramuri ale casei de 
Bourbon; în schimb această perioadă a marcat o puternică reacție 
împotriva absolutismului şi un reviriment al rolului „corpurilor 
intermediare” (Parlamentele). În 1723 la moartea lui Orléans puterea a 
trecut ducelui de Bourbon care a continuat aceeaşi politică rece față de 
spanioli; devenit nepopular, a fost răsturnat în 1726 de preceptorul 
regelui, cardinalul de Fleury, care a exercitat puterea până la moartea sa 
în 1743. el şi-a propus redresarea economică a Franţei şi evitarea unor 
conflicte în exterior: în acest scop a restabilit şi pacea cu Bourbonii de 
la Madrid prin înţelegerea de la Soissons, însă ulterior presiunile curții 
l-au silit să intervină în succesiunile poloneză şi austriacă. După el, 
politica franceză a suferit o serie de eşecuri externe ca urmare a rolului 
nefast jucat de amanta monarhului, doamna de Pompadour. Abia în a 
doua jumătate a veacului ministrul Choiseul a reuşit să ridice din nou 
forțele Franţei, epuizate şi învinse în Războiul de Şapte Ani. După ce a 
refăcut prosperitatea coloniilor şi comerțului francez şi a interzis 
ordinul iezuit, Choiseul a fost răsturnat de un complot al curții, ce a dus 
la putere o camarilă incapabilă să gestioneze grava criză financiară în 
care intrase ţara. Noul monarh, Ludovic XVI, ajuns pe tron în 1774, a 
adus la putere o serie de miniştri reformatori: Turgot, Necker, Calonne, 
Brienne; dar opoziţiile nobiliare şi burgheze, pe care slaba putere regală 
nu era capabilă să le frângă, au dus la eşecul acestor tentative de 
refacere financiară a Franţei, pregătind practic Revoluția. 


Franţa nu a fost singura ţară în care monarhiei absolutiste i-a luat locul 
o epocă de instabilitate politică. În Suedia, după asasinarea lui Carol 
XII în 1718 a urmat o lungă epocă de reacțiune aristocratică numită 
„era libertății”. Dominația baltică era definitiv pierdută ca urmare a 
Războiului Nordului; în interior partidul nobiliar, „Pălăriile”, adept al 
politicii inflaționiste, se înfrunta cu cel burghez, „Bonetele”, susținător 
al stabilizării financiare. Puterea monarhică decăzuse complet, viața 
politică fund dirijată de Dieta în care cele două facțiuni se luptau, 
finanțate fiind din exterior: în vreme ce partidul burghez se bucura de 
subsidii britanice şi ruseşti, „Pălăriile” erau cumpărate de Franţa. Un 
ambasador țarist descria astfel această situație: 

Aici este o adevărată Polonie, fiecare este propriul său 

stăpân, subalternii nu mai ascultă de superiori, 

dezordinea este completă. 
Comparaţia era perfect îndreptățită, căci după războiul de succesiune 
Polonia lui August III nu a mai fost decât o marionetă politică a 
magnaților şi a marilor puteri. La moartea monarhului saxon în 1763 pe 
tron a urcat, după un aprig conflict, ultimul rege polon, Stanislav 
Poniatowski, impus atât de unchiul său, influentul Adam Czartoryski, 
partizan al întăririi puterii regale, cât mai ales de Moscova şi de Berlin, 
care în anul următor au semnat un tratat prevăzând imixtiunea comună 
în afacerile interne ale Varşoviei. Politician iluminist, Poniatowski a 
făcut încercări disperate de a ridica puterea poloneză prin introducerea 
veto-ului monarhic şi a toleranţei religioase, iar partidul filo-rus din 
interior 1-a acordat sprijinul său; dar toate acțiunile sale se izbeau de 
opoziția nobilimii catolice organizată în Confederaţia de la Bar (1768). 
Când aceasta a intrat deschis în război cu Poniatowski şi cu protectorii 
de la Moscova, marile puteri au decis să lichideze statul polonez 
împărțindu-l între ele. Trupele ruse, prusiene şi austriece au ocupat 
regiuni întregi ale țării, a căror anexare a fost consfințită printr-un 
acord (1772); singură Mania-Tereza s-a opus acestei acțiuni, una dintre 
cel mai reprobabile din întregul secol XVIII. Dieta a acceptat această 
stare de fapt; ca urmare, 20 de ani mai târziu, Berlinul şi Moscova au 
procedat la o nouă dezmembrare, fără a mai ţine seama de austrieci. De 
data aceasta polonezii s-au răsculat, sub conducerea lui Tadeusz 
Kosciuszko, şef al „partidei naționale”; în primăvara anului 1794 acesta 
a eliberat capitala şi a desființat servajul, fund însă rapid învins de 
intervenția externă; urmarea revoltei a fost completa lichidare a 


Poloniei printr-un tratat ruso-austriac la care a aderat ulterior şi Prusia 
(1795). 

Alte ţări europene au cunoscut în schimb o evoluție diferită, în direcția 
întăririi autorităţii centrale sau a instituirii „despotismului luminat”. În 
Marea Britanie George III a încercat să reînvie prerogativele coroanei, 
reducând cabinetul la un instrument docil; şi a reuşit aceasta substituind 
corupției parlamentare whig propria sa corupţie. Între 1760-1782 el a 
guvernat fără partide, reuşind să submineze chiar şi prestigiul lui Pitt 
(devenit conte de Chatham) care a încercat să asigure un echilibru între 
Coroană şi Parlament. Dobândirea independenţei de către coloniile 
americane a ruinat însă guvernarea personală a lui George; Comunele 
au decis că rezultatele acesteia erau dezastruoase şi că puterea regală ar 
trebui diminuată; ele au adoptat o moţiune care condamna dur războiul 
din America şi au provocat demisia cabinetului impus de monarh iar la 
putere au revenit vechile partide, regenerate însă, cu un personal politic 
şi cu idei noi. Iniţial whigii, duşmani declarați ai regelui, au ajuns la 
guvernare; în doar un an ei au reuşit să reducă masiv corupția 
parlamentară, dar radicalismul principalului lor teoretician, Edmund 
Burke, i-a îndepărtat de la putere, aducând în schimb un cabinet tory 
condus de tânărul Pitt; se instala astfel domnia oligarhiei conservatoare. 
Pe continent modelul „despotismului luminat” a fost adoptat de toate 
regimurile autocratice în încercarea de a combate abuzurile vechiului 
Regim fără a afecta infrastructura statului şi societății: astfel în Prusia 
Frederic II, influenţat de Voltaire, a înlocuit vechea organizare feudală 
a Brandenburgului, dominată de aristocrația junferilor, cu un stat 
modern, extrem de dezvoltat economic şi de urbanizat, cu un 
învățământ de cea mai bună calitate, capabil să susțină eforturile 
militare enorme în raport cu populaţia şi dimensiunile ţării. În Imperiul 
țarist, după Petru cel Mare, a urmat o perioadă în care mersul 
reformelor a fost încetinit de domnia unor suverane incapabile, 
influențate de favoriţii lor. Opera lui Petru a fost completată abia de 
Ecaterina II (1762-1796) care a continuat expansiunea externă şi 
dezvoltarea economică şi administrativă a Rusiei în ciuda tendințelor 
centrifuge atât ale nobilimii, ostilă birocratizării şi secularizării, cât şi 
ale țăranilor, a căror condiţie s-a înrăutățit. Ele s-au materializat în 
războiul țărănesc condus de Emilian Pugaciov, ce a răvăşit regiunea 
agricolă a Volgăi între 1773-1775; însă progresele, chiar şi forţate, ale 
Rusiei nu au putut fi oprite de aceste opoziții. Austria a trecut printr-un 
proces similar în timpul Mariei- Tereza (1740-1780) şi mai ales al fiului 


acesteia, Iosif II (1780-1790). Habsburgii au întreprins cea mai 
însemnată tentativă de reformare a statului înainte de Revoluţia 
Franceză, îmbinând absolutismul politic cu ideile iluminismului. 
Unitatea statului şi centralizarea administrativă, 
organizarea teritorială a statului prin desconsiderarea 
conştientă a granițelor istorice, suprimarea tuturor 
drepturilor speciale ale stărilor şi confesiunilor într-un 
drept civic general egal pentru toți, eliberarea iobagilor 
şi repartiția echitabilă a sarcinilor de stat asupra tuturor 
păturilor sociale şi emanciparea statului de biserică 
sunt în opinia marelui istoric Otto Hintze trăsăturile caracteristice 
„despotismului luminat” austriac, numit şi iosefinism. Consecințele 
acestui program reformator au fost însă discutabile: dacă el a permis 
ridicarea unor popoare până atunci oprimate, precum românii din 
Ardeal, a eliminat servajul şi a dat un avânt politicilor sanitare şi 
educaţionale, în schimb a creat, ca şi în Prusia, un Beamtenstaat, un stat 
birocratizat autoritar, reacție necesară la nenumăratele opoziții 
întâmpinate de un asemenea intervenţionism etatic. Din acest punct de 
vedere, poate cel mai mare succes al politicii iluministe a fost 
înregistrat în Toscana, unde fratele lui Iosif II, viitorul împărat Leopold 
II, a aplicat în 25 de ani de guvernare o serie de măsuri modernizatoare 
moderate, care să nu lovească deschis nici în puterile locale şi nici în 
Biserică. Chiar şi în Suedia „Bonetele”, care ajunseseră să controleze 
Dieta au fost răsturnate de la putere de către Gustav II cu sprijinul 
aristocrației în 1772, instaurându-se un regim de „despotism luminat” 
caracterizat prin slăbirea puterii marii nobilimi, dar şi prin fiscalitatea 
excesivă; ca urmare monarhul a fost asasinat 20 de ani mai târziu de 
către aristocrații jigniți de desființarea privilegiilor. 
Războiul de Şapte Ani 
Politica echilibrului de putere, ce caracterizase prima jumătate a 
secolului, a luat sfârşit odată cu radicalizarea conflictelor coloniale 
dintre Franţa şi Marea Britanie. Aparent politica engleză pe continent 
se baza pe sprijinul Austriei şi Rusiei; dar în mod surprinzător în 
ianuarie 1756 britanicii au semnat tratatul de la Westminster cu 
Frederic II, prin care îi garantau Silezia, amenințând în acelaşi timp 
puterea habsburgică, în timp ce lor li garanta Hanovra, domeniul 
ereditar al dinastiei de la Londra. Rezultatul a fost completa răsturnare 
a vechiului sistem de alianțe: Franţa a renunțat definitiv la vechea ei 
politică germană bazată pe Hohenzollerni şi a trecut de partea Austriei, 


ca ŞI ruşii, suedezii şi statele din Imperiu. Informat de pregătirile 
militare ale acestei coaliții, Frederic a decis să atace primul, declanşând 
astfel Războiul de Şapte Ani, prima conflagrație la scară mondială. La 
început operaţiunile au fost favorabile anglo-prusienilor: Frederic i-a 
bătut pe saxoni la Pirna şi a invadat Cehia; dar adversarii săi erau 
câştigători pe termen lung. Francezii au cucerit baza britanică din 
Minorca, Dieta imperială a ridicat trupe pentru Mania-Tereza iar 
armatele acesteia i-au gonit pe prusieni din Boemia, în vreme ce ruşii îi 
băteau în Prusia Orientală; Hanovra a căzut şi ea în mâinile forțelor 
franceze. Spre sfârşitul anului 1757 situația anglo-prusienilor părea 
disperată când Frederic a luat inițiativa atacând armata franceză la 
Rosbach. Victoria sa a fost strălucită, iar Parisul a ieşit practic din 
luptă; apoi trupele prusiene s-au întors în est, unde austriecii şi ruşii 
atacau în acelaşi timp Brandenburgul. Într-o cursă disperată, Frederic i- 
a înfruntat la Leutha, Zorndorf, Hochkirch, apoi a suferit o gravă 
înfrângere în bătălia de la Kiinersdorf (1759). Aliații nu s-au dovedit 
însă capabili să-şi exploateze succesul, pe care Frederic îl credea 
decisiv; în 1760, el a reuşit să schimbe din nou soarta conflictului, deşi 
forțele austro-ruse ocupaseră Berlinul. La Liegnitz şi la Torgau 
imperialii au fost grav bătuţi; Maria-Tereza nu mai putea să recruteze 
alte trupe; pe tronul de la Moscova urcase un ţar favorabil Prusiei, care 
a încheiat pace cu aceasta; Suedia epuizată a ieşit din război. În 1762 
Frederic a obținut victoria finală asupra austriecilor la Reichenbach, 
recucerind astfel Silezia. Pe alte teatre de război, britanicii au reuşit, 
grație energicei politici a lui Pitt, să înfrângă Franţa: bătălule maritime 
de la Lagos şi Quiberon (1759) au asigurat supremaţia flotei engleze; în 
Canada, după câteva succese inițiale, francezii au fost respinşi, 
pierzând Quebec şi Montreal; imperiul colonial francez din India s-a 
prăbuşit după bătălia de la Plassey (1757), guvernatorul local 
predându-se odată cu capitala sa trei ani mai târziu; chiar şi în Antile şi 
în vestul Africii englezii au reuşit să se impună, înlăturând vechea 
dominație a Parisului. În aceste condiţii, guvernele francez şi britanic 
au început negocierile la sfârşitul anului 1762, semnând în februarie 
1763 tratatul de la Paris, care consfințea pierderea de către Franţa a 
Canadei, estului Louisianei (cedat Spaniei) şi celei mai mari părți a 
Indiei; se instaura astfel hegemonia maritimă şi colonială a Marii 
Britanii. În acelaşi timp Prusia şi Austria semnau pacea de la 
Hubertusburg pe baza statu-quo-ului. 


Secretul îndelungatei rezistenţe a lui Frederic în faţa forţelor coalizate 
ale Europei a fost imensa forță a armatei sale, care în acelaşi timp 
constituia şi principalul instrument al „despotismului luminat” 
împotriva forţelor centrifuge. Pentru a nu afecta economia unor teritorii 
ŞI aşa sărace, atât Frederic-Wilhelm cât şi fiul său îşi recrutau soldații 
dintre străini sau în țărănimea săracă; în timp ce junkerii aveau 
obligația de a-şi trimite fii la oaste, din ei formându-se corpul ofițeresc 
— ceea ce permitea suveranului să controleze nobilimea prusiană, care 
altfel ar fi urmat exemplul celei din Polonia vecină. În acelaşi timp, 
conflictele Secolului Luminilor erau războaie de profesionişti — nobili 
sau aventurieri săraci - a căror anvergură nu trebuie să ne facă să 
credem într-o generalizare a stării belice la nivelul societăților şi 
statelor europene. Istoricul britanic Michael Howard afirmă că în 
secolul XVIII 
Relaţiile comerciale, culturale şi de civilizație au 
continuat aproape nestingherite pe timp de război. 
Războaiele aparțineau regilor. Rolul cetățeanului onest 
era să-şi plătească taxele...Nu i se cerea nici să decidă 
dacă se va porni sau nu război, nici să ia parte la el. 
Aceste chestiuni erau arcana regni, exclusiv 
preocuparea suveranului. 
Independența coloniilor americane 
Coloniile britanice din America de Nord au fost întemeiate începând din 
1607; dar datorită circumstanțelor extrem de diverse ale fondării lor, prezentau 
mari diferențe de organizare: astfel coloniile din sud erau bazate pe o agricultură 
sclavagistă făcută pe mari latifundii şi erau anglicane sau chiar catolice, în timp 
ce Nordul, burghez şi industrializat, ținea de sectele non-conformiste şi era deci 
mai liberal.In doua jumătate a secolului al XVIII-lea cele 13 colonii fondate de 
pionierii englezi pe teritoriul Americii de Nord şi-au câştigat independenţa, 
formând un nou stat destinat unei cariere prodigioase. Imperiul colonial britanic 
era practic o federaţie de teritorii auto-guvernate; iar teritoriile nord-americane nu 
se abăteau de la această regulă. Tendinţele lor de independenţă au început să se 
manifeste odată cu eliminarea dominației franceze în Canada în Războiul de 
Şapte Ani, care a făcut inutilă protecția metropolei. Guvernarea autoritară a lui 
George III se găsea însă într-un impas financiar, a cărui soluţie a crezut că o poate 
găsi în impozitarea acestor teritorii. Coloniştii au refuzat să plătească taxe votate 
de un Parlament în care nu erau reprezentaţi; s-a instalat astfel o stare conflictuală 
între metropolă şi colonii, în ciuda eforturilor de mediere ale lui Pitt. In 
decembrie 1773, după numeroase incidente violente, câțiva americani din Boston, 
deghizați în indieni, au urcat pe o navă britanică şi au aruncat în mare încărcătura 
de ceai a acesteia, în semn de protest faţă de taxele puse pe acest produs. 
Magistraţii locali au refuzat să-i pedepsească; Londra a reacționat în schimb 


excesiv, anulând libertăţile coloniei şi impunând judecarea proceselor politice în 
metropolă. Aceste decizii au dus la ralierea tuturor coloniilor americane în jurul 
Bostonului şi la decizia convocării unui Congres al acestora la Philadelphia. 
Delegații, între care Washington, Franklin, John Adams, adoptară mai multe 
hotărâri ce consfințeau independența de facto, urmate la 4 iulie 1776 de 
Declaraţia de independenţă. În replică, Anglia trimise un corp expediționar cu 
misiunea de a supune complet coloniile. Războiul a durat şapte ani (1776-1783), 
timp în care nedisciplinatele trupe americane au fost transformate de George 
Washington într-o armată capabilă să facă faţă britanicilor, cu ajutorula numeroşi 
voluntari europeni, precum La Fayette, von Steuben, Kosciuszko sau Fersen. Nu 
este mai puţin adevărat că după prima victorie importantă a coloniştilor la 
Saratoga (1777) Franţa, Olanda şi Spania s-au grăbit să intervină de partea 
acestora la solicitările diplomației americane conduse de Franklin. La scurt timp, 
țările din nordul Europei au format şi ele o „ligă a neutralității armate” în scopul 
apărării intereselor neutrilor în raport cu Anglia; conflictul a luat astfel o turnură 
extrem de nefavorabilă pentru Londra. Flota Bourbonilor a reuşit să rupă 
comunicațiile acesteia cu corpul expediționar, care s-a predat la Yorktown (19 
octombrie 1781) forțelor franco-americane ale lui Washington. Vestea capitulării 
a însemnat sfârşitul guvernării personale a lui George III, iar Parlamentul readus 
la putere a semnat pacea la Versailles, recunoscând independența Statelor Unite 
ale Americii şi retrocedând o parte din coloniile luate Spaniei şi Franţei(3 sept. 
1783). 
Geneza democraţiei americane 

Congresul continental de la Philadelphia nu era capabil să furnizeze o guvernare 
efectivă a fostelor colonii americane; practic, în ciuda adoptării unor Articole ale 
Confederaţiei” care schiţau proiectul Statelor Unite ale Americii (1777), 
Congresul nu putea purta politică externă, ridica trupe sau impozite şi nu avea 
putere judiciară. La sfârşitul conflictului, populația şi mai ales armata ajunseseră 
să disprețuiască slăbiciunea acestei guvernări de război. Dezorganizare nu a 
întârziat să producă rezultate negative: soldații au forțat Congresul să-i 
împroprietărească, iar acesta a fost nevoit să confişte pământurile marilor 
proprietari conservatori, care cel mai adesea erau loiali Londrei; în adunare, o 
facțiune liberală şi non-conformistă condusă de Jefferson şi Madison se înfrunta 
cu partizanii unei biserici de stat, în frunte cu radicalul Patrick Henry, în 
problema toleranţei religioase; raporturile dintre state se tensionaseră la maxim 
iar în vara 1786, pe fondul completei lipse de fonduri a Congresului, veteranul 
Daniel Shays declanşă o răscoală împotriva marilor latifundiari. Shays a fost 
zdrobit la începutul anului următor; dar criza era atât de gravă, încât se decise 
convocarea unei Convenții Constituţionale la Philadelphia. Proiectul de 
Constituție adoptat de aceasta a generat însă noi conflicte între Federalişti, 
partizanii unui guvernământ puternic, şi Anti-Federalişti, adepţi ai descentralizării 
sub forma unei ligi de state independente. Hamilton şi Jefferson au fost marile 
personalități politice ale acestei epoci. Primul, fost aghiotant al lui Washington, a 
ajuns să conducă alături de Adams partidul federalist. El susținea o concepţie mai 
europeană asupra politicii, accentuând rolul statului şi necesitatea centralizării; în 
vreme ce Thomas Jefferson, autorul Declarației de independenţă, era promotorul 


democraţiei egalitare, al unei libertăţi maxime, şi în acest scop cerea diminuarea 
rolului statului. 
Sub presiunea argumentelor, expuse în principal de Federalist Papers 
ale lui Hamilton, Madison şi Jay, statele americane au trecut la 
adoptarea acesteia de la sfârşitul anului 1787. Trebuia acordul a 9 state 
pentru ca actul să intre în vigoare; grație influenţei liderilor federalişti 
şi a lui Washington, acesta a fost obținut, iar în primăvara anului 1789 
s-a întrunit primul Congres şi a fost ales primul preşedinte, în persoana 
lui George Washington. În septembrie, elementele liberale şi democrate 
au obținut şi completare Constituţiei prin adoptarea a 10 amendamente 
ce garantau drepturile şi libertățile cetăţeneşti; Constituția devenea 
astfel cel mai eficient instrument politic. După cum a spus şi premierul 
britanic Gladstone 
Dacă Constituţia engleză este organizarea cea mai 
subtilă produsă de mersul istoriei, Constituţia americană 
este opera cea mai admirabilă care a putut fi produsă la 
un moment determinat de minţile şi voinţele omeneşti. 
Întrebări de verificare: 
1. Prin ce se caracterizează politica externă a statelor europene în 
secolul XVIII ? 
2. Ce este „despotismul luminat” şi cum s-a manifestat el în politică ? 
3. Cum s-au transformat coloniile britanice din America de Nord în 
Statele Unite ale Americii ? 

TEMAVI 


REVOLUŢIA FRANCEZĂ ŞI IMPERIUL LUI NAPOLEON 


După parcurgerea acestei teme veţi învăţa: 

1. Principalele etape ale desfăşurării Revoluţiei Franceze 
2. Impactul noilor idei revoluţionare în spațiul românesc 
3. Ascensiunea lui Napoleon Bonaparte 

4. Creşterea şi descreşterea imperiului napoleonian 


Pe măsură ce prefacerile determinate de revoluţia industrială şi de 
iluminism s-au făcut simţite pe continent pe parcursul secolului al 
XVIII-lea şi ulterior, europenii au parcurs un proces de 
modernizare economică şi intelectuală. Noi curente politice s-au 
adăugat acelora care introduseseră industria în civilizația 
europeană. După anul 1780, fuzionarea acestor forțe politice, 
economice şi intelectuale a influenţat şi mai profund populația 
continentului. 

În Franţa, aceste elemente au dus la izbucnirea revoluţiei politice 
modernizatoare în 1789. Aristocraţia a cerut, atunci, convocarea 
Stărilor Generale, care nu se mai întruniseră din 1614. 


REVOLUŢIA MODERATĂ 


Teama de absolutismul monarhic, care determinase cele trei stări 
să fie solidare între ele, nu mai putea fi un factor de coeziune în 
momentul când au început alegerile pentru Adunare. Starea a 
Treia şi o minoritate semnificativă a clerului şi a nobilimii 
reformatoare au cerut abolirea procedurilor tradiționale de 
convocare a Stărilor Generale. La întrunirile anterioare, fiecare 
Stare, reprezentând o entitate distinctă, avusese acelaşi număr de 
delegaţi şi dăduse un singur vot comun într-o problemă. Un 
membru al clerului, abatele Emmanuel de Sieyes, a scris un 
pamflet intitulat Ce este Starea a Treia? în care susținea că cei 
lipsiţi de titluri nobiliare reprezentau națiunea şi că ei trebuiau să 
decidă în orice problemă. Majoritatea membrilor celor două Stări 
privilegiate se situau pe poziţii diametral opuse. 

Ludovic al XVI-lea a fost de acord cu dublarea numărului de 
reprezentanţi ai Stării a Treia. Totuşi, el nu a acceptat solicitarea 
reformatorilor de a se vota individual, nu pe Stări, ceea ce le-ar fi 
permis delegaților Stării a Treia şi susținătorilor lor din rândurile 
aristocrației să preia controlul asupra Stărilor Generale. 
Reprezentanţii Stărilor s-au întrunit în această atmosferă explozivă 
la 5 mai 1789. Delegații Stării a Treia au refuzat însă să participe 
la lucrări, în condițiile în care dreptul la vot nu era egal pentru toți 
membrii adunării. Ca urmare, la 17 iunie 1789, Starea a Treia s-a 


proclamat Adunare Naţională. Membrii acestui nou organism i-au 
îndemnat pe reprezentanţii aristocrației şi clerului să li se alăture. 
La 27 iunie 1789, regele a cerut fuzionarea celor trei stări. Acum 
Franţa avea o Adunare Naţională dominată de către delegaţia Stării 
a Treia 

Curând după concesiile acordate Adunării Naţionale, s-a crezut că 
monarhul este gata să recurgă la forță. Această impresie se baza pe 
faptul că trupe regale fuseseră masate lângă Versailles iar Necker, 
trezorierul reformator, a fost destituit. 

La 14 iulie 1789, mulțimea dezlănțuită a împresurat bătrâna 
fortăreață a Bastiliei. Atacatorii i-au decapitat pe comandant şi pe 
mai mulți soldaţi ucişi, expunându-le capetele înfipte în sulițe, în 
semn de victorie. Acest mare triumf simbolic a făcut ca ziua de 14 
iulie 1789 să fie considerată prima zi de libertate a poporului 
francez. 

Violenţa parizienilor şi-a pus pecetea asupra cursului revoluţiei. 
Regele a renunţat la intenția de a dizolva Adunarea Naţională 
acceptând în aparență Adunarea şi revoluţia înfăptuite. 

În primele zile ale lunii august, care au marcat apogeul revoltei 
ţărăneşti şi al Marii Frici, Adunarea a adoptat rezoluţii şi decrete 
menite să consfințească legitimitatea revoluţiei care se extinse în 
toată ţara. Într-o singură noapte, 4 august 1789, delegaţii au 
decretat sfârşitul privilegiilor nobilimii şi al drepturilor exercitate 
încă din Evul Mediu de instituţii ca Biserica şi corporaţiile. Câteva 
zile mai târziu, decretele oficiale emise de Adunare consemnau 
abolirea Vechiului Regim. 

Printre răspunderile asumate de către Adunare s-a numărat şi aceea 
a elaborării unei constituţii. Ca urmare, acest organism 
reprezentativ a devenit cunoscut şi sub numele de Adunarea 
Constituantă. 

La 26 august 1789, membrii Adunării au adoptat o cuprinzătoare 
declarație de principii politice, primul pas spre crearea unei 
constituţii. În Declaraţia Drepturilor Omului şi Cetăţeanului se 
afirma că dreptul de a guverna aparţine poporului, nu regelui. În 
continuare, se susținea că toţi cetățenii aveau dreptul înnăscut şi 
inalienabil la libertate, egalitate, proprietate şi securitate. Nimeni 
nu putea fi privat de dreptul la libertatea de gândire şi exprimare. 
Documentul, analog Declarației de Independenţă americane, 
desăvârşea procesul iniţiat prin decretele din august, care puneau 
capăt în mod oficial Vechiului Regim. Totodată, în noiembrie 
1789, conducătorii politici au început să pună în circulație 
bancnote (assignats) garantate cu vânzarea bunurilor clerului. În 
continuare, ei au elaborat o Constituţie civilă a clerului, care, o 
dată promulgată în iulie 1790, subordona total Biserica față de stat. 
Adunarea Naţională a prezentat legile fundamentale ale noului 
regim într-o constituție adoptată în septembrie 1791, de fapt prima 


constituţie scrisă pe care a avut-o vreodată Franţa. Astfel, un 
organism legislativ unicameral, Adunarea Legislativă, urma să 
decidă în toate domeniile legate de impozite şi cheltuieli de 
guvernare. Monarhul avea temporar drept de veto faţă de măsurile 
Adunării, însă recuzarea acestuia în trei întruniri consecutive ale 
Adunării putea anula voința regelui, care continua să răspundă de 
politica externă şi de armată. 

Constituţia conferea drept de vot tuturor bărbaţilor care plăteau 
impozite echivalente cu salariul pe trei zile. Însă legea nu permitea 
cetățenilor să-şi aleagă direct reprezentanții. Aceştia trebuiau să 
desemneze prin vot un număr de electori, care-i alegeau apoi pe cei 
745 de membrii ai Adunării Legislative. În plus, doar 50 000 de 
persoane erau suficient de bogate pentru a putea ocupa, conform 
legii, funcțiile respective. Deşi conţinea asemenea restricţii, 
Constituţia promitea Franţei cel mai democratic sistem din Europa. 
Tot acum, spinoasa problemă constituţională a dreptului de veto al 
regelui a condus la scindarea Adunării în diverse facțiuni. Radicalii 
se opuneau menţinerii dreptului de veto al regelui. Ei ocupau 
partea stăngă a sălii de şedinţe, în raport cu tribuna din faţă. Grupul 
mai conservator, amplasat în dreapta, se declara pentru un drept de 
veto al regelui care să nu poată fi contestat de Adunare. Acum au 
luat naştere, de fapt, conceptele de stânga şi dreapta politică, atât 
de relevante pentru ştiinţa politică. 


REVOLUȚIA RADICALĂ 


În octombrie 1791, când s-a întrunit Adunarea Legislativă 
conform prevederilor noii constituţii, la orizont se întrevedea 
spectrul războiului şi al revoluţiei radicale. În iunie 1791, Ludovic 
al XVI-lea a încercat să părăsească Franţa. Astfel, în timp ce 
legislativul se confrunta cu probleme grave, îndeosebi cu 
perspectiva războiului, mai multe facțiuni şi cluburi politice se 
angajaseră în disputa electorală. 

Cel mai radical dintre aceste grupuri, condus de către Maximilien 
Robespierre, s-a întrunit inițial pe strada pariziană St.Jacques, de 
unde numele de iacobini prin care a devenit cunoscut. Deşi, în 
calitate de susținători ai principiului suveranității poporului, 
iacobinii aparțineau aripii stângi, acest club eminamente burghez 
dorea să păstreze controlul asupra mult mai radicalilor sans- 
culottes, ale căror vederi le împărtăşeau. De asemenea, iacobinii 
luptau pentru supremația guvernării centrale asupra autorității 
politice locale. 

Delegații Adunării Legislative includeau şi un număr de 
reprezentanți pentru departamentul Gironde, plasat în zona 
Bordeaux. Girondinii împărtăşeau ostilitatea iacobinilor faţă de 
puterea monarhică şi aristocratică, în schimb se opuneau 


suveranității poporului. Federalismul girondin - susţinerea unei 
guvernări puternice la nivel local - venea şi el în conflict cu 
idealurile iacobine. 

Oricum, violenţa civilă şi războiul revoluționar au creat o 
atmosferă de criză pe toată durata alegerilor pentru adunarea 
constituțională sau, cum avea să fie denumită, Convenţia 
Naţională. 

Delegații ei s-au întrunit la 20 septembrie 1792, sub impresia 
încurajatoare despre o mare victorie împotriva prusacilor la Valmy. 
În cadrul sesiunilor Convenţiei, iacobinii ocupau scaunele din 
partea stângă, secțiune situată ceva mai sus decât restul sălii, 
căpătând astfel numele de Montaignards (munteni). Girondinii 
ocupau partea dreaptă a sălii, iar moderați centrul ei. 

Aceste facțiuni s-au solidarizat, luând decizia de abolire a 
monarhiei şi de instaurare a republicii. Cu toate acestea, ei au intrat 
în dispută în privinţa situaţiei monarhului, devenit, peste noapte, 
Cetăţeanul Capet. lacobinii au adus un potop de argumente în 
sensul ideii că un rege în viaţă ar fi fost o continuă incitare la 
contrarevoluţie. Girondinii s-au împotrivit, pledând în favoarea 
grațierii. Delegații de centru au cedat argumentelor aduse de 
iacobini şi radicali. Soarta regelui era pecetluită. La 21 ianuarie 
1783, Ludovic al XVI-lea cădea victimă proaspăt inventatei 
ghilotine. 

În aprilie 1793, în cadrul Convenţiei s-a format așa-zisul Comitet 
al Salvării Publice, care deținea puterea executivă. Comitetul, 
compus din nouă membrii, a fost condus de către Georges Jacques 
Danton, un montaignard. Curând, ei au ajuns să preia controlul 
adunării după ce, cu ajutorul maselor, i-au eliminat, în iunie, pe 
girondini din Convenţie. Noua constituţie, expresie a principiului 
suveranității populare, extindea dreptul de vot la toți bărbaţii 
adulți. 

În iulie 1793, Danton împărțea puterea cu trei dintre cei mai 
radicali montagnarzi. Noii lideri erau M. Robiespierre, Louis de 
Saint-Just şi Georges Couton. În acea vară de criză, Robespierre a 
căpătat puteri supreme în cadrul Comitetului Salvării Publice, 
organism care includea acum douăsprezece persoane. Din 
septembrie 1793, noua conducere, în majoritate iacobină, a început 
să exercite în toată Franţa o autoritate dictatorială. Robespierre a 
determinat Comitetul şi Convenţia să susțină realizarea marii lui 
cauze, instaurarea unei Republici a Virtuții. În viziunea lui, 
suveranitatea poporului sau democraţia nu puteau exista fără 
virtute publică, concept prin care înțelegea devotament absolut faţă 
de națiunea revoluționară şi noile ei legi. 

Robespierre şi iacobinii intenționau să instaureze o dictatură 
adaptată la starea de necesitate şi să lanseze o campanie de teroare 
etatică, cu scopul de a institui un regim politic complet democratic, 


toate sub masca îngăduitoare a principiului suveranităţii populare. 
Valul de violențe a cuprins întreaga ţară. Victimele Terorii 
iacobine au murit nu numai ghilotinate, ci şi înnecate în masă sau 
în fața plutoanelor de execuţie. Până în iulie 1794, când s-a 
încheiat domnia terorii, revoluționarii au masacrat între 30 000 şi 
40 000 de persoane. Concomitent cu lichidarea presupuşilor 
trădători, uitând însă de prevederile Constituţiei din 1793, 
guvernanţii au trecut la aplicarea în continuare a programului lor 
revoluționar. Legislaţia adoptată abolea pedeapsa cu închisoarea 
pentru neplata datoriilor, desfiinţa sclavia în coloniile franceze şi 
interzicea acordarea de titluri nobiliare. S-au stabilit, de asemenea, 
un nou sistem metric, s-a introdus un nou calendar cu săptămâni de 
zece zile şi ani de zece luni şi s-a organizat o Religie a Raţiunii. 
Dacă unitățile de măsură şi greutate s-au permanentizat, noul 
calendar şi noua religie au avut o durată limitată. 

Cele zece luni ale noului calendar aveau denumiri extrem de 
sugestive. În cea de-a noua zi a lunii Termidor (caniculă) din al 
doilea an revoluţionar (27 iulie 1794), delegații Convenţiei au luat 
atitudine împotriva Terorii şi lui Robespierre. Ei au decis prin vot 
arestarea şi ghilotinarea lui. 

Odată cu execuţia lui Robespierre, revoluţia radicală a luat sfârşit. 
Convenţia a sistat activitatea Comitetului Salvării Publice, 
concomitent cu desfiinţarea altor organisme ale republicii 
dictatoriale şi cu închiderea Clubului iacobinilor din Paris. 
Deputaţii girondini care reuşiseră să scape cu viaţă în timpul 
Terorii au revenit în Convenţie. Începând din acest moment, s-a 
făcut simţit un nou spirit republican, mult mai moderat. 
Termidorienii au ridicat restricțiile impuse presei, economiei, 
producției teatrale şi cultului catolic. 

Convenţia nu a revenit la constituţia din 1793. În schimb, a 
elaborat o nouă constituție. După lovitura de stat din 9 Termidor, 
Adunarea a rămas adepta guvernării republicane, nu şi a 
suveranităţii poporului. Constituţia din 1795 refuza dreptul de vot 
unui procent de douăzeci şi cinci la sută din populaţie, care avea 
situația economică cea mai precară. De asemenea ea instituia un 
organism legislativ bicameral. Garanţie suplimentară a spiritului 
moderat în politică, Convenţia stipula ca în Camera superioară 
(Consiliul Bătrânilor) să intre membri în vârstă de cel puțin 
patruzeci de ani. În sfârşit, termidorienii au numit un executiv slab 
şi cu puteri restrânse, Directoratul, compus din cinci membri 
nominalizați de Camera inferioară (Consiliul celor 500) şi aleşi de 
Bătrâni. 


Difuziunea ideilor revoluționare în spaţiul românesc. Noile idei 
revoluţionare s-au răspândit, şi aici, cu iuţeala focului. Numai că 
ele au trebuit să se adapteze nivelului de dezvoltare propriu. 


Lipsind o burghezie suficientă pentru a le purta politic, şi destul de 
națională pentru a purta stindardul lor naţional, purtătoarea politică 
a noilor idei va fi, înainte de toate, boierimea. Acceptând noile idei 
sociale şi politice, boierimea le adoptă diferențiat, în funcție de 
propriile ei interese. Să mai adăugăm că aici protipendada este 
străină sau înstrăinată în ochii boierimii de rând, stâlp al regimului 
fanariot impus din exterior. Aceasta, pretinzând că ea reprezintă 
autohtonismul, patriotismul, națiunea, a răspândit noul credo 
sociopolitic prin intermediul a numeroase memorii şi proiecte de 
reformă, elemente de bază în construirea unei istorii a ideilor 
politice româneşti în epoca modernă. Între acestea putem aminti 
proiectul de republică aristo-dimocrăticească atribuit logofătului 
moldovean Dimitrie Sturza (1802), memoriul întocmit de către 
Ştefan Crişan (1807), Îndreptarea țării...de la 1821, şi, unul dintre 
cele mai importante acte revendicative de acest tip, Constituția 
cărvunarilor din 1822. 


ASCENSIUNEA LUI NAPOLEON BONAPARTE 


Noua formă de guvernare, Directoratul, s-a preocupat mai curând 
de întărirea ordinii şi a controlului, decât de schimbări 
revoluționare. Totuşi, într-o primă fază, această guvernare a ordinii 
şi legii s-a confruntat cu probleme. Condiţia ca două treimi din 
membrii noului legislativ să fi făcut parte din Convenţia Națională 
a declanşat revolte la Paris. Tânărul general Napoleon Bonaparte l- 
ea reprimat cu tunurile. 

La începutul războaielor revoluționare, Napoleon a dat dovadă de 
un excepțional talent în calitate de locotenent de artilerie, avansând 
în grad cu o uimitoare rapiditate. La vârsta de douăzeci şi şase de 
ani era general de brigadă. Doi ani mai târziu (1796), tânărul 
general a preluat comanda trupelor franceze din Italia, iar în 1797 
avea să le conducă la victorie în confruntarea cu trupele austriece. 
După o triumfală vizită în Franţa, în iulie 1789 Napoleon a început 
campania din Egipt. El plănuia să dea Angliei o lovitură 
nimicitoare, închizându-i calea către India, perla imperiului 
colonial britanic. La sfârşitul anului 1799, după ce trecuseră mai 
bine de şapte ani de când republica franceză revoluționară pornise 
războiul de transformare a Europei monarhice, Directoratul oferea 
națiunii puţine şanse de redresare. 

Napoleon s-a înapoiat din Egipt într-un moment în care adeziunea 
faţă de o republică moderată era aproape inexistentă. Doi membri 
ai Directoratului au complotat împreună cu generalul în vârstă de 
treizeci de ani ca să răstoarne guvernul. Lovitura lor de stat a reuşit 
şi la 9 noiembrie 1799 (18 Brumar), rolul conducător al 
Directoratului s-a încheiat, o dată cu guvernarea republicană. 


Napoleon a elaborat o nouă lege fundamentală pentru Franţa, 
Constituţia anului VIII (1799). În acest nou plan de guvernare, el a 
preluat multe dintre ideile abatelui de Sieyes, la care a adăugat şi 
câteva idei proprii. În decembrie 1799, când a început guvernarea 
Consulatului, Franţa a intrat sub autoritatea dictatorială a lui 
Napoleon. El a câştigat rapid o largă susținere populară pentru 
Consulat datorită reacției sale prompte şi eficiente la problemele 
țării şi la necesitățile celor mai multe categorii sociale. Primul 
Consul a trimis trupe cu misiunea să pună capăt actelor de 
banditism din sudul Franţei şi rebeliunii regaliste care dura de ani 
întregi în Vandeea. În paralel cu procesul de pacificare, Napoleon 
a iniţiat reforme care în patru ani i-au adus o popularitate aproape 
universală. Dezvoltarea sistemului de învățământ inițiată de el în 
1802 a mărit cifra de şcolarizare şi totodată controlul statului 
asupra sistemului de învățământ. Până în 1804, sub îndrumarea lui 
Napoleon, prima etapă a procesului de reorganizare juridică se 
încheiase, cu succes, prin elaborarea unui Cod Civil. În următorii 
şase ani au fost adăugate alte patru secţiuni, rezultatul fiind un corp 
unitar de legi naționale. Mai mult, deşi împărtăşea disprețul față de 
religie manifestat de philosophes, el a cucerit masele încheind, la 
16 iulie 1801, un concordat cu capii bisericii catolice franceze. 
Napoleon Bonaparte a mai fost, fapt esenţial, primul care a utilizat 
transferul de mesianism revoluţionar de la sanculoţi la soldat. Iar 
rezultatele nu au întârziat să apară. 

Curând după preluarea puterii, Primul Consul a declanşat o 
viguroasă campanie împotriva armatelor austriece staționate în 
Italia. Luptele date acolo au culminat cu victoria de la Marengo, în 
iunie 1800. În februarie anul următor, tratatul de la Luneville a 
adus Italia şi o porțiune întinsă a teritoriului german sub dominația 
lui Napoleon. 

Întrucât anumite diferende de ordin politic cu Anglia 
determinaseră Rusia să iasă din coaliție, Napoleon mai avea de 
înfruntat numai pe britanici. Totuşi, nici una dintre cele două mari 
puteri nu a reuşit să obţină o victorie decisivă, aşa încât au hotărât 
să încheie pace. Înțelegerea semnată la Amiens în martie 1802 nu 
cerea însă Franţei să renunţe la nici una dintre cuceririle sale 
europene. 


IMPERIUL NAPOLEONIAN 


Consulatul îi privase pe francezi de dreptul la autoguvernare, 
oferindu-le în schimb o compensație extrem de satisfăcătoare: 
pacea internă şi internațională, însănătoşirea economiei, o 
administraţie eficientă şi un imperiu european. În 1804, Napoleon 
a oferit naţiunii un nou dar: încoronarea lui ca împărat şi fondator a 
unei noi dinastii. 


Pe plan extern, pacea de la Amiens pusese capăt războiului cu 
Anglia, nu însă şi luptei lui Napoleon pentru supremație. De altfel, 
această situație s-a menţinut până în mai 1803. În următorii doi 
ani, britanicii cooptaseră însă Austria, Suedia şi Rusia într-o nouă 
coaliție îndreptată împotriva Franței şi a Spaniei, aliata lui 
Napoleon. 

El şi-a atacat fulgerător duşmanii la Ulm, în Bavaria austriacă. În 
această bătălie din 17 octombrie 1805, armatele împăratului au 
repurtat o victorie decisivă. Încercarea simultană de a ataca Anglia 
a eşuat. Amiralul Nelson şi-a urmărit duşmanul, ajungându-l din 
urmă în dreptul coastei sud —vestice a Spaniei, la Trafalgar, unde a 
înfrânt flota aliată a Franței şi Spaniei (21 octombrie 1805). Franţa 
nu mai putea rivaliza cu Anglia pe mare! 

Austriecii au continuat să lupte şi după înfrângerea de la Ulm. La 
sfârşitul anului 1805, francezii au pornit la atac împotriva 
armatelor ruseşti şi austriece aflate pe teritoriul Austriei. Rezultatul 
bătăliei de la Austerlitz (2 decembrie) a convins Austria să iasă din 
război, decizia fiind stipulată în tratatul de la Pressburg încheiat la 
26 decembrie 1805. După ce îi zdrobeşte pe prusaci la Jena şi 
Auerstadt, Franța mai avea, pe continent, un singur adversar 
redutabil: Rusia. 

O nouă ciocnire între forțele franceze şi cele ruseşti a avut loc în 
Prusia, la Eylau. Cu toate acestea, războiul a continuat. Armatele 
lui Napoleon au înaintat la nord-est de Eylau, înfrângându-i pe ruşi 
la Friedland, la 14 iunie 1807. Ţarul Alexandru I (1801-1825) a 
acceptat oficial înfrângerea la 21 iunie. El şi Napoleon s-au întâlnit 
la 25 iunie la bordul unei ambarcaţii de pe fluviul Nieman, unde au 
semnat tratatul de la Tilsit. 

Prin acest tratat, țarul accepta noua hartă a Europei stabilită prin 
cuceririle lui Napoleon de până la acea dată. Acordul impus lui 
Frederic Wilhelm al Prusiei pretindea împăratului austriac să 
recunoască, la rândul său, aceste schimbări teritoriale şi, totodată, 
să limiteze efectivul armatei austriece la 42 000 de soldați, să 
plătească Franţei 120 000 000 de franci despăgubire de război şi să 
cedeze teritoriul aflat la vest de Elba, acesta urmând să intre în 
componenţa Confederaţiei Rinului, înființată de Napoleon. 
Destinul Principatelor Dunărene rămânea, ca şi până atunci, 
indisolubil legat de cel al Imperiului otoman. 

Tratatul de la Tilsit a reprezentat, de fapt, doar un armistițiu. Țarul 
Alexandru I aspira să dobândească stăpânirea asupra 
Constantinopolului şi, implicit, accesul la Marea Mediterană. 
Napoleon se împotrivea acestei ambiţii. În plus, împăratul francez 
l-a provocat pe ţarul Alexandru la acţiuni care sugerau o posibilă 
anexare a Poloniei la imperiu. Au existat şi alte diferende care au 
tulburat relaţiile franco-ruse, însă cele mai însemnate au fost cele 
legate de blocada continentală, instituită de Napoleon pentru a 


sufoca anglia din punct de vedere economic. Numai că această 
politică afecta interesele Rusiei, întrucât economia ei predominant 
agrară necesita un comerț activ cu Anglia industrială. 

Alexandru a ignorat din ce în ce mai mult blocada continentală - 
vasele britanice transportau mărfuri în Rusia sub pavilion american 
- pentru ca, în cele din urmă, să o respingă deschis. Napoleon s-a 
hotărât să invadeze Rusia. 

În ultimele săptămâni ale anului 1812, împăratul francez a 
mărşăluit cu o armată de 400 000 de oameni până la graniţa Rusiei, 
la râul Nieman. În spatele marii armate franceze venea o alta de 
rezervă, numărând 200 000 de soldați. Napoleon a trecut râul 
împreună cu primele contingente. În următoarele zile, restul marii 
armate se afla pe teritoriul Rusiei. 

Doar jumătate dintre soldaţii care înaintau spre Moscova erau 
francezi, restul fiind recrutați împotriva voinţei lor din state 
înglobate imperiului, ca Suedia, Olanda, Prusia, Polonia, Elveţia, 
Austria şi Italia. Ruşii s-au retras din faţa lor, distrugând aproape 
totul în cale. Napoleon plănuise să se aprovizioneze la faţa locului. 
Generalul Mihail Kutuzov a amplasat trupele ţariste în dispozitiv 
de luptă la Borodino, localitate amplasată la aproximativ 120 de 
kilometri la vest de Moscova. Deşi înfrânți, la 7 septembrie1812, 
ruşii au pricinuit pierderi grele francezilor. O săptămână mai 
târziu, Napoleon intra în Kremlin. A doua zi, în Moscova au 
izbucnit incendii care au durat aproape o săptămână şi care au 
produs pagube imense. 

Trupele de ocupaţie nu puteau rămâne toată iarna în Moscova fără 
provizii. La 19 octombrie armata franceză a început să se retragă. 
La începutul lunii decembrie 1812, când au ajuns la râul Nieman, 
trupele franceze numărau mai puţin de 100 000 de soldaţi. La 
vremea aceea, Napoleon se afla la Paris, pentru a aduna o armată 
menită s-o înlocuiască pe cea distrusă în campania din Rusia. Ea 
va fi formată, evident, mai mult din recruți. 

Pentru români, campania a avut un rol funest. Alexandru I, cu 
scopul de a-şi disponibiliza trupele angajate în conflictul cu Poarta, 
a încheiat pacea de la Bucureşti (mai 1812). Conform prevederilor 
ei, Moldova a pierdut teritoriul dintre Prut şi Nistru, numit, de 
atunci, Basarabia. 

Sfârşitul imperiului napoleonian. În 1813, Napoleon s-a 
confruntat cu o nouă şi temută coaliţie. Austria, Prusia, Rusia şi 
Suedia au atacat trupele franceze neexperimentate la Leipzig. 
Bătălia a durat trei zile, soldându-se cu o înfrângere zdrobitoare 
pentru Napoleon. În luna următoare, armate engleze şi spaniole au 
atacat Franţa dinspre sud. La sfârşitul lunii martie 1814 trupele 
coaliției au ocupat Parisul iar împăratul a fost silit să abdice. 
Învingătorii i-au îngăduit lui Napoleon să-şi păstreze titlul 
imperial, în schimb l-au exilat pe insula Elba, de pe coasta italiană. 


Pe tronul Franţei a fost adus Ludovic al XVIII-lea, din dinastia 
Bourbon, fratele lui Ludovic al XVI-lea. 

Exilul împăratului şi restauraţia dinastiei de Bourbon nu au reuşit 
să înlăture ameninţarea pe care o reprezenta Napoleon pentru 
Europa monarhistă. La 1 martie 1815, zece luni după debarcarea 
pe Elba, Împăratul a invadat sudul Franţei cu mai puţin de 2000 de 
oameni. Regele a reacționat imediat, trimițând un corp 
expediționar care, însă, a îngroşat imediat rândurile armatei 
imperiale renăscute. La 20 mai, Napoleon a cucerit Parisul, 
începându-și a doua domnie, care a durat aproximativ 100 de zile. 
Revenind la cârma Franţei, Împăratul a recrutat o nouă armată cu 
care a intrat în Belgia. Iniţial, sorții victoriei au fost de partea sa în 
lupta cu o coaliție ce grupa, de astă dată, principalele puteri 
europene. Atacul dat de Napoleon împotriva englezilor la 
Waterloo, pe 18 iunie 1815, l-a dus la un pas de o nouă victorie. 
Însă armata comandată de către ducele de Wellington (fostul Sir 
Arthur Wellesley) a rezistat eroic toată ziua, după care au sosit 
prusacii care au pecetluit destinul lui Napoleon. Aceasta a fost 
ultima sa bătălie. El s-a predat englezilor, care, temători, i-au 
refuzat până şi cererea de a se retrage în Marea Britanie. Ei l-au 
exilat, în schimb, pe insula Sf. Elena, la peste 1600 de km de 
coasta sud-vestică a Africii, unde s-a stins în 1821. 


ÎNTREBĂRI DE VERIFICARE 


1. Care au fost specificul şi prevederile constituției revoluționare 
din septembrie 1781? 

2. Care este originea conceptelor de stânga şi dreapta în gândirea 
politică ? 

3. Napoleon Bonaparte a fost sau nu continuatorul Revoluţiei? 

4. Care au fost etapele constituirii imperiului napoleonian? 

TEMAVII 


PACTUL EUROPEAN. REVOLUŢIILE DE LA 1848 


După parcurgerea acestei teme veți învăţa: 

1. Congresul de la Viena şi urmările sale pe plan internațional 

2. Sistemul congreselor internaţionale (1815-1829) 

3. Evoluţia marilor puteri europene între Congresul de la Viena şi 
izbucnirea revoluțiilor de la 1848 

4. Anul revoluționar 1848 în Europa 


Adepții conservatorismului aristocratic din toate statele aflate în 
război în 1814 s-au întâlnit în luna septembrie a aceluiaşi an în 
capitala Austriei. După exilarea lui Napoleon pe insula Elba şi 
readucerea regelui Ludovic al XVIII-lea pe tronul Franţei, coaliția 
care-l răsturnase pe împărat a invitat pe toate statele implicate în 
războiul recent încheiat, chiar şi Franţa, să-şi trimită reprezentanții 
la Viena. 

Cei care au răspuns invitației au înţeles că se vor întruni în cadrul 
unui “congres” care va decide structura Europei post- 
napoleoniene. Înainte de încheierea lucrărilor Congresului de la 
Viena, în iunie 1815, delegații au căzut de acord asupra 
frontierelor, aşa cum era de aşteptat. După încheierea Congresului, 
promotorii pactului european au convenit asupra unui sistem de 
relații permanente. Acest plan demonstra intenția transformării 
pactului european dintr-o alianță încheiată cu scopul de a înfrânge 
Franţa într-o instituție de menţinere a păcii. Cele două evenimente 
au instaurat între statele europene o perioadă de patru decenii de 
pace. 


Congresul de la Viena. Statele membre ale alianței celor patru 
care susținuseră bătălia împotriva Franţei - Anglia, Rusia, Austria 
şi Prusia - au dominat lucrările Congresului de la Viena. Aceste 
națiuni urmăreau să instituie un echilibru al puterii în Europa cu 
scopul menţinerii păcii. 

Tratatul de la Paris (mai 1824), care a pus capăt războiului dintre 
Franța şi coaliție, retrasa granițele Franței aşa cum fuseseră la 1 
noiembrie 1792. Potrivit acestei prevederi, Franţei îi reveneau 
regiuni recent cucerite, ca Olanda luată de la austrieci, iar Marii 
Britanii i se restituiau majoritatea coloniilor pierdute în război. De 
asemenea, Franţa era scutită de plata despăgubirilor datorate în 
urma devastatorului conflict. 

Totuşi, înainte ca diplomaţii să ajungă la un acord oficial, 
Napoleon îşi începuse domnia celor o sută de zile (martie 1825). 
Negocierile au fost suspendate temporar şi Alianţa celor patru a 


reluat războiul cu Franţa. Cu toate acestea, conducătorii celor patru 
mari puteri şi-au îndeplinit misiunea diplomatică în timp util, 
prezentând oficial spre semnare tuturor delegaţiilor documentele 
finale ale Congresului cu nouă zile înaintea înfrângerii lui 
Napoleon la Waterloo. Documentele permiteau Rusiei să preia 
ceva mai puţin din Polonia decât ar fi dorit Alexandru, stipulând 
acordarea unor teritorii mai mici Austriei şi Prusiei. Rusia primea 
şi Finlanda, luată de la Suedia. În schimbul teritoriilor cedate, 
Suedia anexa Norvegia, Țară care-l susținuse pe Napoleon. 
Congresul a decis să extindă granițele Prusiei, ca garanţie 
împotriva tendințelor expansioniste ale Franţei. Aşadar, prin 
tratatul de la Viena se atribuiau Prusiei teritorii de pe Rin şi circa o 
treime din Saxonia. Restul Saxoniei rămânea regat independent. În 
virtutea acestei înțelegeri, Prusia şi celelalte treizeci şi şapte de 
state germane se uneau într-o federație semiindependentă prezidată 
de Austria. Statele membre ale Confederaţiei Germane îşi păstrau 
independenţa, reunindu-se numai în scopuri defensive. Într-adevăr, 
Congresul de la Viena a preluat iniţiativa lui Napoleon de a 
consolida zecile de principate germane în mai puțin de patruzeci de 
state. Totuşi, Confederația anula în mare măsură unitatea de 
ansamblu realizată de Napoleon, deoarece nu avea o coeziune 
politică efectivă. În plus, negociatorii au unit regatul Olandei şi 
porțiunea austriacă a Ţărilor de Jos, constituind un nou bastion 
antifrancez. În schimbul teritoriilor pierdute în Țările de Jos, 
Austria primea Veneţia şi Lombardia precum şi o regiune de pe 
țărmul Mării Adriatice. Documentele finale prevedeau şi 
extinderea regatului piemontez, alături de formarea, prin unirea 
regatului Neapolului şi a Siciliei, a Regatului celor Două Sicilii. 
După parafarea documentelor finale, ţarul Alexandru I a prezentat 
unul dintre planurile sale de întărire a monarhiilor creştine 
legitimiste. Acum se semna actul de naştere a Sfintei Alianțe. 

După Waterloo, puterile care compuneau Alianţa antinapoleoniană 
au încheiat un nou tratat de pace cu Franţa. Acest al doilea tratat 
(20 noiembrie 1815) includea mai multe prevederi punitive decât 
cel din 1814, stabilind cu aproximaţie granițele din 1790, nu pe 
cele din 1792. De asemenea, formaţiuni militare ale aliaților urmau 
să rămână timp de cinci ani pe teritoriul francez. Franţa trebuia să 
suporte întreținerea acestor trupe de ocupaţie, precum şi 
despăgubiri în valoare de 700 000 000 de franci. 

Sistemul de congrese,1815-1829. Pactul european a admis în scurt 
timp că atitudinea Franţei sub domnia dinastiei de Bourbon se 
deosebea radical de aceea pe care o adoptase anterior Napoleon. 
Membrii Alianţei s-au întâlnit, astfel, la Aix-la-Chapelle, lângă 
graniţa de vest a Prusiei, unde au ridicat sancţiunile stabilite prin 
cel de-al doilea Tratat de la Paris. Franţa condusă de dinastia de 
Bourbon a devenit membră a Pactului european. 


Revoltele izbucnite în Spania şi Regatul celor Două Sicilii au 
obligat pe membrii Alianţei să se întrunească la Troppau, în 
centrul Prusiei, unde au ţinut un nou congres (octombrie 1820). 
Trecând peste obiecțiile Angliei, aliaţii au adoptat propunerea lui 
Metternich de a intervenii cu toţii pentru a înăbuşi revoluțiile din 
întreaga Europă. După încheierea lucrărilor, Congresul s-a întrunit 
din nou, ceva mai la sud, la Laibach. Aici s-a perfectat planul 
intervenției în regatul Piemontului. 

Rebeliunea spaniolă continua însă. Din acest motiv, s-a întrunit un 
nou Congres, de data aceasta la Verona cu scopul de a lua în 
discuție măsurile care se impuneau. La mijlocul anului 1823, o 
sută de mii de francezi au ocupat Spania, ducând la bun sfârşit 
această misiune. Congresul de la Verona semnifică, totodată, 
retragerea Angliei din Pactul european. 

În partea răsăriteană a continentului a izbucnit un nou război ruso- 
turc centrat pe revolta naționalist-liberală din Grecia. Tratatul de la 
Adrianopol va pune însă capăt supremaţei Turciei în Grecia. El a 
avut, totodată, însemnate urmări pentru Principatele Dunărene, 
aşezând relaţiile lor cu Poarta pe baze noi, întărindu-le autonomia, 
desființând raialele şi monopolul comercial turcesc, scoţându-le 
practic, cu excepţia unui mic tribut, din sfera de dominație politică 
şi economică a imperiului Otoman. Tratatul prevedea, de 
asemenea, reorganizarea neîntârziată a administraţiei lor interne pe 
baza unor Regulamente Organice. Acestea au intrat în vigoare la 
sfârşitul anului 1831 în Ţara Românească şi la 1 ianuarie 1832 în 
Moldova. Din punct de vedere extern, principala schimbare 
introdusă prin tratatul de la Adrianopol, legiferată apoi de 
regulamente, a fost introducerea protectoratului rusesc. Sultanul a 
rămas suzeranul nominal, însă adevăratul stăpân al Peincipatelor a 
devenit Țarul. Influența rusă a crescut şi mai mult prin 
introducerea în regulamente, în ciuda opoziției Adunărilor 
Obşteşti, a aşa-numitului “articol adiţional”, care dădea dreptul 
Petersburgului să se opună orcărei reforme interne dacă o socotea 
în defavoarea Rusiei. 


PERIOADA REVOLUȚIILOR EUROPENE,1815-1848 


Rusia. Deşi Petru cel Mare (1682-1725) accelerase tranziția Rusiei 
către modernitate, la sfârşitul secolului al XVIII-lea ţara realizase 
puţine progrese în direcția unor modernizări sociale şi politice. 
Rusia avea o lungă istorie de răscoale ţărăneşti şi lovituri de palat. 
În cadrul acestei forme istorice de protest, rebelii nu încercaseră 
niciodată să răstoarne sistemul de guvernare. În decembrie 1825, la 


moartea lui Alexandru, revoluționarii s-au ridicat la luptă cu scopul 
de a lichida autocraţia. 

În Rusia învăţământul reprezenta un privilegiu acordat aproape în 
exclusivitate nobilimii. În secolul al XVIII-lea, această elită 
intelectuală a suferit influența gândirii franceze, astfel că mulți ruşi 
au adoptat idei iluministe. Când au izbucnit războaiele 
napoleoniene, aristocrația instruită includea în rândurile sale şi 
corpul de ofițeri însărcinat cu campaniile din Imperiul francez. 
Astfel, membrii celor mai instruite şi mai liberale grupări din Rusia 
au venit în contact cu viața occidentală, experiență care le-a 
intensificat dorința de înnoire socială şi politică. La întoarcerea 
acasă, o parte dintre ofițeri au înființat societăți secrete având drept 
scop tocmai producerea unor asemenea schimbări. Aceşti 
conspiratori au devenit decembriştii din 1825. 

La moartea lui Alexandru I, în decembrie 1825, fratele lui mai mic, 
Nicolae, a emis pretenții la tron. Incertitudinile referitoare la 
legalitatea întronării lui Nicolae au oferit rebelilor prilejul mult 
aşteptat. Trei mii de soldați urmau să depună jurământul oficial în 
faţa noului țar. Ofițerii implicaţi în conspirație au convins însă 
militarii să nu participe la ceremonie. Rebelii sperau că acest 
incident va înlesni acceptarea unei monarhii constituționale. După 
mai multe ore de expectativă, trupele fidele lui Nicolae au recurs la 
folosirea artileriei, ucigând între şaizeci şi optzeci de persoane. 
Revolta din capitală a încetat numaidecât. Curând, nucleele 
conspirației au fost înăbuşite în întreaga ţară, patru lideri 
decembrişti au fost executați iar alte sute au fost aruncaţi în 
închisori sau exilați. În deceniile care au urmat, decembriştii au 
ajuns să fie consideraţi eroi de o bună parte a poporului rus. În 
1825, însă, prea puţini erau aceia care acordau atenţie cauzei lor. 
Deşi valul represiv din ultimii ani de domnie ai lui Alexandru I a 
contribuit la izbucnirea revoltei decembriste, Nicolae I (1825- 
1855) a amplificat sistemul represiv. El a reorganizat Consiliul 
executiv de stat, Cancelaria Majestății sale, în secţiuni cu 
răspunderi clar determinate. Printre îndatoririle Secţiunii a treia se 
numărau crearea şi dirijarea unei noi forțe represive, numită uneori 
“poliția secretă”, deşi membrii săi purtau uniforme azurii. De 
asemenea, Nicolaae a instituit o cenzură severă a presei şi a stabilit 
criteriile de apreciere a cetăţenilor loiali. Doctrina de stat a 
“naționalităţii oficiale”îi caracteriza pe adevărații ruşi drept adepţi 
convinşi ai autocrației, ortodoxiei şi naționalismului. Nimeni nu 
avea dreptul să conteste aceste valori sacrosancte. Rusia a intrat în 
epoca împărțirii intelighenției în “pro-occidentali”(care susțineau 
superioritatea civilizaţiei vestice) şi “slavofili”(care militau pentru 
întoarcerea la vechile tradiţii slave, detestând atât instituţiile ruseşti 
ale timpului cât şi cultura occidentală). Cele două direcții şi-au 
dovedit, în timp, perenitatea. 


Anglia. Sistemul britanic de guvernare a fost dominat, în această 
perioadă, de liderii parlamentari. Condiţiile socio-politlce în 
schimbare şi accesele de nebunie ale regelui George al III-lea au 
zădărnicit tentativa acestuia de a reinstaura controlul monarhiei în 
sfera politicului. Fiul său, George al IV-lea, care a domnit între 
1820 şi 1830, a contribuit într-o măsură şi mai mare la subminarea 
instituției  monarhice.Ca urmare, facțiunile care dominau 
Parlamentul şi-au consolidat poziția. 

Aristocraţia devenea din oficiu membră a camerei superioare a 
Parlamentului, Camera Lorzilor. Deţinători de proprietăți se 
orientau spre Camera Comunelor. Gentilomii relativ înstăriți din 
mediul rural şi aristocrații dominau ambele camere, precum şi cele 
două partide care funcționau în cadrul lor, Tory şi Whig. Partidul 
Tory era adeptul fervent al conformismului religios sub egida 
Bisericii Anglicane, însă după apariția republicanismului în Franța 
principalul său obiectiv l-a constituit opoziția faţă de această 
ideologie revoluționară. Mulţi ani, partidul a reuşit să-şi impună 
doctrina în Anglia. Lordul Liverpool a fost prim-ministru între 
1811 şi 1828, iar partidul său a continuat să domine în guvern până 
în 1830. În mod tradiţional, partidul Whig reunea pe aristocrații 
bogaţi, proprietari de pământ, având astfel multe aspecte comune 
cu partidul Tory. În plus, partidul apăra interesele clasei 
industriale în ascensiune, precum şi pe cele ale disidenţilor 
protestanți. 

Ambele partide parlamentare erau alcătuite din membri care 
doreau o reformă moderată. Partidul Whig şi oamenii de afaceri 
adepți ai comerțului liber constituiau principala amenințare la 
adresa tradiţiilor şi legilor susținute de către vechea elită. Cum 
gruparea Tory, care reprezenta aceste elemente tradiționaliste, 
deținea supremația în Parlamentul Britanic, reforma sistemului 
electoral a devenit principala preocupare a facțiunilor nemulțumite. 
Membrii Parlamentului intraseră în corpul legislativ în calitate de 
reprezentanţi ai comitatelor rurale sau ai oraşelor mici. Fiecare 
district trimitea în parlament două persoane. Procedurile de alegere 
a acestor reprezentanți rămăseseră neschimbate vreme de 150 de 
ani. Astfel, aşa-numitele “târguri putrede” continuau să fie 
reprezentate de doi membrii în Parlament, în timp ce câteva centre 
urbane importante nici nu erau reprezentate. 

În urma alegerilor parlamentare din 1830, 50 din locurile deţinute 
anterior de Tory au revenit partidului Whig şi altor grupări 
similare. În 1831, conservatorii antireformişti din Camera Lorzilor 
au blocat o reformă care prevedea redistribuirea locurilor din 
Camera Comunelor şi extinderea dreptului de vot. Primul ministru, 
lordul Gray, l-a convins pe rege să anunţe că va asigura creşterea 
corespunzătoare a numărului de membri pentru ca legea să poată fi 
aprobată în camera superioară. Camera Lorzilor a cedat. Reforma 


electorală din 1832 lua aproape 150 de locuri de la districtele 
reprezentate excesiv şi le repartiza unor zone insuficient 
reprezentate. Legea cobora limita de avere a electoratului, suficient 
ca să acorde drepturi electorale unei cincimi din populație. Aceste 
schimbări au sporit influența clasei mijlocii urbane, aflată în plină 
dezvoltare, creând totodată un precedent pentru astfel de schimbări 
electorale pe criterii socio-economice. Legea instituia în Anglia cel 
mai democratic sistem de guvernare din Europa, deşi la conducere 
continua să se afle o minoritate. 

Franţa. Coaliția de state europene care l-a înfrânt pe Napoleon a 
restaurat dinastia de Bourbon, aducându-l la tron pe Ludovic al 
XVIII-lea în 1814. Noul rege a optat, totuşi, pentru reconstrucția 
parțială a sistemului existent înainte de revoluție. El şi-a oficializat 
revenirea prin elaborarea unei noi constituții a Franţei, Carta din 
1814. Documentul prevedea existenţa unui organ legislativ ales de 
un număr strict limitat de persoane, cei mai bogaţi 100 000 de 
oameni dintr-o naţiune de aproape 30 000 000. Carta menținea 
Codul lui Napoleon şi reforma religioasă operată de el, instituia 
controlul statului asupra învățământului, garanta egalitatea în fața 
legii şi îngăduia păstrarea pământurilor cumpărate din fostele 
domenii ale nobilimii sau ale Bisericii. Deşi constituţia lui Ludovic 
nu preciza obligația miniştrilor de a acționa în conformitate cu 
majoritatea parlamentară, până la urmă primul ministru a adoptat 
această cale. Guvernarea responsabilă a devenit o problemă 
politică extrem de importantă, stârnind numeroase dispute. 

Faptul că Ludovic acceptase cele câteva schimbări liberale a 
produs reacția imediată a tradiționaliştilor. Aceştia respingeau 
politica moderată a regelui, militând pentru restaurarea deplină a 
vechii ordini aristocratice şi monarhice. În fruntea lor se afla chiar 
fratele regelui, contele de Artois. La moartea regelui, în 1824, el se 
va urca pe tronul Franţei sub numele de Carol al X-lea. Curând, 
noul rege a început să orienteze Franţa direct spre trecut. Într-un 
singur an, aristocrații care îşi pierduseră pământurile au primit 
compensaţii din partea statului. În continuare, Carol a încercat să 
restabilească controlul Bisericii asupra învăţământului. În Franţa 
au izbucnit proteste. Opoziția s-a estompat în 1827, când regele a 
acceptat ca politica executivului să reflecte voința majorității 
parlamentare. Cu toate acestea, doi ani mai târziu, monarhul şi-a 
schimbat radical poziţia. Camera Deputaţilor a protestat dar Carol 
a reacționat dizolvând legislativul. El a aprins, fără să ştie, flacăra 
revoluţiei. În noul parlament, adversarii săi au obţinut şi mai multe 
locuri. În această situaţie Carol a emis Ordonanţele din iulie, o 
serie de decrete care anulau recentele alegeri parlamentare, 
instituind un sever control asupra presei şi anulând votul a trei 
pătrimi dintre alegători. Rezultatul a fost ridicarea maselor din 
Paris. Astfel, ultimul monarh al dinastiei de Bourbon a fost obligat 


să fugă în Anglia. Curând, un “monarh burghez”, Ludovic Filip de 
Orleans, a devenit “regele francezilor”. 

Pe tot parcursul domniei sale (1830-1848), noul monarh, a cărui 
familie de viţă regală sprijinise răsturnarea lui Ludovic al XVI-lea 
în 1792, a ţinut seama de interesele marii burghezii. Din 1815, 
anumite categorii profesionale şi clasa oamenilor de afaceri 
prosperi au preluat controlul asupra sistemului socio-economic. În 
1830 ei i-au înlocuit din nou pe aristocrați, alegându-şi un guvern 
care să-i reprezinte. Ludovic Filip a repus, de asemenea, în 
drepturi Carta din 1814, anulată de către Carol al X-lea. Mai mult, 
el i-a revizuit prevederile electorale, acordând drept de vot la 200 
000 de persoane. 


1848- ANUL REVOLUȚIILOR EUROPENE 


Franţa. O dată cu înrăutățirea situaţiei socio-economice la 
mijlocul deceniului al patrulea, nemulțumirile au crescut. Regele 1- 
a destituit pe Guizot, care decretase anterior restricționarea 
organizării demonstrațiilor publice, însă acţiunile de masă au 
continuat. Ludovic a trimis trupe ca să disperseze mulţimea. 
Violenţa represiunii a transformat protestul într-o revoluţie 
republicană. Unităţile militare au dovedit o simpatie crescândă față 
de revoluționari, astfel încât rebelii au dispus de suficiente forţe 
pentru a cuceri Parisul. Ludovic Filip şi Guizot s-au refugiat în 
Anglia. Astfel, primul rege burghez al țării a devenit şi ultimul ei 
monarh. 

Revoluționarii s-au reunit în grabă, proclamând Franţa pentru a 
doua oară republică şi numind un guvern provizoriu. Această 
organizație politică provizorie decreta dreptul tuturor bărbaţilor 
adulți de a vota alegerea unei adunări constituante care să formeze 
guvernul permanent — ca răspuns la cererea micii burghezii şi a 
muncitorimii de a primi drept de vot. Tot ca o recompensă 
acordată muncitorilor, conducerea provizorie recunoştea oficial 
dreptul la muncă al fiecărui cetăţean. 

În noiembrie 1848, când adunarea a prezentat constituţia celei de a 
doua Republici, prevederile ei atestau accederea la putere a întregii 
burghezii, nu numai a membrilor bogaţi ai clasei mijlocii. 
Totodată, constituția garanta dreptul la vot pentru toţi bărbaţii 
adulți, stabilea un parlament unicameral, un executiv cu puteri 
sporite şi asigura protecţia absolută a dreptului de proprietate. 
Constituţia mai stipula şi alte drepturi individuale de factură 
liberală, în schimb respingea ideea garantării dreptului la muncă. 
Austria. Vestea triumfului obținut de revoluționarii francezi în 
februarie 1848 i-a determinat pe supuşii liberali şi naționaliștii din 
cadrul Imperiului habsburgic să treacă la fapte. 


Într-un discurs ţinut la Budapesta (3 martie), Lajos Kossuth i-a 
chemat pe maghiari să i se alăture în lupta pentru un guvern liberal 
şi pentru restrângerea controlului austriac asupra ţării lor. Zece zile 
mai târziu, demonstranţii au înfruntat parlamentul imperial din 
Viena, cerând înfăptuirea de reforme. Încercarea armatei de a 
împrăștia protestatarii a produs învălmăşeală pe străzi. Împăratul a 
fost cuprins de teamă şi a retras sprijinul acordat lui Metternich. 
Cancelarul şi-a dat demisia şi s-a grăbit să se refugieze în Anglia, 
punând capăt unei lupte antirevoluţionare de patruzeci de ani. În 
continuare, împăratul Ferdinand de Habsburg a declarat că va 
accepta toate cererile populaţiei austriece. 

Forţele naţional-liberale din Ungaria, conduse de Kossuth, au 
profitat de ocazie. Ele au elaborat “Legile din martie”, care 
proclamau sfârşitul imixtiunii austriece în sistemul de guvernare 
din Ungaria, deşi împăratul continua să-şi păstreze titlul de monarh 
al țării. Aceste legi prevedeau crearea unui parlament reprezentativ 
al Ungariei, promiteau alegeri democratice, aboleau şerbia şi 
privilegiile aristocratice şi instituiau libertatea presei. La începutul 
lunii aprilie, cehii din Boemia habsburgică au obținut de la 
Ferdinand unele concesii referitoare la crearea unor condiții 
asemănătoare celor din Ungaria. 

Printre promisiunile făcute în martie de împărat supuşilor săi 
austrieci se număra şi promulgarea unei noi constituţii care să le 
satisfacă aşteptările, Totuşi, la 25 aprilie, Ferdinand a impus 
propria constituție. Aceasta garanta existența unui parlament 
reprezentativ, a unui guvern responsabil şi a dreptului de vot 
pentru toţi bărbaţii adulți. Împăratul făcuse însă prea puţine 
concesii ca să-i înduplece pe liberalii austrieci. Starea de revoltă s- 
a perpetuat şi, în cele din urmă, în luna mai împăratul a părăsit 
Viena, refugiindu-se în ambianța mai calmă din Innsbruck. 
Revoluționarii au preluat puterea şi, în iulie, au decretat 
desființarea tuturor obligațiilor țărănimii față de nobili. 

Până în mai 1848, revoluționarii din Ungaria, Boemia şi Austria au 
obţinut victorii separate, dar cum nu formau un front unit 
împotriva guvernării imperiale habsburgice, învingătorii au pierdut 
curând puterea politică. În iunie, armatele imperiale au atacat 
Praga, unde i-au înfrânt pe rebeli. În octombrie, trupele imperiale 
recuceresc Viena. Astfel, naționaliștii unguri au rămas singuri în 
confruntarea cu forțele habsburgice. Mai mult, ei au fost lipsiți de 
aportul revoluţionar al românilor din Transilvania, prețioşi aliați în 
lupta contra unui adversar comun. 

Înainte de sfârşitul anului 1848, împăratul Ferdinand, ale cărui 
puteri fuseseră mult diminuate, a cedat tronul în favoarea nepotului 
său, Franz Joseph (1848-1916). Tânărul monarh s-a aliat cu 
succesorul lui Metternich, prințul Felix von Schwarzenberg, 
inițiind o nouă campanie antirevoluăionară. El a anulat libertăţile 


acordate de către Ferdinand Ungariei şi a trimis un corp 
expediționar. Ungaria a respins atacul, rezistând până în momentul 
în care ţarul Nicolae I a trimis o armată numeroasă în sprijinul 
împăratului austriac. La mijlocul anului 1849, Franz Joseph avea 
puteri depline asupra bătrânului imperiu central-european. 
Germania. Căderea monarhiei franceze în februarie 1848 a dus la 
accentuarea stării de spirit revoluţionare în Germania. La mijlocul 
lunii martie, liberalii prusaci i-au cerut lui Frederick Wilhelm al 
IV-lea (1840-1861) să reformeze statul în conformitate cu propriile 
lor principii. Monarhul nu a făcut nici o concesie, astfel că Berlinul 
a fost zguduit de un val de demonstraţii. Afectat de haosul creat, 
Frederick Wilelm a cedat, făgăduind să convoace o adunare 
constituantă. În lunile martie şi aprilie conducătorii altor principate 
germane au acordat, la rândul lor, drepturi liberale garantate prin 
constituţie. 

Liberalizarea guvernării a dat satisfacție majorităţii reformiştilor 
germani, dar atâta vreme cât nu obținuseră unitatea națională nu-şi 
atinseseră în totalitate scopurile. Atmosfera revoluționară a anului 
1848 i-a impulsionat pe naţionalişti în adoptarea unor inițiative 
spectaculoase. Un grup de reformiști fără statut legal s-a întrunit la 
Heidelberg, unde a elaborat proiectul unei adunări extraordinare 
care să decidă direcția de acțiune. Ei au decretat că toți bărbaţii 
adulți din Confederația Germană îşi puteau alege reprezentanții în 
acest organism naţional. Adunarea, constituită din 830 de deputaţi, 
majoritatea aparținând burgheziei s-a întrunit la Frankfurt, pe 18 
mai 1848. În disputa dintre susţinătorii Germaniei Mari 
(Grossdeutsch), care urma să includă toate teritoriile germane 
habsburgice, şi cei ai Germaniei Mici (K/eindeutsch), care 
excludea o parte sau chiar toate aceste teritorii, au câştigat, în cele 
din urmă, adepții celei de-a doua variante. 

În mai 1848, Frederich Wilhelm al IV-lea şi-a respectat 
promisiunea de a convoca delegaţii pentru elaborarea unei 
constituţii prusace. Cu toate acestea, în toamnă, regele Prusiei a 
trecut din nou la represiune şi adunarea s-a dizolvat în decembrie, 
fără să fi definitivat textul constituției. Apoi, Frederich Wilhelm a 
oferit Prusiei o constituție monarhistă, agrementată cu unele 
prevederi liberale. De asemenea, el a folosit forța armată pentru a 
impune anularea majorității drepturilor liberale câştigate în alte 
state germane. 

În martie 1849, Adunarea de la Frankfurt şi-a definitivat proiectul 
de constituire a unui stat german din care era exclusă Austria. 
Delegații au convenit să instituie o monarhie constituţională, cu un 
parlament ales de toți bărbaţii adulți. Apoi, în ciuda recentei 
atitudini antireformiste a monarhului prusac, delegaţii l-au invitat 
să devină “împărat al germanilor”. Dar Frederich Wilhelm a 
refuzat să primească această “coroană culeasă de prin şanţuri”. 


Adunarea s-a dizolvat, iar eforturile ei de a unifica Germania s-au 
soldat cu un eşec. 

Ţările Române. Revoluţia de la 1848, se încadrează în curentul de 
renaştere şi modernizare început după 1821. Paşoptiştii s-au 
considerat legatarii moştenirii lui Tudor Vladimirescu şi a 
cărvunarilor, ale căror scrieri le-au scos din uitare şi ale căror idei 
şi le-au însuşit. 

Dar pentru a exploda însă, frământările revoluționare aveau nevoie 
de un cadru internațional favorabil. De aceea, căderea lui Ludovic 
Filip şi proclamarea republicii a fost salutată cu entuziasm de 
grupul românilor aflați la Paris. La 8/21 martie, moldovenii şi 
muntenii au hotărât pornirea simultană a revoluţiei în ambele 
principate. 

La laşi, revoluționarii au crezut în posibilitatea victoriei pe cale 
paşnică. Astfel, în 27 martie/8 aprilie, peste o mie de persoane s-au 
adunat la hotelul Petersburg adoptând o petiție în 35 de puncte pe 
care au înaintat-o domnitorului. Cererile erau, în esență, destul de 
moderate. Totuşi, Mihail Sturza a ales varianta reprimării mişcării, 
astfel încât, prea grăbit pornită, prea puţin pregătită, revoluția 
ieşeană — dacă se poate vorbi despre aşa ceva - nu a durat decât 
câteva zile. 

În Ţara Românească revoluționarii au fost mai bine organizaţi, 
reuşind să pună mâna pe putere în iunie şi s-o menţină până la 
invazia ruso-turcă din septembrie. Proclamația de la Islaz (9/22 
iunie), punctul de pornire al revoluţiei muntene, a fost prezentată 
domnului care a acceptat-o, încuviințând şi formarea unui guvern 
provizoriu. Peste două zile, acesta părăsea în ascuns ţara. 
Proclamaţia, o adevărată “constituţie”, cuprindea 22 de articole, 
cele mai multe aflate de multă vreme în programele politice: 
independenţă administrativă şi legislativă față de Poartă, egalitatea 
în drepturi, adunare generală reprezentativă, domn şi miniştri 
responsabili, libertatea tiparului, gardă națională, emanciparea 
clăcaşilor, dezrobirea țiganilor, desființarea rangurilor boiereşti, 
emanciparea israeliților. Cele mai multe dintre aceste prevederi au 
fost puse imediat în practică. S-au pregătit, de asemenea, alegerile 
pentru noua adunare constituantă. Au început, la fel, discuțiile pe 
marginea reformei agrare, discuţii îndelungate, aprinse şi sterile. 
Primejdiile externe deveneau însă din ce în ce mai evidente. La 
sfârşitul lunii iulie, trupe otomane trecuseră Dunărea sub comanda 
lui Suleiman-paşa şi se încartiruiseră la Giurgiu, iar ţarul îşi făcuse 
cunoscută, printr-o circulară adresată cabinetelor europene, 
nemulțumirea pentru cursul prea liberal pe care îl luaseră 
evenimentele din Ţara Românească. Astfel, la 13/26 septembrie, 
trupele lui Fuad-paşa intrau în Bucureşti, înfrângând scurta 
opoziție a detaşamentului de pompieri de la Dealul Spirii, iar peste 


două zile îşi făceau intrarea în capitală şi cazacii generalului 
Luders. 

Autocraţiile vecine puneau, în acest mod, capăt prin forță şi contrar 
legilor fundamentale ale țării, experimentului de liberalizare 
muntean, prea apropiat de granițele lor pentru a putea fi tolerat. 


ÎNTREBĂRI DE VERIFICARE 


1. Care au fost prevederile documentelor finale semnate în cadrul 
Congresului de la Viena? 

2. Care a fost impactul congresului asupra relaţiilor internaționale 
contemporane? 

3. Care au fost congresele internaționale desfăşurate între 1815 şi 
1829? 

4. Cum au evoluat marile puteri europene între Congresul de la 
Viena şi anul 1848? 

5. Explicaţi care au foste elementele caracteristice ale anului 
revoluționar 1848 în principalele state europene? 

TEMAVIII 


EUROPA ÎNTRE ANII 1848 ŞI 1878. RĂZBOIUL DE 


SECESIUNE DIN 
STATELE UNITE 


După parcurgerea acestei teme veţi învăţa: 

1. Procesele de unificare ale Italiei şi Germaniei 
2. Războiul Crimeii şi implicaţiile sale 

3. Napoleon al III-lea şi politica sa imperială 

4. Războiul de secesiune din Statele Unite 


Unificarea Italiei. Regatul Piemont-Sardinia, cuprinzând nord- 
vestul Italiei şi insula Sardinia, s-a implicat în luptele de eliberare 
naţională din 1830 şi 1848. Înfrângerea suferită din partea Austriei, 
în 1849, nu l-a împiedicat pe proaspăt încoronatul rege al 
Piemontului, Victor Emmanuel al II-lea (1849-1878), să menţină 
forma de guvernare liberală instituită de tatăl său. În calitate de 
stat progresist şi de dimensiuni relativ mari, dispus să lupte pentru 
unificare, la începutul deceniului al cincilea Piemontul se bucura 
de sprijinul naționaliștilor italieni. În 1852 regele l-a numit ca 
prim-ministru pe contele Camillo di Cavour, un maestru al 
realpolitik.  Susţinute de conducerea Piemontului, metodele 
utilizate de către Cavour au făcut din inţiatorul lor fondatorul 
națiunii italiene. 

Modernizarea economică i-a oferit Piemontului, aşijderea, 
posibilitatea de a înzestra mai bine şi mai eficient armata pe care 
şi-o dezvoltase. Cavour era conştient că, în viitoarea confruntare 
cu Austria, victoria va fi de partea statului mai puternic. 

Primul ministru mai era conştient şi de faptul că statul piemontez 
avea nevoie de aliați extrem de puternici, care să-i asigure victoria 
împotriva Habsburgilor. Astfel, în 1855, el a acceptat invitația de a 
se alătura Angliei şi Franţei în Războiul Crimeii, câştigând, cu un 
efort militar mai degrabă simbolic, susţinerea celor două mari 
puteri. 

Pe aceleaşi coordonate, Napoleon al III-lea şi Cavour s-au întâlnit 
preţ de câteva ore la Plombieres, unde au încheiat un pact secret. 
Împăratul se angaja să sprijine un război împotriva Habsburgilor în 
cazul în care Austria ar fi atacat prima. Napoleon accepta şi dreptul 
Piemontului de a anexa teritoriile stăpânite de Austria în nordul 
Italiei: Lombardia, Veneţia, Parma şi Modena. În continuare, 
împăratul francez accepta formarea unei confederaţii italiene 
prezidate de Papă, eliberarea Italiei de sub dominația Austriei şi 
controlul Piemontului asupra nordului peninsulei. În schimb, 


Cavour îi oferea lui Napoleon Nisa şi Savoia, două provincii cu 
populație majoritar franceză aparținând Piemontului. Cei doi 
conducători au studiat harta, pentru a decide unde şi cum ar putea 
fi atrasă Austria în război. În urma acestui pact, Cavour a depus 
eforturi susținute pe parcursul a luni de zile ca să-şi determine 
inamicul să atace. Austria a căzut în cursă în luna aprilie 1859. 
Bătăliile purtate la sfârşitul lui mai şi începutul lui iunie 1859 au 
dovedit eficienţa pregătirilor făcute de Cavour pe plan intern şi 
extern. După lupte soldate cu mari pagube, austriecii au pierdut 
Lombardia. 

Datorită ieşirii neaşteptate a Franţei din război, Piemontul a trebuit 
să se mulțumească doar cu Lombardia. Totuşi, înainte de sfârşitul 
războiului a fost pus în evidență efectul combinației dintre 
realpolitik şi acţiunile de masă. Statele italiene Toscana, Modena, 
Parma şi Romagna au răsturnat vechiul regim, apoi s-au unit cu 
Piemont-Sardinia. Victor Emmanuel al II-lea şi Cavour se găseau, 
acum, în fruntea unui regat care cuprindea cea mai mare parte a 
nordului Italiei. 

Statele papale din centrul şi estul peninsulei au votat, şi ele, 
anexarea la Piemont, iar Papa a păstrat regiunea central-vestică a 
peninsulei. Legendarul Giuseppe Garibaldi şi populaţia regatului 
sicilian cucerit de el l-au acceptat ca rege pe Victor Emmanuel. 

La 17 martie 1861, noul parlament italian a proclamat Regatul 
Italiei, condus de regele Victor Emmanuel. Numai teritoriul papal 
şi Veneţia austriacă rămâneau în afara granițelor acestui nou stat 
național. 

În 1866, când a izbucnit războiul dintre Prusia şi Austria, 
Italia a profitat de ocazie pentru a susține Prusia 
împotriva Habsburgilor. Prusia a învins, iar Veneţia a 
revenit Italiei. În 1870 a izbucnit un conflict armat între 
Prusia şi Franţa. Ca urmare, trupele franceze rămase să-l 
susțină pe Papă au părăsit Peninsula Italică. În aceste 
condiții, Regatul Italiei a ocupat ultimul dintre Statele 
Papale, stabilind la Roma capitala unei națiuni pe deplin 


unificate. 

Unificarea Germaniei. În 1850, monarhia şi aristocrația rurală 
(Junkers) reprezentau singurele vechi valori respectate în Prusia. 
Economia prusacă beneficia şi de avantajul aderării la uniunea 
comercială (Zollverein), înfiinţată în 1819 şi care includea toate 
statele germane, cu excepția Austriei. Cu toate acestea, regele 
Frederik Wilhelm al IV-lea respinsese categoric ideea de a rivaliza 
cu Austria pentru a-şi asigura dominația asupra Confederaţiei 
germane. 

Venirea lui Wilhelm I (1861-1888) pe tronul Prusiei a redus inițial 
şansele acestui stat de a conduce eforturile de unificare a 


Germaniei. Imaginea de ultraconservator diminua considerabil 
popularitatea sa în rândurile naționaliștilor. 

În 1862, Wilhelm l-a numit prim-ministru pe Otto von Bismarck, 
cu scopul de a lansa un contraatac asupra Parlamentului. Energic şi 
abil, Bismark intenționa să promoveze în continuare modernizarea 
economică şi să accepte aparențele unei guvernări parlamentare 
pentru a câştiga adeziunea clasei mijlocii. Mai mult decât atât, deşi 
nu punea prea mare preţ pe naționalism, nu numai că s-a alăturat, 
dar a şi condus campania de unificare națională a Germaniei, care 
până atunci fusese o cauză a clasei mijlocii. 

Bismarck a demonstrat curând eficienţa politicii sale conservatoare 
în confruntarea cu Parlamentul prusac. Deşi acesta continua să 
refuze perceperea impozitelor cerute de către rege în schimbul 
campaniei sale militare, totuşi Bismarck a adunat taxele. Cetăţenii 
au plătit , iar Parlamentul a cedat în fața acestei inițiative ilegale. 
Astfel, clasa mijlocie a continuat să aibă o constituție şi un 
organism reprezentativ, în timp ce Bismarck proceda în funcție de 
propriile interese. această victorie a perpetuat dominația monarhiei 
şi a accentuat cursul ascendent al Prusiei către supremație militară 
în Europa 

Primul prilej de a aplica propria Realpolitik s-a ivit în conjunctura 
politică din 1863, când regele Christian al IX-lea al Danemarcei 
(1863-1906) şi-a manifestat intenţia de a anexa ducatul Schleswig. 
Bismarck a convins Austria să i se alăture într-un război împotriva 
Danemarcei. Trupele germane au intrat în Schleswig în februarie 
1864, după care au cotropit Danemarca în aprilie, înfrângând rapid 
trupele daneze. Tratatul de pace permitea armatelor austriece să 
ocupe Holsteinul, iar celor prusace să anexeze Schleswigul, 
ambele ducate rămânând sub dublul control al Austriei şi Prusiei. 
Situaţia din Schleswig-Holstein de la sfârşitul războiului cu 
Danemarca i-a oferit lui Bismarck ocazia ideală de a provoca 
confruntarea pe care dorea să o aibă cu Austria. 

În aprilie 1866, împăratul Austriei, Franz Joseph, a ajuns la 
concluzia că Prusia nu-i lăsase altă opţiune decât războiul. 
Acţiunile provocatoare ale lui Bismarck în Schleswig-Holstein şi 
în Dieta Confederației justificau pe deplin acest raționament. 
Confruntările decisive au avut loc la granița austro-prusacă. La 
început, cele două armate s-au ciocnit în lupte de mică amploare. 
Apoi, în iulie 1866, două armate cu un efectiv total de aproape 
jumătate de milion de oameni au dat o luptă crâncenă la Sadova. 
Bătălia a decis deznodământul Războiului de şapte săptămâni, 
soldat cu o înfrângere dezastruoasă pentru Austria. 

Deşi prusacii obţinuseră o victorie zdrobitoare, Bismarck a oferit 
Austriei condiţii de pace extrem de generoase: o despăgubire de 
război simbolică, a cedat Veneţia Italiei şi a acceptat 
dezmembrarea Confederaţiei Germane. Practic, el nu-şi dorea un 


inamic înverşunat la granița de sud, în timp ce Prusia îşi continua 
suita triumfurilor sale militare. 

După excluderea amestecului austriac în treburile Germaniei, 
prestigiul Prusiei crescând spectaculos în ochii naționaliștilor, lui 
Bismarck nu i-a fost greu să edifice o nouă structură politică prin 
care cea mai mare parte a Germaniei ajungea în subordinea 
monarhului său. În 1867, primul ministru a trecut la organizarea 
Confederaţiei Nord-Germane, o uniune a tuturor statelor germane, 
cu excepția principatelor din sud ( Hessa-Darmstadt, Wurttemberg 
şi Baden). Tratatele de unificare le permiteau conducătorilor 
statelor din nord să se ocupe de problemele interne, numai că 
regele Prusiei devenea şeful Confederaţiei. În această calitate, 
Wilhelm avea autoritate deplină în domeniile diplomatic şi militar. 
Şeful executivului, Bismarck, devenea cancelar al Confederaţiei, 
guvernând efectiv noua organizare etatică. 

La sfârşitul anilor "60, statele germane din sud nu erau prea 
interesate de o fuziune cu Germania de Nord. Între aceste regiuni 
existau deosebiri de ordin religios: sudul era predominant catolic, 
iar nordul luteran. Monarhismul prusac nu convenea germanilor 
din sud, determinând opoziția acestora față de alipirea la noua 
Confederație. Ultranaționalismul ar fi putut face sudul mai 
îngăduitor faţă de nord, însă această stare de spirit încă nu se 
născuse. Bismarck s-a gândit că un război cu Franţa ar putea trezi 
în populația din sud sentimente similare. El a iniţiat o politică 
activă menită să provoace un conflict cu Franţa. 

La 19 iulie 1870, Franţa a făcut declaraţia de război mult aşteptată 
de Bismarck. Primul ministru prusac încheiase o alianță defensivă 
cu cele patru state germane din sud. Acum intrau toate în război 
împotriva Franţei. Curând după declaraţia de război, trupele lui 
Napoleon al III-lea au pătruns pe teritoriul german, ieşind 
victorioase dintr-o ciocnire de mică importanţă. În continuare, trei 
armate moderne ale alianţei germane au replicat printr-un atac 
fulgerător. La sfârşitul lunii august, forțele germane i-au înfrânt pe 
francezi la Sedan. 

Războiul s-a prelungit însă până la jumătatea lunii ianuarie. Până 
la acea dată, germanii exercitaseră un control atât de strict asupra 
centrului Franţei, încât regele Prusiei s-a putut aventura până în 
palatul regal de la Versailles. În Sala Oglinzilor, la 18 ianuarie 
1871, conducătorii tuturor statelor germane s-au întrunit ca să-l 
proclame pe Wilhelm împărat al noii lor naţiuni. Astfel, războiul i- 
a dat lui Bismarck posibilitatea să desăvârşească procesul de 
alipire a celor treizeci şi opt de state într-o națiune unificată, 
dominată de Prusia. În plus, el nu a manifestat nici un fel de milă 
faţă de victima sa: Franţa era obligată să plătească Germaniei două 
sute milioane de franci şi să cedeze Alsacia şi Lorena, măr al 


discordiei care va învenina încă multă vreme relațiile franco- 
germane. 


PRĂBUȘIREA VECHIULUI INTERNAȚIONALISM 


Sistemul Pactului creat de Anciens Regimes europene la Viena, în 
1815, a asigurat, într-o oarecare măsură, unitatea continentului, 
contribuind la menţinerea păcii internaționale până la mijlocul 
veacului. Ulterior, această formă tradiţională de internaționalism 
european s-a prăbuşit. 

În deceniile care au urmat înfrângerii lui Napoleon din 1815, între 
statele europene se constată condiţii favorabile unor stări 
conflictuale generate de politica şi acțiunile din Orientul Apropiat. 
Franţa şi Anglia considerau această regiune drept o zonă vitală de 
legătură cu părți ale lumii în care aveau interese imperiale sau 
comerciale. Țarii se extinseseră în această direcție ani la rând, 
dorind să-şi păstreze controlul asupra zonei, ceea ce ar fi oferit 
Rusiei rute maritime sigure de la Marea Neagră la Marea 
Mediterană. Imperiul Otoman se întindea în această regiune până 
la limita sud-estică a Europei, incluzând mari comunități creştine 
ortodoxe şi catolice. Rusia şi-a arogat dreptul de a proteja 
populația ortodoxă din cuprinsul imperiului, iar Franţa îi ocrotea 
pe credincioşii catolici. Cum Turcia se afla în declin, şansele ca 
interesele divergente ale europenilor să ducă la izbucnirea unui 
conflict au sporit treptat. 

Incidentele care au reprezentat cauza directă a primului război 
european s-au produs, în 1850, în Imperiul Otoman. Aici a izbucnit 
un conflict între creştinii ortodocşi şi cei catolici privind accesul la 
locurile sacre din Țara Sfântă. Franţa şi-a declarat intenția de a-i 
sprijini pe catolici, în timp ce Rusia s-a erijat în protectoarea 
creştinilor ortodocşi. Între Turcia şi Rusia a început o dispută 
îndelungată, care, în octombrie 1853, a dus la izbucnirea unui 
război. În luna martie a anului următor, Franţa şi Anglia au intrat 
în război împotriva Rusiei. 

Imediat după intrarea în război a celor două mari puteri, au avut 
loc câteva acțiuni navale de mică amploare, pe coastele Rusiei. Au 
urmat lupte lungi şi grele în Crimeea. Datorită pregătirilor şi 
strategiilor din portul Sevastopol, Rusia a reuşit să reziste atacului 
aliat timp de un an. 

În septembrie 1855, când ruşii au abandonat oraşul, cauza lor era 
deja pierdută. Toate părțile combatante au suferit pierderi grele, 
însă cursul războiului şi deznodământul lui au demonstrat neta 
superioritate tehnică şi organizatorică a statelor industrializate 
occidentale. Mai mult, Războiul Crimeii a dezvăluit caracterul 
perimat al instituțiilor economice, politice şi militare din această 
țară. 


Țarul Nicolae I murise în martie 1855, în timp ce la Sevastopol se 
dădeau lupte crâncene. Urmaşul său la tron, Alexandru al II-lea a 
încheiat imediat pace. Tratatul negociat la Paris în februarie şi 
martie 1856 punea capăt controlului rusesc asupra unor teritorii 
importante de la Dunăre, anulând dreptul Rusiei de a avea forţe 
navale sau fortificaţii al Marea Neagră. Înfrângerea a fost 
completă, iar Pactul european s-a destrămat. 

Deznodământul neaşteptat al războiului a avut, de asemenea, 
urmări imediate asupra situației interne din Principatele Române. 
Înlăturarea prezenţei ruse, a unei influenţe care dominase politica 
românească vreme de aproape un sfert de veac, a întărit partida 
națională şi a permis organizarea ei fățişă. Prin tratatul de la Paris, 
Principatele au trecut sub garanția colectivă a celor şapte mari 
puteri europene; tratatul a hotărât convocarea unor adunări ad-hoc 
care să exprime dorințele locuitorilor şi trimiterea în Principate a 
unei comisii europene care să ia act de aceste dorinţe. Marile puteri 
îşi rezervau apoi dreptul de a lua măsuri de reorganizare a celor 
două entități statale româneşti pe temeiul propunerilor exprimate 
de români. 


AL DOILEA IMPERIU FRANCEZ. Revoluţionarii care la 1848 
răsturnaseră monarhia marii burghezii a lui Ludovic Filip au 
elaborat proiectul celei de-a doua republici franceze. Ei au instituit 
un sistem de guvernare parlamentară, condus de către un 
preşedinte care putea fi ales numai pentru patru ani. Adunarea 
revoluționară conferea drept de vot tuturor persoanelor adulte şi 
fixa alegerile prezidențiale în decembrie 1848. Toţi candidaţii erau 
necunoscuţi, cu excepția unuia singur. Ludovic Napoleon 
Bonaparte, nepotul împăratului Napoleon, nu avea de înfruntat un 
asemenea handicap. Ca urmare, a obținut o victorie decisivă. 

În primăvara următoare, electoratul a ales un organism legislativ 
dominat de monarhiști. Votul democratic a dus la acest rezultat 
pentru că majoritatea populaţiei era reprezentată de țărănime, care 
venera tradiția, iar o şi mai mare parte din electorat se temea de o 
nouă revoltă a păturilor sărace de la oraş. Deşi ascendența 
preşedintelui Bonaparte sugera o persoană autoritară, gata oricând 
să reprime rebelii, legiuitorii monarhişti doreau un rege adevărat, 
nu un împărat ca Napoleon. Aşadar, atunci când preşedintele a 
solicitat emendarea constituției astfel încât să poată fi reales, 
adunarea nu i-a dat câştig de cauză. 

Ludovic Napoleon nu a întârziat să riposteze. La 1 decembrie 
1851, trupele lui au intrat în capitală. În ziua următoare 
preşedintele a dizolvat legislativul, după care a încercat să obțină 
acordul poporului francez pentru actele sale neconstituționale. 
Noul Napoleon instituise o dictatură, în cadrul căreia voia să-şi 
asigure, totuşi, sprijinul maselor. 


După primele zile ale lunii decembrie 1851, preşedintele a 
guvernat cu puteri absolute. Nu exista nici un organism legislativ 
care să i se împotrivească. Totuşi, acest simulacru de dictatură nu 
era pe placul preşedintelui. El dorea un sistem autoritar oficial, 
sprijinit de mase. Ludovic Napoleon a apelat la populaţie, cerându- 
i un vot de încredere care să-i confere dreptul de a elabora o nouă 
constituţie. Plebiscitul din 21 decembrie 1851, dădea preşedintelui 
această împuternicire, în proporție de 90% din 8 000 000. 

Noul sistem de guvernare prelungea mandatul preşedintelui de la 
patru la zece ani, asigurând controlul deplin al executivului asupra 
propunerilor legislative, relaţiilor diplomatice şi armatei. De 
asemenea, constituția instituia un organism legislativ bicameral, cu 
un senat numit de preşedinte şi un Corp Legislativ ales prin vot 
popular. Toate persoanele de sex masculin aveau drept de vot. 
Procedurile legislative garantau adoptarea tuturor legilor propuse 
de preşedinte, fără alte modificări decât cele aprobate de către el. 
Constituţia prevedea că acest executiv atotputernic trebuia să 
răspundă în faţa poporului, îndatorire de care se achita parțial, 
cerând aprobarea iniţiativelor sale prin plebiscite- votul prin “da” 
sau “nu” în anumite probleme. 

Bunăvoinţa cu care Ludovic Napoleon cerea aprobarea maselor 
demonstra dorinţa lui de a guverna în interesul maselor şi de a 
implica populația în viaţa politică. Francezii au răspuns cu căldură 
la chemarea conducătorului lor, sprijinindu-i măsurile de extindere 
a autorității prezidenţiale. La 21 noiembrie 1852, în cadrul unui 
plebiscit care consulta populaţia în privinţa transformării Franţei 
într-un imperiu, peste 90% din cei 8 000 000 de electori au votat în 
favoarea acestei schimbări. Francezii, care doreau un împărat, îl 
socoteau pe fiul lui Napoleon I, “Regele Romei”, care nu domnise 
niciodată, drept al doilea dictator din familia Bonaparte. Astfel, 
prin decretul din 2 decembrie 1852, preşedintele a devenit 
Napoleon al III-lea. 

Consecvent spiritului tradițional al imperiului, Napoleon al III-lea 
visa să dobândească putere şi glorie în afara graniţelor. Probabil că 
această viziune de glorie internațională a sporit considerabil 
simpatia de care se bucura în rândul cetățenilor. O încercare 
prematură de transpunere a acestor speranțe în realitate a implicat 
Franța în Războiul Crimeii, conflict lipsit de învingători în 
adevăratul sens al cuvântului şi care nu arunca o lumină prea 
favorabilă asupra monarhiei. 

O inițiativă care a adus mai mult prestigiu Franţei s-a înregistrat în 
acelaşi an cu Războiul Crimeii, atunci când Napoleon al III-lea a 
sprijinit proiectele lui Ferdinand de Lesseps de construcţie a unui 
canal care să lege Marea Mediterană de Marea Roşie. Acest 
proiect, încheiat în 1869, a permis Franţei să-şi mențină influența 
în estul Mediteranei până în anul 1950. Trupele imperiale franceze 


au pătruns şi în Asia, unde au ocupat Indochina între aniil859 şi 
1869. În aceeaşi perioadă, Franţa a dezvoltat mici aşezări şi sfere 
de influenţă în estul şi vestul Africii, care ulterior va constitui baza 
vastului imperiu colonial francez. 

Încercarea lui Napoleon al III-lea de a-şi extinde imperiul şi pe 
pământ american s-a soldat cu un eşec. La fel ca Anglia şi Spania, 
Franţa a trimis şi ea trupe în Mexic în 1861, deoarece această ţară 
nu-şi achitase datoriile față de statele europene. Totuşi, împăratul 
francez intenţiona să obțină mai mult decât bani. Armatele lui au 
răsturnat guvernul mexican, aducându-l la tron pe arhiducele 
austriac Maximilian, în încercarea de a crea în America Centrală 
un imperiu controlat de Franţa. În 1865, după încheierea războiului 
civil din Statele Unite, guvernul federal a putut relua aplicarea 
Doctrinei Monroe. În faţa amenințărilor americane, Franţa a 
răspuns prin retragerea trupelor sale, în 1866. Iar mexicanii l-au 
executat pe Maximilian. Acest deznodământ a umbrit imaginea lui 
Napoleon al III-lea în Franța. 

În pofida rezultatelor contradictorii ale politicii imperiale duse de 
Napoleon şi a opoziţiei crescânde faţă de guvernarea sa autoritară, 
în anii '70 el a continuat să-şi păstreze popularitatea, după 
douăzeci de ani de domnie. În acest interval, Bonaparte a extins 
procesul de modernizare a sistemului politic francez, contribuind 
la sporirea fără precedent a ataşamentului maselor față de 
autoritatea statală. 


RĂZBOIUL DE SECESIUNE DIN STATELE UNITE 


Spre mijlocul secolului al XIX-lea, contradicția dintre Nordul şi 
Sudul americane a devenit din ce în ce mai evidentă. Nemulțumiţi 
de marile profituri acumulate de către oamenii de afaceri din Nord 
de pe urma vânzării recoltelor de bumbac, Sudul punea înapoierea 
sa pe seama îmbogăţirii Nordului. Acesta, pe de altă parte, declara 
că sclavia, “instituția aparte” pe care Sudul o considera esenţială 
pentru economia sa, este în întregime răspunzătoare de relativa 
rămânere în urmă a Sudului. 

Încă din 1830 chestiunea sclaviei condusese la o divizare tot mai 
pronunțată a regiunilor. În Nord, sentimentele aboliţioniste 
deveneau din ce în ce mai puternice, încurajate fiind şi de o 
mişcare a “pământului liber” care se opunea cu tărie extinderii 
sclaviei în regiunile încă neorganizate ca state. Pentru Sud, sclavia 
constituia, în 1850, o situație pentru care nu se simțeau mai 
răspunzători decât pentru faptul că vorbeau engleza sau pentru 
instituţiile reprezentative. În unele zone de pe litoral, sclavia avea 
la acea dată o vechime de peste două sute de ani, fiind parte 
integrantă a economiei regiunii. În cincisprezece state din sud şi de 
la granița cu Mexicul, populația de culoare era doar de aproximativ 


de două ori mai mică decât cea albă, pe câtă vreme în Nord ea nu 
constituia decât o fracțiune insignifiantă. 

De pe la jumătatea deceniului al patrulea, tema sclaviei a eclipsat 
orice altă problemă din politica americană. Sudul, de la Atlantic la 
Mississippi şi chiar mai departe, reprezenta o unitate politică destul 
de compactă în ceea ce priveşte toate deciziile politice 
fundamentale referitoare la cultura bumbacului şi la sclavie. 
Cultura bumbacului, folosind numai tehnologii primitive, se 
adaptase într-un mod unic la utilizarea sclavilor. Sistemul asigura 
astfel lucrul pe o perioadă de nouă luni pe an şi permitea inclusiv 
folosirea femeilor şi copiilor. 

În alegerile prezidenţiale din 1860, Partidul Republican l-a 
desemnat pe Abraham Lincoln drept candidat. Starea de spirit ce 
domnea în sânul partidului s-a îmbunătățit radical, iar liderii săi 
declarau că sclavia nu se mai putea extinde. Partidul promitea, de 
asemenea, tarife pentru protejarea industriei şi se angaja să 
promulge o lege prin care se acordau, gratuit, case coloniştilor care 
vor contribui la dezvoltarea vestului. Lipsa de unitate a 
democraţilor, conduşi de Stephen A. Douglas, a ajutat Partidul 
Republican să câştige alegerile. 

Secesiunea Carolinei de Sud, în cazul alegerii lui Lincoln, era o 
decizie prestabilită întrucât statul aşteptase de multă vreme un 
eveniment care să unească Sudul împotriva forțelor care luptau 
împotriva sclaviei. O dată confirmate rezultatele alegerilor, o 
convenţie special convocată din Carolina de Sud a declarat că 
“uniunea existând acum între Carolina de Sud şi alte state sub 
numele de Statele Unite ale Americii este prin prezenta 
dizolvată.” Celelalte state din sud au urmat cu promptitudine 
exemplul şi, la 8 februarie 1861, au format Statele Confederate 
ale Americii. 

La mai puţin de o lună, în 4 martie 1861, Abraham Lincoln a 
depus jurământul în calitate de preşedinte al Statelor Unite. În 
cuvântarea rostită cu ocazia ceremoniei, el a refuzat să 
recunoască secesiunea, considerând-o “nulă din punct de vedere 
legal”.  Cuvântarea s-a încheiat cu o pledoarie în favoarea 
restaurării legăturilor de uniune. Sudul a ignorat însă apelul, iar la 
12 aprilie tunurile au deschis focul asupra fortului Sumter din 
portul Charleston, Carolina de Sud. Orice urmă de ezitare a 
dispărut acum din minţile nordiştilor. 

În cele şapte state care se retrăseseră din Uniune, oamenii au 
răspuns cu promptitudine apelului preşedintelui lor, Jefferson 
Davis. Amândouă părțile aşteptau acum, în tensiune, să vadă cum 
vor acționa statele sclavagiste care rămăseseră loiale. Virginia a 
făcut şi ea pasul fatal la 17 aprilie, urmată curând de Arkansas şi 
Carolina de Nord. Oamenii de stat de aici jucaseră un rol de 
frunte în câştigarea revoluției şi în elaborarea constituţiei 


americane. De asemenea, Virginia dăduse ţării nu mai puţin de 
cinci preşedinţi. Robert E. Lee, din loialitate față de statul său, a 
refuzat comanda armatei Uniunii. Între confederaţia lărgită şi 
Nord se găseau statele de frontieră care, dând dovadă de un 
neaşteptat spirit naționalist, şi-au menţinut legăturile cu Uniunea. 
Populația fiecărei părți a început războiul cu speranța obţinerii 
unei victorii rapide. În ce priveşte resursele materiale, nordul 
beneficia de un avantaj hotărâtor. Douăzeci şi trei de state cu o 
populaţie de douăzeci şi două de milioane se opuneau unui număr 
de unsprezece state cu nouă milioane de locuitori. Superioritatea 
industrială a Nordului depăşea chiar şi preponderența sa în 
materie de mână de lucru, asigurându-i din abundență facilități 
pentru producerea de arme şi muniții, îmbrăcăminte şi alte 
accesorii. În mod similar, rețeaua de căi ferate din Nord oferea 
perspective mai bune armatei federale. 

Cea mai mare parte a marinei militare se găsea, la începutul 
războiului, în mâinile Uniunii, dar era dispersată şi slabă. 
Ministrul Marinei, Gideon Wells, a întreprins măsuri prompte 
pentru a o întări. Lincoln a anunţat blocarea coastelor sudice. 
Deşi efectul blocadei a fost neglijabil la început, în 1863, 
expedierea bumbacului în Europa şi importul de muniții, 
îmbrăcăminte şi materiale sanitare, de care sudul avea atâta 
nevoie, deveniseră aproape imposibile. 

Între timp, un comandant strălucit, David Farragut, a condus două 
operaţiuni remarcabile. În una dintre acestea, a dus flota Uniunii 
până la gura fluviului Mississippi, unde a forțat cel mai mare 
oraş din sud, New Orleans, să se predea. În cealaltă, a reuşit să 
treacă prin intrarea fortificată din Mobile Bay, a capturat un vas 
confederat blindat şi a blocat portul. 

În valea fluviului Mississippi, forțele Uniunii au repurtat o serie 
aproape neîntreruptă de victorii. Au început prin a rupe liniile 
confederate din Tennessee, făcând astfel posibilă ocuparea 
aproape în întregime a părții de vesta statului. După ocuparea 
importantului port Memphis, trupele Uniunii au reuşit să înainteze 
aproximativ 320 de kilometri în interiorul Confederaţiei. Sub 
comanda tenacelui general Ulysses S. Grant, forțele Uniunii au 
efectuat un atac surpriză la Shiloh, pe malurile abrupte ale râului 
Tennessee, unde au rezistat cu dârzenie până când întăririle 
sosite le-au ajutat să-i respingă pe confederați. Grant a avansat 
apoi încet dar continuu spre sud, având drept obiectiv principal 
câştigarea controlului complet asupra fluviului Mississippi, de pe 
al cărui curs inferior confederații fuseseră deja forțați să se 
retragă prin capturarea de către Farragut a New Orleansului. 

O vreme Grant a fost blocat la Vicksburg, unde confederaţii 
construiseră fortificații considerate inexpugnabile. Apoi, în 1863, 
a încercuit Vicksburgul, supunând poziţiile confederate unui 


asediu de zece săptămâni. La 4 iulie el a ocupat oraşul, capturând 
şi cea mai puternică armată confederată din vest. Fluviul era 
acum în întregime în mâinile Uniunii. Confederaţia a fost ruptă în 
două, aprovizionarea din Texas şi din Arkansas devenind practic 
imposibilă. 

Înaintarea lentă dar ineluctabilă a generalului Grant spre 
Richmond în 1864, prevestea sfârşitul. Din toate părțile se 
apropiau trupe nordiste, iar la 1 februarie 1865, armata din vest a 
generalului Shearman şi-a început marşul din Georgia spre nord. 
La 17 februarie, confederaţii au abandonat Columbia, capitala 
Carolinei de Sud. Charleston căzut fără luptă în mâinile flotei 
Uniunii după ce fuseseră tăiate legăturile de cale ferată cu 
interiorul. Între timp, poziţiile confederate de la Petersburg şi 
Richmond nu au mai putut fi apărate şi, la 2 aprilie, Lee le-a 
părăsit. O săptămână mai târziu, la Appomatox, în Virginia, 
încercuit de către inamic , el nu a mai avut decât alternativa 
capitulării. 

Condiţiile capitulării au fost generoase şi, după negocieri, s-a 
vehiculat ideea că “rebelii sunt din nou compatrioții noştrii”. Iar 
războiul pentru independența sudului a devenit o cauză pierdută. 
În ce priveşte Nordul, războiul dăduse un mare erou naţional în 
persoana lui Abraham Lincoln, o personalitate dornică, dincolo 
de orice, să refacă Uniunea. Destinul i-a rezervat însă o moarte 
tragică. Oricum, deşi trebuise să facă uz de puteri fără precedent 
atât pe timp de război cât şi pe timp de pace, el nu a încălcat 
niciodată principiile autoguvernării democratice. 


ÎNTREBĂRI DE VERIFICARE 


1. Care sunt asemănările şi deosebirile dintre procesele de 
unificare ale Italiei şi Germaniei? 

2.Ce moment marchează Războiul Crimeii în dinamica relaţiilor 
internaționale a secolului al XIX-lea? 

3. Care au fost elementele definitorii ale celui de-al doilea imperiu 
francez? 

4.Care au fost factorii ce au generat războiul de secesiune din 


Statele Unite ale Americii? 

TEMA IX 


ICONFIGURAȚIA LUMII LA SFÂRŞITUL SECOLULUI AL 


XIX-LEA ŞI ÎNCEPUTUL SECOLULUI AL XX-LEA 


După parcurgerea acestei teme veţi învăţa: 

1. Evoluţia principalelor puteri europene la sfârşitul secolului al 
XIX-lea şi începutul secolului XX 

2. Rusia sau problemele insuficienței modernizării 

3. Noul imperialism şi cauzele sale 

4. Avatarele expansiunii europene 


Noul Imperiu German, 1871-1914. În calitate de cancelar al 
Germaniei, Otto von Bismarck a dezvoltat un sistem de tip 
autoritar, bazat pe sprijinul maselor, pe care l-a pus în aplicare în 
numele suveranului său, împăratul Wlihelm I, între 1871 şi 1890. 
Constituţia germană, adoptată în aprilie 1871, instituia o structură 
parlamentară care dădea aparențele unei guvernări autentic 
reprezentative. Constituția conferea legiuitorilor o influență 
semnificativă, deşi limitată, în sfera afacerilor publice. Camera 
superioară, Bundesrat, era alcătuită din reprezentanți separați 
pentru state germane precum Prusia şi Saxonia, care se uniseră în 
1871. Prusia, cu tradiţiile ei conservatoare şi autoritare, domina 
această adunare. Reprezentanţii camerei inferioare, Reichstag, 
aleşi prin sufragiu masculin universal, aveau puterea de a aproba 
sau a respinge bugetul național şi de a ratifica sau nu legile. Acest 
sistem îngăduia cancelarului şi împăratului să exercite o dictatură 
limitată, însă totuşi o dictatură. 

Bismarck îi considera pe creştinii luterani, religia majoritară din 
Germania, ca fiind cetăţeni loiali, în schimb pe catolicii aproape la 
fel de numeroşi îi socotea periculoşi, văzând în ei nişte potențiali 
trădători. 

Campania anticatolică a cancelarului a început în 1872. Printre 
măsurile luate de el pentru a anihila influenţa conducătorilor 
Bisericii se numărau desființarea dreptului clerului de a formula 
critici la adresa statului precum şi interzicerea doctrinei iezuite şi 
a misionarismului. De asemenea, statul a închis şcolile 
confesionale, înfiinţate pentru cler, obligându-i pe oamenii 
bisericii să frecventeze instituţii laice de învățământ. Pe tot 
parcursul deceniului al şaptelea s-au adăugat şi alte măsuri 
împotriva influenţei catolice, cum ar fi obligativitatea legalizării 
de către stat a căsătoriilor. 

Deşi socialiştii germani păstrau o atitudine moderată, ideologia 
lor revoluţionară i-a transformat într-o țintă uşoară pentru 
Bismarck. Cancelarul i-a acuzat pe socialişti că ar fi complotat să- 


| asasineze pe împărat şi a cerut dizolvarea Partidului Social- 
Democrat. 

Cu oarecare dificultate, Bismarck a convins în cele din urmă 
Partidul Liberal să sprijine inițiativa de scoatere în afara legii a 
Partidului Social-Democrat. Legea antisocialistă a fost adoptată în 
1878, rămânând în vigoare până la retragerea din funcţie a lui 
Bismarck, în 1890. Se prea poate ca aceste cruciade împotriva 
catolicilor şi socialiştilor să fi stimulat devotamentul cetăţenilor 
față de stat, totuşi ele nu au reuşit să slăbească mişcările pe care au 
încercat să le submineze. 

În afară de faptul că a luptat fără preget împotriva altor crezuri 
care riscau să slăbească statul, Bismarck 
a oferit cel mai generos program european de îmbunătăţire a 
calității vieții, cu scopul de a-şi asigura sprijinul maselor. O lege 
promulgată în 1882 stipula un program de asistență pe caz de 
boală pentru toţi muncitorii, suma urmând a fi achitată de angajaţi 
şi de patroni. Şapte ani mai târziu, a fost pus în aplicare un 
program de acordare a pensiei de bătrâneţe. 

În 1884, statul a instituit o asigurare în caz de accidente pentru 
muncitori, toate costurile urmând a fi suportate de către patroni. 
În paralel cu încercarea de a atrage muncitorii de partea sa printr- 
un program de ameliorare a condiţiilor de viață, Bismarck a 
promovat cu succes dezvoltarea comerțului şi industriei, spre 
beneficiul comunităţii oamenilor de afaceri. 

În 1890, a venit la putere un conducător tânăr şi îndrăzneţ, care 
şi-a luat numele de Wilhelm al II-le. Înainte de sfârşitul anului, 
acest nepot al lui Wilhelm I l-a obligat pe Bismarck să-şi dea 
demisia. Începând din acest moment, cancelarii trebuiau să fie 
obedienți faţă de împărat. Anumite politici inițiate de Bismarck au 
rămas însă în vigoare şi după demiterea fondatorului statului 
național. Muncitorii au continuat să beneficieze de programul de 
îmbunătățire a condiţiilor de viaţă început în deceniul al optulea, la 
care s-au adăugat şi alte legi pentru protecția lucrătorilor şi 
sporirea influenței lor în societate. 

Wilhelm al II-lea a continuat şi campania lui Bismarck de întărire 
a armatei. Însă măsurile împăratului vizând extinderea armatei şi 
construirea unei flote mai eficiente decât cea engleză au creat 
imaginea unei Germanii agresive şi militariste, pe care Bismarck 
avusese prudenţa să o evite. Împăratul a sporit efectul diplomatic 
negativ al politicii sale militare prin declaraţii publice belicoase. 
Anglia ripostat îndepărtându-se de tradiționalele sale aliate, statele 
germane, începând să cultive relațiile cu Franţa. 

În ciuda declinului sistemului de conducere al Germaniei după 
1890, autoritarismul popular al lui Bismarck şi al succesorilor săi 
realizase în scurt timp un stat modern, deosebit de puternic şi 


prosper. Anglia, apoi şi alte state din vestul Europei au urmat însă 
o altă direcție de modernizare şi sporire a puterii politice. 


Anglia. În deceniul al şaselea, în Anglia au apărut organizaţii 
politice restructurate şi împrospătate, conduse de lideri noi şi 
eficienți. John Bright şi William Gladstone au transformat 
Partidul Whig în Partidul Liberal, iar Benjamin Disraeli i-a 
reunit pe Tory în Partidul Conservator. În continuare, atât liberalii 
cât şi conservatorii au declanşat o campanie de extindere a 
dreptului la vot, fiecare partid aspirând să capete sprijinul 
cetăţenilor. 

Încă de la apariţie, Partidul Liberal, influenţat şi inspirat de 
Gladstone, a început lupta pentru democratizare. 

Reforma electorală din 1867, născută din acest demers partizan, 
prevedea dublarea numărului de cetățeni cu drept de vot. Astfel, ea 
acorda drept de vot tuturor bărbaților care posedau o casă. De 
asemenea, beneficiau de acest drept şi bărbaţii din mediul urban 
care închiriau o locuință. După cum se vede, legea era mai puțin 
restrictivă în cazul bărbaţilor de la oraş decât al celor de la ţară, 
făcând discriminări între săracii din zona rurală şi cea urbană şi 
excluzând complet femeile. 

În următorii şaptesprezece ani, nici administraţia Gladstone, nici 
Disraeli nu au extins dreptul de vot. Totuşi, liberalii au obținut 
promulgarea legii electorale din 1884, care prevedea pentru 
bărbaţii de la sate aceleaşi criterii stabilite în 1867 pentru bărbaţii 
de la oraş. Noua lege acorda drept de vot tuturor bărbaţilor, în 
afara muncitorilor fără domiciliu stabil, a servitorilor şi a 
bărbaților necăsătoriți care locuiau cu părinții. 

În 1870, când la putere se aflau Gladstone şi liberalii, un decret al 
executivului a permis accesul tuturor cetățenilor la posturile de 
conducere a statului, selecția urmând a fi făcută pe baza unor 
examene. Această reformă încerca să pună capăt tendinței de a 
angaja personal mai curând pe criteriul relațiilor clientelare decât 
al competenţei. În mod similar, guvernul reducea controlul 
forțelor sociale tradiționale asupra învățământului superior şi 
asupra corpului ofițeresc. 

Muncitorii au beneficiat şi ei de pe urma interesului manifestat 
de liberali față de categoriile defavorizate. O lege adoptată în 
1872 prin vot secret prevedea interzicerea represaliilor împotriva 
muncitorilor care nu votau în favoarea intereselor patronilor. În 
1874, după ce conservatorii au preluat controlul asupra 
Parlamentului, primul ministru Disraeli şi partidul său au 
continuat să promoveze acest curent reformist în avantajul 
maselor. Două legi promulgate în 1875 instituiau programe de 


ameliorare a igienei publice şi de construire a locuinţelor pentru 
săraci. 

În deceniul al optulea, ritmul reformei a încetinit considerabil, 
accelerându-se din nou la începutul secolului XX. O nouă echipă 
liberală a reluat campania de transformare a Angliei în 1905, 
când a preluat controlul în Parlament. Îndepărtându-se de 
tradiția laissez-faire a partidului, ei au lansat un program de 
bunăstare socială similar cu cel din Germania. Între 1906 şi 
1912, liberalii au ratificat legi care prevedeau asigurarea 
muncitorilor în caz de accident, pensii de bătrâneţe, asigurări de 
sănătate pentru toți cetăţenii, ajutoare de şomaj şi o legea salariului 
minim. 

Cheltuielile necesare acestui program de bunăstare socială au 
dus la apariția unei crize bugetare, a cărei rezolvare a asigurat 
Camerei Comunelor deplina supremație asupra Camerei Lorzilor. 
Această înfruntare a început în 1909 când ministrul de finanţe 
David Lloyd George a introdus un aşa numit Buget al Poporului. 
Proiectul lui prevedea un impozit progresiv pe venit şi o taxă de 
moştenire, astfel încât cetățenii mai înstăriți să preia o parte mai 
mare din costurile programului ide bunăstare socială. Camera 
Comunelor a adoptat propunerea, în schimb Camera Lorzilor a 
blocat-o. Incidentul a marcat începutul unui impas în această 
problemă care avea să fie soluţionată abia peste optsprezece luni. 
Camera Comunelor a recurs însă la o armă formidabilă. În 1910, 
camera inferioară a propus abolirea puterii lorzilor de a bloca 
legile bugetului, lăsându-le numai puterea de a  tergiversa 
adoptarea altora. Camera Lorzilor a acceptat măsura consfințită 
în reforma parlamentară din 1911. Lorzii au cedat în momentul în 
care primul ministru liberal Herbert Asquith i-a avertizat că, la 
nevoie, regele va desemna un număr suficient de mare de noi 
aristocrați ca să asigure aprobarea legii. Camera aleasă prin vot 
popular îşi încheiase lunga perioadă de tranziție către 
suveranitate. 

Nici democratizarea sistemului de guvernare britanic, nici 
proiectele de bunăstare socială ale liberalilor nu i-au convins pe 
liderii clasei muncitoare că deţineau suficientă putere politică. 
Mişcarea muncitorească de la sfârşitul secolului al XIX-lea 
reflecta convingerea că cele două partide principale nu-i 
reprezenta adecvat interesele. În 1883, un grup de intelectuali 
simpatizanți ai clasei muncitoare au pus bazele unei organizaţii, 
Fabian Society, care milita pentru democraţie totală şi o economie 
socialistă. Curând, fabienii au lansat ideea formării unui partid al 
muncitorilor care să sprijine cauza egalităţii sociale. 

În 1893, minerul scoţian Keir Hardie a ajuns la aceiaşi concluzie 
ca şi fabienii organizând un grup politic colateral. Dezvoltarea 
rapidă a sindicatelor alcătuite din muncitori necalificaţi demonstra 


că atât masele din fabrici, cât şi conducătorii lor doreau să dețină 
mai multă putere în Anglia. În 1906, aceste forţe s-au unit 
formând Partidul Laburist. Acum liberalii şi conservatorii se 
confruntau cu © organizaţie devotată  dezideratelor clasei 
muncitoare. Peste două decenii, acest partid şi cel conservator au 
ajuns să domine parlamentul britanic. În plus, după demersuri 
active, în1918, a fost acordat dreptul de vot tuturor femeilor care 
au împlinit vârsta de treizeci de ani, pentru ca abia în 1928 
aceasta să fie redusă cu nouă ani. 


Franţa. Napoleon al III-lea a instituit un program foarte inspirat 
de ameliorare a condiţiilor de trai în Hexagon. Iniţiativele lui 
peste hotare au dat însă greş de cele mai multe ori, provocând în 
cele din urmă un dezastru. Împăratul spera într-un conflict militar 
care să-l umple de glorie, dar în 1870 un conflict diplomatic a 
declanşat războiul franco-prusac. În loc să devină erou, ela ajuns 
curând prizonier. După ce a fost eliberat, Napoleon s-a exilat în 
Anglia. Între timp, în Franţa s-a constituit un guvern provizoriu, 
care a reluat războiul împotriva Prusiei. Franţa a suferit şi de 
această dată o jalnică înfrângere. Tratatul umilitor pe care l-a 
încheiat îi impunea să cedeze noului Imperiu German teritorii 
importante, o dată cu plata unor despăgubiri considerabile. 

În momentul în care guvernul provizoriu francez a început să 
pledeze în favoarea păcii, patrioţii militanţi din capitală au încercat 
să impună continuarea războiului cu Germania. Totodată, rebelii 
francezi doreau o republică, întrucât considerau conducerea 
provizorie drept o adversară a guvernământului popular. La fel ca 
fanaticii din 1792, aceşti republicani înverşunați au organizat aşa- 
numita Comună din Paris, pregătindu-se să lupte împotriva 
Germaniei, dar şi pentru un guvernământ reprezentativ. 
Administraţia provizorie a sporit şi mai mult furia comunarzilor 
căci le impunea cetățenilor o oneroasă povară financiară, plata 
impozitelor şi arendelor, sistată pe durata războiului. 

În februarie 1871, conducerea provizorie a încheiat tratatul cu 
Germania, iar în martie a trimis trupe care să-i dezarmeze pe 
comunarzi. Parizienii au ţinut piept armatei, reuşind să-l ucidă pe 
comandantul contingentului militar. În luna mai, Adolphe Thiers, 
şeful guvernului provizoriu, a ripostat printr-un atac armat 
asupra capitalei. Au urmat lupte crâncene, care au durat mai mult 
de o săptămână, soldându-se cu mii de morţi şi cu zdrobirea 
Comunei din Paris. În contextul haotic al unui război pe cale de a 
fi pierdut şi al unor violente conflicte civile, în Franţa începe să se 
cristalizeze o nouă formă de guvernare. 

Înainte de sfârşitul războiului franco-prusac, germanii îi 
permiseseră Franţei să-şi aleagă o adunare reprezentativă, astfel 


încât această conducere provizorie să poată începe negocierile de 
pace. 

Întrunindu-se pentru a constitui un nou guvern, membrii adunării 
au proclamat Republica a Treia. Această inițiativă oarecum 
surprinzătoare era rezultatul unei scindări monarhiste. O facțiune 
dorea un rege în tradiția Vechiului Regim. Cealaltă voia un 
monarh care să guverneze în interesul clasei înstărite a oamenilor 
de afaceri, cum făcuse Ludovic Filip. 

Impasul regalist a permis unei minorități republicane să domine 
şi să instituie un sistem de guvernare asemănător cu cel din 
Anglia. În structura înființată în 1875, preşedintele era în mod 
formal şeful statului, fără a deține mai multă putere decât un 
monarh englez. Legislaţia prevedea şi existența unui puternic 
organism parlamentar, care includea o cameră superioară 
(Senatul) şi o Cameră a Deputaţilor. Toţi bărbaţii aveau dreptul 
de a vota membrii camerelor, un grad al democraţiei la care 
Anglia urma să ajungă abia peste un deceniu. 

O dată instituit sistemul, partidul, sau mai degrabă coaliția de 
partide care deținea majoritatea în legislativ, a ales un organ 
executiv. Un prim-ministru devenea automat şeful cabinetului. 
Membrii executivului ocupau posturi de înaltă răspundere, însă 
camera îşi păstra autoritatea supremă. 

Cum spectrul politic era compus dintr-o multitudine de partide, nu 
două dominante ca în Anglia, prim-miniştrii francezi rareori au 
reuşit să mențină o coaliție şi să câştige majoritatea în legislativ. 
Astfel, în Republica a Treia au avut loc frecvente căderi de 
guvern, miniştrii fiind înlocuiți cu cabinete sprijinite pe o nouă 
combinaţie de deputaţi. Din acest punct de vedere, sistemul de 
guvernare francez s-a deosebit radical de cel englez din aceeaşi 
perioadă. 

Instabilitatea executivului în Franța a creat o stare de nesiguranță 
pentru Republica a Treia, pe lângă multe alte probleme care 
amenințau sistemul de guvernare populară. Descoperirea unor 
fraude financiare, în care erau implicaţi membrii ai camerelor, a 
diminuat sprijinul maselor față de acest sistem. Nemulţțumirile 
legate de conducerea republicană au alimentat opțiunea 
cetățenilor francezi pentru o guvernare autoritară cu sprijin 
popular. La sfârşitul deceniului al optulea s-a creat un larg curent 
de opinie în favoarea generalului Georges Boulanger. Tot mai 
mulţi sperau că el va prelua puterea. Însă generalul a plecat din 
țară în1889, iar mai târziu s-a sinucis pe mormântul iubitei lui, la 
Bruxelles, în 1891. 

Anul 1894 a adus cu sine un alt eveniment de răsunet. Căpitanul 
Alfred Dreyfus a fost acuzat de spionaj în favoarea Germaniei. 
Adevăraţii trădători din corpul de ofițeri aveau nevoie de un tap 
ispăşitor. Ei l-au ales ca victimă pe Dreyfus în parte pentru că era 


evreu, iar camarazii lui manifestau clare tendințe antisemite. 
Condamnarea acestui ofiţer nevinovat şi încarcerarea lui pe 
Insula Diavolului au provocat o criză care a periclitat existența 
republicii mai mult decât toate problemele survenite până 
atunci. 

Apărătorii căpitanului au luptat pentru eliberarea lui, dar şi pentru 
salvarea guvernului, întrucât opozanți lui Dreyfus au folosit cazul 
respectiv pentru a declanşa o campanie de denigrare a 
republicanilor. Susţinătorii lui Dreyfus nu au obținut achitarea lui 
decât în 1899, anularea condamnării venind abia după alți şapte 
ani. Republica a Treia a avut de suferit, dar a ieşit învingătoare. 
Victoria susținătorilor lui Dreyfus i-a determinat pe susținătorii 
republicii să înăsprească legislația împotriva acelei facțiuni a 
opoziției reprezentată de clerul catolic. Legile promovate în anii 
optzeci slăbiseră influența Bisericii, restrângându-i formele de 
organizare şi creând un sistem de învățământ public gratuit, în 
care era interzisă educația religioasă. Noile măsuri luate la 
începutul secolului XX limitau şi mai mult activităţile laice ale 
catolicilor, decretând completa separare a Bisericii de stat. 
Guvernământul a manifestat o atitudine mai benevolentă faţă de 
clasa muncitoare, legalizând sindicatele în 1884. Drept urmare, 
clasa muncitoare lua un nou avânt, după ani întregi în care 
avusese o influență redusă. În cadrul Republicii a Treia a 
progresat şi socialismul, care şi-a intensificat presiunile asupra 
republicii prin solicitarea unor programe de bunăstare socială. 
Totuşi, forțele muncitoreşti nu au beneficiat de sprijinul popular 
de care se bucurau cele din Germania şi Anglia. Ca atare, s-a 
menținut tradiția de guvernare fără a se ţine seamă de doleanţele 
clasei muncitoare. 

La rândul lor muncitorii au luat atitudine în spiritul propriilor 
tradiții, astfel că după 1906 au recurs la tactica acțiunii directe. 
Grevele s-au înmulțit, iar sindicatele au lansat chemarea la grevă 
generală ca instrument revoluționar. Totuşi, devotamentul popular 
faţă de naţiune a crescut spectaculos, după cum avea să 
demonstreze marele război ce se profila la orizont. 


Italia. Franța revoluționară a dat naționaliștilor germani şi italieni 
lecții despre puterea şi gloria la care putea ajunge un popor unit 
şi angajat politic. Astfel, în 1870, noul Regat al Italiei anticipa un 
asemenea gen de răsplată pentru generaţiile sale de sacrificiu. În 
următorii patruzeci şi cinci de ani, o multitudine de diferende 
sociale au împiedicat împlinirea acestui ideal, punând sub semnul 
întrebării însăşi ideea de națiune italiană. 

Mulţi lideri ai campaniei de unificare visaseră să creeze un stat 
laic, fidel principiilor liberale. Clerul catolic se împotrivise cu 
înverşunare, iar după unificare, biserica a continuat să se opună 


existenţei statului național. Atitudinea refractară a clerului a făcut 
dificilă realizarea adevăratei unificări, mai ales că țărănimea, care 
alcătuia majoritatea populației, rămăsese ataşată vechilor valori 
ecleziastice. Lipsa de adeziune a țărănimii apărea şi mai 
semnificativă în condițiile în care aceasta era concentrată în 
sudul peninsulei. În 1914, diferendele de ordin religios, social, 
economic şi regional au continuat să rămână o problemă în 
Italia. 

În pofida diviziunilor sociale, guvernul italian s-a angajat într-un 
experiment democratic care a afectat populația întregii peninsule. 
Deşi o mare parte dintre italieni a continuat să rămână fidelă mai 
curând statelor separate decât Italiei, totuşi națiunea avea un sistem 
comun de guvernare, cu o structură foarte asemănătoare cu cea a 
Republicii a Treia din Franţa. 

Regele Victor Emmanuel al II-lea ocupa o poziţie echivalentă cu 
cea a preşedintelui francez. Senatul avea o componență unică prin 
faptul că membrii lui erau fie rude cu regele, fie numiţi de către 
el. Cu toate acestea, Camera Deputaţilor se alegea prin vot, ca în 
Franța, deşi până în 1912 electoratul a continuat să fie foarte redus 
numeric. În acelaşi an, Italia a acordat drept de vot tuturor 
bărbaților, drept instituit în Franţa în 1848, iar în Marea Britanie 
în 1884. 

Întrucât înainte de 1914 democraţia limitată din Italia conferea 
prea puţine drepturi claselor de jos, legislaţia socială s-a bucurat 
de o atenţie şi mai scăzută decât în Franţa. În schimb, liderii şi-au 
concentrat eforturile asupra controlului clasei muncitoare 
militante şi asupra câştigării de adepți fideli pentru cauza 
glorioasă a construirii imperiului, mai ales în Africa de Nord. 
Tânărul stat național italian şi democrația sa încă şi mai tânără nu 
au înregistrat acelaşi succes ca Germania, Anglia şi Franţa în 
încercarea de a mobiliza populația, nici măcar atunci când 
campaniile expansioniste au obţinut unele victorii. În ciuda 
acestor eşecuri, până în 1914 italienii puseseră bazele unui stat 
național modern. 


Rusia. Când Alexandru al II-lea (1855-1881) a devenit ţarul 
Rusiei, el domnea peste cel mai întins stat din Europa şi peste o 
populaţie de 75 000 000 de locuitori. Din nefericire, imperiul lui 
era mai puţin omogen decât orice altă ţară de pe continent. Această 
lipsă de unitate era în parte rezultatul marii diversităţi culturale a 
supuşilor ţarului. Numărul de naţionalităţi cuprinse între granițele 
imperiului oscila între 120 şi 200, în funcţie de criteriile de 
determinare. Exista însă şi un alt tip de fragmentare socială, mai 
îngrijorătoare chiar decât diviziunile naționale. Noul ţar considera, 
de fapt, că discrepanţa dintre masele de ţărani săraci şi aristocrația 
restrânsă ca număr, dar beneficiind de imense privilegii, ar fi putut 


însemna ruina imperiului, dacă nu se puneau în aplicare o serie de 
reforme sociale la scara întregului stat. 

Alexandru a acționat cât a putut de repede împotriva rezistenţei 
micii nobilimi, care se temea de pierderile economice şi de 
tulburările sociale pe care le-ar fi putut provoca desfiinţarea 
şerbiei. Decretul din 1861 elibera toţi şerbii şi totodată venea în 
întâmpinarea intereselor de ordin economic ale foştilor stăpâni, 
stipulând ca aceştia să fie despăgubiţi în bani pentru pământul şi 
lucrătorii la care renunță. 

Banii respectivi erau plătiți de stat, însă şerbii eliberați trebuiau să 
achite taxe anuale către stat timp de patruzeci şi nouă de ani. 
Enorma îndatorire şi atribuirea cu 20% mai puțin pământ țăranilor 
decât lucraseră ca şerbi a redus substanţial rezultatele pozitive 
ale măsurii. Mulţi reformatori au condamnat desființarea şerbiei şi 
au instigat la revoluţie. Această opoziţie s-a menţinut, deşi 
Alexandru al II-lea a continuat să aplice o serie de reforme care au 
amplificat influența populară la nivel local, au modernizat armata 
şi au creat condiţii mai propice pentru desfăşurarea procesului 
educațional. 

Situaţia generală din timpul domniilor lui Alexandru al II-lea şi a 
fiului său Alexandru al III-lea (1881-1894), au favorizat izbucnirea 
a numeroase mişcări tinzând către o reformă radicală sau către 
revoluţie. În această perioadă apare un număr neobişnuit de mare 
de activişti politici, hotărâți să răstoarne vechiul regim. 

Mişcările revoluţionare având drept scop răsturnarea vechii ordini 
sociale şi politice din Rusia au izbucnit în primii ani ai secolului al 
XIX-lea, sub influenţa intelectualităţii răzvrătite. Până în a doua 
jumătatea secolului aceşti lideri rebeli nu s-au bucurat de 
susținerea populației. 

În deceniul al şaselea asemenea mişcări au căpătat însă o oarecare 
amploare, în momentul în care studenţii şi alte categorii sociale au 
îmbrățişat teoria potrivit căreia ţăranii ruşi aveau capacitatea 
înnăscută de a crea şi a trăi într-o societate socialistă rurală. 
Intelectualii care susțineau acest punct de vedere au devenit 
cunoscuţi sub numele de narodnicişti. În anii şaptezeci, o parte 
dintre ei au încercat să penetreze mediul rural şi să instige la 
revoluţie. Demersul lor a înregistrat un eşec evident. Țărănimea 
rusă nu înţelegea intențiile acestor vizitatori ciudaţi. 

În urma eşecurilor acestor prime acțiuni idealiste, mişcarea de tip 
populist s-a destrămat .Unii dintre reprezentanţii acesteia au rămas 
cu convingerea că populaţia rurală poate fi luminată, în aşa fel 
încât transformarea Rusiei să se opereze pe cale paşnică. Alţii 
susțineau că, dimpotrivă, numai violența poate distruge sistemul 
opresiv. În 1881, membrii unei facţiuni militante, “Voința 
Poporului”, au reuşit să-l asasineze pe ţarul Alexandru al II-lea. 
Deşi noul ţar, Alexandru al III-lea, a dezlănţuit o represiune 


brutală, pe parcursul domniei lui mişcările pentru reformă sau 
revoluţie au continuat să se dezvolte, de regulă acţiunile de protest 
desfăşurându-se în secret sau în exil. 

Gheorghi Plehanov a creat prima organizație marxistă rusă în 
1883, anul morţii lui Marx. În anii nouăzeci, marxiştii deveniseră 
o grupare importantă în sânul mişcării revoluţionare ruseşti. În 
1898, reprezentanţii ei s-au reunit la Minsk, unde au înființat 
Partidul Social Democrat, răspândindu-şi ideile prin intermediul 
ziarului Iskra (Scânteia). 

În 1903, marxiştii ruşi au ţinut prima conferinţă internaţională la 
Bruxelles. Între timp, Vladimir Ilici Lenin ajunsese principala 
personalitate a Partidului Social Democrat. 

Atunci când se întruneau, social-democrații se angajau adesea în 
dispute înfierbântate. La Bruxelles, Lenin s-a aflat în fruntea unei 
facțiuni care cerea adoptarea unei atitudini radicale în interiorul 
partidului, o adevărată dictatură a conducătorilor asupra 
membrilor de rând. El a obţinut majoritatea voturilor, de unde 
termenul de bolşevici pe care l-au primit adepții săi. Membrii 
grupării de opoziţie, care se declarau în favoarea unor proceduri de 
partid mai democratice, au rămas cunoscuţi sub denumirea de 
menşevici, adică minoritari. 

Aceste două facţiuni au format două partide separate, bolşevicii 
militând pentru o revoluție armată a muncitorilor conduşi de o 
elită organizată, revoluţie care urma să depăşească printr-un salt 
spectaculos etapa capitalistă. Menşevicii susțineau o doctrină 
marxistă tradiţională şi mai moderată. Începând cu anul 1903, 
Lenin va eclipsa pe ceilalți  marxişti ruşi şi va edifica forța 
comunistă radicală care va ajunge la putere în 1917. 

Până atunci, însă, Rusia a intrat, în1904, în război cu Japonia, 
rivala ei imperialistă de la răsărit. lar anul următor a adus pentru 
armatele ţariste o înfrângere cruntă şi umilitoare. Povara 
războiului a sporit şi mai mult dificultățile materiale ale maselor, 
scoțând în evidenţă grava incompetenţă a conducerii statului. 

În ianuarie 1905, muncitorii din Petersburg s-au revoltat 
împotriva condițiilor tot mai grele de trai şi s-au alăturat unei 
demonstrații paşnice care avea drept scop să înmâneze ţarului o 
cerere de reformă a fabricilor (de exemplu, ziua de muncă de opt 
ore), menită să rezolve o parte din dificultăți. Conduşi de un 
preot, părintele Gapon, două sute de mii de oameni au mărşăluit 
către palatul ţarului din centrul oraşului. A urmat un masacru. 
Trupele ţarului Nicolae al II-lea (1894-1917) au ucis aproape 500 
de oameni şi au rănit alte câteva mii. Ziua a intrat în istorie sub 
denumirea de „Duminica sângeroasă”. 

În urma masacrului de la Petersburg s-a dezlănţuit o revoltă de 
mari proporţii. Conducerea statului a promis câteva reforme, dar 
în septembrie numărul grevelor din capitală a crescut, mulțimile 


au ieşit în stradă şi, în cele din urmă, a avut loc o grevă generală 
de mari proporții. Rebelii din Petersburg, Moscova şi alte oraşe 
mari au început să se organizeze politic pentru a negocia cu 
conducerea statului. Ei au format consilii muncitorești (soviere), 
care în oraşe precum Petersburgul rivalizau cu autoritatea de 
stat. 

Presat de evenimente, Nicolae al II-lea s-a angajat să întreprindă 
reforme mai drastice. În octombrie 1905, el şi-a declarat 
intențiile printr-un decret. La începutul anului 1906 revolta din 
oraşe s-a mai atenuat parțial datorită concesiilor făcute de ţar, 
însă în mediul rural revoltele au continuat pe tot parcursul anului. 
Manifestul din octombrie reprezenta de fapt angajamentul 
transformării Rusiei în monarhie constituțională. 

Conducerea statului a prezentat detaliile unui sistem reformat în 
Legile Fundamentale (6 mai 1906). În pofida concesiilor 
acordate, țarul deținea autoritatea supremă. Avea dreptul de a 
controla armata şi politica externă, de a conduce Biserica Ortodoxă 
sau de a convoca şi dizolva noul organism legislativ (Duma). El 
avea până şi dreptul de a anula orice lege aprobată de Dumă. 
Totuşi era un pas înainte. Până atunci nu existase nici un 
parlament naţional rusesc, oricât de limitat ca atribuţii. Mai mult 
decât atât, membrii Dumei urmau să fie aleşi prin vot. 

Prima Dumă părea să promită mult mai mult decât simulacrul 
unei reforme. Aproape toți bărbaţii au câştigat dreptul de a-i vota 
pe membrii adunării, astfel că a fost ales un corp legislativ 
puternic reformist, nu unul conservator, aşa cum se aşteptau 
anumite cercuri. 

Membrii Dumei au propus împroprietărirea ţăranilor cu 
pământurile aflate în proprietatea statului, Bisericii şi nobililor, 
precum şi elaborarea unei constituţii. Statul a făcut tot posibilul să 
controleze alegerile pentru a doua Dumă, asigurându-se că 
aceasta va fi obedientă. 

Întrunită la 5 martie 1907, noua Dumă s-a dovedit a fi şi mai 
reformistă. Noul prim-ministru, Piotr Stolipin, a dizolvat-o. În ziua 
în care a fost dizolvată cea de-a doua Dumă, o nouă lege electorală 
împiedica orice control al reformiştilor asupra viitoarelor adunări 
legislative. Astfel, în 1907, când s-a întrunit a treia Dumă, peste 
300 din cei 442 de reprezentanți erau simpatizanți ai regimului. 
Cea de-a patra Dumă (1912-1917) a avut aceiaşi atitudine 
conservatoare. Deşi aceste adunări erau dominate de dreapta 
conservatoare, liberalii moderați exercitau o influență 
considerabilă. Semiliberalii respectivi erau octombriştii, 
reprezentanții unui partid care accepta monarhia constituțională 
promisă în manifestul din octombrie 1905. Ei erau expresia 
intereselor nobililor şi industriaşilor adepți ai unei reforme 
moderate. 


Puținii cadeți din Dumă au devenit principalii critici ai sistemului 
de guvernare. Ei reprezentau îndeosebi funcționarii de profesie, 
dar se bucurau de un sprijin considerabil şi din partea clasei 
mijlocii. Existau chiar şi câțiva nobili simpatizanți ai cadeților. 
Totuşi, în pofida prezenţei lor, Duma ajunsese incapabilă să mai 
participe la guvernarea Rusiei. 

Revoluţionarii nu au avut acces în Dumă, însă şi-au continuat 
atacul asupra sistemului. Teroarea dezlănțuită de ei a făcut 1400 
de victime în 1906 şi 3000 în 1907. Rebelii atacau membrii din 
conducerea statului, fără să-şi facă probleme pentru nevinovaţii 
care îşi puteau pierde viaţa în cursul acestor acţiuni. O explozie 
declanşată de ei în 1906 într-una din reşedințele primului ministru 
s-a soldat cu peste 30 de victime. 

Stolipin a ripostat atât prin represiune, cât şi prin reformă. El a 
instituit legea marțială în anumite regiuni ale Rusiei, înființând 
tribunale în care urmau să fie judecate procesele Aceste 
tribunale se preocupau prea puţin de respectarea legii. Procesele 
judecate în pripă au dus la executarea a peste1000 de persoane 
(ruşii au început să numească laţul călăului cravata lui Stolipin). 
În general, represiunea şi-a atins scopul. Pentru moment, actele 
teroriste s-au restrâns numeric. 

Programul de reformă se axa în primul rând pe eforturile ţarului de 
a redistribui o parte a pământului rusesc. El urmărea să creeze un 
grup conservator de agricultori particulari, care să sprijine 
sistemul. Politica funciară nu a reprezentat totuşi o transformare 
economico-socială reală în interesul țărănimii. Acest lucru nici nu 
era posibil, din moment ce primul ministru refuza să ia pământ de 
la nobili fără a-i despăgubi integral pentru proprietățile respective. 
Principalul său scop îl constituia prezervarea vechii ordini. 

Epoca de represiune a administraţiei Stolipin a avut un sfârşit 
paradoxal. La 14 septembrie 1911, un agent de poliţie care lucra 
sub acoperire într-un grup revoluționar l-a împuşcat mortal pe 
primul ministru. Ulterior, alți funcţionari de stat, mai puţin 
eficienți, s-au străduit să mențină unitatea unui imperiu vast, 
divers şi măcinat de conflicte interne. Apoi, în 1914, dinastia 
Romanov a condus Rusia sfâşiată de contradicții într-un război 
european multinațional, care avea să dureze patru ani. 


Noul imperialism. Desăvârşirea cuceririi lumii de către 
puterile europene. Expansiunea europeană în afara granițelor 
continentului, începută în epoca modernă timpurie nu a încetat 
niciodată, însă agresiunea împotriva altor state a pierdut din 
intensitate cam cu un secol înainte de anul 1870. La sfârşitul 
secolului al XIX-lea a început o nouă campanie imperialistă, 
mai puternică şi mai eficientă. Efectul conjugat al mai multor 


elemente a avut drept consecință cea de-a doua fază a cuceririi 
lumii. 

Între 1870 şi 1880, Anglia, Belgia, Olanda, Germania şi Franţa 
aveau deja sisteme industriale bine dezvoltate, celelalte state 
intrând şi ele în procesul de modernizare economică. Mulţi 
oameni de afaceri se temeau oarecum nejustificat la gândul că, pe 
măsura continuării procesului de industrializare în Europa, 
resursele naturale şi pieţele de desfacere ar putea deveni în 
curând insuficiente pentru a susține creşterea economică. 
Convingerea că națiunile lor trebuiau să achiziționeze noi teritorii 
care să furnizeze atât materii prime, cât şi clienți pentru produsele 
industriale i-a determinat pe anumiţi industriaşi să sprijine ideea 
unei expansiuni imperialiste. 

În aceşti ani, întreprinderile industriale şi dezvoltarea economică 
a Europei erau controlate din ce în ce mai mult de mari firme de 
investiții. O dată cu consolidarea sistemului economic modern, 
finanțiştii şi investitorii particulari au început să-şi facă planuri de 
afaceri tot mai rentabile, pe care Europa era prea mică pentru a le 
aduce la îndeplinire. Dincolo de graniţele continentului însă 
existau o infinitate de posibilități financiare. 

Uneori, conducători de stat precum Bismarck s-au opus inițial 
tendințelor imperialiste ale capitaliştilor şi ale altor grupuri 
sociale, însă ulterior au cedat. Susceptibilitatea funcționarilor de 
stat în faţa acestor cereri deriva în parte din conştientizarea 
necesităţii ca statul naţional în proces de consolidare să câştige şi 
să păstreze sprijinul oamenilor de afaceri şi al altor segmente ale 
clasei mijlocii care împărtăşeau aceleaşi puncte de vedere. Fără 
bunăvoința acestor forțe sociale extrem de bogate, educate şi 
active politic, chiar şi regimurile autocrate ar fi suferit o diminuare 
a puterii. Statele democratice trebuiau să se supună necondiționat 
voinţei unor astfel de grupuri de presiune influente. 

Noul naționalism al epocii înflăcăra inimile liderilor politici la 
fel ca şi pe cele ale oamenilor de afaceri, intelectualilor, 
vârfurilor ecleziastice şi multor altor categorii de cetăţeni. 
Convinşi de superioritatea culturii lor naţionale şi a statului care o 
personifica, liderii şi masele entuziaste erau pregătite să 
întreprindă o inițiativă imperialistă comună, dovedindu-şi forța 
prin cucerirea şi colonizarea unor teritorii străine. 

În plus, la sfârşitul secolului al XIX-lea, darwinismul social şi 
rasismul au exercitat o puternică influență. Distorsionarea teoriei 
lui Darwin a alimentat conflictele izbucnite pe glob între naţiuni 
care ţineau să-şi dovedească superioritatea, cea mai capabilă 
urmând să triumfe asupra popoarelor pe care pornise să le 
cucerească,  întrecându-şi rivalii europeni în competiția 
imperialistă. Rasismul a izvorât, de asemenea, din credința că 
anumite rase erau superioare prin naştere. Conştienţi de 


superioritatea rasei lor albe (germanice sau britanice, cum credeau 
unii), rasiştii europeni au decretat că datoria lor este să supună 
rasele inferioare din afara graniţelor continentului. 

Alţi europeni, care nu manifestau fățiş astfel de atitudini 
darwiniste sau rasiste, pur şi simplu nutreau convingerea că 
civilizația lor le depăşea pe toate celelalte din punct de vedere 
material, moral şi spiritual, condiţie care le impunea obligația de a 
emancipa popoarele înapoiate din restul lumii. Mai precis, ei 
susțineau ideea de extindere a puterii europene cu scopul de a 
aduce acestor nefericiţi confort, valori umane şi credinţa într-o 
civilizație superioară. Pornirile imperialiste de acest fel au persistat 
chiar şi atunci când beneficiarii modernizării se împotriveau şi 
trebuiau supuşi cu forța. 

În secolul al XIX-lea, când tendinţele imperialiste europene s-au 
intensificat, ele au afectat mai puternic doar zonele unde anterior 
europenii făcuseră doar mici incursiuni, Asia, Oceania şi Africa. 
La începutul epocii moderne, Portugalia a atacat India, însă 
afacerile particulare ale englezilor, care au organizat Compania 
Indiilor de Est, au determinat ocuparea acestei arii şi ulterior, la 
sfârşitul secolului al XVIII-lea, dominarea întregului continent În 
perioada cuprinsă între sfârşitul secolului al XIX-lea şi începutul 
secolului XX, câteva mii de administratori britanici şi jumătate de 
milion de autohtoni au construit un aparat birocratic colonial care 
guverna aproape două treimi din uriaşul subcontinent, influențând 
indirect afacerile publice din restul Indiei. Populația colonizată, 
care număra între 200 şi 300 de milioane de locuitori, a beneficiat, 
dar a şi suferit de pe urma politicilor pe care nu le putea influența 
în nici un fel. 

Dominația britanică a accelerat bunăoară dezvoltarea unui stat 
modern, a practicilor economice şi medicale moderne. Aceste 
schimbări au ameliorat curând starea de sănătate şi securitatea 
civilă a unui număr restrâns de persoane. Autorităţile au încercat, 
mai mult, să pună capăt anumitor practici tradiționale, cum ar fi 
arderea soțiilor de vii o dată cu cadavrul soților. Poate că victimele 
potenţiale ale ritualului ar fi apreciat această măsură, însă, în 
general, încălcarea tradiției provoca reacții negative. Rasismul şi 
practicile spoliatoare ale britanicilor i-au nemulțumit cu siguranță 
şi mai mult pe indieni. Astfel, la sfârşitul veacului al XIX-lea 
oprimarea rasială a declanşat în India o mişcare naționalistă care 
în scurt timp s-a bucurat de o adeziune largă în rândul maselor. 
Sfera afacerilor desfăşurate de Compania britanică a Indiilor de 
Est la începutul secoluluial XIX-lea includea şi introducerea 
opiului în China spre comercializare. Conducătorii chinezi au 
încercat să pună capăt acestui comerț dar britanicii au ripostat prin 
forța armelor. Anglia a câştigat aceste războaie ale opiului (1839- 
1842), în urma cărora China şi-a pierdut parțial suveranitatea. 


Învingătorii au reuşit să obţină dreptul de a-şi continua afacerile 
cu opiu, fixând totodată tarife avantajoase pe mărfurile englezeşti 
vândute în China şi aplicând cetăţenilor britanici rezidenţi în ţară 
legislația britanică, nu chineză. 

În continuare, Franţa, Rusia şi Statele Unite au umilit şi mai mult 
China, extinzând aceleaşi privilegii tarifare şi drepturi legale 
asupra cetăţenilor lor. Probabil că şi japonezii ar fi suferit o 
limitare similară a suveranității dacă nu şi-ar fi occidentalizat 
instituţiile economice şi militare suficient de mult încât să-i țină la 
distanță pe europeni şi pe americani. Creşterea puterii Japoniei i-a 
permis acestei naţiuni asiatice să-şi construiască în zonă un 
imperiu colonial propriu şi să înfrângă un gigant european în 
războiul ruso-japonez (1904-1905). 

Expansiunea Rusiei a urmat o altă cale. Un capelan creştin 
ortodox rus, cu crucea ridicată deasupra capului a pătruns în 
Taşkent în fruntea armatelor care au ocupat oraşul în iunie 1865. 
Acest centru musulman cucerit de soldați în numele ţarului 
Alexandru al II-lea era primul oraş important capturat de el într-o 
vastă regiune din Asia Centrală, Turkestanul Occidental. Un 
deceniu mai târziu, imperiul rus înglobase întreg acest teritoriu. 
Până în 1875, Rusia a obţinut şi alte posesiuni la est de Asia 
Centrală. Sub presiunea simultană a Angliei, Franţei şi Rusiei, în 
1858 şi 1860, China a semnat tratate prin care renunţa la o serie de 
teritorii în favoarea ţarului. În continuare, Rusia a cedat Japoniei un 
lanţ de insulițe din pacific, în schimbul jumătăţi sudice a 
Sahalinului. Expansiunea imperialistă sub Alexandru al II-lea a 
reprezentat punctul culminant al unei îndelungate istorii 
conflictuale între ruşi şi popoarele turcice şi asiatice din această 
regiune. Demersul imperialist a fost motivat şi de considerații 
religioase. Probabil însă că agenţii expansiunii ruse erau 
preocupați mai curând de profiturile materiale şi strategice pe care 
doreau să le realizeze. Indiferent de intenţiile ruşilor, modul de 
viață al autohtonilor din zonă s-a schimbat foarte puţin. 

În timp ce Alexandru al II-lea îşi extindea imperiul către nordul 
Asiei, Napoleon al III-lea asigura Franței un nou imperiu colonial 
în sud. O demonstrație de forță a flotei sale la Saigon a marcat 
debutul campaniei imperialiste franceze în această regiune, în anul 
1859. Zece ani mai târziu, trupele împăratului ocupau întreaga 
Indochină. Agenţii imperialişti ai celui de-al doilea Imperiu şi ai 
Republicii a Treia au depus eforturi mai susținute de convertire a 
băştinaşilor asiatici la modul de viaţă european decât ruşii şi 
englezii. Totuşi francezii au continuat să-i trateze pe locuitorii 
Indochinei ca pe o populație supusă şi inferioară, ceea ce a 
generat, ca şi în India, mişcări naţionaliste anticoloniale. 

În secolul al XIX-lea, după mai bine de 300 de ani de când 
portughezii începuseră să cucerească primele colonii de coastă în 


Africa, europenii continuau să dețină o porțiune foarte mică din 
continent, fără a ştii aproape nimic despre geografia lui fizică şi 
socială. În următorii şaptezeci de ani, ei şi-au accelerat treptat 
ritmul de anexare teritorială, angajându-se într-o competiţie 
năvalnică de cucerire a întregului continent. 

Olandezii îşi adjudecaseră, la începutul epocii moderne, Capul 
Bunei Speranţe, o vastă colonie din extremitatea sudică a Africii. 
În 1806, englezii au cucerit Cape Town, de unde au început să 
pătrundă în interior. Coloniştii olandezi (burii) s-au revoltat, mai 
ales după ce englezii au decretat abolirea sclaviei în1834. Ca să 
scape de englezi, burii s-au retras în interiorul continentului(1834- 
1837), unde s-au organizat în două republici. Conflictele între 
primul şi al doilea val de invadatori europeni au persistat. În cele 
din urmă, o numeroasă armată britanică a pus capăt acestor 
divergențe în brutalul Război al burilor (1899-1902). 

Penetraţia franceză începută în 1830 pe coasta Africii de Nord, în 
Algeria, a provocat o reacție şi mai ostilă decât cea produsă în 
aceiaşi perioadă de englezi în sud. Au trebuit să treacă treizeci de 
ani de lupte crâncene cu musulmanii algerieni pentru ca Franța să 
dobândească controlul definitiv în regiunea de coastă. Proiectul 
lui Napoleon al III-lea de construire a Canalului de Suez, încheiat 
în 1869, preciza marile interese franceze pe continentul negru. Cu 
toate acestea, Anglia s-a împotrivit prompt pătrunderii Franţei în 
colţul nord-vestic al continentului, ajungând chiar să controleze 
canalul (1872). În continuare, rivalitatea franco-engleză în zonă a 
crescut atingând cote primejdioase. 

În vreme ce trupele britanice şi franceze încercau să ocupe nordul 
şi sudul Africii, regele belgian Leopold al II-lea a pătruns în inima 
continentului, cucerind această regiune cu titlul de posesiune 
personală. David Livingstone, medic şi misionar englez, ajunsese 
în Africa Centrală în 1841. Ca subterfugiu de atragere a cititorilor, 
ziarul newyorkez “Herald” l-a trimis pe H. M. Stanley în căutarea 
doctorului Livingstone (1871). În continuare, Stanley a promovat 
comerțul în teritoriile de pe fluviul Congo explorate de el. În 
1876, Stanley a reuşit să-l convingă pe Leopold să-i cedeze un 
teritoriu vast amplasat la sud de fluviul Congo, şi să creeze 
plantaţii de cauciuc, ca afacere particulară. Franţa a intervenit 
imediat, pretinzând teritoriul aflat la nord de fluviu. Era începutul 
unui puternic conflict 

Noul regat din Africa Centrală al lui Leopold era o colonie 
personală, nu o posesiune belgiană. El conţinea teritorii râvnite în 
egală măsură de Franţa, Anglia, Portugalia şi Germania. Astfel, 
conducătorii marilor puteri europene au decis să ţină o conferință 
în cadrul căreia să rezolve aceste diferende şi să reglementeze 
colonizarea teritoriilor din jurul deşertului Sahara. În discuţiile 
purtate la Berlin, participanții au convenit că ţinutul african al lui 


Leopold era o posesiune personală, neputând fi controlată nici de 
Belgia, nici de alt stat. De asemenea, diplomaţii au delimitat un 
perimetru convenabil pentru colonia lui Leopold, declarând că, pe 
viitor, marile puteri nu puteau avea pretenţii decât asupra 
teritoriilor ocupate efectiv. 

După conferinţa de la Berlin, regele Leopold a continuat să-şi 
exploateze plantațiile cu aceleaşi metode inumane de muncă 
“sclavagistă” ca şi anterior. În decursul anilor s-a declanşat o 
anchetă internațională pe această temă. Sub presiunea comunității 
internaționale care urmărea cu un ochi critic proiectul inițiat de 
monarhul belgian, până la urmă colonia a fost preluată de stat, în 
1908, ea devenind cunoscută sub denumirea de Congo belgian. 
Goana frenetică după noi teritorii, care a condus la convocarea 
Conferinţei de la Berlin, a continuat şi după încheierea lucrărilor 
acesteia. Britanicii au cucerit regiuni la nord de Capul Bunei 
Speranțe, ajungând până la teritoriile ocupate de germani, 
portughezi şi belgieni. La nord de fâşia formată de Africa de Est, 
Anglia a mai cucerit alte două colonii (Kenya şi Uganda), 
impunându-le Egiptului şi Sudanului statutul de protectorat. 
Astfel, cea mai mare parte a Africii de Est aparţinea englezilor. 
Franţa a înglobat aproape două treimi din vestul continentului în 
imperiul ei şi, dacă nu ar fi fost blocată de Anglia, ar fi continuat 
să înainteze către est, spre Marea Roşie. Spania, Germania şi Italia 
deţineau teritorii relativ mici în Africa de Nord. În 1911, italienii 
au cucerit Tripoli pe care l-au rebotezat Libia. După căderea 
regiunii tripolitane, numai Etiopia în estul Africii şi Liberia pe 
coasta de vest şi-au mai păstrat independenţa. În 1896, etiopienii 
reuşesc să respingă o expediţie italiană, prezervându-şi libertatea. 
Liberia, stat înființat de americani pentru sclavii eliberaţi, şi-a 
păstrat, de asemenea, neatârnarea. Oricum, până în 1914, marile 
puteri europene cuceriseră cea mai mare parte a lumii. Începând cu 
această dată, au început să-şi dispute propriile teritorii. 

România în relațiile internaţionale (1878-1914). Prevederile 
tratatului de la Berlin au fost primite cu răceală şi resentiment în 
România, pierderea sudului Basarabiei fiind interpretată ca o 
încălcare a suveranităţii naționale. Drept urmare, Rusia a devenit 
din nou, atât în ochii guvernului cât şi în cei ai opiniei publice, 
inamicul public numărul unu, cel care îşi înşela aliatul după ce se 
folosise de el în război. 

În condiţiile slăbiciunii franceze de după 1871 şi ale interesului 
marilor puteri occidentale pentru Balcani, singurele ţări care 
puteau reprezenta o contrapondere faţă de expansionismul rus erau 
Germania şi Austro-Ungaria. În pofida relaţiilor încordate cu 
Viena, tensionate nu numai din pricina Transilvaniei, dar şi din 
cea a chestiunii Dunării şi a raporturilor comerciale, guvernul 
liberal condus de I.C.Brătianu s-a apropia t treptat de Puterile 


Centrale, ajungându-se în 1883 la semnarea unui tratat de alianță 
cu Austro-Ungaria, la care au aderat apoi Germania şi Italia. 
Tratatul va fi reînnoit în1892, 1902 şi 1913, iar prevederile lui au 
fost ținute departe de cunoştinţa publicului, fiind cunoscute doar 
de şefii cabinetului. Ele nu au fost aduse niciodată în discuția 
parlamentului de teama respingerii lor. Totuşi, în contextul 
internațional ulterior tratatului de la Berlin, aderarea la Tripla 
Alianță a avut unele efecte favorabile, a scos România din 
izolarea diplomatică în care se găsea, i-a consolidat poziţia în sud- 
estul Europei, aducându-i în acelaşi timp unele avantaje 
economice pe piaţa central-europeană. În același timp însă, ea a 
stânjenit lupta națională materializată prin ajutorul pe care regatul 
îl putea acorda deschis românilor ardeleni. Astfel, pe termen lung, 
alianţa cu Puterile Centrale mergea în contra intereselor naționale 
şi împotriva spiritului public autohton. 

Faţă de zona balcanică, România a manifestat în această perioadă 
un interes scăzut. Relaţiile cu Grecia au fost în general proaste, 
mai ales datorită problemei aromâneşti. Relaţiile cu Poarta au fost 
practic inexistente. Cele cu Bulgaria au fost mai degrabă reci. 
Mai strânse au fost doar relaţiile cu Serbia, Bucureştiul fiind, de 
obicei, ostil politicii antisârbeşti a Austro-Ungariei. 

Renaşterea politică şi militară a Franţei către sfârşitul veacului al 
XIX-lea, precum şi o adevărată explozie de sentimente filofranceze 
în rândurile intelectualităţii, dublate de o eternă animozitate față de 
autorităţile maghiare, au pregătit terenul pentru lenta dar sigura 
reorientare diplomatică care va culmina cu ieşirea României din 
Tripla Alianţă şi aderarea ei la Antantă. 

Războaiele balcanice au deviat pentru scurt timp atenţia opiniei 
publice de la tot mai ascuţitul conflict româno-maghiar din 
Transilvania. Încheierea celui de-al doilea război balcanic prin 
pacea de la Bucureşti a adus României Cadrilaterul, acea parte a 
Dobrogei lăsată Bulgariei în 1878. Măsura va învenina pentru 
multă vreme relațiile noastre cu vecinul de la miazăzi şi va slăbi, 
în chip evident, frontul de sud în clipa intrării României în război. 


ÎNTREBĂRI DE VERIFICARE 


1. Care au fost principalele trăsături ale Germaniei bismarckiene? 
2. Ce importanţă şi amploare au avut politicile sociale în 
Germania, Anglia şi Franța? 

3. Modernizarea principalelor state europene a fost un proces 
uniform sau a cunoscut diferenţe de la un caz la altul? 

4. Care au fost factorii care au predispus Rusia spre o cale a 
schimbării sociale de tip revoluţionar? 


5. Care au fost circumstanțele redimensionării fenomenului de 
expansiune europeană în a doua jumătate a secolului al XIX-lea? 
6. Care a fost locul şi rolul României în contextul Europei sud- 
estice între anii 1878 şi 1914? 

TEMA X 


PRIMUL RĂZBOI MONDIAL 


După parcurgerea acestei teme veți învăţa: 

1. Originile primei mari conflagrații mondiale 

2. Principalele operaţii militare de pe fronturile de vest şi de est 
3. Sistemul tratatelor de pace de la Versailles şi importanţa lui 

4. Revoluţia bolşevică sau instaurarea primului totalitarism al 
stângii 


Condiţiile existente în Europa începutului de secol XX sporeau 
probabilitatea unui conflict armat, deşi conflagraţia care avea să se 
dezlănţuie timp de patru ani între principalele puteri europene nu 
era, fireşte, inevitabilă. Un conflict european de asemenea 
proporții a fost generat, în principal, de un ardent naționalism şi 
din influența a două sisteme potrivnice de alianţe. 

Combinația dintre puterea rusească şi naționalismul slavilor din 
sud reprezenta o ameninţare căreia Habsburgii nu-i puteau face 
față singuri. Numai că Austria avea un aliat redutabil în Germania. 
În 1871, când s-a format Imperiul German, el a devenit foarte 
curând cadrul instituţional care adăpostea cea mai puternică 
națiune de pe continentul european. De îndată ce a asigurat 
Germaniei poziția dorită, cancelarul Otto von Bismarck a iniţiat o 
acțiune de protejare a intereselor națiunii prin instituirea unui 
sistem complicat de alianţe îndreptat în primul rând împotriva 
Franţei. 

Cât timp a fost la putere, Bismarck a reuşit să ţină atât Austria, cât 
şi Rusia legate de Germania, zădărnicind astfel efortul Franţei de 
a-şi găsi un aliat puternic pe continent. Acest rezultat a fost obținut 
in deceniul al optulea prin formarea Ligii celor trei împărați, 
asocierea liberă a Germaniei, Austriei si Rusiei. Conflictele dintre 
imperiul Romanovilor si cel al Habsburgilor au determinat Rusia 
să iasă din Ligă în 1878, însă Bismarck a găsit o altă modalitate de 
prevenire a unei alianţe franco-ruse. 

Interesele germane cereau mai presus de orice menţinerea 
legăturilor cu Austria. Aşadar, în 1879, Bismarck a 
încheiat în secret o Dublă Alianţă cu Imperiul 
Habsburgic. Cele două puteri se angajau să lupte 
împreună împotriva Rusiei dacă această țară ar fi atacat 
fie Germania, fie Austria. 

În 1882, Italia s-a alăturat structurii diplomatice austro-germane, 
creând Tripla Alianță. Prin caracterul secret al acestor acorduri şi 
prin iscusite manevre diplomatice, Bismarck a reuşit sa menţină 
relații amicale între Germania şi Rusia pe tot parcursul deceniului 


al optulea, deşi Alianţa îi desemna pe ruşi ca fiind potenţialii 
duşmani. Cu toate acestea, structura de securitate s-a modificat 
rapid şi periculos după retragerea lui Bismarck în 1890. 


Succesorul lui Bismarck, Leo von Caprivi, nu era 
interesat de continuarea relațiilor amicale dintre 
Germania si Rusia. După expirarea acordurilor cu 
Germania, în 1894, statul țarist a încheiat o alianță cu 
Franţa. Începând din deceniul al nouălea, Germania s-a 
slujit de Dubla Alianţă cu scopul de a promova 
inițiativele agresive ale Austriei, în loc să le limiteze. Ca 
urmare, atitudinea Austriei faţă de Rusia a devenit mai 
îndrăzneață. 

Evoluţia structurii de putere de pe continent reprezenta o 
problemă gravă pentru Anglia. Rivalităule imperialiste îi 
menţinuseră pe britanici în conflict cu ruşii şi cu 
francezii, însă consolidarea rapidă a puterii militare a 
Germaniei Şi progresele ei remarcabile în comerțul 
internațional au devenit până la urmă principalul motiv 
de îngrijorare al englezilor. Aşadar, în 1904, Franţa şi 
Anglia au încheiat “Antanta Cordială”, pact de apărare 
reciprocă, dar nu o alianţă propriu-zisă. În 1907, aceste 
două națiuni au încheiat acorduri similare cu Rusia, 
creând Antanta. Acum marile puteri ale Europei erau 
grupate în două alianţe. Această structură diplomatică 
oferea garanţia că, dacă vreuna dintre naţiuni ar intra în 
vâltoarea războiului, toate celelalte o vor urma. 


O perioadă de crize — cauzele imediate ale războiului 

O serie de crize internaţionale cu evoluție rapidă au încurajat 
formarea alianțelor menite să garanteze o mai mare securitate a 
statelor membre. Conflicte din ce în ce mai frecvente au afectat 
relațiile din interiorul grupărilor rivale şi interacțiunile dintre 
aceste grupări — alianțele s-au strâns iar cele doua tabere au devenit 
şi mai agresive. 

Imperiul african al Franţei includea cea mai mare parte a 
Marocului, amplasat pe coasta nord-vestică. În 1905, împăratul 
Wilhelm al II-lea al Germaniei s-a dus la Tanger, în Maroc, unde 
s-a angajat să susțină eliberarea Marocului de sub dominația 
franceză. El intenționa să demonstreze că într-o asemenea 
confruntare francezii nu puteau să conteze pe sprijinul Angliei, 
partenera lor în noua Antantă. O conferință internațională ţinută în 
1906 la Algeciras, în Spania, a dovedit exact contrariul. Anglia nu 


numai că a susținut dreptul Franţei de a-şi exercita dominația în 
Maroc, dar a şi iniţiat proiecte de colaborare militară în cazul unui 
război cu Germania. O confruntare similară între Franţa şi 
Germania, în 1911, a consolidat şi mai mult relațiile militare din 
cadrul Antantei, accentuând ostilitatea statelor membre faţă de 
Tripla Alianţă. 


Conflictele internaționale care în 1914 au dus la 
izbucnirea Marelui Război au avut însă loc în Peninsula 
Balcanică. Astfel, regiunea şi-a meritat denumirea de 
“butoi cu pulbere” al Europei. Componentele acestei 
“bombe” erau: lupta micilor state (Grecia, Serbia, 
Bulgaria şi Muntenegru) pentru a-şi extinde puterea sau 
teritoriul în detrimentul țărilor din jur, inclusiv Austria şi 
Turcia ; lupta turcilor otomani de a-şi păstra supremația 
asupra unei porțiuni cât mai întinse din Balcani, 
încercările Rusiei de a-şi spori influenţa în zonă, 
eforturile Austriei de a face față amenințănilor Rusiei şi 
forțelor naționaliste din Balcani. 

Prima criză balcanică a început prin anexarea neaşteptată 
a Bosniei-Herţegovina de către Austria, în 1908, cu 
scopul de bloca ambițiile turceşti sau sârbe în această 
regiune. Serbia nu putea face nimic atâta vreme cât 
Rusia, slăbită de recentul război cu Japonia şi de 
revoluția din 1905, nu-i oferea sprijinul. Totuşi, la 
nevoie, trupele germane erau gata să intre în luptă de 
partea Austriei, astfel încât stratagema Habsburgilor a 
reuşit. În urma acestui incident, Austria a devenit tot mai 
îndrăzneață, iar inamicii imperiului tot mai ostili. 

După patru ani de relativă linişte în sud-estul Europei, în 
Balcani au izbucnit două războaie, la scurt timp, unul 
după altul. Primul a izbucnit in 1912, când Serbia, 
Grecia, Bulgaria şi Muntenegru şi-au unit forțele pentru 
a anexa teritorii turceşti. La o lună după încetarea 
ostilităților, lupta pentru împărțirea prăzii a generat 
războiul dintre Bulgaria şi aliații ei. Bulgaria a fost 
învinsă. Totuşi, amenințarea austriacă i-a împiedicat pe 
sârbi să profite de această victorie aşa cum ar fi dorit. 
Serbia a considerat faptul drept un afront, aşa că situația 
din Balcani a devenit mai explozivă. 

În deceniile dinaintea declanşării războiului, în 1914, 
europenii au cochetat cu ideea de putere militară mai 
mult ca oricând în decursul istoriei. Această adeziune 
provenea într-o oarecare măsură din satisfacția şi emoția 
de a privi desfăşurările de forță militară dublate de 
certitudinea că forțe masive apărau interesele ţării. 
Experienţa sugera şi considerentele de ordin practic care 


Justificau admiraţia faţă de puterea militară. De la 
jumătatea secolului al XIX-lea, războaiele au fost, de 
regulă, rapide şi decisive, aducând rezultatele dorite cu 
preţul unor pierderi umane şi materiale relativ scăzute. 
Încrederea în primatul puterii militare a determinat statele 
europene să se angajeze într-o cursă a înarmărilor care a dus 
la formarea celor mai mari şi mai distrugătoare armate 
cunoscute în istorie. Dimensiunile acestor armate şi 
înzestrarea asigurată de epoca industrială necesitau o 
planificare atentă pentru mobilizarea lor. Angajamentele între 
aliați complicau şi mai mult planurile strategice. De exemplu, 
conducătorii germani erau nevoiţi să se pregătească pentru un 
război pe două fronturi. Ei considerau că mai întâi era necesar 
să înfrângă Franţa, care se dezvolta rapid, apoi să întoarcă 
armele împotriva Rusiei. 

Aceste circumstanțe au determinat adoptarea unor strategii şi 
proceduri de mobilizare complicate şi rigide, care, o dată inițiate, 
ar fi fost greu de modificat. Chiar dacă scopul acestei competiţii 
războinice era în primul rând defensiv, complexitatea situației 
sporea temerile şi antipatiile naționale, amplificând fiecare criză. 


Primul război mondial, 1914-1918 


Criza din Balcani care a declanşat primul război mondial a început 
la 28 iunie 1914. În acea zi, la Sarajevo, în Bosnia, a fost asasinat 
arhiducele Franz Ferdinand, moştenitorul tronului Austriei. Austria 
i-a făcut răspunzători de acest act terorist pe slavii naționaliști 
influențați de Serbia şi a făcut asupra acesteia presiuni menite să 
ofere un pretext pentru declanşarea războiului. Guvernarea 
habsburgică era hotărâtă să înlăture definitiv pericolul slav, iar 
Germania a făgăduit o dată în plus să sprijine Austria, cu care era 
aliată. Rusia nu-i putea dezamăgi din nou pe slavii din sud. Ca 
atare, a asigurat ajutor Serbiei. O luna mai târziu a izbucnit Marele 
Război, printr-o reacție în lanţ a mobilizărilor. 

Declaraţia de război făcută Serbiei de către Austria la 28 iunie 
1914 a determinat Rusia să-şi mobilizeze trupele la granița 
Austriei şi Germaniei, la 29 iulie. Doua zile mai târziu, Germania a 
cerut Franţei să-şi precizeze intențiile şi totodată a trimis un 
avertisment categoric Rusiei să înceteze mobilizările. Cum 
conducerea țaristă nu a dat atenție avertismentului, la 1 august, 
Germania a declarat război Rusiei. 

În aceeaşi zi în care Germania şi Rusia au intrat în război, a 
început mobilizarea trupelor franceze. Peste doua zile, 


Germania a lansat un atac prin Belgia în direcția Franţei. 
Anglia a declarat că un tratat semnat în 1829 o obliga să apere 
statul neutru al Belgiei, astfel că, la 4 august, a intrat în război 
împotriva Germaniei. Planurile de război ale tuturor acestor 
combatanți anticipau victorii rapide, deci un război scurt. Din 
nefericire, previziunile lor nu au fost sortite să se 
îndeplinească. 
Când Tripla Alianţă şi Antanta au dezlănţuit războiul, Italia a 
rămas la început neutră. Dar Germania şi Austria şi-au găsit alți 
aliaţi. În noiembrie 1914 li s-a alăturat Turcia. În anul următor, 
Bulgaria s-a aliat cu Germania şi Austria. Aceste patru “Puteri 
Centrale”, grupate la un loc în mijlocul continentului, dispuneau de 
avantajul strategic de a-şi putea coordona relativ uşor operaţiunile 
militare. Un dezavantaj mai important era efortul epuizant al luptei 
pe două fronturi. 
Pe frontul de vest, unde se decidea soarta războiului, Germania se 
confrunta cu trei dintre “puterile aliate”- Franţa, Anglia şi, din mai 
1915, Italia. În 1917, Statele Unite au devenit o “putere asociată” 
de partea aliaţilor. În anul 1917, printre puterile aliate asociate se 
numărau şi România, Grecia, Portugalia şi multe state din America 
Latină. Pe frontul de est, Rusia ducea greul războiului luptând de 
partea Aliaților împotriva Puterilor Centrale. 
Frontul de Vest 
La câteva săptămâni după invazia Franţei, a devenit limpede că 
ofensiva germană pe frontul de vest suferise un eşec. Forţele 
masate aici s-au rezumat la un război de rutină, fără prea multe 
manevre şi cu mari pierderi de vieți omeneşti. Armatele potrivnice 
au săpat o serie de tranşee de-a lungul liniilor frontului care 
străbăteau estul Franţei pe o lungime de circa 800 de km. Aici au 
rămas să se supravegheze una pe alta peste o fâşie de pământ 
neutră, scurmată de obuze şi înțesată de sârmă ghimpată. 
Mitralierele , “reginele tranşeelor”, poziționate astfel încât să 
acopere liniile frontului cu foc încrucişat, făceau ca atacuri să fie 
extrem de distructive. Barajele de artilerie grea, vremea 
nefavorabilă, şobolanii au făcut din aceste tranşee iadul pe pământ. 
Noua tehnologie militară — gaze toxice, tancuri şi avioane — a 
sporit ororile acestui război de tranşee. 
Două din cele cele mai importante bătălii de pe frontul de vest 
ilustrează natura şi consecințele luptei duse în asemenea condiţii. După 
un război greu şi costisitor, purtat pe toată durata anului 1915 aproape 
fără nici o deplasare a liniilor frontului, în 1916, comandamentul 
german a decis inițierea unui atac la Verdun, mai mult cu scopul de a 
ucide soldați francezi decât de a crea o breşă. Atacurile care durau de 
aproape un an “scăldaseră Franţa în sânge”, cum se şi dorea, pierderile 


cifrându-se la aproximativ 350.000 de vieți. Dar şi nemţii au avut mult 

de suferit, înregistrând un număr aproape egal de victime. 
În timp ce la Verdun se dădeau lupte crâncene, Anglia a 
lansat o ofensivă pe râul Somme. 70.000 de militari 
britanici au murit aici, înainte ca vreunul dintre ei să 
ajungă la liniile germane. Încă din prima zi de luptă un 
batalion canadian a pierdut 90% dintr-un efectiv de 800 
de oameni. Aliaţii nu au reuşit să înainteze mai mult de 
10 km, fără să facă vreo cucerire mai importantă, în 
schimb, în cele şase luni ale campaniei de pe Somme au 
pierdut peste 600.000 de oameni. Pierderile Germaniei s- 
au ridicat la aproape 700.000 de soldaţi. 
Frontul de Est 
Pe frontul de est armatele au purtat un război mai dinamic. Cu 
toate acestea, în primul an rezultatele nu s-au deosebit prea 
mult de cele din vest — pierderi grele şi nici o victorie 
remarcabilă în încleştarea dintre armata rusă şi cea germano- 
austriacă. Totuşi, în 1916, şansa părea să le surâdă germanilor 
( care duceau greul efortului de război al Triplei Alianțe). 
Cum în 1917 economia Rusiei apoi sistemul socio-politic au 
început să se prăbuşească, Germania avea toate motivele să 
spere că-şi va muta în curând întregul efectiv pe frontul de 
vest. 

Războiul naval 
Încă de la începutul războiului, Anglia a deţinut supremaţia pe 
mare, folosind acest avantaj pentru a menţine o blocadă împotriva 
Puterilor Centrale. În cele din urmă, lipsa de materii prime şi de 
hrană a zădărnicit în mare măsură efortul de război, provocând o 
adevărată foamete. Submarinele germane dominau adâncurile, 
având posibilitatea de a bloca Anglia, dar numai prin generalizarea 
atacului, împotriva tuturor navelor, inclusiv ale ţărilor neutre ca 
Statele Unite. Germania a ezitat mult timp înainte de a-şi lansa 
submarinele într-un astfel de război naval întrucât atacurile 
împotriva vaselor națiunilor necombatante i-ar fi determinat cu 
siguranță pe americani să declare război Puterilor Centrale. Dar 
cum în 1916-1917 se întrezăreau perspectivele unei victorii 
germane, iar efectele războiului începeau să se facă simţite asupra 
poporului german submarinele au pornit la atac. 
In aprilie 1917, Statele Unite au declanşat război Puterilor 
Centrale, conflictul devenind “o cruciadă morală”, care reflecta 
atitudinea preşedintelui Woodrow Wilson faţă de această campanie 
militară. Wilson a descris conflictul drept o luptă pentru 
democraţie, pentru “libertatea mărilor”, autodeterminare naţională 


şi o lume guvernată prin diplomaţie cinstită şi deschisă, sub 

îndrumarea “ Ligii Naţiunilor”. El a rezumat aceste idealuri în 

cele “Paisprezece puncte”, făgăduind că acest conflict va fi “un 

război care va pune capăt tuturor celorlalte războaie”, astfel încât 

“lumea aflată în siguranță să poată instaura democraţia”. 

Revoluția din Rusia, din martie 1917, a înlocuit 

autocraţia printr-o guvernare care părea orientată către o 

democrație parlamentară. Cu toate acestea, noii 

conducători s-au bucurat de o slabă adeziune din partea 

maselor, fără a beneficia de alte baze de putere. Ei au mai 

greşit şi prin faptul că au continuat un război pe care 

majoritatea ruşilor nu-l mai puteau suporta. Astfel , în 

noiembrie 1917, a izbucnit un al doilea val de revolte, 

care a adus la putere un guvern decis să scoată ţara din 

război. La începutul anului 1918, Rusia s-a recunoscut 

învinsă. 

Chiar şi după încetarea războiului de pe frontul de est, Germania 

tot nu mai putea ieşi învingătoare împotriva forțelor unite ale 

Puterilor Aliate occidentale. O ofensivă germană inițiată în 

primăvara şi vara anului 1918 s-a oprit la 80 km de Paris, după 

care a urmat un contraatac al Aliaților. Până în toamnă, această 

ofensivă a adus victoria. La 11 noiembrie 1918, Germania a 

semnat armistițiul care punea capăt războiului. 
Pacea de la Paris şi urmările războiului 
Preşedintele Wilson s-a dus la Paris ca să participe la Conferinţa de 
pace în calitate de şef al delegaţiei Statelor Unite. El a luat această 
iniţiativă fără precedent pentru un preşedinte al Statelor Unite pentru a 
se asigura că scopurile sale pacifiste vor fi consemnate în tratate. 
Numai că premierul francez Georges Clemenceau reprezenta o naţiune 
decisă să-i pedepsească pe germanii care pierduseră războiul. 
Proiectele pacifiste ale lui Wilson stăteau în calea unui astfel de tratat 
cu caracter punitiv. Primul ministru al Angliei, David Lloyd George 
venise la Paris cu intenţii mai apropiate de cele ale lui Clemenceau 
decât ale lui Wilson. 

Pacea încheiată la Paris s-a concretizat în cinci documente, 

începând cu cel mai important, Tratatul de la Versailles, semnat cu 

Germania la 28 iunie 1919. Acest acord şi cele încheiate cu 

celelalte Puteri Centrale conțineau multe elemente pe care Wilson 

le socotea indispensabile. Dar atitudinea francezilor şi a englezilor, 

pe lângă alte aspecte, a împiedicat realizarea în totalitate a 

scopurilor lui Wilson. De exemplu, răspândirea eterogenă a 

grupurilor naţionale în estul Europei făcea imposibilă aplicarea 

consecventă a ideii sale de autodeterminare națională. 


Măsura reuşitei lui Wilson poate fi apreciată în parte printr-o 
trecere în revistă a prevederilor Tratatului de la Versailles. Wilson 
dorea o pace cât mai puţin revanşardă cu putință; eforturile sale au 
reuşit să atenueze întrucâtva spiritul vindicativ, fără însă a-l anula 
complet. Tratatul stipula ocuparea de către învingători a bazinului 
Rinului, zonă de importanță industrială şi strategică, pe o perioadă 
de 15 ani. În ansamblu, această prevedere făcea ca Germania să 
piardă un teritoriu în care locuia o zecime din populaţia sa. În plus, 
armata germană urma să funcționeze fără un comandament 
general, fiind limitată la numai 100.000 de oameni. Germaniei 1 se 
interzicea accesul în noua Ligă a Naţiunilor, iar coloniile sale 
trebuiau cedate învingătorilor, urmând să treacă sub controlul 
Ligii. 

Articolul 231 al tratatului de la Versailles dădea Germaniei o 
lovitură extrem de cruntă. Astfel, ea se vedea nevoită să accepte o 
clauză prin care era socotită răspunzătoare de toate distrugerile 
provocate de război. De asemenea, Germania trebuia să se 
angajeze că va plăti aceste distrugeri (reparații). Când delegația 
germană a formulat obiecții cu privire la aceste clauze, Puterile 
Aliate au obligat-o să le accepte. Revoltaţi, naționaliștii germani au 
început curând să atace acest tratat umilitor. Totodată, ei i-au 
condamnat cu asprime pe guvernanţii care îl acceptaseră. 
Indiferent de intențiile lui Wilson, era limpede că Germania se 
simţea pedepsită. 

Până la data parafării documentelor diplomatice, forțele 
naționaliste reuşiseră să zdruncine din temelii Imperiul 
Habsburgic. Puterile Aliate au cerut Austriei, redusă 
acum la un sfert din fostul său teritoriu, să semneze 
tratatul de la Saint Germain (septembrie1919), iar noului 
stat al Ungariei să accepte tratatul de la Trianon (iunie 
1920). Aceste documente conţineau prevederi restrictive 
şi punitive similare cu cele din tratatul de la Versailles. 
Turcia, la Neuilly în noiembrie 1919, şi Bulgaria au fost 
tratate identic. De asemenea, tratatele au consfințit 
edificarea a ceea ce s-a numit România Mare. 


Urmările imediate ale Marelui Război 

La încheierea primului război mondial, pierderile umane 
se cifrau la 110 miloane de vieţi, iar cele materiale la 
aproape 400 miliarde de dolari. Rusia fusese grav 
afectată. De fapt, pierderile omeneşti, materiale şi 
financiare au făcut imposibilă supraviețuirea Imperiului 
Romanovilor. Prăbuşirea Rusiei ţariste a dus la apariția 


primului stat comunist, Rusia Sovietică şi la 
independenţa Poloniei, Lituaniei, Letoniei, Estoniei şi 
Finlandei. 

Războiul a zdruncinat un alt stat de mari proporții: Imperiul 
Austriac. Astfel, minoritatea slavă din sud era acum liberă să se 
alipească Serbiei, formând un nou stat — Iugoslavia. Minoritatea 
cehă s-a desprins şi ea de Austria, întemeind o ţară de sine 
stătătoare, Cehoslovacia. Un vechi stat dinastic a dispărut de pe 
harta Europei. Fostele sale teritorii s-au reorganizat într-o structură 
de state naţionale care va dura până în anii ‘90. 


Prăbuşirea autocrației, martie 1917 


Lipsit treptat şi de sprijinul aristocrației, regimul țarist se 
apropia cu paşi repezi de sfârşit. Totuşi, cei care au dărâmat 
vechiul regim au fost oameni de rând. Pâinea şi combustibilul 
insuficient au determinat o parte din populaţia chinuită de 
foame şi frig a Petrogradului să intre în grevă. Curând după 
izbucnirea războiului cu Puterile Centrale, conducerea statului 
dăduse capitalei numele rusesc de “Petrograd”, în locul celui 
germanic de “Sankt Petersburg”. 

Forţele revoluţionare au ieşit pe străzile capitalei de ziua 
internațională a femeii, la 8 martie 1917 (23 februarie după vechiul 
calendar rusesc care a rămas în vigoare până după revoluţia 
comunistă). 


Statul a încercat fără succes să reprime prin forță revolta. La 
sfatul Alexandrei, ţarul Nicolae a recurs la ultima armă: a 
ordonat rebelilor să înceteze demonstrațiile. Nimeni nu l-a 
luat în seamă. Atunci liderii Dumei (Parlamentului), care 
până atunci fuseseră uneltele obediente ale ţarului, au luat 
atitudine împotriva conducătorului. La 12 martie ei au format 
un guvern provizoriu alcătuit din douăzeci de membri. 
Majoritatea erau liberali burghezi, totuşi grupul includea şi un 
cunoscut revoluționar socialist de orientare moderată, 
Alexandr Kerenski. Acest guvern provizoriu intenționa să 
desființeze autocraţia şi să instituie o guvernare parlamentară. 
Nicolae al II- lea nu a avut de ales. La 15 martie el a fost 
nevoit să abdice. 

În ziua în care a fost creat guvernul provizoriu, s-a format în 
paralel un alt centru de putere, Sovietul de deputaţi al muncitorilor 
şi soldaților din Petrograd. 


Curând, în toată Rusia s-au format Soviete revoluţionare similare. 
Reprezentanţii acestor consilii locale s-au întrunit la Petrograd la 
16 iunie 1917, în cadrul primului Congres al Sovietelor din 
întreaga Rusie. Participanţii( 285 revoluționari socialişti) au pus 
bazele unui Comitet Executiv Central, asigurând continuitatea 
conducerii. Sovietele s-au bucurat de un larg sprijin popular, nu 
însă şi guvernul provizoriu. 

Faptul că guvernul provizoriu nu a reuşit să câştige adeziunea 
maselor reprezintă consecința unei anumite linii politice şi a 
incapacității de a rezolva gravele probleme cu care continua să se 
confrunte. De exemplu, noii lideri promiteau o reformă funciară de 
perspectivă, nu una imediată, cum pretindea țărănimea. Mai mult 
decât atât, întreaga populaţie continua să sufere din pricina inflației 
galopante, a scăderii drastice a producţiei industriale şi a 
distrugerii sistemului de transport. Mai presus de orice, guvernul a 
dezamăgit masele în momentul în care s-a declarat fidel alianţei de 
război, deşi era din ce în ce mai limpede că Rusia nu avea nici o 
şansă să iasă învingătoare. Întrucât guvernul provizoriu continua să 
adopte o politică pe care masele o respingeau, bolşevicii s-au 
pregătit să pună mâna pe putere. 


Revoluţia din Octombrie 


Lenin, care, după eşecul revoltei din iulie se refugiase în 
Finlanda, a trimis mesaje prin care îndemna Partidul să 
preia puterea în ţară. La 5 noiembrie Lenin s-a întors 
deghizat la Petrograd şi, cu mare dificultate, a obținut 
adeziunea celorlalți lideri bolşevici la insurecția armată. 
Leon Troțki, marxist înveterat şi proaspăt convertit la 
bolşevism, s-a dovedit cel mai înflăcărat suporter al lui 


Lenin în problema revoluției. 

În noaptea de 7 noiembrie (25 octombrie, după vechiul calendar) 
trupele rebele au preluat controlul asupra nodurilor de transport şi 
comunicaţii din capitală. În zorii zilei de 8 noiembrie o “Gardă 
roşie” formată din muncitorii oraşului, o unitate de soldaţi din 
Petrograd condusă de bolşevici şi marinarii de la baza Kronstadt 
din apropiere, care s-au alăturat proletariatului, au atacat Palatul de 
Iarnă, în care se afla sediul guvernului provizoriu. Aici nu au 
întâmpinat aproape nici o rezistenţă. O lovitură de stat practic fără 
vărsare de sânge a răsturnat guvernul provizoriu, iar clasa 
muncitoare a preluat puterea. În ciuda acestei schimbări lipsite de 
violență, ruşii aveau să treacă printr-o perioadă de tranziţie brutală. 


În martie 1918, bolşevicii au schimbat denumirea organizaţiei din 
care făceau parte, numind-o Partidul Comunist. În această 
organizație, pozițiile cele mai înalte erau deţinute de trei mici 
grupuri. Aceste organe executive erau biroul politic (Politbiuro), 
secretariatul şi biroul organizatoric (Orgbiuro). Politbiuro şi 
secretariatul aveau puterea cea mai mare, deşi în statutul partidului 
se prevedea că ele trebuiau controlate de un comitet central. 
Teoretic, aceşti membri erau aleşi şi îndrumați de marea masă a 
membrilor de partid. Începând cu micile organizaţii (celule) de 
partid locale de la baza ierarhiei, fiecare grup de comunişti ar fi 
trebuit să-şi aleagă delegaţii care să-i reprezinte la următorul nivel 
ierarhic, printr-o succesiune de verigi ajungând până la Congresul 
partidului şi la Comitetul central. Practic, conducătorii partidului 
desemnau liderii, trecând peste organizațiile locale şi decideau 
linia politică fără a cere avizul celor aflați pe trepte ierarhice 
inferioare. 

Deşi după Revoluţia din noiembrie 1917 puterea supremă era 
deținută de partid, din punct de vedere tehnic, statul se baza pe 
structura sovietelor. În iulie 1918, conducătorii noului stat au 
adoptat o constituţie care descria acest sistem oficial de “Republică 
Socialistă Federativă Sovietică Rusă” (RSFSR), instituit în locul 
autocrației şi guvernului provizoriu. Organizarea statului în soviete 
şi principiile de funcționare a acestora erau identice cu cele ale 
partidului, în sensul că, teoretic, consiliile inferioare îşi trimiteau 
delegați la nivele succesiv tot mai înalte, până la Congresul 
național al sovietelor din Rusia. Şi de această dată, conducerea la 
vârf controla de fapt, majoritatea alegerilor şi liniilor politice. O 
dată cu elaborarea constituției în primele luni ale anului 1918, 
liderii ruşi au mutat şi capitala noii RSFSR la Moscova. 

Întrucât Congresul sovietelor nu se întâlnea decât 
periodic, în cadrul lui au fost alese un Comitet central 
executiv şi un Consiliu al comisarilor poporului 
(Sovnarkom), care urmau să funcţioneze ca organe de 
conducere permanente. În linii mari, Consiliul 
comisarilor poporului era analog cu cabinetul miniştrilor 
dintr-un sistem parlamentar. Membrii acestor organe 
executive ale sovietelor aveau o poziție înaltă în partid. 
De exemplu, Lenin conducea atât Biroul politic al 
partidului, cât şi Sovnarkom. Această practică ştergea 
deosebirile la vârf între cele două sisteme, însă din punct 
de vedere organizatoric, partidul domina sistemul de 
guvernare şi controla statul sovietelor. 


Împlinirea Revoluţiei 

În primele luni după instalarea sa la putere, noua 
conducere a decretat revoluția socio-economică. S-au 
înlăturat reminiscenţele vechiului regim, prin interzicerea 
titlurilor nobiliare şi prin confiscarea averilor 
aristocrației, ale unei părți din clasa mijlocie şi ale 
Bisericii. De asemenea, liderii comunişti au început să 
naționalizeze economia, luând pământul de la tărani, 
favorizând preluarea controlului fabricilor de către 
muncitori şi transformând toate băncile şi marile industrii 
în proprietăți de stat. Deşi aceste măsuri revoluționare, 
precum şi altele aplicate până în 1921 nu au fost 
întotdeauna duse până la capăt, începuse totuşi o 
transformare radicală. 

Asemenea schimbări generale, operate de un singur partid, au 
stârnit proteste. La începutul anului 1918, comuniştii au ripostat 
prin suprimarea tuturor celorlalte partide, în afara revoluționarilor 
socialişti cu vederi de stânga. In următoarele câteva luni, 
revoluționarii socialişti de stânga s-au îndepărtat de comunişti, 
drept care toate partidele de opoziție au fost desființate. Ca o 
garanție suplimentară a puterii, în decembrie 1917, conducătorii 
sovietelor au înființat o forță de securitate numită CEKA. Această 
organizație condusă de Feliks Dzerjinski, a fost precursoarea 


“poliției secrete”, care a operat sub diverse denumiri până la 
desființarea KGB, în 1991. 


ÎNTREBĂRI DE VERIFICARE 


1. Care au fost crizele internaționale care au premers izbucnirii primului 


război mondial? 


2. Care a fost principala diferență dintre desfăşurarea ostilităților pe 


fronturile de vest şi de est? 
3. Care au fost principalele prevederi ale tratatului de la Versailles? 


4. Din ce motive sistemul tratatelor de la Paris a fost considerat germenele 


care a pregătit următoarea conflagrație mondială? 


5. Care au fost principalele etape ale desfăşurării revoluției ruse? 

TEMA XI 


EUROPA ÎNTRE CELE DOUĂ RĂZBOAIE 


MONDIALE 


După parcurgerea acestei teme veți învăţa: 

1. Primele etape ale evoluţiei Rusiei Sovietice. Suprastructura 
stalinistă 

2. Instaurarea şi evoluția regimurilor politice de tip totalitar în 
Italia şi Germania 

3. Viaţa politică a Franţei între cele două războaie mondiale 

4. Marea Britanie şi problemele insolvabile ale crizei socio- 
economice 


Uniunea Sovietică. Primii ani. După ce s-au confruntat cu criza 
din 1920-1922, conducătorii comunişti au avut posibilitatea să 
acorde mai multă atenţie edificării noii ordini. Către sfârşitul 
deceniului, în linii mari se încheiase formarea noului stat: Uniunea 
Republicilor Socialiste Sovietice (URSS). În continuare, 
autoritățile comuniste au dispus o vreme îndelungată de un stat 
extrem de puternic, ca instrument de aplicare a propriei politici. 

În 1921, Lenin a propus adoptarea unor măsuri drastice pentru a 
pune capăt suferințelor şi tulburărilor create de războiul civil şi de 
comunismul de război. El şi-a denumit planul “Noua Politică 
Economică”( NEP) , proiect care i-a înspăimântat pe numeroşi 
lideri comunişti. NEP displăcea multor funcționari ai partidului 
fundcă implica o îndepărtare de extremismul comunismului de 
război şi orientarea către un sistem care combina socialismul 
dictatorial cu inițiativa privată capitalistă. În cele din urmă, 
adversarii lui Lenin au cedat în faţa argumentului zdrobitor potrivit 
căruia numai prin adoptarea acestor practici burgheze limitate se 
va putea reface economia îndeajuns de rapid ca statul sovietic să 
fie salvat de la pieire. 

Din punct de vedere politic, constituția URSS din 1924 nu făcea 
nici o referire la Partidul Comunist. În pofida acestei omisiuni, în 
1924, cele 472 000 de comunişti conduceau o populaţie de 
150.000.000 de locuitori. Mai mult decât atât, partidul era cel care 
decidea în privința admiterii noilor membri. Deşi dețineau 
supremația asupra restului populaţiei, cei aproape 500.000 de 
comuniști auto-aleşi nu aveau puteri egale în cadrul partidului. În 
conformitate cu principiile stipulate, autoritatea supremă revenea 
Congresului național al partidului, dar, în realitate, câțiva lideri 
(mai puțin de 100) din patru mici organisme executive exercitau un 
control dictatorial asupra partidului şi al statului. Cei mai 
importanți dintre aceşti aceşti şefi comunişti erau secretarul 


general şi membrii Politbiuro-ului (în 1924 , numărul lor era de 
şapte). 

După moartea lui Lenin însă ( 21 ianuarie 1924), dezbaterile 
politice s-au bucurat de o atenţie deosebită în cadrul luptei pentru 
putere. Fiecare candidat susținea că el cunoaşte linia corectă care 
trebuia adoptată de partid. Troțki şi Stalin s-au înfruntat cel mai 
violent în problema şanselor de reuşită a comunismului în Rusia 
Sovietică, în absența unei revoluții marxiste internaționale în 
viitorul apropiat. Troțki era adeptul concepției tradiționale a 
partidului potrivit căreia succesul din URSS necesita o victorie a 
proletariatului mondial, opinie pe care o susținea cu îndârjire. 

În replică, Stalin susținea că, fără îndoială, comunismul putea 
învinge în URSS, chiar în condiţiile triumfului comunismului 
mondial în viitorul îndepărtat. Partidul Comunist Sovietic, devenit 
tot mai naționalist, se simțea extrem de atras de ideea lansată de 
Stalin, aceea a “comunismului într-o singură ţară”. Evidentul eşec 
al mişcărilor comuniste din alte țări pleda în favoarea doctrinei lui 
Stalin. 

Troțki şi Stalin aveau păreri divergente şi într-o altă problemă: 
continuarea NEP sau impunerea unei schimbări rapide, pentru 
desăvîrşirea socialismului în URSS. Totuşi, faptul că Stalin era 
adeptul NEP era în avantajul lui, situîndu-l în aceeaşi tabără cu 
Buharin şi alți câțiva veterani de partid. 

Victoria lui Stalin a fost obţinută la Congresul partidului din 
decembrie 1927. Deputaţii participanţi la această sesiune au decis 
că nimeni nu se putea abate de la politica de partid stabilită de el. 
Rivalii săi fie i-au adoptat punctul de vedere, fie au fost demişi sau 
chiar excluşi din partid. După excluderea sa din partid, Troțki a 
părăsit, în 1929, Uniunea Sovietică. În 1940 a fost asasinat din 
ordinul lui Stalin. 

La începutul anului 1928, curând după alegerea lui Stalin în 
fruntea partidului, măsurile luate de el demonstrau hotărârea de a 
impune o dezvoltare rapidă a statului, cu o economie industrială 
total socialistă. Metodele lui Stalin i-au dezvăluit în scurt timp 
intenţia de a exercita controlul absolut asupra statului, economiei şi 
a oricărui alt aspect al existenței. 

În disputa cu Troțki, Stalin susținuse perpetuarea NEP-ului. În 
1929 el şi-a schimbat opinia, cerând o extindere rapidă a 
industriei, schimbare care presupunea aplicarea consecventă a 
principiilor socialismului. Totodată, Stalin a decretat instituirea 
colectivizării în agricultură. Primul plan cincinal a fost elaborat de 
Stalin în 1929. Pentru perioada 1929-1933 el conținea următoarele 
prevederi: colectivizarea a 20% din gospodăriile tărăneşti, o 
creştere de circa 250% a industriei oţelului, o creştere a numărului 
de tractoare de la 1300 la 170 000 pe an. Planul prevedea creşteri 
la fel de spectaculoase şi pentru producția de fier, ciment, textile, 


curent electric şi alte bunuri. Al doilea plan cincinal ( 1933-1937) 
aproape că desăvârşea transformarea economică a marii puteri 
răsăritene. În 1941, când al treilea plan a fost întrerupt de 
izbucnirea celui de-al doilea război mondial, Uniunea Sovietică 
devenise una dintre primele ţări industriale. URSS ocupa atunci 
locul al treilea la producţia industrială, în urma Statelor Unite şi a 
Germaniei, dar înaintea Marii Britanii. Această remarcabilă 
realizare a necesitat adoptarea unor măsuri drastice. Munca silnică 
prestată de milioane de deținuți arestaţi pentru delicte economice şi 
politice a devenit o componentă esenţială a sistemului industrial 
stalinist. Astfel, deşi ţăranii au dus greul în acest deceniu de 
revoluţie industrială, muncitorimea a avut şi ea de suferit. Între 
1928-1941, nivelul de trai al tuturor familiilor muncitoreşti a 
înregistrat o scădere accentuată. 


Stalin a renunțat la practicile NEP, revenind la politica sa de 
industrializare şi dezvoltare militară forţată, pentru a oferi Rusiei 
garanţia securităţii într-o lume dominată de capitalişti. În 
încercarea sa de garanta securitatea pe cale diplomatică, Stalin a 
continuat linia epocii NEP. Miniştrii de externe din anii 1920-1930 
au folosit îndeosebi metode tradiționale de a trata cu alte state. De 
exemplu ei au solicitat — şi în cele din urmă au obţinut — 
recunoaşterea diplomatică oficială din partea aceloraşi naţiuni 
capitaliste pe care doctrina comunistă le declarase adversare. 
Diplomaţii tînărului stat comunist au înregistrat şi alte succese, în 
afara recunoaşterii oficiale internaționale. Ei au stabilit relaţii 
speciale cu Germania ( Tratatul de la Rapallo), în 1922, încheind 
un pact de neagresiune cu Estonia, Letonia, Polonia şi România în 
1929. În 1935, Ministerul de Externe a făcut un important pas 
înainte prin semnarea unui acord de securitate mutuală cu Franţa. 
Oficialităţile sovietice au combinat aceste măsuri diplomatice cu o 
intensă campanie propagandistică de dezarmare şi cooperare 
internațională pusă în slujba păcii. Această ultimă inițiativă a dus 
pînă la urmă la acceptarea URSS în Liga Naţiunilor în 1934. Nu 
cu mult înainte de sfîrşitul deceniului al doilea, sovieticii 
respinseseră Liga, declarînd-o un club burghez, iar statele 
capitaliste, la rândul lor, refuzaseră să admită Rusia Sovietică în 
cadrul organizaţiei. La mijlocul anilor 30, URSS pierduse sub 
multe aspecte imaginea de stat proscris. 

Cu toate acestea, deşi securitatea URSS se baza în principal pe 
dezvoltarea economică, pe Armata Roşie şi pe diplomaţie, 
conducerea sovietică a adoptat o altă măsură, mult mai puțin 
obişnuită, pentru a-şi promova interesele peste hotare. În 1919 a 
fost înființat  Kominternul, o nouă organizație comunistă 
internațională, care încerca să infiltreze comunişti pretutindeni, cu 
scopul de a slăbi statele capitaliste şi a face propagandă sovietică. 


Acest scop subversiv asumat contrazicea diplomația tradițională a 
Ministerului de Externe, împiedicând uneori statornicirea unor 
bune relații cu naţiunile capitaliste. 

La mijlocul deceniului al patrulea, când guvernările de 
extremă dreaptă din Germania şi Italia au început să 
constituie o ameninţare pentru Uniunea Sovietică, 
ostilitatea Kominternului faţă de capitalism a devenit mai 
puțin fățişă. Atunci organizația a proclamat o politică a 
“Frontului comun”, îndemnînd toate forţele politice care 
se opuneau fascismului şi național-socialismului să se 
unească în lupta împotriva acestor noi pericole. În 
realitate, activitatea  Kominternului, atât în faza 
subversivă, cât şi în cea a Frontului comun, nu avea prea 
mare importanţă pentru poziţia internațională a URSS. În 
1941, cînd a avut loc ciocnirea dintre comunişti şi 
fascişti, industria sovietică şi Armata Roşie modernă s-au 
interpus între statul sovietic şi dezastru. 


Italia. Instaurarea regimului fascist. Cei doi ani de criză de 
după Marele Război i-au determinat pe mulți naționaliști îndârjiți 
să emită pretenţia că ar putea salva Italia ducând-o pe culmile 
gloriei. Ei au organizat bande de bătuşi de stradă, pregătiţi ca, la 
nevoie, să-şi impună punctul de vedere prin forță. Figura cea mai 
proeminentă din rândurile acestor naţionalişti a fost Benito 
Mussolini. 

Mussolini (1883-1945) şi-a început cariera politică înainte de 
primul război mondial, ca socialist. Talentul său oratoric şi 
scriitoricesc i-a asigurat în scurt timp un loc de frunte în partid, 
Mussolini devenind editorul ziarului organizaţiei. În pofida 
succeselor sale politice, Mussolini s-a îndepărtat de socialişti. 
După izbucnirea Marelui Război în 1914, acestia s-au declarat 
împotriva oricărei opoziții naționaliste, însă Mussolini ar fi vrut ca 
Italia să lupte împotriva Puterilor Centrale. Cînd Italia a intrat în 
război, Mussolini a acționat pe baza acestei convingeri şi s-a 
înrolat ca voluntar. La sfârşitul războiului, în 1918, Mussolini 
aderase la extrema dreaptă. Era deja pregătit să lupte pentru noile 
sale principii. În 1919, el a organizat Fasci di Combattimento 
(grupuri de luptă) în vederea luptelor de stradă cu stângiştii, forță 
pe care acum o socotea cel mai mare duşman al Italiei. 

După luni întregi de lupte în stradă, care l-au pregătit pentru a-şi 
putea asuma răspunderea guvernării, în noiembrie 1921, Mussolini 
şi-a organizat adepţii într-un partid politic. Noul Partid Fascist 
număra circa 300 000 de membri şi avea 35 de reprezentanţi în 
legislativ. 


În calitate de apărători ai iniţiativei particulare, ordinii publice şi 
drapelului italian, fasciştii s-au bucurat de o adeziune şi mai largă 
în rândul maselor. Reacțiile față de lupta pentru putere a fasciştilor 
demonstrau că, la mijlocul anului 1922, printre adepții partidului 
se numărau nu numai aristocrați, elemente din păturile inferioare 
ale clasei mijlocii, dar şi câţiva industriaşi. Între timp, fasciştii 
deveniseră în egală măsură eroii conducătorilor militari, ai 
Bisericii catolice şi ai regelui Italiei, Victor Emmanuel al II- lea ( 
1900-1946). 

Mussolini a înţeles că sosise momentul potrivit. În septembrie 
1922 el a început negocierile cu reprezentanţii autorității 
monarhice şi cu alte oficialități, pregătindu-şi accesul la 
conducerea statului. Cămăşile Negre au susținut pretențiile la 
putere ale şefului lor, organizând un marş de proporţii spre Roma, 
la 28 octombrie 1922. Conducerea statului a încercat să împiedice 
prin forță această acțiune. Regele a refuzat să semneze un decret de 
instituire a legii marțiale şi i-a oferit lui Mussolini funcția de prim- 
ministru al Italiei. În clipa în care i s-a deschis un drum liber şi 
sigur către Roma, Mussolini a urmat Cămăşile Negre în Capitală, 
unde s-a instalat la cârma țării. 


Germania. Republica de la Weimar. Instaurarea nazismului. 
Până în ultimele zile ale primului război mondial, majoritatea 
germanilor sperau într-o victorie. În octombrie-noiembrie 1918, 
vestea că ţara lor suferise o înfrângere militară şi că în curând urma 
să se predea i-a aruncat pe germani într-o stare de neagră 
deznădejde şi de haos. Au izbucnit revolte, care s-au extins rapid. 
La 9 noiembrie 1918, împăratul Wilhelm al II-lea a abdicat iar 
socialiştii moderați din Berlin au proclamat Germania republică. În 
pofida acestei declaraţii, națiunea abia îşi începuse dificila tranziție 
către autodeterminare. 

În afara cercului de socialişti susţinători ai noii republici, existau şi 
alții, care voiau să urmeze exemplul ruşilor bolşevici. Una dintre 
aceste forțe marxiste revoluționare, Uniunea Spartakus, condusă de 
Rosa Luxemburg şi Karl Liebknecht, s-a pregătit să răstoarne noua 
guvernare încă înainte ca aceasta să fi prins contur. La 5 ianuarie 
1919, spartachiştii au întreprins o tentativă de revoluţie proletară 
care a fost însă imediat zdrobită. Trupele germane au reprimat 
mişcarea şi i-au arestat pe cei doi conducători, care au fost 
asasinați la 15 ianuarie. 

Conducătorii militari germani au apelat la armată pentru a-i 
reprima pe spartachişti, fiindcă nu aveau nimic comun cu 
orientarea de stânga. Totodată, aceşti militarişti nu erau interesaţi 
de ideea de republică. Se impunea ca adepţii guvernării 
reprezentative să creeze instituții politice eficiente, dacă voiau să 


aibă vreo şansă de succes în Germania. Ei s-au întrunit la Weimar 
într-o adunare constituantă, desfăşurată timp de câteva luni, din 
februarie până în iulie 1919, în cadrul căreia au fost elaborate 
legile fundamentale al Republicii Germania. Constituţia de la 
Weimar prevedea existenţa unui preşedinte ales şi împuternicit să 
numească un cancelar. Cabinetul de miniştri condus de cancelar 
alcătuia organul executiv de conducere. Constituția de la Wiemar 
mai stipula înființarea unei camere legislative (Reichsrat), 
compusă din reprezentanți ai celor 18 state ale naţiunii. Un alt 
organ legislativ (Reichstag) includea membri aleşi să reprezinte 
întreaga națiune, nu numai districtele. Prin constituirea “Republicii 
de la Weimar” în Germania a fost instituită prima guvernare cu 
adevărat democratică din istoria sa. 

Deşi permitea participarea reală a cetăţenilor la 
conducerea ţării, totuşi noul sistem făcea dificilă 
guvernarea de către cancelar şi cabinet. Dacă executivul 
nu putea promulga legi, el trebuia să depăşească acest 
impas în două feluri. Astfel, el putea să demisioneze şi 
atunci preşedintele ar fi numit un nou cancelar, cu 
misiunea de a încerca să obţină voturile în Reichstag. În 
cel de-al doilea caz, cancelarul care nu reușea să-şi treacă 
legile prin Reichstag îl dizolva, cu speranţa că viitoarele 
alegeri îi vor asigura o majoritate confortabilă. 
Multitudinea de diviziuni politice din Republica de la 
Weimar făcea ca un cancelar să poată obține majoritatea 
necesară promulgării legilor numai dacă îşi asigura 
sprijinul unui grup de partide. În general, aceste coaliţii 
nu aveau o durată prea mare. În medie, cabinetele cădeau 
cam o dată la opt luni. În aceste condiţii era dificil de 
realizat o guvernare eficientă. 


La întoarcerea din război, Hitler a intrat în rândurile militanților 
naționalişti hotărâți să distrugă Republica de la Weimar. El a 
aderat la Partidul Muncitoresc din Germania, un mic grup de 
dreapta afirmându-se curând în cadrul organizației. Mesajul 
naționalist rasist şi discursul său aproape hipnotic au contribuit la 
creşterea numerică a partidului. În iulie 1921 partidul l-a numit pe 
Hitler conducător suprem (Fuhrer). Între timp organizaţia îşi luase 
denumirea de Partidul Naţional-Socialist al Muncitorilor din 
Germania. Deşi Hitler respingea adevăratul socialism, spera ca 
denumirea acestui partid de dreapta să atragă muncitorii de stânga. 
În câţiva ani situaţia economică s-a agravat treptat, apoi în 1929 , 
Germania a fost afectată de marea depresiune economică 


mondială, ceea ce a dus la o creştere masivă a numărului de 
membri de partid. Curând naziştii au devenit cel mai puternic 
partid din Germania. Grupul de luptă în cămăşi cafenii al lui Hitler 
s-a mărit şi el. Şomeri disperaţi au dat năvală în SA, unde aveau de 
lucru şi primeau salarii. Criza economică a atras şi electoratul de 
partea lui Hitler. În alegerile pentru Reichstag din iulie 1932, 
naziştii au obţinut 230 de mandate, cu 100 mai multe decât 
socialişti, ieşiţi pe locul doi. 

Politicienii de profesie din cadrul dreptei moderate se gândeau că, 
la rândul lor, îl puteau ţine pe Hitler sub control. Facţiunea 
Schleicher a făcut presiuni asupra lui Hindenburg, care l-a numit 
pe Hitler cancelar la 30 ianuarie 1933. 

De îndată ce a fost numit în funcție, Hitler a instituit un regim 
dictatorial. Un incendiu care a devastat clădirea Reichstagului la 
sfârşitul lui februarie 1933 a oferit naziştilor pretextul de a trece la 
fapte. Ei i-au acuzat pe comunişti că sunt autorii incendiului şi au 
declanşat o campanie susținută de suprimare a lor. 

La 23 martie 1933, Hitler a promulgat o lege care îi conferea puteri 
dictatoriale până la 1 aprilie 1937. Singurii care au votat împotrivă 
au fost socialiștii, dar erau prea puţini pentru a fi luaţi în seamă. 
Opoziția legală față de Hitler încetase să existe, dar nu dispăruseră 
toate facțiunile adverse. Reprezentanți influenți ai dreptei moderate 
ca Schleicher constituiau un motiv de îngrijorare pentru Fuhrer. 
Exista riscul ca aceştia să nu-l sprijine cu toată convingerea. 
Membrii dreptei radicale , care obişnuiau să facă uz de violență 
politică îl nelinişteau şi mai mult pe acesta. Printre militanții 
turbulenţi ai extremei drepte se număra şi şeful trupelor SA, Ernst 
Roehm, precum şi alți cunoscuţi lideri ai organizaţiei. Hitler era 
decis să elimine riscul unei acțiuni independente inițiate de trupe. 
Lovitura a fost dată la 30 iunie 1934. În valul de asasinate din 
“Noaptea Cuţitelor Lungi” şi-au pierdut viaţa Roehm, Schleicher şi 
alți potenţiali opozanți. Această epurare a sporit autoritatea 
gărzilor personale ale lui Hitler, Schutzstaffel (SS). Unităţile SS 
fuseseră forța ucigaşă care comisese asasinatele. În continuare, 
aceste trupe speciale au devenit unul dintre principalele 
instrumente de impunere a voinţei lui Hitler. 

În paralel cu desfiinţarea instituţiilor Republicii de la Weimar şi a 
posibilelor nuclee de rezistență faţă de nazism, partidul a construit 
un nou stat. Acțiunile naziste din mai şi iunie 1933 au suprimat 
toate sindicatele independente, înlocuindu-le cu un singur front al 
clasei muncitoare aflat sub controlul partidului. În iulie, toate 
partidele de opoziţie au fost scoase în afara legii. Aceste măsuri 
luate împotriva partidelor şi sindicatelor au avut ca scop eliminarea 
a două puternice structuri neguvernamentale care ar fi putut 
elimina puterea nazistă. 


Membrii SA măcelăriți în “Noaptea Cuţitelor Lungi” şi-au pierdut 
viața în bună parte pentru păcatul de a fi crezut literalmente în 
denumirea de “Naţional-Socialism”. Ei respingeau idealurile 
internaționaliste ale clasei muncitoare, în schimb erau dispuşi să 
confişte proprietățile celor avuţi, folosindu-le în beneficiul altor 
categorii sociale din cadrul națiunii. Hitler a vărsat valuri de sânge 
tocmai pentru a demonstra sugestiv că respingea socialismul sub 
toate aspectele. Deoarece Fuhrerul nu intenţiona să confişte banii, 
bunurile sau întreprinderile celor bogați, obsesia lui de natură 
economică era să înzestreze statul nazist cu o maşină de război 
perfectă. Finanţiştii, industriaşii, comercianții şi agricultorii puteau 
realiza profituri din întreprinderile sau terenurile lor cu condiția să 
slujească acest unic scop. Hitler era cel care guverna, nu 
capitaliştii. Dar oamenii de afaceri s-au îmbogăţit. 

În efortul lor de a stăpâni sufletele tuturor germanilor, 
naziştii au creat Ministerul Propagandei. Joseph 
Goebbels (1897-1945) conducea această instituţie, care 
elimina spiritul iluminist din toate publicațiile, emisiunile 
radiofonice, filmele şi piesele de teatru. Crezul nazist a 
pătruns în întreaga artă şi literatură. Operele de artă au 
ajuns să fie total lipsite de conținut. 

Deşi unii cetăţeni au protestat sau au fugit din ţară, aproape 
întreaga elită culturală şi ştiinţifică s-a arătat dispusă să participe la 
campania lui Geobbels de prezentare a unei viziuni exclusiv rasist- 
naționaliste asupra existenţei. La toate nivelurile de învăţămănt se 
denatura realitatea, astfel încăt să slujească scopurilor naziste. Ele 
propovăduiau supunerea absolută față de conducător, precum şi 
credința în mitul arian şi antisemit predicat de acesta. Îndoctrinarea 
continua şi în afara orelor de clasă, în cadrul organizației Tineretul 
lui Hitler, singura autorizată să funcţioneze în întreaga ţară. Aici 
erau înregimentaţi toți tinerii între zece şi optsprezece ani. Partidul 
convoca mitinguri de mare amploare, îndeosebi la Nurnberg, 
menite să accentueze starea de transă naționalistă a tinerilor şi a 
vârstnicilor deopotrivă. 

Imediat după preluarea puterii, naziştii au pornit, cum era de 
aşteptat, campania împotriva evreilor. Partidul a început să le 
confişte bunurile şi să-i excludă din afaceri şi alte domenii de 
activitate. O mare parte din legislaţia antisemită anterioară a fost 
încorporată sub forma unor clauze de “lege rasială” în coduri 
referitoare la presă şi alte aspecte ale existenţei. Legile de la 
Nurnberg din septembrie 1935 erau însă şi mai aspre. Ele ridicau 
evreilor cetățenia germană, interziceau căsătoriile mixte dintre 
germani şi evrei şi considerau o infracțiune relațiile sexuale între 

membrii acestor două “rase”. 


Franţa.  Ravagiile războiului nu au provocat prăbuşirea 
democraţiei, aşa cum se întâmplase în Italia. Dimpotrivă, Franţa și- 
a revenit rapid, astfel încât în anii *20 devenise cea mai mare 
putere de pe continent. 

În paralel cu enormele probleme economice create de război, 
conducătorii francezi s-au confruntat cu dificultatea conducerii 
unui aparat politic de o complexitate monstruoasă. Şeful 
executivului (primul ministru) trebuia să-şi asigure majoritatea în 
camera inferioară (Camera Deputaților) pentru a obține 
promulgarea legilor. Totuşi, cei 600 de membri ai Camerei erau 
împărțiți în atâtea facţiuni politice, încât premierii rareori puteau fi 
siguri că vor obţine un vot favorabil. Înfrângerea într-o problemă 
importantă nu-i lăsa primului ministru altă soluție decât demisia — 
legea interzicea dizolvarea Camerei şi organizarea unor alegeri 
anticipate menite să asigure votul majoritar. 

Un şef de guvern care voia să aplice politici constructive trebuia să 
găsească o cale de a-şi păstra postul o perioadă mai îndelungată, 
într-un sistem în care, de regulă, prim-miniştrii rămâneau în funcție 
nouă luni. La rândul ei, longevitatea politică presupunea alcătuirea 
unor coaliţii extrem de delicate. În cursul deceniului al treilea, 
premierii au suferit adesea eşecuri lamentabile. De exemplu, într- 
un singur an, începând cu iunie 1925, în Franţa s-au succedat la 
guvernare şase cabinete. 

Câteva personalități de excepție au izbutit să contracareze tendința 
către instabilitate guvernamentală. Raymond Poincare a reuşit 
neobişnuita performanță de a rămâne în funcție din ianuarie 1922 
până în iunie 1924 şi din iulie 1926 până în iulie 1929. EI, 
împreună cu alți doi prim-miniştri cu mandate relativ mai scurte, s- 
au dovedit lideri capabili şi democratici. Realizările lor politice au 
contribuit în mare măsură la refacerea economică a națiunii din 
anii ‘20. 

Criza anilor treizeci a creat condiții mizere pentru un mare număr 
de oameni din fiecare naţiune afectată. În Franţa, ca şi în alte ţări, 
afacerile şi băncile dădeau faliment, rata şomajului creştea 
vertiginos şi un mare număr de persoane nu-şi putea asigura nici 
măcar strictul necesar. Astfel, deşi francezii au avut de suferit mai 
puţin decât alte națiuni afectate de criză, şi Franța avea nevoie de o 
acțiune rapidă şi eficientă din partea guvernului. 

Deşi criza impunea o reacție promptă, mecanismul 
democrației franceze a fost la un pas de a-şi înceta 
funcționarea. Alegerile parlamentare din mai 1932 au 
adus la putere două partide de stânga cu doctrine prea 
diferite să poată colabora. Unul dintre ele, Partidul 
Socialist Unit condus de Leon Blum, dorea să 


naționalizeze marile întreprinderi şi instituții financiare, 


aplicând programe menite să creeze locuri de muncă. 
Cealaltă tabără, reprezentată de Edouard Herriot şi 
socialiştii radicali, era adepta unei cu totul alte politici. În 
pofida denumirii, radicalii se opuneau naționalizării 
întreprinderilor, insistând asupra unui control strict al 
cheltuielilor guvernamentale. Divergenţa de opinii adus 
la un impas clar şi la căderea unei serii întregi de cabinete 
executive ( cinci în treisprezece luni). 

Nemulțumirea faţă de inactivitatea guvernului a creat, astfel, 
condiții propice dezvoltării dreptei radicale. Vechile grupări 
extremiste au devenit tot mai militante, în paralel cu apariţia altora 
noi. Aceste organizații de tip fascist includeau: Action Francaise 
(“Acţiunea franceză”), Croix de feu (“Crucea de foc”) şi Jeunesses 
Patriotes (“Tinerii patrioţi”). Marii bancheri şi industriaşi au 
susținut financiar atât grupările fascizante, cât şi ziarele care atacau 
vehement guvernul. Democrația franceză se afla în stare de asediu. 
Oricum, printre cei care au atacat parlamentul în timpul 
scandalului Stavinski s-au numărat şi comuniştii, dar cea mai mare 
parte a opozanților era reprezentată de extrema dreaptă. Timp de 
doi ani după aceste tulburări, prim-miniştrii şi cabinetele lor au 
reflectat întrucâtva starea de spirit antidemocratică a dreptei şi mai 
puțin atitudinea electoratului de la ultimele alegeri parlamentare 
(1932). Doi prim-minştri din această perioadă au împărtăşit 
ostilitatea fascizanţilor față de o guvernare reprezentativă, deşi ei 
înşişi erau şefi ai executivului tocmai într-un astfel de sistem. 
Orientarea de dreapta a liderilor guvernamentali de la mijlocul 
deceniului al patrulea a determinat, fireşte, solidarizarea stângii 
franceze. La sfârşitul anului 1935, Partidul Radical Socialist, 
Partidul Socialist Unit şi Partidul Comunist s-au asociat oficial, 
formând Frontul Popular. În mai 1936, această coaliţie de stânga a 
câştigat alegerile parlamentare. Leon Blum a devenit prim-ministru 
din partea Frontului Popular, în timpul unei crize economice acute, 
agravată de izbucnirea unor greve la care participau 300 000 de 
muncitori. 

Blum a început imediat să pună în practică reforme extensive. 
Frontul Popular a redus săptămâna de lucru a muncitorimii aflate 
într-o situație dificilă la patruzeci de ore, a acordat concedii plătite 
şi alte avantaje. Într-un efort de a controla mai eficient economia, 
guvernul a naționalizat Banca Franţei şi industria de război. 

În cadrul unei controverse asupra unor probleme de politică 
internă, Blum a pierdut însă sprijinul parlamentului, la un an de la 
numirea sa în funcţie. El a demisionat în iunie 1937. În 1938 a 
revenit la conducerea executivului, în încercarea de a unifica 
Franţa pentru soluţionarea problemelor de politică externă, dar în 
câteva luni a fost nevoit să-şi accepte înfrângerea şi să se retragă 


din nou. Către anul 1938, coeziunea Frontului Popular slăbise în 
mare măsură şi, înainte de sfârşitul anului, coaliția de stânga a 
căzut de la putere. În locul ei a fost instaurat un guvern de dreapta, 
dar nici el nu s-a bucurat de un sprijin ferm din partea 
parlamentului şi a cetăţenilor. În preajma anului 1939, națiunea era 
divizată de conflicte politice ireconciliabile. În acelaşi an, 
Germania nazistă, unită şi puternică, a început cucerirea Europei. 


Marea Britanie. O coaliție de partide formase un cabinet executiv 
care urma să guverneze în timp de război. Acest cabinet mixt, 
condus de primul-munistru liberal David Lloyd George a continuat 
să funcţioneze şi după război, pînă în anul 1922. În această 
perioadă economia avea nevoie de o atenţie deosebită. Lloyd 
George se pricepea prea puţin la astfel de chestiuni, aşa încât s-a 
preocupat în principal de afacerile externe. 

În 1922, guvernul de coaliţie a fost înlocuit de un cabinet exclusiv 
conservator, Stanley Baldwin, noul prim-ministru avea însă marele 
talent de a prezenta idei mediocre sub forma unor discursuri 
impresionante. Planul său neinspirat de dezvoltare economică - 
bazat pe achitarea rapidă a datoriilor de război faţă de SUA - a 
înrăutățit şi mai mult situația. Economia britanică trebuia 
stimulată, dar programul lui împovăra şi mai mult un sistem deja 
greoi. 

La începutul secolului XX, programul socialist moderat al 
Partidului Laburist britanic a căpătat tot mai mulți susținători. 
Către 1920, politica britanică era dominată de laburişti şi 
conservatori. Liberalii se găseau pe locul trei, continuând să piardă 
din popularitate. În 1923, când alegerile au conferit pentru prima 
dată laburiştilor poziția dominantă în guvern, primul ministru 
Ramsay MacDonald nu s-a arătat deloc interesat de programul 
economic socialist. El a preferat să continue planul financiar 
conservator al lui Baldwin. Cu toate acestea, laburiştii au optat 
pentru o linie politică externă care i-a adus în conflict cu 
conservatorii. 

Totuşi, în cadrul celui de-al doilea mandat, Baldwin a încercat să 
consolideze economia ridicând valoarea monedei naţionale (lira). 
O dată cu consolidarea lirei, a crescut şi preţul produselor 
englezeşti. Ca urmare, patronii au redus salariile muncitorilor, în 
efortul de a scădea preţurile, pentru a putea rămâne competitivi pe 
piețele mondiale. Incompetenţa conducătorilor britanici nu le lăsa 
muncitorilor nici o speranță de ameliorare a condiției lor. Criza a 
continuat să se agraveze. 

În iunie 1929, Partidul Laburist şi primul ministru MacDonald au 
revenit la putere. Aceşti lideri socialişti au decis să stopeze 
agravarea crizei prin reducerea cheltuielilor de stat, inclusiv a 


ajutoarelor de şomaj. Majoritatea membrilor Partidului Laburist au 
respins categoric acest proiect conservator, elaborat de propriii lor 
lideri. Întrucât nu a reuşit să obţină voturile socialiștilor din 
Parlament, MacDonald a fost nevoit să demisioneze din funcția de 
prim-ministru (august 1931). 

La o zi după demisie, MacDonald a revenit în funcție, formând un 
cabinet împreună cu membrii partidelor Conservator, Laburist şi 
Liberal. Acest “guvern de coaliție naţională” a rămas la putere 
până la sfârşitul deceniului al patrulea. Deşi MacDonald şi-a 
păstrat funcția de prim-ministru pâna în 1935, conservatori ca 
Baldwin şi Neville Chamberlain căpătau o influență tot mai mare 
în politica de stat. În cele din urmă ei au preluat oficial puterea, 
Baldwin devenind prim-ministru în 1935, iar Chamberlain în 1937. 
Sub influenţa acestor conservatori, guvernul a încercat să aplice 
unele măsuri mai energice de redresare a economiei. Liderii 
coaliției au început prin a schimba cursul politicii monetare urmate 
de Baldwin la mijlocul anilor *20. Această intervenţie a dus la 
creşterea fluxului monetar, deprecierea monedei naționale 
contribuind la sprijinirea populației în a-şi achita datoriile. 
Cabinetul a operat ulterior o schimbare şi mai spectaculoasă în 
practicile economice. În încercarea de a proteja agricultorii şi 
industriaşii britanici, guvernul a renunţat la doctrina veche de 
nouăzeci de ani a comerțului liber, instituind o taxă pe grâul adus 
de peste hotare şi pe anumite produse de import. 

Printr-un nou pachet de legi anti-criză, guvernul a sprijinit 
industria navală, aflată într-un grav declin şi a ajutat muncitorii 
şomeri să se mute în zone cu oferte de lucru mai avantajoase. În 
cele din urmă, economia a început să înregistreze o uşoară creştere, 
dar aceste programe timide au avut un efect mult prea 
nesemnificativ pentru a scoate Anglia din criza profundă în care se 
afla. 

Tulburările economice persistente din anii ‘20 şi condiţiile de criză 
create de marea depresiune economică nu au împiedicat 
dezvoltarea instituţiilor britanice democratice. Totuşi, începând din 
anul 1918, națiunea suferise un grav declin al puterii economice şi 
militare. În septembrie 1939, Marea Britanie a intrat în război cu 
statele fasciste. Câteva luni mai târziu, rămânea singura democraţie 
europeană angajată în luptă. 


ÎNTREBĂRI DE VERIFICARE 


1.Prin ce s-a caracterizat noua politică economică promovată în 
prima etapă a constituirii întâiului stat comunist din lume? 

2.Italia a avut un regim politic totalitar între cele două războaie 
mondiale? 


3.Care au fost factorii care au generat ascensiunea la putere a lui 
Hitler în Germania? 

4.Cum explicaţi instabilitatea care a caracterizat politica internă a 
Franţei şi Marii Britanii în perioada interbelică? 

5.Cum motivaţi impactul crizei anilor treizeci asupra 
principalelor state europene? 

Tema XII 


Al Doilea Război Mondial şi consecinţele sale (1939-1949) 


După parcurgerea acestei teme veţi învăţa: 

1. Desfăşurarea celui de-al Doilea Război Mondial 
2. Organizarea Europei în timpul conflagrației 

3. Urmările conflictului: declanşarea războiului rece 


Situația politică în ajunul celui de-al Doilea Război 
Mondial 
Încă de la începutul anului 1939 conjunctura internaţională se arăta 
favorabilă Germaniei. În ianuarie un guvern militar naţionalist şi 
profascist luă puterea în Japonia şi se grăbi să atace Uniunea Sovietică 
în Mongolia. Succesele armatei Roşii îi obligară să semneze pacea, 
Hitler refuzând să vină în ajutorul aliaților săi; interesele sale priveau în 
primul rând Europa, ceea ce îi impunea să păstreze relaţii bune cu ruşii 
şi să-şi alăture Italia. Mussolini întârzia în schimb să adere la aceste 
proiecte: dominaţia germană pe continent l-ar fi silit să se consoleze cu 
Mediterana şi cu Africa iar pe plan intern italienii nu erau deloc dornici 
de război. Ca urmare chiar şi după Anschluss Ducele continuă să 
negocieze cu democrațiile până când deveni clar că o asemenea poziție 
era lipsită de perspective; astfel că la 22 mai Italia semnă un tratat 
ofensiv cu germanii, “Pactul de Oțel”. Se crea astfel Axa Roma-Berlin- 
Tokyo, un bloc politic şi militar în faţa căruia nici marea Britanie nici 
Franța nu păreau capabile de o reală opoziție. Democraţiile se 
compromiseseră deja prin abandonarea statelor mici; garanţiile 
acordate Poloniei, următoarea victimă a expansiunii naziste, nu erau 
deci apte să convingă Europa de atitudinea hotărâtă a acestor puteri în 
fața amenințării totalitare. În cursul verii 1939, Franţa şi Anglia 
încercară să se apropie de URSS în vederea încheierii unei alianţe anti- 
germane. Politica lui Stalin se dovedi însă duplicitară: intenţiile sale 
vizau extinderea în estul Europei, iar Hitler părea cel mai potrivit 
partener pentru o asemenea manevră, mai ales după ce în februarie îşi 
alăturase Ungaria şi Spania în pactul anti-Komintern iar o lună mai 
târziu ocupase Cehia, transformând-o în protectoratul Boemiei şi 
Moraviei. La 23 august noul ministru de externe sovietic Molotov 
încheie cu omologul său german Ribbentrop un pact afirmând stricta 
neutralitate a fiecărei părți în cazul implicării celeilalte într-un conflict 
şi delimitând printr-un protocol secret zonele de influenţă. Consecințele 


alianței germano-sovietice erau evidente: Hitler se găsea acum în cea 
mai bună situație pentru a-şi dezlănțui forțele asupra Poloniei, pe care 
democraţiile nu mai aveau practic cum să o apere. Chiar şi naționalistul 
francez Charles Maurras se vedea forțat să declare că trebuia ales între 
sacrificarea mamei — Franţa — sau a fiicei — Polonia; or nici Parisul nici 
Londra nu erau dispuse sau capabile să facă o asemenea jertfă. 
“Războiul ciudat” 
La 1 septembrie trupele germane invadau Polonia, declanşând cel de-al 
Doilea Război Mondial. Hitler nu se aştepta la izbucnirea unui conflict 
pe asemenea scară, având în vedere precedentele conciliatoriste ale 
democraţiilor occidentale; de altfel Germania nici nu era pregătită 
economic şi militar pentru o conflagrație mondială de lungă durată ci 
miza pe blitzkrieg, „războiul fulger”. Spre surprinderea sa atât Franța 
cât şi Anglia îi declarară război la 3 septembrie; dar se limitară la un 
ajutor financiar pentru Polonia, trupele rămânând în defensivă în 
spatele liniei de fortificații Maginot. Acest „război ciudat” îi convenea 
perfect lui Hitler, căruia îi trebui doar o lună pentru a cuceri complet 
Polonia cu sprijinul lui Stalin; ţara fu astfel împărțită între cele două 
puteri. Încurajată de acest succes, Uniunea Sovietică invadă Finlanda la 
sfârşitul lui noiembrie; dar îi trebuiră 4 luni de război pentru a obliga 
guvernul militar al generalului Mannerheim la o pace forţată pe care 
Parisul şi Londra au refuzat să o intermedieze. Era clar că soarta 
neutrilor devenea incertă, oricâte asigurări le-ar fi dat ambele părți în 
conflict, atâta timp cât acestea nu erau completate de măsuri concrete, 
or democraţiile nu păreau capabile nici să-şi ducă propriul război, ele 
menținându-se într-o prudentă defensivă, ce a fost poreclită „Războiul 
ciudat”. Partizani occidentaliai acordurilor de la München, precum 
Pierre Laval susțineau chiar că 

Războiul este neconstituţional pentru că a fost declarat 

fără consultarea Parlamentului şi nu mai are nici un 

obiectiv, deoarece Polonia, pe care noi ar fi trebuit s-o 

salvăm, este de-acum învinsă. 
În aceste condiţii guvernul de la Paris a fost obligat să demisioneze, 
fiind atacat pentru eşecurile externe şi pentru pasivitatea sa militară 
(martie 1940); noul premier, Reynaud, a încercat să protejeze măcar 
țările scandinave, al căror resurse erau indispensabile Germaniei, dar 
Hitler s-adovedit mai rapid, invadând la începutul lunii aprilie 
Danemarca şi Norvegia. La Copenhaga a fost instalat un guvern de 
uniune națională, dar ţara şi-a păstrat independenţa sub protecția 


Germaniei; a fost însă obligată să adere la Pactul Anti-Comintern. În 
Norvegia forţele naziste s-au ciocnit de o rezistenţă energică, dar inutilă, 
care ar fi încetat dacă Hitler nu ar fi făcut greşeala de a-l numi în fruntea 
guvernului pe  colaboraționistul Quisling. Regele şi politicienii 
norvegieni au refuzat să accepte această situație şi au continuat lupta 
spre nord, cu sprijinul unui corp expediționar aliat; după căderea 
Franţei, ei au capitulat la 7 iunie. 
Înfrângerea Franţei şi „Bătălia Angliei” 
La 10 mai trupele germane au invadat Olanda, Belgia şi Luxemburgul, ţări neutre 
care constituiau însă un excelent coridor de trecere spre inima Franţei ocolind linia 
Maginot. În acea clipă nici Marea Britanie nici Franţa nu aveau guverne: Reynaud 
încercă fără succes să-şi înainteze demisia în timp ce N. Chamberlain, blamat de 
Parlament, a fost înlocuit cu Winston Churchill. O săptămână mai târziu germanii 
dețineau deja Haga şi Bruxelles, o întreagă armată aliată găsindu-se încercuită după 
capitularea forțelor belgiene; englezii o salvează cu greu prin portul Dunkerque 
grație unui imens efort de mobilizare a flotei. În schimb frontul francez este 
străpuns cu uşurinţă de diviziile blindate ale lui Hitler, în vreme ce în sud Mussolini 
a intrat şi el în război, sperând într-o creştere a imperiului colonial italian. La 14 
iunie germanii au intrat în Paris iar pe 22 Franţa zdrobită încheie armistițiul de la 
Rethondes. Guvernul francez s-a refugiat pe 10 iunie la Bordeaux; aici, anturajul 
premierului, dominat de militari ostili regimului în frunte cu bătrânul Pétain, l-a 
determinat pe Reynaud să demisioneze, acesta refuzând să semneze armistițiul.. Un 
nou guvern în frunte cu Pétain va avea sarcina semnării acestui act prin care 3/5 din 
teritoriul Franţei trecea sub ocupație germană, în vreme ce în Anglia generalul de 
Gaulle, lansa la 18 iunie celebrul său apel la continuarea luptei. Pentru Hitler 
această menţinere a unui stat-marionetă francez, în frunte cu mareşalul Pétain căruia 
Adunarea îi votase puteri excepționale, nu era decât o etapă tranzitorie până la 
cucerirea Marii Britanii; când aceasta va eşua, armistițiul devenea cadrul juridic al 
regimului de ocupaţie. 
Londra nu s-a dovedit însă o pradă la fel de uşoară ca Parisul. Churchill 
a ştiut că Marea Britanie rămânea ultimul bastion al libertății; încă din 
18 iunie el declara 
Bătălia Angliei urmează să înceapă dintr-o clipă într- 
alta. De rezultatul ei depinde civilizația creştină. Hitler 
ştie că dacă nu va zdrobi insula noastră va pierde 
războiul. Dacă putem să-i facem faţă, întreaga Europă îşi 
va regăsi într-o zi libertatea. 
În mod surprinzător, Fiihrer-ul nu a îndrăznit să lanseze o debarcare în 
Anglia, încercând probabil să menajeze acest popor, la urma urmei de 
rasă ariană, în care vedea un potențial aliat. „Bătălia Angliei” (aug.-oct. 
1940) s-a purtat astfel numai în aer, aviația germană atacând atât repere 
militare cât şi aşezările civile din sudul țării, şi în principal Londra. 


Cabinetul Churchill a ştiut să menţină moralul populației şi să mărească 
producția de război, în principal de avioane, fără să se atingă în nici un 
fel de instituțiile democratice pe care le apăra în faţa totalitarismului; 
astfel că preconizata invazie în Anglia a eşuat cu pierderi enorme 
pentru aviația Reich-ului. Cu toate acestea situația economică 
dezastruoasă produsă mai puţin de bombardamente cât de blocada 
navală germană şi de ruperea legăturilor cu continentul a adus Marea 
Britanie în pragul înfrângerii la începutul anului 1941. În această 
situaţie, intervenția SUA s-a dovedit decisivă. Roosevelt era un adept 
convins al intrării în război împotriva Germaniei; republicanii nu se 
opuneau nici ei unei asemenea politici, dar dezbaterea rămânea 
deschisă la nivelul electoratului. Căderea Franţei şi „Bătălia Angliei” 1- 
au convins pe politicienii de peste Ocean de ameninţarea germană; 
după prelungite discuţii în Congres preşedintele a obținut la 11 martie 
1941 adoptarea legii cash and carry care permitea democrațiilor 
cumpărarea de arme americane iar în august Roosevelt şi Churchill au 
semnat Carta Atlanticului, publicată la 14 august. Carta a proclamat 
marile principii ce stăteau la baza luptei anti-hitleriste — dreptul 
popoarelor la auto-determinare, necesitatea dezarmării internaționale şi 
a instaurării păcii după eliminarea „tiraniei naziste”. 

Eşecurile italiene şi războiul din Balcani 

Intrarea Italiei în război a venit extrem de târziu; Mussolini se temea 
chiar să nu piardă momentul în care ar fi putut profita la maxim de 
victoria Axei, iar în cazul înfrângerii Franţei, chiar aceasta a fost 
situația, atâta vreme cât italienii nu au ajutat practic în nici un fel 
ofensiva germană. În războiul cu Marea Britanie, Hitler şi-a rezervat 
cucerirea metropolei, în vreme ce aliații săi au primit sarcina atacării 
imperiului colonial englez . În toamna 1940 trupele italiene au atacat 
Grecia şi Egiptul, în vreme ce flota încerca să lichideze forțele britanice 
din Mediterana. Armata lui Mussolini s-a dovedit însă incapabilă să 
facă față atât englezilor, cât şi grecilor; mai mult, în primele luni ale lui 
1941 Etiopia a fost cucerită de un corp expediționar aliat, ofensiva din 
nordul Africii a fost zdrobită şi respinsă până în Tripolitania iar trupele 
elene au avansat până în Albania italiană. Hitler a decis să-l susțină pe 
Duce pentru a redresa situația şi a salva prestigiul Axei: un corp 
expediționar german, celebrul Afrika Korps, a redresat situația din 
nordul Africi, recucerind terenul pierdut de italieni, în vreme ce în 
Balcani se pregătea lichidarea Iugoslaviei, ce refuza să coopereze cu 
Axa. Aceasta a durat doar ceva mai mult de 10 zile (apr. 1941); apoi 


forțele naziste au trecut la lichidarea rezistenței Greciei; pe 27 aprilie 
drapelul Reich-ului era arborat în Atena. Singura rezistență mai 
însemnată s-a înregistrat în Creta, unde combatanții au avut mai multe 
pierderi decât în toată campania din Balcani; dar şi aici ultimul nucleu 
de rezistență a capitulat la 1 iunie. Consecințele acestor operaţiuni au 
fost însă extrem de importante: în primul rând Italia şi-a dovedit 
extrema slăbiciune şi, cerând ajutor Reich-ului, a fost transformată 
într-un vasal; apoi cucerirea Balcanilor a pus în siguranşă petrolul 
românesc, vital pentru deplasările armatei germane; iar Stalin a dovedit, 
prin totala sa neintervenţie şi prin faptul că a cerut paridelor comuniste 
din ţările aflate în război cu Axa să nu-şi susțină guvernele, că URSS 
accepta dominația germană în Europa. 

Europa în vara anului 1941 

Vara luil941 a reprezentat apogeul politic şi militar al celui de-al 
Treilea Reich. Europa părea complet cucerită, cu excepția Angliei, a 
cărei lichidare era iminentă; în aceste condiţii regimul provizoriu de 
ocupaţie şi vechile alianţe trebuiau înlocuite cu organismele „Noii 
Ordini” preconizate de Hitler. Trei instituţii asigurau realizarea acestei 
tranziții: armata germană (Wehrmacht), poliţia (Gestapo) şi 
administrația civilă, care se sprijinea în general pe partidele şi mişcările 
filo-germane din ţările ocupate, din cadrul cărora îşi recruta personalul; 
astfel de organizații dețin practic puterea în întreaga Europă nazistă. 
Cât priveşte statele neocupate, acestea au primit misiuni militare 
naziste şi au aderat la Pactul Tripartit. Astfel în Franţa liberă, cu 
capitala la Vichy, Pétain a acceptat la întrevederea de la Montoire (oct. 
1940) colaborarea cu Hitler. Pétain rămăsese însă un moderat, care nu 
dorea decât continuarea războiului cu Anglia; în schimb politicieni 
precum Laval, devenit adjunctul primului-ministru, Jacques Doriot sau 
Marcel Déat, şefi ai unor partide de orientare fascistă, au încercat să 
impună o linie politică mult mai apropiată de Berlin, care să asigure 
țării un loc important în „Noua Ordine”. Confruntat cu această opoziție, 
Pétain l-a arestat pe Laval, înlocuindu-l cu amiralul Darlan, partizanul 
unei căi de mijloc între Anglia şi Germania. Aceleaşi conflicte între 
colaboraționişti şi politicienii locali se desfăşoară şi în Norvegia: 
Quisling şi partidul său Nasjonal Samling nu reuşesc să se impună în 
fața compatrioților astfel că ţara este condusă de un comisar german; 
abia în 1942 el reuşeşte să devină prim-ministru, fără a fi privit altfel 
decât ca un simbol al colaborării cu nazismul. După lichidarea 
Iugoslaviei, în vestul ei s-a creat un stat colaboraționist al 


naționaliștilor croaţi (ustaşi) condus de Ante Pavelić care a preferat să 
se plaseze sub control italian şi nu german. În Ungaria o luptă la vârf 
are loc între şeful guvernului, Teleki, susținător al independenței ţării, 
şi regentul Horthy, care dorea trecerea de la neutralitate la 
cobeligeranță. Când Hitler a decis să invadeze Iugoslavia, Ungaria care 
semnase un tratat de prietenie cu Belgradul a fost forţată să se alăture 
agresiunii, ceea ce o transforma practic într-un satelit al Reich-ului; 
văzând eşecul politicii sale, Teleki s-a sinucis. România a trecut şi ea 
prin acest conflict între colaboraționişti şi liderii naționali pe fondul 
eşecurilor diplomatice — pierderea Basarabiei şi Bucovinei de nord, 
luate cu forţa de URSS (26 iun. 1940) şi a părții septentrionale a 
Ardealului, trecută la Ungaria prin Dictatul de la Viena impus de Axă 
(30 aug. 1940). Carol II a devenit extrem de nepopular în urma acestor 
cedări teritoriale; presat atât de forțele democratice cât şi de Garda de 
Fier el l-a chemat la guvernare pe generalul Ion Antonescu, cedându-i 
majoritatea prerogativelor puterii. A doua zi (6 sept. 1940) acesta l-a 
obligat pe suveran să abdice, pe tron revenind Mihai I. Deşi şi-a arogat 
titlul de conducător, imitându-i pe Mussolini şi pe Franco, Antonescu a 
trebuit să guverneze cu sprijinul Gărzii pentru a se integra „Noii 
Ordini”, iar România a fost proclamată „Stat național-legionar”. O 
ultimă cedare — Cadrilaterul, la 7 septembrie — a fost însoțită de 
promisiunea Fiihrer-ului, care dovedea o mare încredere în Antonescu, 
că granița transilvăneană va fi revizuită după victorie. În schimb 
guvernarea legionară a dezamăgit prin excesele ei, culminând cu 
asasinarea foştilor demnitari carlişti închişi la Jilava şi a lui Iorga şi 
Madgearu (nov. 1940). Cu acordul Berlinului Antonescu a înlăturat în 
ianuarie 1941 Garda de la putere, instaurând un guvern de militari şi 
tehnocrați. 

Câteva state au reuşit totuşi să-şi păstreze neutralitatea. Irlanda evită să 
se alăture Maru Britanii; unbele elemnte IRA iau chiar contact cu 
spionajul german, fără a încerca ceva împotriva englezilor. Situaţia cea 
mai dificilă este însă cea a Spaniei. Franco a declarat neutralitatea 
acesteia în 1939, dar elementele filo-naziste în frunte cu ministrul 
Serrano Suner dispun de o influență crescândă în guvernul de la 
Madrid. Hitler şi Mussolini intervin în repetate rânduri pe lângă 
Franco; în cele din urmă acesta îl elimină pe Suner şi îi confirmă lui 
Churchill că nu se va alătura Axei. Neutralitatea Suedie este menţinută 
atât de URSS cât şi de Germania în măsura în care furnizează o zonă- 
tampon în nordul Europei; economic, Stockholm-ul este însă un satelit 


al Reich-ului. În mod similar, Elveţia rămâne şi ea o zonă-tampon, de 
data aceasta pentru spionaj şi activități financiare şi comerciale. 

O altă caracteristică fundamentală a „Noii Ordini? europene era 
exterminarea evreilor. Deja din 1935 aceştia erau excluşi din 
comunitatea germană prin legile rasiale de la Niremberg, al căror 
rezultat a fost înființarea lagărelor de concentrare, în care au fost 
internate atât minoritățile „inferioare” cât şi alte elemente intolerabile 
în societatea nazistă — homosexuali, comunişti — a căror eliminare era 
preconizată. În 1940 Gestapo a ordonat lichidarea populaţiei evreieşti; 
această directivă a fost completată un an mai târziu cu organizarea 
efectivă a „soluţiei finale”, planul de exterminare a celor 11 milioane 
de evrei din Europa. Modalităţile de punere în practică s-au stabilit în 
ianuarie 1942 la conferința de la Wannsee, a cărei urmare a fost 
uciderea, în lagăre şi nu numai, a peste cinci milioane şi jumătate de 
oameni doar pentru originea lor evreiască. 

Războiul împotriva Uniunii Sovietice 

Ideea declanşării unui război anti-sovietic părea tot ce putea fi mai 
străin politicii hitleriste, atâta vreme cât Germania şi URSS îşi 
împărțiseră estul Europei fără nici o neînțelegere; cu toate acestea la 
sfârşitul anului 1940 Hitler pregătea deja „Operaţiunea Barbarossa”, 
planul de campanie în Rusia. Lui Stalin o asemenea perspectivă i se 
părea incredibilă, mai ales după ce semnase şi un pact de neagresiune 
cu Japonia (13 apr. 1941); nici zvonurile nici rapoartele oficiale nu l-au 
putut convinge de trădarea aliaților săi. Hitler în schimb era gata încă 
din primăvara lui 1941, însă campania din Balcani a întârziat 
declanşarea războiului împotriva URSS. La 22 iunie 1941 Reich-ul şi 
aliații săi — România, Finlanda, Italia — invadează Rusia, complet 
nepregătită în faţa unui atac de mari proporții; înfrângerea este deci 
inevitabilă, atâta timp cât în deceniul patru Stalin şi-a decimat 
comandanții, în frunte cu Tuhacevski, iar pe 22 nu ordonă nici măcar 
mobilizarea generală. Ca urmare, după 3 luni de război două treimi din 
Armata Roşie au fost lichidate iar germanii atacă Moscova şi 
Leningradul. Forţele sovietice le opun o rezistență disperată; la 1 
octombrie Stalin este nevoit să semneze un acord de prietenie cu 
Churchill şi Roosvelt pentru a beneficia de ajutorul militar şi economic 
occidental şi de Legea cash and carry. Uzinele sovietice sunt 
demontate şi transferate în spatele frontului; productivitatea creşte 
enorm, depăşind-o chiar şi pe cea germană. Ruşii sunt astfel capabili să 
susțină efortul de război, stabilzând frontul la începutul anului 1942 


după eşecul ofensivei naziste asupra capitalei apărată de mareşalul 
Jukov. Situaţia devine staționară atâta timp cât aliaţii occidentali refuză 
să deschidă un al doilea front iar Japonia nu se simte capabilă să atace 
URSS. Ca urmare, Hitler decide să abandoneze încercările de cucerire a 
Moscovei şi indică două noi obiective: Caucazul cu resursele sale de 
petrol, absolut necesare armatei germane, şi oraşul Stalingrad. Planul 
său eşuează dezastruos; forţele Reich-ului nu reuşesc să pună mâna pe 
petrolul caucazian, iar Stalingradul nu va fi niciodată cucerit complet, 
în ciuda unei ofensive care ocupă întreaga toamnă a anului 1942. Ca 
urmare Jukov poate contra-ataca: armata germană de la Stalingrad este 
încercuită şi după o rezistență disperată capitulează la 2 feb.1943. Din 
acest moment soarta războiului a înclinat de partea aliaților. 

Războiul de apărare a URSS a fost unul din punctele forte ale propagandei 
sovietice şi un moment istoric cu o imensă rezonanţă până azi. Statisticile indică 
cifra de 20 de milioane de morţi, 10 milioane de mutilaţi, 1710 oraşe distruse, dar 
alături de ele în imaginar a apărut o viziune mitologică, inspirată iniţial de Stalin şi 
de Ilia Ehrenburg, care a permis redresarea moralului rus. Abia în anii '70-'80 
schimbările politice au îngăduit o viziune mai relistă asupra conflictului, ilustrată 
de proza lui Vasili Bîkov. 


Intrarea Statelor Unite în război 

De-a lungul deceniului patru SUA, mai preocupate de redresarea 
economică şi de New Deal, au manifestat un izolaționism convins în 
exterior. Roosvelt nu a riscat soarta politicii sale printr-o angajare 
fermă de partea democraţiilor europene. „Charta Atlanticului”, la care 
au aderat majoritatea guvernelor anti-hitleriste (URSS la 24 sept.) 
anunța iminența intervenției americane în cursul anului 1941. 
Evenimentele au fost însă precipitate de atacul japonez de la Pearl 
Harbor (7 dec. 1941) care punea capăt încercărilor de împărțire a 
sferelor de influență în Pacific între Washington şi Tokyo, câteva zile 
mai târziu, Germania şi Italia declarau şi ele război Statelor Unite. 
Churchill a reuşit în acelaşi timp să-i convingă pe americani că prima 
țintă trebuia să fie Europa, lichidarea Japoniei rămânând un obiectiv 
secundar. La 1 ianuarie 1942 guvernele a 26 de țări au adoptat la 
Washington Declaraţia Naţiunilor Unite conform căreia nici o ţară 
semnatară nu putea încheia pace separată cu Axa, urmând să lupte până 
la capitularea necondiționată a acesteia; o zi mai târziu a fost creat 
Statul Major Interaliat. Intervenţia SUA, alături de victoria de la 
Stalingrad, a constituit factorul decisiv al înfrângerii Germaniei şi 
aliaților acesteia; efortul economic american, restabilit de politicile New 
Deal-ului, era incomparabil chiar şi cu cel nazist, fiind probabil 


singurul apt de a susține o adevărată maşină de război modernă. 
Mobilizarea a redus practic şomajul la zero, comenzile militare au dat 
un nou avânt industriei, războiul devenind astfel impulsul pentru o 
nouă epocă de prosperitate americană. 

Operațiunile efective au întârziat în schimb; efortul militar continua să 
fie susținut de ruşi şi de britanici. În cele din urmă Roosvelt, influenţat 
de Churchill, a decis ca intervenția aliată să aibă loc mai întâi în nordul 
Africii, unde Afrika Korps al mareşalului Rommel încerca fără succes 
să ia Egiptul pentru a face joncţiunea prin Orient cu forțele din Caucaz. 
Generalul englez Montgomery i-a opus o solidă rezistenţă; în toamna 
lui 1942 Rommel a fost finalmente învins în bătălia de la El-Alamein şi 
obligat să se retragă către Tunisia. La 8 noiembrie forțele anglo- 
americane au debarcat în spatele său în Africa de Nord. Amiralul 
Darlan, care comandă şi la Alger, trebuie să decidă asupra poziției 
Franţei în această situaţie; el este asasinat, iar succesorul său se alătură 
aliaților. După o rezistență disperată în mai 1943 ultimele efective italo- 
germane din Africa se predau. 

Următorul obiectiv al aliaților era Italia, verigă slabă a Axei, atât 
datorită potențialului militar extrem de scăzut, cât şi a slăbirii poziției 
politice a lui Mussolini. La 10 iulie forțele aliate conduse de 
Eisenhower debarcă în Sicilia, cucerită după două săptămâni de lupte. 
Lovitura se dovedeşte mortală pentru regimul Ducelui: în noaptea de 
24/25 Marele Consiliu Fascist îl obligă pe acesta să demisioneze, în 
locul său fund numit mareşalul Badoglio, a cărui politică rămâne 
duplicitară — între Germania pe care nu poate să o abandoneze fără 
riscul de a vedea Italia distrusă, şi aliații care caută doar capitularea 
necondiționată. Badoglio acceptă finalmente această soluție; la 8 
septembrie Italia capitulează, iar germanii declanşează represalii 
militare extrem de dure. Aliații vin prea târziu în sprijinul Romei, care 
cade în mâinile forțelor naziste. 

Înfrângerea Axei 

După Stalingrad speranţa într-o victorie aliată a renăscut. „Noua 
Ordine” a început să fie sabotată de mişcările de rezistență europene, 
între care cea franceză, dirijată din Anglia de generalul de Gaulle şi 
organizată de Jean Moulin, a obținut succese însemnate, în ciuda 
diferendelor interne. Acestea erau de fapt caracteristice tuturor 
mişcărilor de acest tip, rupte între rezistența comunistă, care până în 
vara lui 1941 fusese inactivă pentru ca ulterior să încerce să preia 
conducerea luptei, şi elementele de dreapta, conservatoare şi creştin- 


democrate. Astfel în Iugoslavia partizanii conduşi de Iosip Broz Tito au 
instalat în decembrie 1943 o guvernare provizorie de factură comunistă, 
îndepărtându-i treptat nu doar pe germani şi pe ustaşi, ci şi pe 
rezistenți sârbi de dreapta, cetnicii monarhişti ai colonelului 
Mihailoviç. La ordinele Moscovei, Partidul Comunist Român a 
procedat în mod diferit, unificând întreaga opoziție anti-antonesciană şi 
folosind-o ca pe o rampă pentru ascensiunea sa la putere. În condiţiile 
în care a pus în aplicare un asemenea plan, Stalin a înţeles că trebuia să 
liniştească şi temerile aliaților săi occidentali; astfel că la 15 mai 1943 a 
desființat Cominternul, instrument mult prea vizibil al politicii 
comuniste. 

Pe plan militar, succesele aliaţilor au fost imense. În vara anului 1943 
sovieticii au obținut o victorie decisivă la Kursk putând trece astfel la 
eliberarea Ucrainei. Când operaţiunile ajunseseră la graniţa României, 
opoziția internă, în frunte cu regele Mihai, l-a înlăturat pe Antonescu 
(23 aug. 1944) şi a declarat război Germaniei. La începutul lunii 
următoare ruşii au intrat în Bulgaria şi guvernul de la Sofia a urmat 
exemplul Bucureştiului; Finlanda a procedat în mod similar. Pe frontul 
de vest, după întâlnirea de la Teheran de la sfârşitul lui 1943 Cei Trei 
Mari (Roosevelt, Churchill, Stalin), au decis deschiderea unui nou 
teatru de operații. După lungi pregătiri, la 6 iunie 1944 aliații 
occidentali au declanşat operațiunea „Overlord” — debarcarea din 
Normandia, sub conducerea lui Eisenhower. Debarcarea a fost un 
succes complet; pornind de la acest cap de pod, forțele aliate, sprijinite 
şi de rezistență, au eliberat întreaga ţară. Pe 25 august, după o 
săptămână de lupte de stradă, Parisul s-a predat, iar la sfârşitul anului 
Franţa era complet sub control aliat. Războiul a mai continuat jumătate 
de an, dar puterile Axei nu mai aveau nici o şansă de redresare, în ciuda 
ultimei ofensive germane din Ardeni (dec. 1944-ian. 1945). Reich-ul 
era la pământ şi nu mai putea susţine nici economic nici militar efortul 
de război de când aliaţii dobândiseră superioritatea aeriană permițându- 
le să bombardeze în voie Germania. Numeroşi ofiţeri germani din 
vechile familii conservatoare de junkeri considerau că Fihrer-ul trebuia 
înlăturat; însă conspirația lor a eşuat, rezultatul fiind sporirea excesivă a 
puterii tiranice a lui Himmler şi a fidelilor săi din SS, ceea ce a agravat 
situaţia internă. În Italia Mussolini a fost instalat de către germani în 
fruntea efemerei „Republici sociale de la Sal6, care în realitate controla 
o parte neînsemnată din nord, şi aceasta doar grație trupelor naziste. 
Restul țării era sfâşiat de un nemilos război civil în care se opuneau 


rezistenții Comitetului de Eliberare (de orientare stângistă) şi Brigăzile 
Negre ale Ducelui. Situaţia s-a rezolvat odată cu capturarea şi 
executarea sumară a lui Mussolini de către partizanii comunişti (28 apr. 
1945). Două zile mai târziu, Hitler s-a sinucis în bunkerul său din 
Berlinul asediat de sovietici iar Germania a semnat capitularea 
necondiționată la 8 mai. Aceeaşi soartă au avut-o şi guvernele 
colaboraționiste din sateliții Axei; doar Japonia a continuat singură 
lupta. Lansarea primelor bombe atomice americane asupra oraşelor 
Hiroshima (6 aug. 1945) şi Nagasaki (9 aug.) a frânt însă rezistența 
niponă şi la 2 septembrie Tokyo-ul a cedat. 
Împărțirea lumii: „spiritul Yaltei” 
Adevărata problemă care se punea în acest moment era împărțirea lumii 
între învingători cu ideologii atât de diferite cum erau Cei Trei Mari. 
Stalin însuşi recunoştea că 

Acest război nu seamănă cu cele din trecut; cel care 

ocupă un teritoriu îşi impune în cadrul acestuia propriul 

său sistem social. Orice stat îşi impune sistemul său 

social până acolo până unde poate ajunge armata sa. 
Churchill s-a temut de o dominație totală a Rusiei în Est; în octombrie 
1944 el a mers la Moscova, căzând de acord cu Stalin asupra împărțirii 
Balcanilor în sfere de influență, astfel ca aliaţii occidentali să păstreze 
Grecia şi o oarecare poziție în Ungaria şi Iugoslavia; ulterior URSS a 
depăşit cu mult această înţelegere. În februarie 1945 Cei Trei Mari s-au 
întâlnit la Yalta; ei nu au încheiat nici o înţelegere efectivă privind 
sferele de influenţă în lume, dar s-a creat o stare de spirit în acest sens 
care a permis instalarea la scurt timp a „cortinei de fier”: împărțirea 
teritoriilor eliberate între Stalin şi democraţiile occidentale. Roosevelt, 
care a fost considerat principalul vinovat pentru imensele cedări făcute 
de americani ruşilor, a murit câteva luni mai târziu, înainte de a vedea 
realizarea Organizației Naţiunilor Unite (27 iun. 1945). Inițial, Cei Trei 
Mari ar fi dorit un consiliu al marilor puteri şi chiar dezarmarea 
statelor mai mici. Franţa a încercat să-şi afirme importanţa, dar ea nu a 
fost admisă la Yalta; în schimb a reuşit ulterior să intre în Consiliul de 
Securitate, formă atenuată a primelor proiecte. În total 50 de ţări au 
semnat la 26 iunie Carta de la San Francisco, ce consfințea crearea 
ONU; se instituia astfel un sistem de securitate globală care să prevină 
un război de talia ultimului. 
Pe plan economic, aceasta a fost completată de Fondul Monetar 
Internațional, organism destinat supravegherii funcționării noului 


sistem monetar de la Bretton Woods, consfințind dominaţia dolarului 
asupra celorlalte monede naţionale. În aceeași perioadă relaţiile dintre 
est şi vest au devenit din ce în ce mai tensionate. În cursul lunii mai 
Churchill îi trimitea o telegramă noului preşedinte american, Truman, 
anunțând apariția unei „cortine de fier” pe linia frontului sovietic, iar 
într-un discurs radiofonic lansa un nou avertisment: 
Trebuie să ne asigurăm că ţelurile simple şi onorabile 
pentru care am intrat în război nu vor fi uitate în cursul 
lunilor ce vor urma victoriei noastre , că nişte cuvinte ca 
„libertate”, „democrație? şi „eliberare” nu vor fi 
deformate şi îşi vor păstra adevăratul lor sens. 
Temerile lui Churchill erau întru totul îndreptățite: în Grecia, guvernul 
de dreapta Papandreu şi forţele regaliste sprijinite de englezi au intrat în 
conflict cu mişcările de rezistență comuniste la sfârşitul lui 1944, 
conflict ce a degenerat doi ani mai târziu într-un război civil în care 
Stalin a promis că nu va interveni. El şi-a rezervat în schimb România 
şi Bulgaria, unde partidele democratice au fost brutal eliminate, la 
putere venind forţele comuniste. În scurt timp URSS şi-a instituit 
controlul în tot estul Europei, unde a continuat să menţină contingente 
militare până la victoria completă a protejaților săi: Albania, eliberată 
de rezistenţa comunistă, s-a transformat în Republică Populară în 
ianuarie 1946, Bulgaria câteva luni mai târziu — sub conducerea 
vechiului cominternist Gheorghi Dimitrov; în Iugoslavia Tito l-a 
alungat pe rege şi i-a eliminat pe cetnici, proclamând Republica 
Populară Federativă la sfârşitul lui 1945. În Ungaria, Cehoslovacia şi 
România forțele democratice au încercat să opună rezistență, reuşind să 
mai mențină câțiva ani după război o poziţie slabă şi echivocă în 
parlament şi chiar în guvern. Lovitura decisivă le-a fost dată prin 
naționalizarea societăților particulare şi prin reformele agrare care au 
dus la confiscarea proprietăților funciare mari şi mijlocii; când 
elementele de dreapta au încercat să protesteze împotriva acestor 
politici, liderii comunişti au mobilizat mase proletare. Grație legitimării 
acestora ei au lichidat ultimele rămăşiţe ale vechilor partide 
democratice şi i-au arestat pe fruntaşii lor. Conducerea a trecut astfel 
complet în mâna partidelor comuniste; iar Churchill a fost îndreptățit să 
afirme în celebrul său discurs de la Fulton (5 mart. 1946) că acesta era 
începutul „războiului rece”. 
Dacă aliații occidentali au abandonat complet estul Europei, ei au 
încercat totuşi să lupte pentru regiunea ei centrală. Conferinţa de la 


Potsdam din vara anului 1945 a marcat eşecul acestor tentative. Atâta 
timp cât Stalin ştia că orice guvern rezultat din alegeri libere ar fi fost 
anti-sovietic, el nu era dispus să abandoneze democrației nici un 
teritoriu cucerit de trupele sale, astfel că Occidentul a pierdut mai întâi 
Polonia, la care s-au alipit o cincime din Germania antebelică. Aceasta 
din urmă a fost împărțită în 4 zone de ocupaţie aliate, după ce inițial se 
propusese divizare în 5 state independente sau transformarea ei într-o 
putere agricolă; se menținea controlul militar şi se aplica politica celor 
trei D: denazificare, dizolvarea cartelurilor economice, care fuseseră 
unul din marii susținători ai hitlerismului, în fine demontarea utilajului 
industrial — transportat în mare parte în URSS. În relitate Germania s-a 
divizat în două state: zona de ocupaţie sovietică a trecut rapid la 
modelul politic comunist, proclamându-se în 1949 Republica 
Democrată Germană, în vreme ce în zona vestică, ocupată de SUA, 
Anglia şi Franţa, s-au refăcut instituțiile democratice şi s-a trecut la 
reforme economice capitaliste; în 1949 a fost adoptată o nouă 
constituție („Legea fundamentală”) interzicând activitatea partidelor 
extremiste şi în acelaşi an a fost ales primul cancelar al Republicii 
Federale Germane, Konrad Adenauer. O soluție similară a fost propusă 
pentru Austria, împărțită şi ea în 4 zone de ocupație. Partidul Comunist 
deținea aici puterea executivă, deşi nu era sprijinit de populație; dar în 
clipa în care Stalin l-a abandonat, primele alegeri libere (nov. 1945) au 
confirmat triumful forțelor democratice. Poziţia Austriei a rămas în 
continuare ambiguă, ea neputând intra în marile alianţe occidentale, 
fără a face însă parte în vreun fel din blocul comunist. 

Stalin a devenit marele învingător al celui de-al Doilea Război 
Mondial. Estul şi centrul Europei s-au transformat imediat după 1945 
în sateliți ai Moscovei, ceea ce a permis acesteia să le impună tratate de 
pace dezavantajoase, prevăzând menţinerea de trupe sovietice şi 
exploatarea economică. În vreme ce în vestul Europei, la iniţiative 
secretarului de stat american, se aplica „Planul Marshall” (1948-1951) 
urmărind redresarea economică a ţărilor occidentale considerată ca o 
condiție a menţinerii democrației politice, în est URSS vasaliza 
economic şi politic republicile populare, interzicându-le să adere la 
plan, care le-ar fi permis un reviriment rapid, antrenând probabil şi 
slăbirea partidelor comuniste; în schimb ele au aderat în 1949 la 
Consiliul de Ajutor Economic Reciproc (CAER), ce consfințea această 
subordonare față de Uniunea Sovietică. Prima reacție ostilă a venit din 
partea Iugoslaviei: după ce în primii ani Tito s-a dovedit un satelit fidel 


al Moscovei în 1947 el a început să răcească legăturile cu URSS pentru 
a adopta o cale proprie de dezvoltare, bazată pe autocontrolul 
muncitoresc în întreprinderi şi pe încurajarea micii proprietăţi şi 
inițiative private. Stalin nu era dispus să accepte acest model, care 
scotea de sub controlul direct al Moscovei o parte însemnată din spațiul 
balcanic, orientând-o în direcția unui comunism naționalist şi cu 
veleități de independență. Ca urmare în 1948 Tito a fost exclus din 
Cominform („Biroul Informativ al partidelor comuniste şi 
muncitoreşti”, care din 1947 suplinea parțial Cominternul) şi s-a 
reorientat spre o politică deschisă către Occident. 
Aceste începuturi tensionate ale războiului rece au fost probabil 
perioada cu cel mai mare risc de declanşare a unei noi conflagrații 
mondiale, atâta timp cât situația continua să fie dezechilibrată prin 
faptul că doar SUA poseda bomba atomică, pe care URSS a obținut-o 
abia în 1949, după eşecul blocadei sale asupra Berlinului de Vest. 
Imediat după război Truman nu a ştiut cum să reacționeze în fața 
extinderii sovietice pe care Roosevelt o tolerase; trebuia aceasta 
limitată sau Occidentul trebuia să declanşeze o cruciadă anti-comunistă 
în continuarea celei anti-naziste? Răspunsul a fost dat de tânărul 
diplomat George Kennan la începutul anului 1946; el a fundamentat 
containment-ul, „ţinerea în loc”, care a fost esenţa relațiilor dintre 
marile puteri în războiul rece. Enunţarea sa oficială a fost dată de 
„doctrina Truman” (12 martie 1947): 

Consider că politica Statelor Unite trebuie să fie acea de 

a sprijini popoarele libere care se  împotrivesc 

încercărilor de subjugare de către minorități înarmate 


sau de către presiuni din afară. 
În plus graţie planului Marshall SUA a încercat să obţină o redresare economică a 
Europei prin acţiunea sa directă, evitând intermedierea ONU; în acest scop a fost 
creată „organizația Europeană pentru Cooperare Economică” (din 1961 
„Organizaţia pentru Cooperare şi Dezvoltare Economică”). În total Statele Unite 
au acordat aproape 12 miliarde $ ţărilor Europei Occidentale;, permiţând revenirea 
acestora; scopul a fost însă în bună măsură unul politic, planul Marshall fiind o 
completare a „doctrinei Truman”. Se instituia astfel o cantonare strictă a marilor 
puteri, ce se neutralizau una pe alta prin deținerea arsenalului nuclear, în sferele 
lor de influenţă. În acest scop la 4 aprilie 1949 a fost creat la Washington Pactul 
Atlanticului de Nord (NATO) reunind ţările din blocul occidental 

decise să prezerve libertatea, moştenirea comună şi 

civilizația popoarelor lor, fondată pe principiile 

democraţiei, libertăţii individuale şi domniei legii. 


Bătălule războiului rece aveau să se dea la marginile acestor sfere de 
influență, pe terenurile secundare. 


Întrebări de verificare: 

1. Cum s-a desfăşurat Al Doilea Război Mondial ? 

2. Care a fost semnificația intervenției SUA în conflict ? 

3. Explicaţi consecinţele celui de-al Doilea Război Mondial. 


Bibliografie 

Jean Carpentier, Francois Lebrun, Istoria Europei, Ed. Humanitas, 
Bucureşti, 1997 

Andre Fontaine, Istoria războiului rece, Ed. Militară, Bucureşti, 1992 
Jacques de Launay, Mari decizii ale celui de-al doilea război mondial, 
Ed. Ştiinţifică şi Enciclopedică, Bucureşti, 1988 

Basil Liddel-Hart, Istoria celui de-al Doilea Război Mondial, Ed. 
Lider, Bucureşti, 1999 


EUROPA POSTBELICĂ. DE LA ÎNFIINȚAREA ALIANȚEI 


ÎNORD -ATLANTICE PÂNĂ LA „PRIMĂVARA DE LA 
PRAGA” 


După parcurgerea acestei teme veţi învăţa: 
1.Constituirea celor două blocuri politico-militare 
2.Uniunea Sovietică de la Stalin la Brejnev 
3.Debutul construcției europene 

4.România în cadrul pactului de la Varşovia 


Alianţele din cadrul războiului rece. Blocada Berlinului 
instituită de Stalin şi ameninţarea cu bomba atomică lansată de 
Truman asupra URSS au dezvăluit cât se poate de clar gradul de 
militarizare a războiului rece. În primele luni ale anului 1946, 
liderii sovietici au început să-şi declare intenţiile de a folosi ştiinţa 
şi tehnologia cu scopul de a spori considerabil puterea militară a 
țării lor. Mai mult decât atât, ca urmare a inechității în reducerile 
de forțe după război, Armata Roşie era mai amenințătoare în 1947 
decât fusese în 1945. La doi ani după război sovieticii aveau în 
Europa de Est peste 3.000.000 de soldaţi, în timp ce Statele Unite 
îşi restrânseseră efectivul la mai puţin de 2.000.000. 

Impresionanta putere militară a URSS şi teama persistentă faţă de 
Germania 1-au determinat pe liderii statelor vest-europene să se 
preocupe de propria securitate. Căderea Cehoslovaciei a fost 
evenimentul care i-a îndemnat să treacă la acţiune. În martie 1948, 
Marea Britanie, Franţa şi ţările Benelux ( Belgia, Olanda, 
Luxemburg) au semnat Tratatul de la Bruxelles, pact de apărare 
mutuală prin care se instituia Uniunea Europei Occidentale. 

În aprilie 1949, Italia, Danemarca, Norvegia, Portugalia, Islanda, 
Statele Unite şi Canada s-au alăturat Uniunii Europei Occidentale 
formând o alianță militară occidentală lărgită. Cele douăsprezece 
națiuni cuprinse în această Organizaţie a Tratatului Atlanticului de 
Nord s-au angajat ca, în situația în care una dintre ele va fi atacată, 
toate celelalte să i se alăture în lupta împotriva agresorului. 
Această alianță antisovietică a reprezentat apogeul orientării 
puterilor occidentale către o politică de limitare a comunismului 
prin forță militară, mai curând decât prin presiuni economice şi 
politice. 

Subjugarea Europei de Est de către URSS a însemnat, totodată, 
sfârşitul independenței armatelor Poloniei, Ungariei, 
Cehoslovaciei, României, Bulgariei şi Germaniei de Est. Stalin a 
permis menţinerea forțelor armate ale acestor state numai ca părți 
componente ale unei structuri militare mai largi, comandată de el. 
Conducerea sovietică a creat oficial acest sistem de alianţe impuse 
imediat după ce Germania a fost admisă in N.A.T.0O., dându-i 


denumirea de Organizația Tratatului de la Varşovia (Pactul de la 
Varşovia), pact semnat în 1955. 


Atâta vreme cât Europa era înghețată în sfere de influență formate 
din două grupuri de state ostile unul altuia, nu mai exista nici o 
posibilitate de reunificare a Germaniei. Practic, încă din 1948, 
forţele de ocupaţie divizaseră națiunea învinsă în două state. În 
anul următor, participanţii la războiul rece au desăvârşit scindarea 
Germaniei. La 23 mai 1949, Aliaţii occidentali au creat Republica 
Federală Germania. La rândul său, Rusia s-a grăbit să înființeze 
Republica Democrată Germania (Germania Răsăriteană), la 7 
octombrie 1949. 


După încheierea celui de-al doilea război mondial, Statele Unite au 
continuat să fabrice bomba atomică. La sfârşitul anilor “40 
probabil că aveau în stoc peste 100. Dată fiind puterea acestor 
bombe, chiar şi un asemenea arsenal restrâns reprezenta o teribilă 
ameninţare pentru sovietici. Deşi majoritatea specialiştilor 
americani în armament anticipau că monopolul american asupra 
bombei atomice avea să dureze cel puțin un deceniu, înverşunarea 
lui Stalin de a contracara pericolul deosebit de mare al armelor 
atomice a condus la reuşita experimentului sovietic din septembrie 
1949. 


În ultimii ani ai deceniului al cincilea, oficialităţile şi 
oamenii de ştiinţă americani au discutat în secret ideea 
fabricării unei bombe cu hidrogen. Această armă, pe care 
au denumit-o “Super”, era de câteva ori mai puternică 
decât bomba atomică. Câţiva cercetători au opinat că o 
bombă cu hidrogen putea declanşa o reacție nucleară în 
lanţ, care ar fi distrus atmosfera pământului. În pofida 
dezacordurilor şi riscurilor, experimentul sovietic cu 
bomba atomică l-a convins pe Truman să înceapă imediat 
fabricarea bombei cu hidrogen. În ianuarie 1950 el a 
convocat o conferință de presă în care a anunțat că 
ordonase producerea bombei “Super”. La 1 noiembrie 
1952, SUA au detonat prima bombă cu hidrogen. În anul 
următor, URSS experimenta una similară, de fabricație 
sovietică. 


Uniunea Sovietică. Noi evoluţii. La începutul anilor 50, câțiva 
conducători comunişti mai tineri au început să revendice 
îmblânzirea brutalului sistem stalinist. Totodată, ei pândeau 
prilejul de a lua locul conducătorului, acum înaintat în vârstă. 


Probabil că Stalin intenționa să-i elimine pe aceşti parveniţi, 
împreună cu evreii “trădători”. Însă epurarea nu a mai avut loc .La 
5 martie 1953 Stalin a murit, înainte să poată ordona un nou val de 
asasinate. 


Oricum, la sfârşitul anilor “40, majoritatea statelor est-europene 
deveniseră dependente de URSS, fiind conduse de dictatori 
stalinişti. Oficialitățile sovietice, partidele comuniste locale şi 
Armata Roşie reprezentau administrația  imperialistă şi 
instrumentele de constrângere ale lui Stalin. Acestea au impus 
guverne după modelul sovietic în Polonia, Germania Democrată, 
Cehoslovacia, Ungaria, Bulgaria, România. Austria a rămas în 
continuare ocupată atât de sovietici, cît şi de Aliaţii occidentali. 


Ascensiunea la putere a lui Hrusciov 

Lupta pentru succesiune la conducerea statului s-a încheiat în 1956 
cu triumful lui Nichita Hrusciov. 

Hruşciov şi-a început campania de “destalinizare” la Congresul 
XX al Partidului, în februarie 1956, congres la care au participat 
peste 1000 de membri de partid. Într-un discurs de patru ore, noul 
lider sovietic a dezvăluit actele de brutalitate comise de Stalin. 
Atitudinea critică a lui Hruşciov viza în primul rând sângeroasele 
epurări din anii ‘30, persecuția minorităților, cum era cazul 
tătarilor din Crimeea şi greşelile lui Stalin atât de scump plătite în 
privinţa liniei politice urmate în cele de-al doilea război mondial. 
Discursul lui Hruşciov şi direcția politică adoptată de el ulterior 
indicau faptul că era adeptul versiunii moderate a noii orientări, pe 
care o lega de lupta împotriva staliniştilor şi a mitului lui Stalin. 
Până la sfârşitul epocii sovietice, liderii comunişti s-au împărțit în 
stalinişti dornici să menţină cît mai mult din vechiul sistem şi 
reformişti care luptau pentru o dictatură mai puţin rigidă. Sub 
conducerea lui Hruşciov, cei care au avut câştig de cauză au fost 
reformatorii. 


În mai puţin de doi ani de la discursul antistalinist al lui 
Hruşciov, lagărele din Siberia erau practic pustii. 
Controlul strict asupra activității politice se menţinuse, 
însă teroarea luase sfârşit. 


Lupta pentru eliberare în estul Europei, 1953-1968. 
Est-europenii s-au opus dominației sovietice încă de la 
începutul perioadei de ocupație şi până la prăbuşirea 
sistemului, în 1989. Stalin i-a împiedicat pe principalii 
lideri politici din aceste ţări să se împotrivească fățiş, dar 


forțele secrete de opoziție au devenit şi mai puternice. La 
trei luni după moartea lui Stalin au izbucnit revolte în 
Cehoslovacia şi Germania Democrată (iunie 1953). 
Armata sovietică s-a grăbit să înăbuşe aceste tulburări, 
dar în Europa de Est erau pe cale să se declanşeze alte 
două mişcări de protest. 

Timp de trei ani după revoltele din Cehoslovacia şi Germania 
Democrată, nemulţumirile au continuat să crească în rândul 
artiştilor şi intelectualilor polonezi. Ei respectau principiile 
marxiste, dar se opuneau variantei de comunism instaurate de 
guvernul lor. Liderii comunişti polonezi s-au confruntat cu o 
ameninţare şi mai serioasă atunci când destalinizarea şi condiţiile 
grele de existență au dat naştere unui violent protest muncitoresc. 
La 28 iunie 1956, muncitorii din Poznan s-au răzvrătit în număr 
atât de mare, încât guvernul a recurs la armată pentru a înăbuşi 
revolta. Criza s-a agravat în momentul în care soldaţii au refuzat să 
tragă în grevişti. Până la urmă un mare număr de trupe de 
securitate a pus capăt tulburărilor. Evenimentele din Ungaria, din 
noiembrie 1956, după o lungă perioadă de agitaţie începută în 
1953, au fost cele mai grave. Trupele sovietice de intervenţie au 
trebuit să facă faţă unei adevărate insurecții. Înăbuşirea ei a făcut 
20.000 morţi. După înfrângerea rebelilor, sovieticii l-au instalat în 
fruntea statului pe Janos Kadar, apoi l-au arestat pe Imre Nagy şi l- 
au executat în 1958. 


Căderea lui Hrusciov.Uniunea Sovietică resimțea nevoia 
disperată de a trece de la dictatura stalinistă hipercentralizată la un 
sistem mai potrivit cu necesităţile în schimbare ale unei populaţii 
dispersate pe un teritoriu extrem de vast. Hruşciov a reuşit să-l 
demitizeze pe Stalin, însă majoritatea reformelor preconizate de el 
nu au dat rezultate. Acestea nu au fost bine concepute, nici aplicate 
cu pricepere. 

Atât progresele campaniei de destalinizare, cât şi încercările de 
reformă au stârnit resentimentele unui mare număr de demnitari ai 
partidului, care nu doreau decât să pună capăt terorii instaurate de 
Stalin, menținând neschimbat tot restul sistemului. Rezultatul 
umilitor al crizei cubaneze a accentuat opoziția față de Hruşciov şi 
probabil i-a pecetluit soarta. Prezidiul partidului şi cea mai mare 
parte a Comitetului Central (grup executiv format din circa 200 
membri de frunte ai partidului) au decis să pună capăt “planurilor 
nechibzuite” ale lui Hruşciov. În 1964 ei l-au obligat pe liderul 
sovietic să-şi dea demisia. 


Conducerea colectivă şi Leonid Brejnev. Nou lideri au 
debutat ca grup de “conducere colectivă”: un comitet 


dictatorial condus de Alexei Kosâghin (1904-1980) şi 
Leonid Brejnev (1906-1982). La începutul anilor *70, 
Brejnev a ocupat o poziție dominantă, manifestând totuşi 
o receptivitate mai mare la doleanţele asociaţilor săi decât 
Hruşciov. În timpul administraţiei Brejnev, viaţa în 


> 


URSS a devenit mai stabilă sau “stagnantă”, cum aveau 
să o eticheteze ulterior sovieticii. 


Construcţia europeană. Paralel cu o însemnată creştere 
economică, a doua articulaţie a revirimentului Europei Occidentale 
a fost voinţa de a crea o adevarată Europă. La sfârşitul războiului, 
Europa apuseană putea să apară ca o miză între cele două blocuri, 
deci era normal să încerce să se organizeze. Ideea “Statelor Unite 
ale Europei” nu era nouă. La sfarşitul anilor '20, Aristide Briand îi 
fusese un elocvent apărător. Ea a fost reluată de Winston Churchill 
într-un discurs pronunțat la Zurich, în 1946. Pe de altă parte, 
Statele Unite îşi manifestaseră dorința ca ajutorul Marshall să fie 
distribuit în cadrul unei cooperări europene, din care s-a născut 
O.E.CLE. În mai 1948, a avut loc la Haga un Congres al Europei, 
care a avut drept rezultat crearea unui Consiliu al Europei, compus 
din două organisme, un Comitet al Miniştrilor şi o Adunare 
Consultativă Europeană, cu sediul la Strasbourg şi reunind 
reprezentanţi ai celor 17 membri ai O.E.C.E. Activitatea acestui 
Consiliu s-a limitat insă la discursuri incitante, căci Anglia se 
opuna categoric oricarei renunțări la suvranitatea noțională 
(contrar Franţei în acel moment) 

Jean Monnet, după acest debut cam dezamăgitor, a considerat că, 
pentru realizarea construcției europene, era necesar ca europenii să 
se obişnuiasca să lucreze împreună în cadrul unor realizări 
concrete. Ideea a fost adoptată de ministrul francez al afacerilor 
externe, Robert Schuman, şi a dus la planul care-i poartă numele: 
la 18 aprilie 1951, s-a creat Comunitatea Europenă a Carbunelui şi 
Oţelului (C.E.C.0.), inițial un mijloc de a controla posibilitățile de 
refanarmare ale Germaniei. Organizația reunea sase membri: 
Franţa, Germania Federală, Belgia, Olanda, Luxemburg şi Italia. O 
Înalta Autoritate cu sediul la Luxemburg avea puteri 
supranaționale în domeniul producției şi schimburilor de cărbune 
şi oțel. A fost o realizare crucială deoarece pentru prima oară 
functiona o instituţie europeană, care, in plus, cunoştea şi un mare 
succes, în pofida handicapului pe care il reprezentase refuzul Marii 
Britanii de a lua parte la ea. 

Un al doilea proiect a avut o soartă mai puţin fericită: este vorba de 
Comunitaea Europeană de Apărare (C.E.A.), care urma să permită 
participarea trupelor germane la apărarea Europei în cadrul unei 
armate europene. Avantajul sperat era realizarea reînarmarii 


Germaniei, considerată ca necesară de către Statele Unite. Se dorea 
ca, fară să se trezească la viață vechii demoni ai unei armate 
germane autonome, să se creeze o nouă institutie europeană. 
Tratatul semnat la Paris, la 27 mai 1952, de cei şase parteneri n-a 
putut fi ratificat de Adunarea Naţională Franceză din cauza 
opoziției hotărâte a comuniştilor şi gaulliştilor. După mai mulţi ani 
de dispute politice violente, C.E.A. a fost respinsă fără dezbateri la 
30 august 1954. În urma acestei situaţii, acordurile de la Londra şi 
Paris (octombrie 1954) au recreat o armată germană în cadrul 
U.E.O. (Uniunii Europei Occidentale), alianță militară încheiată pe 
o perioadă de 50 de ani între cei şase membri ai C.E.C.O. şi Marea 
Britanie. 

Frânată de eşecul C.E.A., ideea europeană a fost relansată cu 
adevărat de reuniunea celor şase miniştri ai afecerilor externe ai 
C.E.C.O., care a avut loc la Messina, la 1 iunie 1955, ca şi prin 
hotărârea de creare a unei Comunităţi Economice Europene 
(C.E.E.) denumită şi Piaţa Comună, realizată prin Tratatul de la 
Roma, semnat la 25 martie 1957. Obiectivul era asigurarea 
progresivă a liberei circulații a mărfurilor şi persoanelor în 
interiorul acestei comunităţi a celor şase. În afara Consilului 
Miniştrilor moştenit de la C.E.C.O., la Bruxelles, se instala o 
Comisie Europeană, schiță a unei puteri supranaționale. 

Crearea Pieței Comune a reprezentat un pas considerabil pe calea 
construcției europene. A urmat un progres lent, ce s-a întins pe 
aproximativ un deceniu. Încetineala cu care s-a realizat construcţia 
europeană în această perioadă se explică prin foarte puternica 
impregnare naţională a unor popoare cărora le era greu să se simtă 
în primul rând europene, fiind foarte reticente când se punea 
problema să facă pasul decisiv de transformare a unei comunităţi 
economice într-o comunitate politică. 


Poziţia României în cadrul pactului de la Varşovia. Primii ani ai 
regimului comunist, cei care au coincis cu ultimii ani de viață ai lui 
Stalin, s-au manifestat printr-o deplină docilitate a politicii externe 
a României, satelitizarea sa diplomatică fiind tot atât de absolută 
ca şi cea a celorlalte țări comuniste din Europa de Est. În 
februarie 1948, guvernul român s-a legat de sovietici printr-un 
tratat de prietenie, colaborare şi asistenţă reciprocă valabil timp de 
două decenii, urmat de înţelegeri similare cu Bulgaria, 
Cehoslovacia, Polonia şi Ungaria, semnate de toate aceste ţări în 
cursul anului 1948. Tratatul încheiat recent cu Iugoslavia (1947) a 
fost, fireşte, denunţat după excluderea acesteia din Cominform, 
Gheorghiu-Dej angajându-se imediat pe calea unei campanii 
violente de “demascare” a lui Iosip Broz Tito. 

Din punct de vedere economic, ţara era deja inclusă în sfera de 
interese sovietice prin tratatul din mai 1945, apoi prin aderarea la 


Consiliul de Ajutor Economic Reciproc, întemeiat în 1949. Din 
punct de vedere militar, dominaţia sovietică era tot atât de deplină, 
manifestându-se atât prin ocuparea militară a țării (care a durat 
până în 1958) cât şi, din 1955, prin incadrarea României în 
Tratatul de la Varşovia. 

Dispariţia lui Stalin (martie 1953) a deschis o perioadă de 
incertitudini în întreaga Europă răsăriteană care s-a exprimat, în 
cazul României, prin apariția primelor simptome ale 
neînțelegerilor româno-sovietice. Relaţiile cu Nichita Hrusciov, 
succesorul lui Stalin, par să fi fost încordate, mai ales în anul 1955, 
când unele deosebiri de vederi au ieşit la iveală pe timpul vizitei la 
Bucureşti a liderului sovietic. Ruşii se pronunţau în favoarea 
separării posturilor de prim-secretari şi prim-miniştrii. Dej, în acel 
moment doar prim-ministru, a trecut peste obiecțiile sovietice 
reluând, în octombrie 1955, şi funcția de prim-secretar al 
partidului. La Congresul al doilea (1955) s-a vorbit pentru întâia 
oară despre calea românească de construire a socialismului, despre 
adaptarea marxismului la cerințele locale şi s-a insistat pe 
necesitatea respectării principiilor de suveranitate, de egalitate şi 
neamestec în treburile interne. 

Evenimentele din Ungaria (octombrie-noiembrie 1956) au pus în 
surdină, momentan, aceste divergențe de păreri, care oricum nu 
puneau în pericol soarta socialismului în România şi nici interesele 
sovietice în zonă, justificând în acelaşi timp opoziţia lui Dej față de 
destalinizare. Comuniştii români au arătat chiar de la început multă 
ostilitate față de Imre Nagy şi au secondat represiunea sovietică. 
Pe de altă parte însă, în decembrie 1956, ei vorbeau din nou despre 
o cale autohtonă de construire a socialismului. Anul 1956 a fost, de 
asemenea, anul în care ultimul sovrom, Sovromcuarţul, a reintrat 
în patrimoniul statului român, punându-se astfel capăt unei forme 
de exploatare economică directă de către sovietici. 

Calea romanească de construire a socialismului se deosebea în 
multe privințe de planurile lui Hrusciov. C.A.E.R.-ul, somnolent 
între 1949-1955, fusese reactivat de acesta din urmă cu scopul 
introducerii diviziunii şi specializării economice între ţările 
socialiste. Era, de fapt, un conflict între nord şi sud, între tările 
socialiste mai dezvoltate, Cehoslovacia în primul rând, şi ţările 
socialiste pe cale de dezvoltare. Bulgaria a acceptat rapid punctul 
de vedere al Moscovei, dar în cazul românilor planul Hrusciov s-a 
ciocnit de prevederile adoptate la Congresul al doilea al partidului. 
Praga s-a arătat, încă din 1956, ostilă față de industrializarea 
accelerată a României, opunându-se ajutorării ei tehnologice şi 
criticând deschis o tendință pe care o socotea autarhică şi 
protecționistă. Cu toate acestea, în ciuda fricțiunilor evidente, 
Hrusciov a acceptat în 1958 vechea cerere a lui Dej de retragere a 
trupelor sovietice din România. 


Retragerea ruşilor trebuie înțeleasă în contextul internaţional al 
momentului respectiv. Valoarea strategică a României scăzuse 
considerabil după semnarea tratatului de pace cu Austria şi 
retragerea sovieticilor din acea ţară. Pe de alta parte, aflat în plină 
campanie propagandistică de câştigare a opiniei publice 
occidentale, Hrusciov a socotit că se poate dispensa de ocuparea 
unei ţări înconjurate şi aşa de sateliți. Kremlinul pare să fi privit 
întreaga problemă a staționării trupelor sale în România numai sub 
aspect militar şi diplomatic, fără să-şi dea seama că retragerea lor îi 
va lipsi de un mijloc de presiune asupra comuniştilor lui Dej. 

De acum înainte şi până la moartea dictatorului român (martie 
1965), relațiile cu Moscova se vor înrăutăți continuu, agravate 
fiind de insistența cu care ruşii urmăreau să transforme C.A.E.R.-ul 
într-un organism economic supranațional în cadrul căruia nordul 
urma să producă bunuri industriale, iar sudul să furnizeze materii 
prime şi agricole. Campania a culminat în aprilie 1964 prin 
publicarea planului Valev de alcătuire a unui complex economic 
interstatal în zona Dunării de jos, care ar fi înglobat părțile de sud 
ale Uniunii Sovietice, de sud-est ale României şi de nord ale 
Bulgariei. Românii au răspuns în mod violent, considerând pe bună 
dreptate planul ca o încercare de dezmembrare a economiilor 
naționale şi a teritoriului național. 

Planul Valev, precum şi respingerea sa în numele interesului 
național erau, practic, doar ultimele manifestări ale unui proces 
conflictual care depăşise sfera economicului pătrunzând şi în cea a 
politicului. Într-adevăr, schisma chineză a introdus un element nou 
în relaţiile româno-sovietice, îngăduind Bucureştiului să se 
distanţeze de Moscova cu mai mult curaj. Comuniştii chinezi au 
ales capitala României drept loc de exprimare a unui violent atac 
antisovietic (1960), trimițând apoi la Bucureşti numeroase 
delegaţii economice şi politice (1962,1963). În sfârşit, 1963 a fost 
anul în care la ONU România a votat pentru prima dată altfel decât 
Uniunea Sovietică şi aliaţii ei. 

La începutul anului 1964, Gheorghiu Dej şi-a oferit mediația în 
conflictul sino-sovietic şi l-a trimis în acest scop pe Ion Gheorghe 
Maurer la Beijing şi la Moscova. Misiunea primului ministru şi 
întrevederea sa cu Hrusciov nu au facut decât să agraveze 
suspiciunile existente între părțile aflate în joc. În orice caz, este 
limpede faptul că ruşii şi românii nu s-au putut înțelege nici măcar 
asupra tinerii secrete a disensiunilor. Dovada este că în aprilie s-a 
publicat la Moscova aşa-numitul plan Valev iar la Bucuresti s-a 
adoptat “declarația din aprilie” referitoare la poziţia României în 
conflictul sino-sovietic. 

O dată cu această dare pe față a conflictului, politica externă a 
României a devenit tot mai îndrăzneață şi mai diferită de cea a 
sateliților est-europeni. Numeroase misiuni economice au vizitat 


Capitala României, o delegaţie economică română a călătorit la 
Washington, lon Gheorghe Maurer a vizitat Parisul, iar voturile 
independente de la ONU s-au înmulțit. Regimul lui Dej a căpătat 
neaşteptat de repede o respectabilitate internațională pe care a ştiut 
să o lărgească cu multă abilitate, model adoptat iniţial şi de 
succesorul său, Nicolae Ceauşescu. 


INTREBARI DE VERIFICARE 


1.Cum s-au constituit principalele blocuri politico-militare din 
epoca “războiului rece”? 

2.Cum s-a produs translația puterii în Rusia Sovietică după 
moartea lui Stalin? 

3.Care au fost primele etape ale construcției europene? 

4.Cum explicaţi procesul de detaşare a României în raport cu 
Moscova? 

Tema XIV 


De la mai '68 la revoluțiile din Europa de Est 


După parcurgerea acestei teme veţi învăța următoarele: 
1. Evoluţia şi sfârşitul războiului rece 

2. Politica occidentală 

3. Politica statelor comuniste 


Anul 1968 
În deceniile 6 şi 7 Europa Occidentală şi-a revenit după trauma războiului 
mondial. Aceasta a fost o epocă de prosperitate, de bogăţie materială creată de 
cadrele economiei de piaţă şi societăţii de consum, ai cărei contemporani nu s-ar 
fi putut considera “generaţii pierdute”, aşa cum făcuseră părinții şi bunicii lor. A 
fost surprinzător faptul că în mod spontan în 1967 şi mai ales în 1968 un val de 
proteste — în primul rând studenţeşti — s-au extins în întreaga lume capitalistă, cu 
repercusiuni chiar şi în estul Europei. Revolta s-a îndreptat în primul rând 
împotriva establishment-ului de orice orientare; în numele celor trei M — Mao, 
Marx, Marcuse — studenţii au criticat atât vechile partide de stânga şi marxismul 
lor depăşit cât şi dreapta şi produsele ei politice şi economice, întrupate în 
războiul din Vietnam. Costurile acestuia s-au dovedit imense, nu atât militar, cât 
politic, în clipa în care o întreagă generaţie în SUA şi în Europa s-a ridicat 
împotriva militarismului american şi a societății ce-l sprijinea. La paris, în 
februarie 1968, studenţii Sorbonei conduşi de Cohen-Bendit au cerut 
democratizarea universităților şi control asupra conținutului cursurilor şi 
numirilor la catedră. În faţa opoziţiei establisment-ului ei au ridicat baricade şi au 
înfruntat poliția, revolta studențească transformându-se într-o bătălie de stradă 
(mai '68), cel mai grav protest social din Franţa de la Comuna din Paris până azi, 
câtă vreme 80% din populaţia capitalei i-a susţinut pe protestatari. În martie, 
revolte similare au izbucnit în majoritatea universităților italiene, extinzându-se 
apoi în Japonia şi SUA (unde predominantă era mişcarea hippie, în dauna 
marxismului şi anarhismului care dominau mişcările europene). În Polonia o 
manifestaţie studenţească a declanşat masive demonstraţii; la mijlocul lunii martie 
toate universitățile poloneze au intrat în grevă, studenții contestatari opunându-se 
corpului profesoral ataşat regimului. 

Revoluţia care începe va pune sub semnul întrebării nu 

doar societatea capitalistă ci societatea industrială. 

Societatea de consum este sortită unei morți violente... 

Noi inventăm o lume nouă şi originală. Imaginaţia preia 

puterea 
anunţa în mai '65 un afiş la intrarea în Sorbona. Pericolul mişcării 
studenţeşti s-a dovedit disproporționat de mare, atâta vreme cât 


revoltații erau de fapt cei din care trebuiau să se recruteze noile elite; 
astfel că guvernele au ezitat, chiar şi în cazul mişcării din Franţa, să 
înăbuşe în forță protestul, represiuni sângeroase nu s-au înregistrat 
decât în cazurile marginale ale Poloniei şi Mexicului. Moderaţia 
autorităţilor a generat noi proteste din partea altor categorii — în 
principal muncitori — precum grevele din Franţa din 1968 şi “toamna 
fierbinte” din Italia (1969); de data acesta însă guvernele nu au mai 
fost la fel de temperate. 
Războiul rece în epoca destinderii 
Venirea la putere a lui Richard Nixon în 1969 a însemnat modificarea 
radicală a atitudinii intervenţioniste a SUA în politica internațională 
Era o schimbare necesară şi coerentă cu tentativa de relaxare în 
relaţiile est-vest reprezentată de doctrina Harmel, adoptată de NATO 
la sfârşitul anului 1967. Noul preşedinte american şi consilierul său 
în materie de securitate naţională, Henry Kissinger, erau partizanii 
unei politici de destindere bazată pe ordine, stabilitate, menţinerea 
balanței de putere şi pe înlocuirea birocraţiei cu controlul direct al 
casei Albe asupra politicii externe. În viziunea lui Kissinger 

pacea nu este o transpunere la nivel global a dorințelor 

unei națiuni, ci o acceptare generală a conceptului de 

ordine internațională. 
Pentru Washington această ordine a însemnat destinderea relațiilor cu marile 
puteri comuniste — Rusia şi China — în acelaşi timp cu controlul strict al 
încercărilor locale de destabilizare a balanței de putere. Ea nu ar fi putut avea 
succes dacă URSS nu trecea în acelaşi timp printr-o epocă de automulțumire şi de 
optimism privind soarta comunismului, cauzată de falimentarul program de 
înarmare ce a caracterizat perioada de reacțiune stalinistă a lui Brejnev. In aceste 
condiții Nixon a putut pune capăt, după 5 ani de negocieri, războiului din 
Vietnam prin acordul de armistițiu de la Paris (27 ian. 1973) urmat de retragerea 
trupelor americane până la sfârşitul lunii martie. Pentru a încheia în mod onorabil 
conflictul fără a pierde voturile alegătorilor, Nixon a aplicat strategia 
„vietnamizării”: greutatea războiului a căzut pe umerii guvernului sud-vietnamez 
în timp ce trupele americane s-au retras progresiv — ceea ce a redus dimensiunile 
recrutării în SUA, anihilând proteste precum cele din '68. In schimb, Vietnamul 
de Sud lipsit de sprijinul american a căzut în mâinile forțelor comuniste în 1975. 
Relaţiile cu URSS s-au ameliorat începând cu Conferința de la 
Helsinki (1969) şi culminând cu Summit-ul de la Moscova din mai 
1972 unde a fost adoptat acordul SALT I privind egalizarea 
arsenalelor nucleare strategice; în schimb, Brejnev a facilitat 
încheierea păcii cu Vietnam-ul iar Nixon a încercat să acorde 
Uniunii Sovietice clauza națiunii celei mai favorizate, fiind împiedicat 
de Senat. Pe aceeaşi direcţie a acţionat şi cancelarul german Willy 


Brandt, a cărui politică de destindere faţă de Est (Ostpolitik) a dus la 
încheierea Actului Final de la Helsinki al CSCE, care confirma 
granițele europene, admiterea în ONU a ambelor republici germane 
şi acceptarea de către ţările din Est a “coșului 3” de la Helsinki — 
acordurile privind drepturile omului. Faţă de China, care intrase în 
război cu URSS, Washington-ul a încercat o apropiere chiar mai 
semnificativă în urma unei vizitelor lui Nixon şi Kissinger la Beijing, 
care au pus bazele negocierilor economice şi diplomatice. În schimb 
în raport cu încercările comuniste de infiltrare a sferei de influenţă 
occidentale, politica de destindere a fost extrem de dură. În 1973 
primul preşedinte marxist liber ales din America Latină, Salvador 
Allende, a fost răsturnat de un puci militar condus de generalul 
Pinochet şi plănuit de CIA după o mai lungă destabilizare a 
economiei şi societăţii chiliene; în schimb pe lângă noul conducător 
au fost trimişi experți americani în frunte cu Milton Friedman în 
scopul consolidării capitalismului. Când în 1974 Turcia a invadat 
Ciprul, în virtutea statutului de putere garantă şi în ciuda rezoluţiilor 
ONU Kissinger a acordat sprijinul Statelor Unite, considerând că 
astfel era întărită poziția NATO în regiune. În problema crizelor 
rasiale din sudul africii administrația Nixon a intervenit permanent în 
favoarea mişcărilor albe de dreapta — în vreme ce Estul tindea să 
susțină mişcările locale de eliberare; astfel în conflictul din Angola 
SUA a trimis arme şi mercenari împotriva rezistenţei anti-coloniale 
finanțată de Rusia. Toate aceste succese externe i-au adus lui Nixon 
un al doilea mandat prezidenţial, dar în august 1974 el a fost obligat 
să demisioneze ca urmare a implicării în afacerea Watergate, 
dezvăluită probabil de surse NATO ostile destinderii. Urmaşul său, 
Ford, s-a confruntat însă cu o criză mult mai gravă provocată de 
creşterea cu 400 % a prețului petrolului de către OPEC, care a 
generat la mijlocul deceniului 8 o amplificare a inflaţiei în ţările 
industrializate — şi nu numai — punând astfel capăt acelei nemăsurate 
expansiuni ce caracterizase epoca post-belică. În aceste condiţii, 
opoziția democrată a îndreptat numeroase critici împotriva politicii 
de destindere, devenită nepopulară mai ales după ce Casa Albă a 
refuzat să-l primească pe disidentul rus Soljenițân. 

În 1976 Ford a pierdut alegerile în favoarea democratului Carter, a 
cărui prioritate a fost mai degrabă redresarea economică decât 
continuarea destinderii. Noul preşedinte l-a înlocuit pe Kissinger cu 
Zbigniew Brzezinski, dar politica sa externă a părut extrem de 
ezitantă: pe de o parte Carter a insistat în favoarea respectării 


internaționale a drepturilor omului şi a criticat Estul pentru 
încălcarea acestora, refuzând în acelaşi timp să vadă o manevră a 
URSS în spatele revoluțiilor ce au atins Iranul şi Nicaragua. În aceste 
condiții, cea mai importantă realizare a sa a fost marginală în raport 
cu războiul rece: medierea Acordurilor de la Camp David şi a 
tratatului de pace între Egipt şi Israel, în schimb inițierea de relaţii 
diplomatice cu China a fost contrabalansată de recunoaşterea 
Taiwanului, afectând grav „noua cale” a normalizării preconizată de 
Carter şi de Deng Xiaoping. În relaţiile cu URSS, Brzezinski a tins să 
impună modelul „idealist” al unei diplomaţii deschise; în 1979, la 
Summit-ul de la Viena, Carter şi Brejnev au semnat chiar un nou 
acord privind limitarea arsenalului nuclear (SALT II). Acordul nu a 
ajuns însă să fie aprobat de Congres, în condiţiile în care un an mai 
târziu Rusia a invadat Afganistanul. În acelaşi timp, falimentul 
diplomaţiei lui Carter a fost consfințit de criza ostatecilor din Iran, 
provocată de politica anti-teroristă a democraților. 
Evoluţia războiului rece în timpul lui Ronald Reagan 
Abordarea democrată a războiului rece s-a dovedit un eşec complet. 
Dacă promotorii destinderii au fost criticaţi mai ales pentru cinismul 
lor, în schimb idealismul politicii externe a lui Carter a dus la o 
serioasă subestimare a capacităţilor Uniunii Sovietice şi Tratatului de 
la Varşovia. Noul preşedinte, republicanul Ronald Reagan, era decis 
să schimbe complet această viziune, înlocuind în războiul rece 
negocierea cu confruntarea efectivă şi întărind capacitatea militară a 
SUA. Din primul an al mandatului său bugetul apărării a crescut 
enorm; pentru întâia dată cheltuielile militare ale NATO le-au depăşit 
pe cele ale Tratatului de la Varşovia iar America a devenit 
principalul vânzător mondial de armament (ceea ce a permis o 
machiavellică rezolvare a crizei ostatecilor din Iran). În 1982, 
Reagan a expus şi bazele ideologice ale politicii sale externe: URSS 
era „Imperiul Rău”, sursă a tuturor problemelor politice şi 
economice din lume. 

Punctul de pornire trebuie să fie o recunoaştere a esenței 

imperiului sovietic. W. Churchill, în cursul negocierilor 

cu sovieticii, a observat că ei respectă doar forţa şi o 

utilizează permanent în relațiile cu alte națiuni. Acesta 

este motivul pentru care am decis să refacem apărarea 

noastră națională. Intenţionăm să păstrăm pacea — dar ne 

vom păstra şi libertatea. 


Administrația americană nu a ezitat să pună în practică această 
politică a confruntării. Scenariile războiului atomic elaborate de 
experții occidentali, culminând cu „Inițiativa de Apărare Strategică” 
(Războiul Stelelor), au provocat mari temeri la Moscova, 
convingându-i pe liderii sovietici că Statele Unite erau nu doar 
pregătite, ci şi dispuse să declanşeze un atac atomic; în acelaşi timp 
ele au pus capăt mişcării anti-nucleare pacifiste din Europa 
Occidentală, convingând populația ţărilor NATO de necesitatea 
instalării de arsenale atomice în vederea prevenirii unei iminente 
agresiuni a „Imperiului Rău”. Punctul culminant al acestei evoluții a 
fost atins în 1983, când Reagan a inițiat Războiul Stelelor (care s-a 
dovedit un eşec), la scurt timp după aceasta ruşii doborând din 
greşeală un avion cu pasageri americani; acţiunea lor a fost 
calificată drept „crimă împotriva umanităţii”. Două luni mai târziu 
trupele SUA au invadat minuscula insulă caraibiană Granada, unde 
se instalase un guvern revoluționar de stânga şi au transformat 
această intervenţie într-o dovadă a supremaţiei şi hotărârii Statelor 
Unite de a nu permite nici o infiltrare sovietică. Tensiunea a ajuns la 
maxim la sfârşitul anului, când un exerciţiu nuclear NATO l-a făcut 
pe preşedintele rus Kosâghin să se teamă de izbucnirea războiului 
atomic. 

Această epocă de febrilitate militară şi retorică apocaliptică s-a 
încheiat odată cu al doilea mandat al lui Reagan, coincizând cu 
venirea la putere în URSS a lui Mihail Gorbaciov (1985). Noul 
secretar general al C.C. al P.C.US. era promotorul programelor de 
deschidere politică (glasnost) şi restructurare economică 
(perestroika); astfel că Uniunea Sovietică n mai putea fi tratată 
unilateral ca „Imperiul Rău”. La sfârşitul anului cei doi şefi de state 
s-au întâlnit într-un prim summit la Geneva, fără a cădea de acord în 
chestiunea Războiului Stelelor. În ciuda masivelor operațiuni militare 
declanşate de americani împotriva Libiei în 1986, un al doilea 
summit, ținut la Reykjavik în toamna lui 1986, a marcat înţelegerea 
dintre Reagan şi Gorbaciov în privința stopării cursei înarmării 
nucleare şi a perpetuei ameninţări reciproce cu războiul atomic. 
Rezultatul tangibil al acestor discuţii a fost semnarea, un an mai 
târziu, a tratatului INF în cadrul Summit-ului de la Washington, 
eliminând complet rachetele nucleare cu rază medie de acțiune; în 
ciuda opoziţiei senatorilor conservatori, tratatul a fost ratificat de 
Congres. Gorbaciov a făcut un alt pas important la sfârşitul anului 
1988 anunțând reducerea unilaterală a potenţialului militar sovietic, 


iar în februarie 1989 şi-a retras forțele din Afganistan. Această 
atitudine deschisă a unui lider sovietic s-a dovedit extrem de 
convingătoare; ea a avut un rol decisiv în terminarea războiului rece. 
Mandatul lui Reagan a expirat în 1988; succesorul său, George Bush, 
era dispus să urmeze aceeaşi politică, în ciuda intervenţiei sale 
militare în Panama, care a avut mai degrabă rolul de a confirma 
dominația SUA. În primăvara aceluiaşi an negocieri privind controlul 
armamentului nuclear şi reducerea forțelor convenţionale din Europa 
au fost inițiate în cadrul CSCE de ambele blocuri militare. NATO a 
recunoscut necesitatea accentuării politicii de destindere, dar şi a 
retragerii forțelor SUA şi URSS staționate în afara teritoriului lor 
național; rezultatul a fost elaborarea unei agende pentru o cooperare 
mai extinsă Est-Vest, prăbuşirea Zidului Berlinului în noiembrie şi 
revoluțiile din Europa de Est au făcut ca această agendă să devină 
depăşită. 

Relaţiile europene după 1968 

Politica destinderii a avut consecinţe extrem de importante şi în 
Europa, datorită tentativelor ambelor blocuri de a reduce pe cât 
posibil conflictele periferice care ar fi putut amenința ordinea 
sistemului internaţional. Pe plan european, această viziune a fost 
transpusă în primul rând în Actul Final al CSCE din 1975, rezultat al 
Conferinţei de la Helsinki ce reunea 35 de ţări din estul şi vestul 
continentului. Acordurile acestei conferințe au fost grupate în cele 3 
„coşuri: problemele de securitate şi de recunoaştere a frontierelor, 
cooperarea tehnică şi respectarea drepturilor omului. În acelaşi timp 
alegerea lui Willy Brandt în funcţia de cancelar federal (1969) a 
reprezentat, pe plan european, începutul unui demers paralel cu 
destinderea nixoniană, acel Ostpolitik concretizat în primul rând prin 
apropierea dintre cele două Germanii, dar şi prin normalizarea 
relaţiilor diplomatice între est şi vest şi eliminarea forţei ca element 
de negociere. 

Chiar mai importantă a fost însă consolidarea Comunităţii 
Economice Europene prin realizarea celor două mari obiective ale 
Tratatului de la Roma: uniunea vamală (iul. 1968) şi politica agricolă 
comună. După demisia generalului de Gaulle Franţa a acceptat în 
Sfârşit deschiderea negocierilor de aderare cu Anglia şi creşterea 
rolului Parlamentului european, o altă consecinţă a fost Summit-ul de 
la Haga care a pus bazele unei relansări şi unei definitivări a unităţii 
europene materializate în planul Werner (1970), care nu a putut fi 
însă realizat datorită crizei petrolului. Ca urmare, constituirea Pieței 


Comune a stagnat, interesele naţionale ale statelor afirmându-se mai 
puternic decât cele ale CEE. Cu toate acestea noi membri nu au 
întârziat să se alăture: Marea Britanie, Irlanda şi Danemarca în 
1973, Grecia în 1981, Spania şi Portugalia în 1986. În 1978 şefii de 
state de la Paris şi Berlin au reînviat proiectul uniunii monetare prin 
crearea ECU. („unitatea de scont europeană). Acordurile 
Schengen semnate în iunie 1985 de Franţa, Germania şi Benelux au 
creat un spaţiu de liberă circulaţie, întărind substanţial cooperarea 
între statele CEE. A devenit evident însă că acel cadru instituțional 
conceput pentru 6 state era depăşit; conjunctura internaţională 
extrem de tensionată a deceniului 9 a facilitat coeziunea membrilor 
CEE, care au decis transformarea Pieței Comune într-o Uniune 
Europeană (Declaraţia de la Stuttgart, 1983). Acest proces s-a 
realizat prin Actul Unic din 1986, intrat în vigoare un an mai târziu, 
care dezvolta cadrul instituțional necesar existenței unei pieţe 
europene unificate, desființând toate frontierele economice: Consiliul 
a fost ridicat la rangul de instituție europeană, atribuţiile 
Parlamentului au fost mult extinse; în schimb cooperarea politică 
europeană a rămas la nivelul responsabilităţii guvernelor locale. 
Funcționarea efectivă a demonstrat însă până în 1989 gravele 
probleme ale Uniunii: inexistența unei cetățenii europene concrete şi 
mai ales a unei identități a Europei unite în materie de politică 
externă şi apărare. 

Politici neoliberale şi conservatoare 

Cvadruplarea prețului petrolului de către OPEC în 1973 a generat 
probleme enorme politicilor interne ale statelor industrializate. 
Expansiunea care urmase războiului a fost stopată; extremele 
bogăției şi sărăciei s-au îndepărtat tot mai tare iar serviciile de 
protecţie şi asistență socială nu au făcut faţă noii provocări decât 
prin supradimensionarea bugetului lor. La aceasta s-a adăugat 
căderea sistemului de la Bretton Woods, care între 1946 şi 1971 
legase efectiv toate valutele de dolar, legat la rândul său de 
acoperirea în aur. Vechile teorii economice, atât social-democrate cât 
şi keynesiene, şi-au dovedit caducitatea în gestionarea acestei crize de 
către guvernele marilor puteri capitaliste; în Marea Britanie, de 
pildă, aplicarea acestor modele a dus în prima jumătate a deceniului 
8 la cea mai gravă recesiune din secolul acesta. Guvernarea 
conservatoare a lui Edward Heath a fost efectiv zdrobită de criza 
petrolului şi de instituirea cursului flotant al lirei; politicile non- 
intervenţioniste şi de desnaționalizare a industriei nu au putut fi duse 


la capăt iar greva minerilor a antrenat căderea guvernului. Urmarea 
falimentului vechilor politici a fost triumful orientării neoliberale — 
mai întâi în plan teoretic, apoi, din anii '80, şi în practica politică. În 
mai 1979 un guvern conservator, în frunte cu Margaret Thatcher, a 
venit la putere în Marea Britanie. Politica „thatcheristă” — cum au 
numit-o criticii de stânga — era profund inspirată de teoreticienii 
neoliberalismului, adepți ai pieţei libere şi ai „mâinii invizibile” ca 
mecanism regulator al problemelor pieţei; responsabilitățile sociale 
nu mai erau astfel povara administraţiei, weltare-state-ul devenind un 
concept caduc. 

Am trecut printr-o perioadă în care prea mulţi oameni au 

crezut că dacă au o problemă este sarcina 

guvernământului să o rezolve...E1 şi-au lăsat problemele 

în seama societăţii. Or, societatea nu există; există doar 

indivizi şi familii. Nici un guvernământ nu poate să facă 

nimic decât prin oameni, iar aceştia trebuie să aibă grijă 

mai întâi de ei înşişi. 
Până în 1983, prioritățile guvernului Thatcher au fost economice, 
materializându-se în politici monetariste sub presiunea FMI, ceea ce 
a generat proteste virulente din partea laburiştilor. Dacă pe plan 
extern conservatorii au obținut o victorie de prestigiu prin alungarea 
forțelor argentiniene din Insulele Falkland (1982) în schimb în 
interior creşterea inflaţiei şi a şomajului au generat greve de mari 
proporții, culminând cu cea din sectorul minier, care a durat aproape 
un an; înfrângerea acestor mişcări a confirmat forța guvernării 
conservatoare, care a putut trece la aplicarea măsurilor neo-liberale 
fără a se mai teme de haosul economic continuu care ameninţase 
precedentele executive. La mijlocul deceniului 9, ea reuşise grație 
politicilor monetariste şi reducerilor bugetare să scadă rata inflației 
şi Să dea un nou avânt creşterii economice a Marii Britanii. Cu toate 
acestea, welfare-state-ul nu a fost complet lichidat; sectoare ca 
învățământul sau sănătatea au rămas sub controlul statului, dar în 
condițiile introducerii unor criterii concurențiale în furnizarea 
acestor servicii; în schimb guvernul a reuşit să opereze o masivă 
relaxare fiscală, mai ales în ultimii ani ai deceniului. Succesele 
guvernării Thatcher au fost însă umbrite după 1987 de dificultăți 
provenite atât din slăbirea mărcii germane, ceea ce a condus către 
eşecul monetarismului, cât şi de dezechilibrarea balanței comerciale, 
ca urmare a creşterii prosperității şi puterii de cumpărare a 


britanicilor. Conservatorii au reuşit totuşi să păstreze puterea chiar şi 
după 1989, politica lor rămânând extrem de populară. 
De cealaltă parte a Atlanticului, Ronald Reagan s-a alăturat ofensivei 
politice a  neoliberalismului.  Îndepărtându-se de tendințele 
predecesorilor săi, el a mutat accentul de pe egalitatea economică a 
welfare-state-ului pe libertatea economică. Un mare număr de 
programe de protecţie şi asistență socială ale administrațiilor 
anterioare (de exemplu ajutoarele pentru familii sau bonurile de 
masă) au fost desfiinţate în cadrul unei ample politici de reducere a 
birocraţiei şi a cheltuielilor bugetare. În schimb impozitul pe venit a 
fost redus cu un sfert iar cheltuielile militare au crescut simțitor. 
Scăderea semnificativă a inflației a determinat mărirea ratei 
dobânzilor, reducând serios investiţiile; ceea ce a dus pentru un timp 
la şomaj şi recesiune. Administraţia Reagan a reuşit însă să 
gestioneze cu succes această criză; în schimb masiva reducere a 
impozitelor a provocat şi o scădere îngrijorătoare a veniturilor 
bugetare, ale cărei efecte nu au putu fi prevenite nici de preşedinţie 
nici de Congres. Cu toate succesel neoliberalismului reaganian, 
opoziția întâmpinată în legislativ a dus la menţinerea nucleului Marii 
Societăţi preconizate de Johnson; dar tendința generală a rămas 
potrivnică revenirii welfare-state-ului, în primul rând din cauza 
imensului deficit bugetar al administraţiei Reagan. 
Politici social-democrate 
Atât social-democrația continentală, cât şi laburismul englez au fost 
incapabile de reacție în faţa crizei economice şi a ofensivei 
neoliberalismului. Cu toate acestea partidele social-democrate au 
reuşit să-şi revină, modelele economiei mixte şi welfare-state-ului 
menținându-și valabilitatea şi după anii '70 în forme înnoite. Înşişi 
liderii socialişti au înţeles primii necesitatea schimbărilor; deja în 
1973 Willy Brandt scria 
Economia de piaţă nu mai există de acum decât pentru 
întreprinderile mici şi mijlocii şi doar parţial. În plus 
acestea se găsesc în sectoare economice marginale. 
Celebra libertate de alegere a cumpărătorului este 
restrânsă pe piață de manipularea comportamentului 
consumatorului. În cadrul welfare-state-ului au apărut noi 
tensiuni. Fie că este muncitor angajat sau muncitor 
independent, cetăţeanul se găseşte aproape zilnic în 
prezența instituțiilor welfare-state-ulu şi a 
administratorilor săi. 


În RF.G., după succesele politicii externe a lui Brandt urmaşul său în 
funcţia de cancelar federal, Helmut Schmidt, a dus mai departe 
Ostpolitik urmărind atât reunificarea treptată a celor două Germanii 
cât şi a Europei cu ajutorul Statelor Unite. Pe plan intern Schmidt a 
adoptat o abordare mai degrabă liberală a problemelor economice, 
preferând să abandoneze politicile de protecţie socială şi reducere a 
şomajului în favoarea combaterii inflaţiei generate de căderea 
sistemului de la Bretton Woods; măsurile sale s-au îndreptat mai ales 
spre întărirea mărcii germane. În Austria cancelarul Bruno Kreisky a 
pus în aplicare parteneriatul social, cogestiunea întreprinderilor de 
către manageriat şi muncitori, implicarea statului în domeniul bancar 
dar şi renunțarea la socializarea industriei. Prestigiul socialismului 
austriac s-a bazat şi pe o politică externă abilă, însă în primul rând 
capacitatea lui Kreisky de a gestiona atât crizele economice cât şi pe 
cele sociale (de exemplu raporturile cu Biserica) i-a permis acestuia 
să se menţină la putere între 1970 şi 1983. În Suedia Olof Palme, 
vicepreşedinte al Internaționalei Socialiste, a fost nevoit să ducă, 
până la asasinarea sa în 1986, o politică de austeritate, fără a 
abandona însă modelul economiei mixte şi al participării 
muncitorilor la luarea deciziilor în întreprinderi, ca şi politicile legate 
de îmbunătăţirea condiţiilor de viaţă şi de lucru ale muncitorilor. În 
sfârşit, în Franţa în 1981 candidatul socialist Francois Mitterand a 
reuşit să câştige alegerile prezidenţiale. Deşi politicile sale economice 
vizând naţionalizarea marilor întreprinderi nerentabile au constituit 
un real succes, socialiştii au pierdut în 1986 alegerile legislative, ceea 
ce a impus coabitarea lui Mitterand cu un guvern de centru-dreapta 
condus de Jacques Chirac. 

Politica internă a Statelor comuniste 

Mişcările din Cehoslovacia s-au transformat într-o adevărată revoltă 
anti-comunistă ("Primăvara de la Praga"). Dacă Moscova ar fi 
acceptat programul multipartidist şi democratizator al acestei mişcări 
- ceea ce nu părea imposibil - exista riscul sfărâmării lagărului 
comunist, mai ales că elementele reformatoare din Ungaria, ca şi cele 
naționaliste de la Bucureşti şi Belgrad, au salutat revolta 
cehoslovacăca pe o distanţare de Moscova. În aceste condiţii, Brejnev 
a decis aplicarea "doctrinei suveranităţii limitate" a statelor 
comuniste, înăbuşind cu forța armelor mişcarea; dar, deşi trupele 
Tratatului de la Varşovia, cu excepţia celor române, au participat la 
această acțiune, ea a însemnat Sfârşitul mişcării comuniste 
internaţionale. O nouă criză nu a întârziat de altfel să izbucnească în 


Polonia, unde partidul s-a dovedit incapabil atât să gestioneze 
problemele economice cât şi să înlăture influența dominantă a 
Bisericii Catolice. Muncitorii din porturile baltice se revoltau 
continuu din cauza condiției lor economice şi sociale mizere; în 1970 
ei au determinat chiar demisia liderilor comunişti ai ţării. Mişcarea 
lor a devenit şi mai periculoasă când ea a fost organizată în 
sindicatul "Solidaritatea" condus de Lech Wałęsa. Grevele din 
şantierul naval de la Gdansk au devenit astfel stindardul mişcării 
naționale de opoziție anti-comunistă şi anti-sovietică. Autorităţile au 
fost chiar nevoite la început să negocieze cu “Solidaritatea”; în final 
ele au decis însă să restabilească ordinea. A fost nevoie pentru 
aceasta de o lovitură militară de stat a generalului Wojciech 
Jaruzelski, proclamat Preşedinte al Consiliului Militar al Salvării 
Naţionale, care a uzat de legitimitatea armatei poloneze pentru a 
reprima revolta şi a institui starea de război la sfârşitul anului 1981. 
Noul guvern a rămas însă la fel de neputincios în fața problemelor 
economice ale ţării; în primăvara lui 1989 autoritățile au reînceput 
negocierile cu “Solidaritatea” acceptând ca un important procent din 
membrii Adunărilor legislative să fie aleşi liber. Consecința acestei 
concesii a fost venirea la putere a unui intelectual catolic şi 
necomunist, Tadeusz Mazowiecki (19 aug. 1989). 

România, ca şi Bulgaria sau Albania, a evoluat în mod diferit, 
distanțându-se de Moscova dar nu şi de comunism. Comunismul 
naționalist adoptat de Nicolae Ceauşescu şi refuzul acestuia de a lua 
parte la reprimarea “Primăverii de la Praga” au dat un avânt 
diplomaţiei de la Bucureşti, confirmat de vizitele oficiale ale 
preşedinţilor de Gaulle (1968) şi Nixon (1969). Deşi politicile 
economice ale lui Ceauşescu păreau a viza industrializarea şi 
strângerea legăturilor cu Occidentul în realitate el nu a fost un nou 
Tito, lucru confirmat şi de tezele din iulie 1971, inspirate de Revoluţia 
culturală din China şi care au dat semnalul declanşării campaniei 
naționaliste şi cultului personalității. 

Uniunea Sovietică se afla şi ea în declin. Cadrele partidului, 
birocrația politică ce constituia baza puterii acestuia, s-au 
transformat mai ales în epoca Brejnev în nomenclatură — termen 
peiorativ ce a început să desemneze în întregul lagăr comunist 
această birocraţie de partid incompetentă dar extrem de dornică de 
avantaje economice şi sociale. Or după “Primăvara de la Praga” 
nimeni nu a mai fost dispus să se aventureze în demersurile 
reformatoare necesare înlocuirii acestei structuri; astfel încât până la 


moartea lui Brejnev în 1982 URSS a stagnat, profitând de pe urma 
câştigurilor pe care Í le-a adus criza petrolului. Când acesta a devenit 
insuficient chiar şi pentru ţările Tratatului de la Varşovia, ele au 
intrat însă într-o gravă criză energetică, ce amenința să le paralizeze 
întreaga economie; iar singura soluţie a acesteia a fost revenirea la 
centralizarea rigidă a stalinismului şi la politicile autoritare — cazul 
guvernului Jaruzelski. O transformare radicală a comunismului 
sovietic nu a început decât în 1985 cu venirea la putere a lui Mihail 
Gorbaciov. Reformele sale, conduse de cele două celebre lozinci- 
glasnost şi perestroika — au încercat să ducă Rusia spre democrație şi 
economia de piaţă, dar ele au lovit în acelaşi timp în partid şi în 
nomenclatură, singurele forțe capabile să menţină unitatea colosului 
sovietic. Spre 1988, profitând de descentralizarea URSS republicile 
unionale au început să-şi manifeste veleitățile naţionaliste, în acelaşi 
timp reformele economice ale lui Gorbaciov nu au reușit să aducă 
rezultatele scontate iar războiul din Afganistan a confirmat eşecul 
politicii externe. 


Întrebări de verificare: 

1. Care au fost marile etape ale războiului rece după 1968? 

2. Prin ce se caracterizează politicile neoliberale şi cum se 
diferențiază de cele social-democrate? 

3. Care a fost politica internă a statelor comuniste după “Primăvara 
de la Praga”? 

